
			פתח דבר 

			מֻחַמַּד אִבְּן מֻחַמַּד אִבְּן טַרַחַ'אן אַלְפַארַאבִּי, הידוע בקרב הפילוסופים הנוצריים בימי הביניים "אַבּוּ נַצְר", נולד בפאראב שבתורכיסטאן בשנת 870 בערך ומת בשנת 950. הוא למד לוגיקה בבגדאד אצל אחד המלומדים הנוצריים החשובים אַבּוּ בִּשְר מַתַא (מת ב־940), אחד ממתרגמי כתבי אריסטו לערבית, והיה מורו של יִחְיַא אִבְּן עַדְי (מת ב־974), אף הוא מתרגם חשוב של כתבי אריסטו. בגדאד היתה בזמנו היורשת העיקרית בעולם הערבי של המסורת הפילוסופית של אלכסנדריה, אחד המרכזים החשובים של לימוד הפילוסופיה היוונית במאה השביעית ובה תורגמו מרבית יצירות הפילוסופים היוניים והפריפטטים. הקשר של אלפאראבי עם המורים הללו היווה אחת החוליות הראשונות המקשרות בין הפילוסופיה היוונית ועולם האסלאם.  

			אלפאראבי מכונה ע"י המוסלמים "אַלְמֻעַלִּם אלתַ'אנִי", דהיינו המורה השני, אחרי אריסטו, ונחשב כמיסד הפילוסופיה הפוליטית באסלאם.1 הוא עסק הרבה בלוגיקה, במטפיסיקה, בפסיכולוגיה ובפילוסופיה של הלשון. לענייננו חשוב להדגיש כי הוא השאיר אחריו כתבים פוליטיים חשובים ביותר, הן בכתיבה מקורית שלו והן בפרשנויות לקודמיו, בהתבססו בעיקר על אפלטון.2  

			עיקר הגותו של אלפאראבי הוא מימוש האידיאל האפלטוני בהשגת שלמותו של האדם. שלמות זו היא בכוח ומטרת האדם היא לממש את הפוטנציאל המגולם בו, דהיינו להשכיל. ההשכלה אינה אלא הפשטת מהות המידע המושג על ידי החושים. זאת כי החושים הם המתווכים בין האדם לבין האובייקטים אותם הוא משיג והאינטלקט הוא המעבד את נתוני החושים ותופס את מהותם. תהליך זה מהווה צעד חשוב בדרכו של האדם לזכות בשכל הנקנה ולדבוק בשכל הפועל. הזירה המאפשרת לאדם לבצע תהליכים אלו בצורה המיטבית היא הזירה הפוליטית אשר עליה מנצח השליט שהוא פילוסוף, מחוקק ואִמַאם.  

			כמונותאיסט מוסלמי מוסיף אלפאראבי לפילוסוף של אפלטון את הנביא. הוא אינו מתרכז בהיבט ההכרתי של הנביא, כלומר כיצד הוא קולט את דברי נבואתו. הוא עוסק יותר בצד הפוליטי, כלומר כיצד הוא מביע את השגתו הפילוסופית־הנבואית באופן המשפיע על קהל שומעיו. זאת באמצעות מסירת הגותו לציבור באופן דיפרנציאלי משום שלא כל אחד מסוגל להבין את המסר באופן זהה. לכן, בנוסף ליכולותיו האינטלקטואליות הגבוהות הוא ניחן בכישוריו הרטוריים והפואטיים המאפשרים לו למסור מסר זהה בצורות שונות לפי יכולת תפיסתם של ציבורים שונים.3 

			אנשי הערים נחלקים לשלוש קבוצות:  

			 

			1.	הפילוסופים היודעים את מהות הדברים. 

			2.	ההולכים בעקבותיהם, אלו המקבלים את החלטותיהם ללא בקרה אישית. 

			3.	ההמון, אלו היודעים דברים בדרך של דימויים בדרגות שונות, כל אחד — לפי רמתו.  

			על המושל להעביר לכל קבוצה את המסר כפי יכולת השגתה. כך ישרת המסר את הכלל באופן מיטבי. להמון עדיף לתת דימויים וסמלים של האמת במקום הצגה רציונלית שלה, אותה אין הם מסוגלים להשיג. אלו מוצגים באמצעות החוק האלוהי המשמש בבואה של האמת ונועד להמון. החכמים הם אלו אשר הפנימו רציונאלית את המסר הפילוסופי. מכאן, שהדת הנחותה מהפילוסופיה היא כלי להמון.  

			העיר, היחידה המדינית הקטנה ביותר בהשראת הפוליס היוונית, היא הזירה הפוליטית בה יוכל האדם להגיע לידי שלמותו. זו היא העיר המעולה ("אַלְמַדִינַה אלְפַאצִ'לַה") אשר אנשיה יודעים מהו האושר שהוא מצב נפשי בו משתחרר האדם מכבילותו לחומר ופונה בהגותו אל עבר היֵשים המושכלים המופשטים. אנשים אלו פועלים להשגתו באופן רציונאלי, מתמיד ותוך סיוע הדדי ומעמידים אותו כיעד לחייהם. רק הם יגיעו לשלב של השכל הנקנה ולחיים אחרי המוות.  

			בניגוד לעיר המעולה עומדים שלושה סוגי ערים: העיר הבוּרה4 ("אלמַדִינַה אלגַ'אהִלִיַּה") שאנשיה אינם יודעים מהו האושר, העיר החוטאת ("אלמדינה אלפַאסִקַה") שאנשיה יודעים מהו האושר אולם נוהגים כאנשי העיר הבורה, והעיר הטועה ("אלמדינה אלצַ'אלַּה") אשר בעבר ידעו אנשיה את דרך האמת אולם בהנהגת מנהיגם סטו ממנה והולכים אחריו שולל בדרך נלוזה.  

			השליט הוא פילוסוף, נביא ומחוקק. הוא מקבל רשמים באמצעות החושים ושומרם בזיכרון, מנתחם רציונאלית, מצרף את רשמי החושים ויצור מהם תמונה מורכבת ובעקבותיהם מחוקק חוקים ומגיש אותם לחלקי הציבור שלו באופן דיפרנציאלי באמצעות כשרון החיקוי שלו. חוקים אלו חשובים לא רק למען תקינות החיים המדיניים אלא אף למען שלמותם המוסרית של אנשי העיר. זאת משום שהרגלת תושבי העיר לחיות בהתאם למערכת חוקים יציבה מקנה להם הרגלים המתפתחים ברצף הזמן למידות, ושלמות המידות מהווה תנאי לשלמות השכלית.  

			המלך־הפילוסוף האפלטוני הוא שליט אשר אין שום סמכות מעליו. הוא בעל היכולת השכלית לתפוס את מהות הדברים ובעל דמיון הדרוש לו כדי ליצור ממנו את התמונה המורכבת הרלוונטית לקונטקסט הקיים בנקודת הזמן הנתונה. הפילוסופיה היא הכלי החשוב ביותר לייסוד העיר המעולה באשר היא מעניקה לה את יעודה ותכליתה. הנבואה הכרחית כדי לתרגם אותו יעוד פילוסופי לשפת המציאות בנקודת הזמן הנתונה. 

			אין לנתק, אליבא דידו של אלפאראבי, את הישות המדינית מהבנת העולם ומהפסיכולוגיה של האדם. לכן גם בחיבוריו המדיניים עוסק אלפאראבי בנמצא הראשון, או הסיבה הראשונה, דהיינו האל, לקיומם של שאר הנמצאים. בעקבותיו הוא דן בסיבות הראשונות — החומרית, הצורנית, הפועלת והתכליתית, ובהמשך בנפש ובכוחותיה — הזן, המרגיש, המדמה, החושב והמתאווה. 

			הזן הוא הכוח הוגטטיבי והגנרטיבי, המגדל והמוליד. המרגיש, דהיינו החושים, הוא המקשר בין האדם והעולם החיצוני ודרכו קולט האדם מידע על העולם. המדמה הוא הזיכרון, דהיינו זכירת העצמים לאחר הינתקם מהחושים, כלומר הניסיון המצטבר שלנו. הוא גם מאפשר לנו, על סמך הזיכרון, ליצור דמויות חדשות ולהרכיבן זו בזו, לחקות מצבי רוח, רגשות ושאיפות ואף מציאות בלתי חומרית. כך מסביר אלפאראבי את הנבואה והגדת העתידות. הנבואה לדידו היא חיקוי של האמיתות הידועות לאדם ע"י השכלתו הפילוסופית.5 הנביאים נֵיחַנו בנוסף להשכלתם הפילוסופית גם בכוח מדמה חד. הם קולטים מושגים מהשכל הפועל ובעזרת דמיונם יוצרים מהם חיקוי לצורות מוחשיות המובנות יותר ע"י האדם הפשוט שאינו מיטיב להבין הפשטות פילוסופיות. המתאווה הוא הכוח המניע, מקור הפעולות של האדם. אלפאראבי מדבר אף על החוש המשותף, דהיינו החוש התופס את כל הצורות הנתפסות ע"י יותר מחוש אחד וגם אלה שאינן נתפסות ע"י שום חוש, כגון תפיסת הזמן, התנועה, הגודל, המספר. 

			אלפאראבי נמנע מציטטות קוראניות, מהחדית' או ממקורות דתיים אחרים. אפלטון ואריסטו אינם זרים לדידו לאסלאם. נקודת מוצאו היא פוליטית ולא דתית.  

			 

			 

			 

			
				
					1	האמת היא שאַלְכִּנְדִי (873-801) קדם לו. אלפאראבי הכיר את כתביו אך השפעתו של אלכנדי, "פַיְלַסוּף אלעַרַבּ", הפילוסוף של הערבים כי היה ממוצא ערבי, על אלפאראבי היתה מועטת. השפעתו ניכרה בעיקר בצורה החיצונית, ה"רִסַאלַה". מכל מקום, משנה מדינית סדורה לא הופיעה בהגות המוסלמית לפני אלפאראבי. 

				

				
					2	חשוב לציין כי למרות שהשפעת אריסטו על הפילוסופיה המוסלמית והיהודית היתה מכרעת הרי שבתחום המחשבה המדינית היתה דווקא לדיאלוגים הפוליטיים האפלטוניים השפעה מכוננת. אחת הסיבות לכך עשויה להיות האיחור בתרגום "הפוליטיקה" לאריסטו במאה ה־יג על ידי מלומדים נוצריים שהביאו את כתבי היד של חיבור זה מקונסטנטינופול למערב, כך שבתקופתם של אלפאראבי, אבן סינא, אלגזאלי ועמיתיהם, והפילוסופים שלנו עד הרמב"ם, לא היה חיבור זה מוכר. אולי גם דמותו של המלך־הפילוסוף האפלטוני תאמה את דמות הנביא המחוקק ביהדות ובאסלאם כך שניתן היה "לתרגם" דמות זו למושגים דתיים מוסלמיים ויהודיים. 

				

				
					3	פרטים על סגולותיו של מנהיג העיר המעולה ראה דעותיהם של אנשי העיר המעולה, תרגם מערבית אחמד אלאגבריה, תל אביב תשס"ז, פרק כט, עמ' 152-149. להלן, דעותיהם. 

				

				
					4	זו נחלקת לשישה סוגים. ראה דעותיהם, עמ' 154-153. 

				

				
					5	החיקוי, מימזיס, אליבא דאריסטו, מבוסס על עלילה הכוללת דברים טיפוסיים בעלי משמעות כללית כפי שהיו אשר אותה מחקה המחקה. היא כוללת גם אירועים כפי שמסופר עליהם, כפי שהן נראו או כפי שהם צריכים להיראות. משמע, שהחיקוי אינו חייב להיות תיאור מדוקדק של דברים כהוויתם. ראה בעניין זה: נתן שפיגל, תורת הפיוט לאריסטו, מימזיס וקאתארזיס, ירושלים תשל"ב. 

			הקדמה 

			"החוקים", אשר בצד "המדינה" לאפלטון, מהווה אחד מספרי היסוד במחשבה המדינית של אלפאראבי בפרט ושל הפילוסופיה המדינית המוסלמית בכלל, הוא הדיאלוג האחרון, הארוך והמפורט ביותר של אפלטון.  

			בדיאלוג זה, בו לוקחים חלק אורח מאתונה, קליניאס מכרתים ומגלוס מספרטה, מדבר אפלטון על הקמת מדינה. המניע לדיאלוג זה היה הניסיון להקים פוליס חדשה בכרתים כאשר אזרח אתונאי שמזדמן למקום במקרה מציע לפני איש כרתים ולפני אורח אחר מספרטה מערכת חוקים לפוליס החדשה. ברור הוא, כי בניגוד ל"המדינה" של אפלטון אין מדובר כאן במדינה אידיאלית.  

			פירושו של אלפאראבי על "החוקים" לאפלטון הוא הפירוש היחיד בכל ימי הביניים על חיבור זה. עיסוקו בחיבור זה כבשאר חיבוריו הפוליטיים הוא של פילוסוף ולא של איש מדינה ובכך שונה הוא מאבן רשד. לא היה לו כל מגע עם "הפוליטיקה" לאריסטו6, כך שכפילוסוף פוליטי, כשאר עמיתיו המוסלמים, הוא מושפע יותר מאפלטון מאשר מאריסטו.7  

			ב־1952 פרסם פרנצ'סקו גבריאלי טקסט זה לראשונה לפי כ"י ליידן 133. ב־1974 פרסם עבד אלרחמאן בדוי מהדורה נוספת של טקסט זה ע"פ אותו כתב יד. כותרת החיבור לפי גרסת גבריאלי היתה "תַלְחִ'יץ נַוַאמִיס אַפְלַאטוּן", כאשר "תלח'יץ" משמעו ביאור אמצעי. עוד אִבְּן אֻצַיְבִּעַה כינה את החיבור "גַ'וַאמִע", דהינו באור קצר, ויש בכתבי היד סימוכין להנחה זו.8  

			אלפאראבי אינו מזכיר כלל את שמות המשתתפים בדיאלוג ואת שמות הפולאיס מהם באו. זו נקודה חשובה, שהרי לכל פוליס היתה שיטה מדינית ומשטר שונים אשר בביאור אמצעי לבטח היה אלפאראבי מעמת ביניהם. כל השיטה הדיאלוגית המאפיינת את החיבור אינה באה לידי ביטוי בפירושו של אלפאראבי. נראה כי לנגד עינו של אלפאראבי לא עמד החיבור בשלמותו אלא קיצור שלו. זו אף דעת שמואל הרוי.9 

			תרז אן דרואר פרסמה חיבור זה ב־1998 תחת הכותרת: "גַ'וַאמִע כִּתַאבּ אלנַוַאמִיס לִאַפְלַאטוּן", כלומר הביאור הקצר לספר החוקים של אפלטון, בהתבססה על שלושה כתבי יד: ליידן 133, קאבול 217, אסקוריאל 888 ועל פי מהדורתה, כולל העימוד והחלוקה לקטעים, תרגמתי את החיבור. החיבור תורגם לאנגלית ע"י צ'רלס בטרוורת' ב־2015.10  

			כבר במבוא מודיע אלפאראבי כי מאחר שאפלטון כותב בלשון אזוטרית שאינה מובנת לכל אחד הוא ינסה להציג את רעיונותיו באופן שיטתי כדי שיוכל הקורא לרוץ בקריאת הטקסט.11 הוא קובע כבר בראשית חיבורו כי מקור החוק הוא זאוס. מעבר לכך, הוא אף משתמש במונח "שַרִיעַה" בדברו על חוקי זאוס ואפולו.12 כך יוצר הוא נקודת השקה בין חוק הפוליס ובין חוק המדינה המוסלמית שהרי אף לפי חוקי האסלאם מקור החוק הוא האל.13  

			חקיקת החוקים היא אבן היסוד להקמת המדינה. הרציונל העומד ביסודם הוא אנושי ולא דתי, דהיינו מטרתם היא קיום חברה תקינה והבאת אזרחיה להשגת המעלות האנושיות והאלוהיות, כאשר האלוהיות עולות במעלתן על האנושיות. השימוש ב"אלוהיות" נשמע ניטראלי מבחינה דתית ויכול להתקבל הן ע"י היוונים והן ע"י המוסלמים. ברם, כאשר הוא מדבר על כך שמטרתם היא לחזות בנועם האל ולזכות בגמולו ובחיי העולם הבא הרי שיש כאן "זליגה" של תפיסה מוסלמית המאפיינת את אלפאראבי ולא את זו של אפלטון.14  

			מאחר שבין האזרחים קיימים אנשים בעלי השכלה נמוכה, חסרי יוזמה ומידות טובות הרי שהם זקוקים לשלטון.15 משום כך על החוק להיות דיפרנציאלי, דהיינו לכל קבוצת אוכלוסין לפי יכולתה.16 אין שִוויון בין המעולים לנחותים ובין האדון לעבד.17 על האדם הפשוט להיזהר מחלקת לשונם של הדמגוגים בעלי הכישרון הרטורי. אלו עלולים להשפיע על שומעיהם ללכת בדרך נלוזה, ולכן יש לבדוק כל עניין לגופו.18 

			המחוקק הוא אדם אשר זכה למתת האל אשר הכשירו לכך.19 יש לו מעמד אלוהי וקיים קשר בין מעלתה של המדינה ובין אלוהיותו.20 עליו כמובן לפתח את כישוריו שהרי בור אינו יכול לחוקק חוקים.21 אין אלפאראבי מזכיר את הנביא בהקשר זה, מה שמאפיין את גישתו בכתבים אחרים שלו.22 בחוק יש אמת מוחלטת וקביעותיו מחייבות למרות הקושי ביישומן.23 מאידך גיסא, אין לקבל חוק ללא ביקורת, בניגוד לספרטנים.24 אלפאראבי מקבל את הגישה בדבר וויכוח ודיאלוג מתמידים המבררים את טיבו ומשמעותו של החוק. עדיף ציות לחוק מתוך הבנתו על פני ציות מתוך בורות.25 החוק נעלה בזכות עצמו וטיבו אינו נבדק על פי השבחים או הגינויים שיקבל או על פי הניצחון או התבוסה בשדה הקרב.26  

			החוק, עם כל היותו מחייב, הוא זמני וניתן לשינוי הן בשל התפתחויות בתוך המדינה עצמה והן בשל לחץ חיצוני. אף המחוקק, עם כל כישוריו, אין הוא יוצר יש מאין אלא הוא מסתמך על תקדימים ואף חוקיו ישמשו תקדימים לבאים אחריו.27 החוק קובע במה על האזרח להאמין, באיזה חינוך יחנך את ילדיו ואפילו יכול הוא להתערב בהבעת הדעה של האזרח. 

			החוק שם לעצמו כיעד את חינוך האזרח הן ברמה האינטלקטואלית, הן ברמה המוסרית של פיתוח מידות ותכונות והן כדי לפתח אזרחים צייתנים.28 קיומו קודם להבנתו, חשוב ממנה ועשוי להביא את האזרח החי לפי החוק לא רק להבינו אלא קיום החוק ירכיש לו מידות לאורך זמן.29 ההנחה העומדת ביסוד קביעה זו היא כי הצד ההתנהגותני בחינוך קודם לקוגניטיבי ומרכיש אותו. 

			טיבה של המדינה קשור קשר בל יינתק בטיב החינוך של אזרחיה. השכל אשר בו ניחן האדם, הוא פוטנציאל שיש לממשו, דהיינו לפתח את הכישרון הלוגי הטמון בו ולהשליט את כוח הרצון על הכוחות הבהמיים.30 כאן חשוב מקומם של המוסיקה, הריקוד והנגינה.31 

			אין בפוליס הנדונה, בניגוד ל"המדינה", חלוקה למעמדות. לכל משפחה יש רכוש, בית ולבעל הבית יש מקצוע.32 יש פיקוח על הרכוש כדי למנוע קיטוב כלכלי, שלאחד לא יהיה יותר מדי ולשני מעט. הבחירות פתוחות לכל האזרחים, מלמטה למעלה, בניגוד ל"המדינה" בה השליטים, החיילים והשומרים נבחרים מלמעלה. החינוך ושמירת הדת מוטלים על הפוליס. עונש חמור לכופר, לעיתים אף מוות.  

			במהלך דבריו משתמש אלפאראבי לא אחת במונחים מתחום האסלאם: 

			 

			א.	המונח "שַרִיעַה", ההלכה המוסלמית, משמעו בחיבורנו חוק, לאו דווקא דתי. למשל: במאמר השביעי, קטע 2 מדבר אלפאראבי על תהליך החקיקה ללא כל קונוטציה דתית במילים "תַּשְרִיע שַרַאִיעִהִם".33 הוא הדין במאמר השני, קטע 8 "אַחְכַּאם אלשַרִיעַה" כאשר מדובר על חוקי המדינה בנושא הריקוד והנגינה.34 לעומת זאת במאמר הרביעי, פסקה 12 "אַחִכַּאם אלשַרַאִיע" עוסק בחוקים הקשורים בקבורת המת, שיש להם משמעות דתית, אולם לא מוסלמית.35 במאמר הראשון, פסקה 9 במילים "אַחְכַּאם שַרִיעַתִהִם" של זאוס ואפולו יוצר כאן אלפאראבי נקודת השקה בין חוקי האלים היוניים ובין החוק המוסלמי.36  

			ב.	כאשר מדבר אלפאראבי על המלחמה הוא משתמש בדרך כלל במילה הערבית "חַרְבּ".37 קיים אף שימוש במילה "גִ'הַאד", לבטח לא במשמעותה המוסלמית.38 

			ג.	במאמר שישי, קטע 17 מדבר אלפאראבי על המיסים שיש להטיל על התושבים וכותב: "מִתְ'ל אלזַּכַּוַּאת וַאלחַ'רַאגַ'את וַאלגִ'זְיַה". אלו הם מיסים שהוטלו על תושבי המדינה המוסלמית, כאשר המוסלמים שילמו זַכַּאת, מס הצדקה לפי חוק השריעה, ואלו הלא מוסלמים שילמו חַ'רַאג', מס קרקע, וגִ'זְיַה, מס גולגולת. תרגמתי על אתר: מס צדקה, מס קרקע ומס אישי. אין לסיווג זה של מיסים כל איזכור ב"החוקים" (עמ' 191).39 

			ד.	כאשר מדבר אלפאראבי על מקדשים הוא משתמש במונחים שונים: "הַיַאכִּל",40 "בַּיְת אלעִבַּאדַאת",41 "בַּיְת אלקֻדְס".42 שלושת אלה הם מושגים ניטראליים מבחינה דתית, דהיינו ניתן להשתמש בהם לגבי דתות שונות. לעומת זאת "מַסַאגִ'ד"43 הוא מושג מוסלמי שלבטח לא עלה על דעתו של אפלטון.  

			ה.	כאשר מדבר אלפאראבי על החוקים הוא משתמש בשלושה מונחים: קַוַאנִין (ריבוי של קַאנוּן),44 נַוַאמִיס (ריבוי של נַאמוּס),45 סֻנַן (ריבוי של סֻנַּה).46 קאנון אינה מילה ערבית במקורה ואין לה שימוש דתי. משמעותה היא החוק המקובל אשר נחקק ע"י בני אדם. הוא הדין באשר לנאמוס. סֻנַּה היא המסורת בע"פ באסלאם על כל מערכת החוקים הכלולים בה. כאשר משתמש אלפאראבי במילה "סנן" ניתן לעיתים לתרגמה כחוקים מקובלים, מסורתיים אך לבטח לא בהקשר אסלאמי כלשהו. מכל מקום, אלפאראבי משתמש ברוב המקרים בשתי המילים סנן ונואמיס, ללא כל הבדל ביניהן. למשל: במאמר ד, קטע ג,47 המחוקק הוא "וַאצִ'ע אלסֻנַן" ובסוף הקטע הוא "צַאחִבּ אלנַאמוּס". אלפאראבי משתמש ב"נאמוס" וב"סנן" באותו הקשר באותה משמעות. במאמר ה, קטע 17 48 מכנה אלפאראבי חקיקת חוקים בנושא מידות ומשקלות כ"סנן". ברור שאין כאן כוונה לחוק שנמסר במסורת. מאידך גיסא, במאמר ח, קטע 1 49 משתמש אלפאראבי ב"סנן" וב"נואמיס" במשמעות של החוקים המסורתיים והאקטואליים כאשר הוא מדבר על משמעות החגים שמטרתם השגבת האלים וכיבוד החוקים. בהקשר זה החג המסורתי מקבל משמעות אקטואלית.50  

			 

			"החוקים" הוא ספר קשה לקריאה מאחר שלא קיים קשר פנימי במהלך הדיונים בו. הוא מרבה במילים ואף לא אחת חוזר על עצמו והדבר ניכר אף בפירושו של אלפאראבי.  

			ב"המדינה" עומדת במרכז התבונה הטהורה המתגלמת במלך־הפילוסוף ואילו ב"החוקים" עומד החוק במרכזו. ה"המדינה" משרטטת את המדינה האידיאלית אשר אינה ניתנת להשגה במציאות. "החוקים" לעומתה מציב את המדינה האקטואלית, שלב מאוחר בהתפכחותו של אפלטון מהדגם האידיאלי אשר בהיעדר החוק אינו ניתן למימוש בהתחשב בחולשות הטבע האנושי. החוק הנוצר בידי האדם הוא פרי הניסיון הנע מתקדים לתקדים, המתאים כללים למקרים, כאשר החוק האקטואלי אשר ירש מקודמיו מהווה תקדים לבא אחריו. בצד העובדה שהוא מחייב את האזרחים הוא נתון אף לדיונים ולוויכוחים באשר אין אפלטון מבקש צייתנות לשמה אלא רק כאשר היא מהווה תוצאה של הפנמת משמעות החוק. בנקודה זו אלפאראבי, המקבל תיזה זו כנתינתה, "מותח" במקצת את התפיסה המדינית האסלאמית שאינה פתוחה כל כך לדיונים על משמעות החוק אלא מחייבת את קבלתו, מה גם שאליבא דידו כמוסלמי הוא לא יקבל את זאוס כמקור החוק או את האדם המחוקק אלא את מפרש החוק שירד משמיים.  

			התיזה האפלטונית בדבר חקיקה דיפרנציאלית, באשר לקבוצות שונות יש להתאים חקיקה שונה, אותה מציג אלפאראבי ומקבלה במשתמע, אינה מכבשונו של האסלאם הדוגל בחוק אחד לכול.  

			אלפאראבי אינו מקבל את החלוקה המעמדית הקשוחה של "המדינה", אולם גם ב"החוקים" קיים חוסר שִוויון בין המעולים לנחותים ובין האדון לעבד. לפחות בין המעולים לנחותים אין החלוקה קשוחה שהרי לעבד יש להעניק כבוד ככל אדם. גישה זו אינה הולמת את התפיסה המדינית האסלאמית הן באשר למעמדו של העבד והן באשר להבדלים השבטיים או בין מוסלמים ללא מוסלמים שאינם מעניקים כבוד לשונה. 

			מאידך גיסא ניתן למצוא מספר יסודות משותפים בין פירוש אלפאראבי ל"החוקים" ובין כתבים מדיניים מוסלמיים. שניהם פותחים באל כמקור החוק. שניהם קובעים כי הכרת מבנה הקוסמוס והתאמתו לישות המדינית עשויה להביא את האדם לחקיקת חוקים נאותים ולהשגת האושר. השמירה על החוק שמקורו אלוהי לא רק מרגילה את האדם למעשים נכונים אלא אף מרכישה לו תכונות אופי רצויות. הנפש, שאינה ישות גופנית, נפעלת ומתעצבת ע"י פעולות חוזרות ונשנות. הביהביוריסטי מתנה את הקוגניטיבי. שניהם מכוונים לאושר בהנחה שהוא מצוי מעבר לעולם הזה.  

			שימושו של אלפאראבי במונחים מעולם האסלאם אינו מעלה כל קונוטציה דתית מוסלמית, מה גם שהוא נמנע מציטוט פסוקי קוראן, מהזכרת שמו של מחמד, מאירועים מההיסטוריה המוסלמית או מחיבורי הוגים מוסלמיים שקדמו לו.  

			 

			
				
					6	הפוליטיקה לאריסטו תורגם רק במאה ה־13 ע"י מלומדים נוצרים שהביאו אותו מהספרייה של הקיסרות הביזנטית בקונסטנטינופול ותרגמו אותו ללטינית.

				

				
					7	ראה מאמרו של אברהם מלמד, 'הפוליטיקה' לאריסטו במחשבה היהודית בימי הביניים ובתקופת הרנסנס, פעמים, 51 (תשנ"ב), עמ' 69-27. 

			אלפאראבי: קיצור ספר החוקים לאפלטון51 

			(124) בשם האל הרחמן והרחום 

			[הקדמה] 

			
					האדם עולה על שאר בעלי החיים בכוח52 אשר באמצעותו הוא מבחין בין הסיבות והאובייקטים אשר בהם הוא עוסק ומתבונן כדי שידע מה מהם מועיל לו וירצה בו וישיגנו לעצמו, אך את מה שאינו מועיל לו ידחה וירחק ממנו. יציאתו של כוח זה אל הפועל היא אך ורק תוצאה של ניסיון. הניסיון משמעותו היא ההתבוננות בפרטי העניין וההסקה מהם על תכונתו הכללית אשר ממנה נובעים פרטים אלו. אשר על כן, מי שמסיק יותר מסקנות מנסיונו הוא מעולה ומושלם יותר באנושיותו.  אולם האדם בעל הניסיון עלול לטעות הן במעשיו והן בנסיונו באופן שהוא מדמה את הנדון בצורה השונה ממצבו האמיתי. הסיבות לטעות זו רבות ומנה אותן מי שעסק במלאכת ההטעיה.53 מבין השאר, החכמים הם אלו אשר ניסיונם הביאם אל האמת, אלא שטבע האדם הוא שהוא שופט על הכלל על רקע היכרותו עם חלק מהפרטים. אולם משמעות [המושג] כללי עבור בני אדם היא זה אשר כולל את פרטי הדבר בכללותו לאורך זמן. משום כך, כאשר נראה שאדם פועל פעולה מסוימת מספר פעמים אנשים סבורים שהוא פועל בדרך זו כל הזמן. למשל, כאשר אדם דובר אמת פעם, פעמיים או יותר, טבעי הדבר שבני אדם יראוהו כדובר אמת בהחלט. הוא הדין באשר לדובר שקר. כאשר אדם נראה עושה מעשה של אומץ, פחד או מעשה המעיד על תכונה כלשהי פעמים רבות, הרי שתמיד הוא יישפט [ע"י זולתו] באופן דומה.  
החכמים, במידה שהם מכירים היבט54 זה של טבע האדם, יש והם מציגים את עצמם פעמים רבות כבעלי טבע מסוים באופן שבני אדם מיחסים להם תכונה זו באופן קבוע. לאחר מכן הם פועלים באופן שונה כך שאין אנשים חשים בשינוי [שחל בהתנהגותם] ומיחסים להם את התכונה הראשונה.  
בדומה לכך מספרים על אחד הסגפנים המתנזרים מאלו הידועים ומפורסמים בקרב בני אדם בחסידותם, ביושרם, בפרישותם ובעבודת האל. אדם זה פחד מהשליט העושק ורצה להימלט מעירו זו. אז יצאה פקודה מטעם השליט לתפסו ולעצרו בכל מקום בו הוא יימצא מבלי שיעלה בידו להימלט דרך אחד משערי העיר. הוא פחד לנפשו פן ייתפס בידי שליחי השליט, לבש בגדים בלויים של נווד, לקח בידו טַנְבּוּר,55 ובא לשער העיר בתחילת הלילה כשהוא מתנהג כשכור ושר בליווי טנבורו. כאשר שאלו השוער: מי אתה? הוא ענה לו בצחוק: אני פלוני הפרוש. השוער חשב שהוא צחק ממנו ולא עמד בדרכו וכך ניצל מבלי שישקר בדבריו.  


					(125) מטרתנו בהקדמה זו היא: אפלטון החכם לא התיר לעצמו להציג את המדעים ולגלותם בפני הכול. משום כך הוא נקט דרך הרמז, החידה, העמימות וההקשיה לבל ייפול הידע בידי מי שאינו ראוי לו ויעוּוַת, או בידי מי שלא ידע את מעלתו או ישתמש בו שלא במקומו. בכך צדק. כאשר נודע שמו והתברר לאנשים כי הוא מבטא את מחשבותיו באמצעות רמזים הוא החל להתבטא לעיתים באופן ברור ופתוח. אולם הקורא את דבריו ושומע אותם סבור כי הוא מדבר ברמזים וכוונתו שונה מדבריו הגלויים. עניין זה הוא אחד מסודות ספריו.  זאת ועוד, איש אינו יכול להבחין מתי הוא מתבטא בבהירות ומתי הוא מבטא את מחשבותיו ברמזים או בחידות, מה גם שאינו יכול להבחין בין שתי השיטות אלא אם כן הוא מיומן במדע זה. זו דרכו בספר החוקים.  
החלטנו להציג בספר זה את הרעיונות אשר עליהם רמז אפלטון ולקבץ אותם מאמר מאמר כדי להקל על כל מי שרוצה להכיר ספר זה ומתקשה בלימוד סוגיה זו ובהתבוננות בה. והאל הוא המצליח את דרכם של מבקשי האמת.  
[image: ] 
המאמר הראשון [א] 


			

			
					[624א] שאל השואל מהי הסיבה לחקיקת החוקים.56 משמעות המילה סיבה כאן היא הפועֵל והפועל הוא זה אשר קובע אותם. השיב לו המשיב כי הקובע אותם היה זאוס, וזאוס בעיני היונים הוא הוא אבי האנושות והסיבה התכליתית לה.57  

					[624א–645ב] לאחר מכן הוא הזכיר חקיקת חוקים אחרים כדי להסביר שקיימים חוקים רבים והיותם רבים אינה גורעת מתקפותם. הוא הביא ראיה לטענתו משירים וממסורות מפורסמים ומקובלים המשבחים מספר מחוקקים קדמונים.  

					[625א–627ב] לאחר מכן הוא הצביע על כך שבדיקת החוקים נכונה משום שיש הפוגמים בתקפותם וטוענים כי הם טפשיים. הוא הסביר כי הם ממלאים תפקיד נעלה וכי הם נמצאים במעלה גבוהה מכל אמרות החכמה. הוא בדק את פרטי החוק שהיה ידוע בזמנו.  [625ב–ג] אפלטון הזכיר את עצי הברוש ותאר את הדרך והמקומות אשר עברו בהם השואל והמשיב. אנשים רבים סבורים כי בדברי אפלטון חבויות משמעויות מסתוריות,58 דהיינו במילה "עצים" הוא התכוון לבני אדם. יש בהם גם ביטויים קשים, בלתי שקולים ופוגעניים אשר הזכרתם לוקחת זמן רב. אולם אין העניין כפי שהם חושבים. מטרתו היתה להאריך את הדיון [בנושאים אלו] ולקשור בין המשמעות הגלויה של הדברים ובין מה שדומה לה, זאת כדי להפנות את המבט לרעיונות החורגים ממטרתו כדי להסתיר את כוונתו.  


					[625ג–ה] לאחר מכן הוא פנה אל הוראות אותו חוק59 המפורסם ביניהם, דהיינו הסעודות בצוותא ונשיאת הנשק הקל, ובחן אותן כדי להיווכח האם הן נכונות והאם הן עולות בקנה אחד עם השכל הישר. הוא הסביר כי להוראות אלה מעלות רבות, אשר את חלקן הוא מנה, כגון הלכידות החברתית, העזרה ההדדית, הגנת איש על רעהו וכדומה. הוא הסביר שהם רשאים לשאת נשק קל מסיבה נוספת: הדרכים משובשות ורובם אנשי חיל רגלים ולא פרשים. (126) 

					[626א–ד] בנוסף לכך הוא הסביר כי רכישת נשק מתאים, נשיאתו, האחווה והלכידות החברתית הם נחוצים לאור העובדה שהמלחמה המתמדת היא מטבעם של בני האדם ושל אותם אנשים בפרט. הוא הוסיף והסביר את היתרונות הנובעים מן המלחמה ומסר דיווח ממצה על סוגי המלחמה הפרטיים והכלליים.  

					[626ד–630ד] הוא המשיך לדבר על המלחמות עד לנקודה בה הזכיר היבטים רבים של יתרונות החוק: שליטת האדם על עצמו, היכולת לדיכוי הרוע הפנימי והחיצוני כאחד ובקשת הצדק. הוא אף הסביר בהקשר זה מהי המדינה60 המעולה ומיהו האדם המעולה. זאת משום ששניהם מהווים את המדינה וכי האדם הוא השליט באמצעות האמת והצדק.  הוא אף הסביר כי הצורך האמיתי למושל והחובה לציית לו הם אינטרס של הציבור. הוא תיאר את דמותו של המושל הרצוי, כיצד עליו לנהוג כדי לדכא את האנשים הרעים, לשמור על האזרחים ממלחמות באמצעות חמלה והנהגה תקינה בהתחילו בחשוב ביותר — במעמדות הנמוכים. 
הוא הסביר את הצורך האמיתי של האנשים למניעת מלחמות ביניהם ואת נטייתם החזקה לכך למען רווחתם. אולם [משימה] זו אינה ניתנת להשגה ללא דבקות בחוק וקיום הוראותיו. כאשר החוק מחייב יציאה למלחמה הוא עושה זאת למען השלום ולא מתוך רצון למלחמה, כשם שההוראה לבצע מעשה הפוגע [בזולת] ניתנת למען התוצאה הרצויה שתבוא בעקבותיה.  
הוא גם טען כי אין זה מספיק לאדם לחיות ברווחה ללא ביטחון. בכך הוא מסתמך על פואמה שחיבר המשורר הידוע טירטיאוס. הוא המשיך והסביר כי האמיץ הראוי לשבח אינו של זה אשר יהיה ראשון המסתערים במלחמה באויב חיצוני אלא בעל השליטה העצמית והמנהיג המחויב לשלום ולביטחון ככל יכולתו. הוא הביא תימוכין לדבריו באמצעות ציטטות מפואמות הידועות להם.  


					[630ד–631ד] בנוסף לכך הוא הסביר כי מטרת המחוקק הממלא את תפקידיו באורך רוח היא לחזות בנועם האל יתעלה ויתברך, לזכות בגמולו ובחיי העולם הבא ובמעלה הגבוהה ביותר העולה על ארבע המעלות המוסריות.61 הוא הסביר כי ישנם אנשים המחקים את המחוקקים. אלה הן קבוצות בעלות מטרות שונות אשר הנמנים עליהן מחוקקים חוקים בחופזה כדי לממש את מטרותיהם השפלות. באמצעות הזכרת קבוצות אלה היתה כוונתו של אפלטון להזהיר אנשים להישמר ולא להתפתות וללכת אחרי אנשים בכגון אלו.  הוא חילק את המעלות והסביר כי חלקן אנושיות וחלקן אלוהיות בהיות האלוהיות עדיפות על האנושיות וכי המשיג את האלוהיות רוכש מניה וביה אף את האנושיות. [מאידך גיסא], זה המשיג את האנושיות עלול להפסיד את האלוהיות. האנושיות הן כמו הכוח, היופי, העושר, הידע ושאר התכונות אשר נימנו בספרי האתיקה. הוא ציין כי המחוקק האמיתי הוא זה אשר מסדר את המעלות הללו בצורה המתאימה לאנשים להשיג את המעלות האלוהיות. זאת משום שכאשר המעלות האנושיות המושגות על ידי אדם המתנהג לפי מה שמחייב אותו החוק הופכות לאלוהיות.  


					[631ד–632ג] לאחר מכן הסביר כי כוונת המחוקקים היא לפעול בהתאם לדרכים62 המביאות להשגת המעלות. הם מצווים על האנשים וממריצים אותם לדבוק בחוקים אשר באמצעותם תושגנה המעלות. דוגמה לכך הם נישואין לפי החוק, השליטה63 על התשוקות וההנאות בהיותן מאוזנות בהתאם למה שמתיר החוק. הוא הדין באשר לפחד ולכעס, למגונה וליפה ולכל מה שמביא להשגת המעלות. (127) 

					[632ד–634ג] לאחר מכן הסביר כי זאוס ואפולו השתמשו בדרכים אלה בחוקיהם. הוא הסביר כי יתרונות רבים מצויים בכל אחד מהוראות חוקיהם,64 למשל [אלה הדנות] בצייד, בסעודות המשותפות, במלחמה וכדומה. הוא אף הסביר כי המלחמה עשויה להתחולל או מחמת הצורך, או בשל בקשת הנאה או בשל העדפה כלשהי.  הוא הזכיר במהלך דיונו כי הוויכוח המתנהל בין השואל והמשיב עשוי להביא לתוצאות יפות וחיוביות העלולות אף לזכות ליחס שלילי. מטרת הוויכוח היא לדון ולשקול בדבר כדי להבהיר את מעלת [החוקים], להסיר כל חשד בעניינם ולהבטיח את תקפותם ועדיפותם. זה נכון. הוא הציג זאת כאמצעי65 נגד כל מי שיוצא כנגד הוראה מהוראות החוק כדי להבטיח שכוונתו לבדוק ולחקור ולא לחלוק עליו או לפגוע בו.  


					[634ד–435ב] הוא החל לגנות כמה מהוראות החוקים הידועים להם.66 הוא הזכיר כי קבלת67 חוקים בכגון אלה ללא כל פקפוק מלכתחילה כי עלול להיות בהם פגם, היא ילדותית ונבערת מדעת. חובה על כל אדם בר דעת לבדוק חוקים בכגון אלו כדי להסיר מליבו כל ספק ולדעת את האמת ביחס אליהם.  

					[636א] הוא הסביר בנוסף לכך כי אחד מהדברים הקשים ביותר הוא לבצע מה שהחוק מחייב ואילו גיבוב דברים והשמעת טעונים חסרי כל בסיס בעניינו הם דבר קל מאד.  

					[636א–637ה] לאחר מכן הוא הזכיר מספר חוקים מפורסמים [הלקוחים] מחוקים קדמונים, למשל חוקים בנוגע לחגים. חוקים אלו נכונים בהחלט משום שהם כורכים עונג אשר כל בני אדם נוטים אליו בטבעם עם חוק אשר קבעו אותו [מחוקקים קדמונים], דבר אשר נותן לעונג אופי אלוהי. הוא שיבח את החוקים, ראה אותם כנכונים והסביר את מעלותיהם. דוגמה אחרת היא שתיית יין והשתכרות. אם אלה תתבצענה בהתאם למה שמחייב החוק יש בהן מעלות, אולם אם ישתמש בהן האדם בדרך אחרת הן הופכות למגרעות.  

					[638א–ב] בנוסף לכך הוא הזהיר מהסברה המוטעית המייחסת את הצדק תמיד למנצחים ואת הטעות למנוצחים. זאת משום שהניצחון הוא תוצאה של מספרם הרב של המנצחים וייתכן שהם טועים. לכן אל לו לאדם ללכת שולל אחרי הניצחון אלא עליו להתבונן במצבם של המנצחים ובמצב חוקיהם. אם חוקיהם טובים כי אז היינו הך בין אם מנצחים או מנוצחים. מכל מקום בדרך כלל הצודק הוא מנצח ואם הוא נוּצַח הרי שזה מקרי.  

					[638ג–639ב] הוא המשיך וטען כי לא כל אחד הרוצה לחוקק חוקים באמת יכול לעשות זאת, אלא מי שברא אותו האל והכשירו למטרה זו. הוא הדין באשר לכל מנהל העוסק במלאכתו, כגון הספן וכדומה. הוא ראוי לתואר מנהל הן בעת פעולתו והן כאשר הוא בטל ממלאכה. האדם, לאחר שלמד את המלאכה, ראוי לתואר מנהל גם כאשר אינו עוסק במלאכתו והוא הדין כאשר הוא בפעילות. אם אינו מקצוען, חסר הכשרה ואינו בקי במלאכתו הרי שאינו ראוי לתואר מנהל. (128) 

					[639ב–640ד] על המחוקק, המשיך אפלטון להסביר, להיות הראשון הנוהג לפי החוק ורק אחר כך ידרוש מאחרים לנהוג לפיו. שהרי כאשר אין הוא נוהג בהתאם למה שהוא מטיף לאחרים ואינו דורש מעצמו מה שהוא דורש מזולתו כי אז דבריו אינם נשמעים ואינם מתקבלים בעין יפה ע"י האזרחים.68 הוא הדין באשר למפקד על חיילים אם אינו גיבור המסוגל להילחם כי אז מנהיגותו אינה ראויה. הוא הביא דוגמה נוספת מן השיכורים. אם מנהיגם אף הוא שיכור כמותם לא יעלה בידו להנהיגם כדבעי אלא עליו להיות פיכח, פיקח בתכלית הפקחות, הידע והערנות כדי שיוכל להנהיג את השיכורים למען יהיו דבריו נשמעים. לכן כאשר המחוקק הוא בור בדומה לאזרחיו הרי שאינו יכול לחוקק חוקים בעלי תועלת.  

					[643ב–ד] החינוך69 והאימון, טען אפלטון בנוסף לכך, הם המסייעים לשמור על החוקים, וכי זה אשר הזניח את עצמו או את אלה הנשמעים לו סופו הוא מבוכה רבה.  

					[641ה–642א] אפלטון המשיך והסביר כי כאשר מתפרסם האדם בכישרון הנאום והוויכוח וברהיטות הדיבור70 הרי כאשר הוא מתכוון לשבח ולתאר דבר מסוים כמעולה אנשים אינם רואים את הדבר המתואר כמעולה כפי שהוא תאר אותו אלא הם מושפעים יותר מכשרון הנאום שלו. זהו פגע הפוגע רבות במלומדים. לכן חובה על השומע להתבונן באופן אמיתי וממצה בעניין עצמו ולבדוק אם אותן התכונות הנזכרות המאפיינות אותו אכן מצויות בו. עלול לקרות שאלו הם רק דברים שמתאר אותם הנואם או בשל יכולת הנאום שלו וחלקלקות דבריו או בשל אהדתו לעניין הנדון ודעתו הטובה עליו. אם הוא מוצא שעניין זה מכובד וראוי לתארים הללו עליו להסיר מליבו את החשדות שתוארו לעיל. החוק כשלעצמו הוא מכובד ונעלה יותר מכל דבר שנאמר עליו.  

					[634ב–ד] אין דרך, טען אפלטון, לדעת את אמיתתם ומעלתם של החוקים ושל כל הדברים אלא באמצעות ההיגיון ותרגולו. חובה משום כך על בני האדם לאמן ולתרגל את עצמם בלוגיקה. גם אם אין בכוונתם מלכתחילה לעמוד על אמיתת החוקים אפשר שאימון זה יסייע להם בסופו של דבר. הוא הביא לכך דוגמאות מתחום המלאכות כאותו נער המשתמש בדלתות ובבתים לשם משחק והוא רוכש בדרך זו תכונות ויכולות אשר תסייענה לו בעתיד אם ירצה לעסוק ברצינות במלאכה זו.  

					[643ד–644ב] כאשר פנה אפלטון לעסוק במחוקק הוא טען כי משחר נעוריו הוכשר לעסוק בנושאים מדיניים ובהתבוננות בנכון ובמוטעה בהם. אימון זה יועיל לו כאשר יזדמן לו לעסוק בהם ברצינות. בשל אימונו המוקדם בנושא זה יהיה באפשרותו לכבוש את יצרו ולנהוג בסבלנות לנוכח האתגרים אשר יעמדו בפניו. (129) 

					[644ג–645ג] אפלטון התחיל להסביר כי בנפשו של כל אדם ישנם שני כוחות הנוגדים זה לזה והנמשכים זה לזה. יש באדם עצב ושמחה, תענוג וכאב ושאר כוחות הנוגדים זה לזה. אחד מהם הוא כוח ההבחנה והשני הוא הבהמי, ופעולת החוק היא באמצעות כוח ההבחנה ולא הבהמי. הוא הסביר כי המשיכה הבאה מצד הכוח הבהמי היא חזקה וקשה וזו הבאה מצד כוח ההבחנה עדינה ומתונה יותר.  חובה, משום כך, על האדם להתבונן במצבו הנפשי ביחס לכוחות המשיכה וללכת בעקבות כוח ההבחנה. אם תושבי המדינה כולם אינם יכולים להשתמש בכוח ההבחנה בעצמם, עליהם לקבל את האמת מידי המחוקקים, מההולכים בדרכם, מדוברי האמת בשם החוק, מהטובים ומהחסידים.  


					[646ב–ג] ובהמשך דבריו הסביר כי היכולת לשאת את העמל והטרחה אשר מחייב אותם המחוקק היא אמת מוחלטת בשל הנוחות והמעלה אשר יבואו בעקבותיהן. זאת בדומה לכאב אשר ממנו סובל שותה התרופות המאוסות והראוי לשבח משום שבסופו של דבר יזכה לנחת שבבריאות.  

					[646ה–647ג] בהמשך טען אפלטון כי המעלות המוסריות נובעות זו מזו ודומות זו לזו ויש להבחין בינן ובין הפכן. למשל, הביישנות ראויה לשבח אולם אם מפריזים בה הרי שהיא הופכת לחוסר אונים הראוי לגינוי. כיוצא בזה דעה טובה על בני אדם ולב פתוח כלפיהם ראויים לשבח אולם ביחס לאויבים הרי שזו מידה מגונה. הזהירות ראויה לשבח אך ההגזמה בה היא פחדנות ופאסיביות71 ומשום כך יש לגנותה. הוא המשיך והסביר כי כאשר מגיע האדם אל מטרתו, גם אם הוא טוב ומעולה בהחלט אולם הוא הולך בדרך שאינה ראויה, הרי שדרך זו ראויה לגינוי ורצוי הוא שיגיע אל מטרתו בדרך ראויה ועדיפה.  

					[647ג–649ב] לאחר מכן הוא דיבר על עניין מועיל והוא כי חובה על המשכיל להתקרב אל הרוע ולהכירו לבל ייפול ברשתו וייטיב להיזהר ממנו, ודוגמה לכך היא השתייה. הוא הסביר כי הפיכח ראוי לו להתקרב אל השיכורים ולהסתופף בחברתם כדי להכיר מקרוב את המפגעים הנובעים מהשכרות ולדעת כיצד להישמר מפני הגנאי והכיעור הנובעים ממנה. לדוגמה, החלש כאשר ישתה מספר כוסות [של שכר] ישלה את עצמו שהוא חזק כאשר אין לאשליה זו כל בסיס מציאותי. אז הוא ירצה לצעוק ולהיאבק בשל תחושת הכוח שבו אולם כוחו יבגוד בו. מפגעים נוספים רבים עלולים לקרות לשתיינים.  

					אפלטון המשיך להסביר כי ראוי לזה אשר חפץ להשיג אחת המעלות להשתדל בראש וראשונה להינזר מן הפחיתויות המנוגדות להן. רק לעיתים רחוקות ניתן להשיג מעלה רק לאחר שהפחיתות נעלמת.  

					[650ב] ובהמשך דבריו טען כל טבע גורר פעילות המתאימה לו במיוחד. חובה משום כך על האדם ועל המחוקק לדעת זאת כדי לחוקק כל חוק המתאים לו וההולם אותו לבל ילך לאיבוד שהרי דבר אשר אינו מונח במקומו הולך לאיבוד ולא נותר לו שריד. (130)  [image: ] 
המאמר השני [ב]  


			

			
					[653א] במאמר זה הסביר אפלטון כי בטבע האדם קיימים גורמים טבעיים המהווים סיבה למידותיו ולפעולותיו. משום כך ראוי לו למחוקק לשים לנגד עיניו גורמים אלו, לסדרם כראוי ולחוקק את חוקיו בהתאם להם. אז פעולותיהם של בני האדם תעלינה בקנה אחד עם טבעם. אני סבור כי במילה "נערים" כוונתו היא לכל אותם המצויים בחייהם בשלבי ההתחלה בין בגיל, בין בידע ובין באמונה דתית.72  [653א–654א] ביסוד אותם גורמים טבעיים, אמר אפלטון, עומדים ההנאה והכאב ומהם נובעות המעלות והפחיתויות ובעקבותיהם המתינות73 והמדעים. חיזוקם של אלו הוא באמצעות החינוך והאימון.  
אילו היה המחוקק מצווה על בני אדם להתרחק מיד מתענוגות החיים כי אז לא היו דבריו נשמעים ואנשים לא היו מצייתים לו, מאחר שבטבעם הם נוטים אל התענוגות. אשר על כן קבע אותו מחוקק זמנים ומועדים אשר בהם הם יכולים לממש את הנאותיהם ואז אותן הנאות נחשבות לאלוהיות. הוא הדין באשר לסוגים שונים של מוסיקה אשר המחוקק התיר אותם בהיותו מכיר את נטיית טבע האדם אליהם כדי שההנאה מהם תיחשב לאלוהית. הוא הביא דוגמאות לכך מריקודים ונגינה בחליל שהיו מפורסמים אצלם.  
[654ב–657א] הוא הסביר כי כל דבר הקיים במציאות יש בו מן הטוב או מן המגונה. הטוב הוא סוגי המוסיקה המתאימים לטבעו הטוב של האדם ומעוררים את המידות הטובות והמועילות כנדיבות ואומץ לב, והרעות המעוררות את הפכן. הוא הביא כדוגמה לכך את הניגונים והדמויות שהיו קיימים בהיכלות ובבתי התושבים במצרים, גורם אשר סייע לשמירה על חוקי המסורת74 והבהיר שהם נחשבו לאלוהיים.  
[657ד–658ה] הצעיר, כך הסביר אפלטון, יותר נוטה ליהנות ממנעמי החיים והמבוגר יותר רגוע ומתון. המחוקק המיומן הוא זה הקובע את החוק המשמח את הכול ומעודדם לכיוון הטוב והאושר. אולם לכל קבוצה, לכל דור ולכל תושבי אזור מסוים טבע משלהם השונה מטבעם של האחרים. [המחוקק] המיומן הוא זה הקובע את סוג המוסיקה ואת חוקי המסורת אשר באמצעותם הוא ישלוט על טבעם ויאלץ אותם לקבל על עצמם את החוק למרות ההבדלים בטבעיהם והשוֹנוּת במידותיהם הרבות. זאת בניגוד למחוקק חוקים מסוימים המחייבים קבוצה אחת בלבד בניגוד לאחרות, גורם המאפשר לאלו, אשר בטבעם הם מקימים את החוק, לשלוט בזולתם. מעבר לכך, המחוקק המחייב את המשכיל, המלומד ובעל הניסיון בציות לחוק עדיף על המחוקק המחייב את הציות על חבורה שאינם משכילים ואינם מלומדים בדומה לזַמָּר המרגש אדם זקן, מלומד, נוקשה ועקשן.  
[659ג–ה] על המחוקק ועל אלו הממונים על קיום חוקיו ומטלותיו לכוון כהלכה את אזרחיהם בניהול ענייניהם, על אף ריבוים והשונות ביניהם, לבל ייעלם מעיניהם דבר ולא יזניחוהו. זאת משום שכאשר האזרחים מתרגלים להזניח את ענייניהם הם ימצאו תירוץ לכך ככל שיוכלו. כאשר עניין מסוים מוזנח פעם, פעמיים ועוד הוא הולך ונמחה וחדותו מתקהה. מאידך גיסא, כאשר אנחנו נוהגים לפיו פעם או פעמיים הוא הופך להרגל של קבע. רמת השימוש בו או הזנחתו היא הקובעת את הפיכתו להרגל של קבע או להיעלמותו. הצעירים אינם ערים לכך אלא עליהם לקבלו ולפעול לפיו. אם הם רגילים לשמוח בהיותם נגררים אחרי תאוותיהם ונהנים מהפרת החוק יקשה אז להשיבם אל דרך הישר. במקרה זה עליהם, צעירים כמבוגרים, לממש את הנאותיהם, אולם במסגרת החוק, להכירו מקרוב ולפעול בהתאם לו.  
[659ד–660א] על המחוקק לפנות אל כל קבוצה בלשון המתאימה לרמת הבנתה ושכלה ולכוון את דרכה כפי יכולתה. לעיתים יקשה על האנשים (131) להבין את הדבר או שאין ביכולתם לפעול לפיו. קושי זה יניע אותם לנטוש את החוק, להפר אותו ולהתעלם ממנו. הוא הביא דוגמה לכך מן הרופא המיומן והעדין המציע לחולה מאכלים טעימים האהובים עליו כתרופות המסייעות לו [להירפא].  


					[660ד–661ד] אפלטון רצה להסביר כי הטוב הוא יחסי ולא מוחלט. הוא הביא ראיה על אמיתות דבריו מפואמה עתיקה אשר בה נזכרים הבריאות, היופי והעושר כמעלות אשר יש השואפים אליהם75 בה בשעה שאחרים אינם סבורים כך. הוא הסביר כי כל אלה הם טובים לאנשים טובים. אשר לרעים ולבני העוולה הרי שאלה אינם טובים ואף לא יביאו אותם אל האושר. אמת, החיים הם רעים לרעים כשם שהם טובים לטובים. לכן נכון יהיה לומר כי הטוב הוא יחסי בלבד. משמעות הדברים היא כי ראוי הוא שהמחוקק, המשוררים ואלו המעלים על הכתב את דבריהם יקחו גורמים אלו בחשבון לבל יובנו שלא כהלכה.  

					[661ד–666ד] אפלטון הסביר כי הטענה שהדברים הטובים הם נעימים ומידיים, כי כל מה שהוא טוב ויפה הוא נעים וכי הטענה ההפוכה אף היא נכונה — דברים אלו אינם מופתיים.76 זאת משום שדברים רבים הגורמים הנאה אינם טובים, ואמורים הדברים במה שמתענגים עליו בעלי השכלים החלשים. בחיַי, הטוב עשוי לגרום הנאה למי שרואה את הנולד וזאת בניגוד למי שאינו עושה זאת. הוא הדין באשר לטעון בדבר אורח החיים המבוסס על הצדק שהתוצאה שלו היא טובה.  

					[665ב-666ד] בהמשך הדברים הוא הסביר כי אין הכרח שכל בני האדם יחיו תחת שלטון אחד אלא לכל קבוצה חוקים משלה ואין לחייב קבוצות אחרות בחוקיה. הוא הביא כדוגמה לכך את התיחסותם של אנשים בגילים שונים ובמצבים שונים בחייהם לנגינת החליל. אם משתמשים בדבר שלא במקומו הוא יהיה נטול הוד, הדר, שבחים ותשואות77 בניגוד לשימושו במקומו. הוא הביא כדוגמה לכך אדם זקן אשר לא מתאים לו לנגן בחליל או לרקוד. אם יעשה זאת או משהו בדומה לכך בחברת אנשים הרי שהם לא יראו זאת בעין יפה ולא יריעו לו. כמו כן, הנגינה בחליל והריקוד במצבים אשר אינם מחייבים זאת מגונים ומאוסים בתכלית. הוא הדין באשר למעשים שנעשו על ידי מי שאינו ראוי לכך, או במקום ובזמן בלתי מתאימים, או כאשר אין כל הכרח לעשותם. במקרים אלו הם מאוסים, אינם במקומם וראויים לגינוי. כל הרואה אותם ידחה אותם, יראם כנחותים וכמגונים בפרט כאשר הם אינם מעידים על תבונה.  

					[666ד–668א] הנאות בני האדם, המשיך אפלטון וטען, שונות בהתאם להבדלים בין האנשים במצביהם, בטבעיהם ובמידותיהם. הוא הביא כדוגמה לכך את האמיצים ואת בעלי המלאכה כאשר הנאתו של בעל מלאכה אחד שונה מהנאתו של זולתו. הוא הדין באשר להבדלים ביניהם בנוגע ליושר, ליופי ולמתינות.  

					אפלטון האריך בדבריו בהסבירו כי דברים אלה כולם הם בראש וראשונה טובים או מגונים ביחס לדברים אחרים ולא בפני עצמם. הוא אף אמר כי בעלי המלאכה, כאשר נשאלו בעניין זה אישרו זאת ללא ספק.  

					[668ג–669א] לאחר מכן הוא הסביר כי מי שאינו יודע את מהות הדבר, לא את עצמותו ולא את ישותו78 אין באפשרותו לדעת את טיב הסדר של חלקיו, הקשרים ביניהם, מידת ההתאמה ביניהם והתוצאות הנובעות מהמאמץ להשיגו.79 אם יבוא מאן דהו ויטען כי ביכולתו לעשות זאת הרי שהוא טוען טענת שקר. זאת ועוד, אף זה היודע את מהותו סביר הוא שיופיו, טיבו, מגרעתו וגנותו ייעלמו ממנו. [מאידך גיסא], זה המכיר את העניין בשלמות הוא זה היודע את מהותו, יופיו, טיבו, מגרעתו וגנותו. עניין זה רלוונטי לכל החוקים, המלאכות והמדעים.  [669א–670ד] משום כך, זה השופט כהלכה את טיבו, חולשותיו ומגרעותיו של הדבר אמור להיות זה אשר השיג לעצמו את שלושת הדברים דלעיל80 ושולט בהם כדבעי. אז הוא יכול לשפוט אותם ושיפוטו יהיה נכון וצודק. זה הבונה את הדבר ומכוננו עדיף על השופט אותו. זאת משום שהבונה והמכונן הניחן בשלושת סוגי הידע דלעיל הוא בעל היכולת לקבוע את הדרוש בכל מצב. מאידך גיסא, זה החסר את ידיעת שלושת הדברים דלעיל ואת היכולת כיצד יוכל לבנותו ולכוננו? דברים אלו אינם נאמרים על החוקים בלבד אלא על כל מדע ועל כל מלאכה שהם. הוא הביא דוגמאות לכך מפואמות, חרוזים ולחנים, מהמוסיקה, ממלחיניה ומהמנגנים אותה על כל סוגיה.  


					[669ב–671א, 673א–ד] אפלטון האריך לדון בנושא הריקוד והנגינה בחליל. מטרתו בהבאת דוגמאות אלה היתה להבהיר כי כל חוק מהחוקים המסורתיים81 יש להעניק לו את מקומו הראוי למען אלו אשר מסוגלים לעמוד בו. הקלקול אשר ינבע מהעברתו וקביעתו שלא במקומו הראוי חמור ומגונה יותר מאשר נטישתו לחלוטין. הוא תיאר את השבחים אשר להם יזכו מנגני הלחנים הידועים להם במקומם ובפני אלו המתאימים לכך ואת הגינוי אשר יהיה מנת חלקם של אלו ששינו, זיפו וניגנו אותם שלא במועד הראוי עד אשר עוררו צרות ומפגעים.  למלאכת השירה היתה עבור היוונים חשיבות מופלאה ומחוקקיהם הקדישו לה תשומת לב רבה. לאמיתו של דבר יש בה תועלת רבה בשל השפעתה על הנפש במיוחד. מאחר שלחוק יש השפעה רבה על הנפש הרבה אפלטון לדון בנושא זה. זאת משום שהאימון הגופני נחוץ לאדם למען הגוף ותקינות הגוף מהווה גורם לתקינות הנפש.  


					[671א–674ג] לאחר מכן הוא הסביר עניין נוסף המתאים למה שתיאר אותו והוא שעניין מסוים עשוי להיות שימושי במסגרת חוק אחד אך לא במסגרת חוק אחר. ואין לדחות או לגנות עניין זה משום שהחוק נולד בהתאם לדרישות מצב מסוים כדי שיביא אנשים למצבם המיטבי ולציות לאלים. הוא הביא לשם כך דוגמה משתיית יין שהיתה מנת חלקה של קבוצה יוונית קדומה בו בזמן שקבוצה אחרת התנזרה מן השתייה גם בעת ההכרח. ההכרח המביא לשתיית יין הם מצבים בהם אדם זקוק לנטרל את השפעת השכל והידיעה כלידה, ככוויה וכטיפול רפואי מכאיב בגוף. הוא הדין באשר למצבים בהם מקבל האדם טיפול ייחודי וחסר תחליף להבראתו.  [image: ] 

					[676א–677א] (133) אפלטון פתח מאמר זה בהסבירו כי חקיקת חוקים, ביטולם וחידושם אינה עניין שחודש בימינו אלא יש לו היסטוריה ארוכה ואף עתידו לפניו. להשחתת החוק ולביטולו, טוען אפלטון, שני פנים. האחד הוא חלוף זמן ארוך מאז חקיקתו, והשני אסונות כלליים המתרחשים בעולם כגון סערות ומגפות הקוטלות בני אדם.  

					[677א–680א] לאחר מכן החל להסביר כיצד התהוו תרבויות וכיצד נוצרו מצבים אשר הולידו מדינות82 וחוקים. הוא הביא כדוגמה לכך סערה אשר הטביעה מדינות שלמות ולאחר מכן החלה לקום ולהתפתח [על חרבותיהן] מדינה חדשה. הוא מנה את שמותיהם של מדינות ועמים אשר היו ידועים בזמנם כיצד חרבו וכיצד צמחו במקומם מדינות חדשות. בתחילת תהליך [הצמיחה] היו האנשים בעלי מידות ראויות לשבח וכאשר התרבו והחלו מתחרים זה בזה השתנו מידותיהם. למשל, לאחר הסערה הם קיבלו זה את זה בסבר פנים יפות והיו ידידים זה לזה, אולם כאשר התרבו החלה הקנאה להתפשט ביניהם מעט מעט עד אשר החלו שונאים איש את רעהו, ניתקו את הקשרים ביניהם, נטשו אלה את אלה ולחמו זה בזה. מעבר לכך, באותו זמן, דהיינו לאחר הסערה, נעלמו מלאכות, ואנשים החלו לפתחן מחדש לאט לאט לפי הזדקקותם אליהן. הדברים אמורים למשל בכריית מחצבים, כריתת צמחים,83 בניית בתי מלאכה ובתים וכדומה, דבר אשר כל המכיר את נקודת המוצא של ספר זה והתבונן מעט במסר שלו לא יתקשה להבינו. אדם כזה מבין כי פיתוח מלאכות נובע מן ההכרח ובסופו של דבר הן קיימות למען הדברים הטובים והיפים. למשל, לבישת הבגד היא בראש וראשונה למען כיסוי הגוף, הסתרת הערווה והתגוננות מפני החום והקור. בשלב מאוחר יותר בא הבגד לצוד את העין למה שהוא טוב ויפה. הוא הדין באשר לשאר המלאכות.  [680ג–681ה] המדינות, המבצרים והמקלטים, הסביר אפלטון, נבנו ע"י בני אדם מלכתחילה כדי להישמר מפני בעלי חיים וחיות טורפות ושאר מזיקים. בשלב מאוחר יותר, אחרי שפרצו ביניהם מלחמות בזו אחר זו, הם החלו לבצר את עצמם כנגד אחרים.  
[681א–682ה] החוקים עברו במסורת מדור לדור, הסביר אפלטון, כאשר הבנים חיקו את אורח החיים של אבותיהם. בעקבות כך נוצרה הסולידריות84 המחייבת בראש וראשונה את הצורך במחוקק אשר יחוקק חוק כללי אשר יאחד את אורחות החיים של כולם, את משקי הבית הרבים ואת בני האבות הרבים למען מטרה אחת שהיא איכות חייהם. הוא הביא כעדות לכך קטע מפואמה של הומרוס המתאר את המדינה איליום ומה שהתרחש בה.  


					[682ג–ה] אפלטון המשיך והסביר כי בשל הסולידריות, השנאה ויצר הדיכוי של תושבי מדינה אחת כלפי האחרת התחולל מאבק על השלטון. תופעה זו אינה מביאה כל תועלת מאחר שאינה חוקית. הוא הביא כדוגמה לכך את המדינות אשר היוונים הקדמונים צרו עליהן וכבשון וכי מצבן מדגים הנחה זו.  

					(134) [683ג–686ג] בהמשך דבריו טען כי אורח חייהם של תושבי מדינה אחת, הנוהגים באורח חייהם בהתאם לזו של המלך המולך עליהם, עלול להשתבש מחמת כיבוש בשתי דרכים. האחת היא השחיתות הפושה בקרב תושבי המדינה הנוטשים את אורח החיים המועיל להם, והשנייה ע"י מלך זר המשתלט עליהם. דרך זו עשויה להיות חוקית. כאשר זה חוקי, מלך אחד, שניים או יותר נותנים יד אחת, כובשים מדינה אחת ומדכאים אותה כדי שתקבל על עצמה את החוק האלוהי. הוא הביא כדוגמה לכך מדינות אשר היו ידועות להם בזמנם. הוא הסביר כי תושבי חלק מהמדינות עלולים לסטות מחוקיהן המסורתיים מהר יותר מאשר תושבי מדינה אחרת מחמת טבעם המושחת כפי שהבהיר בדוגמאות שהביא.  

					[686ג–687ה] אחר כך החל להסביר כי ראייה חיובית של הדברים עשויה להביא את האדם לדבקות בחוק. הוא ציין כי אם יראה אדם חיוב בדבר שאינו טוב בעצמו כיצד יוכל לראות חיוב בחוק, ושמא אינו טוב ואינו מוביל אל האושר. ההבחנה בין שתי האפשרויות הללו אינה קלה. הוא הביא לכך דוגמאות מאדם הרואה ספינה מופלאה המוצאת חן בעיניו וחומד אותה לעצמו, או הרואה עושר וממון רב שאף הם מוצאים חן בעיניו והוא משתוקק להגיע למצב בו יכול לרכשם לעצמו אע"פ שייתכן שאין הדבר מתאים לו בהחלט. נער משתדל לרכוש דברים המוצאים חן בעיניו כל עוד הוא נער, וכאשר הוא גדל אל מעבר לגיל זה אותם דברים כבר אינם מוצאים חן בעיניו ואין הוא רוצה אותם עוד לעצמו אע"פ שהם נשארו בעינם ולא השתנו.  

					אפלטון הביא מופת על כך שדבר רצוי שהוא רצוי באמת עדיף על דבר הרצוי שאינו טוב, ואמר: אנו רואים נער החומד לעצמו דבר בניגוד לרצון אביו. האב היותר אינטליגנטי מבנו מבקש מאללה שישים קץ לחמדנותו של בנו. הדבר אשר מוצא חן בעיני אנשים אינטליגנטיים הוא הטוב והיפה בעצמו בו בזמן שאובייקט אשר חסרי אינטליגנציה חומדים אותו יש לדחותו, בין אם אמורים הדברים בבחור צעיר או באדם מבוגר או בזקן.  

					[688ה–689ג] הוא הציג רעיון יפה כי המעיד על היות החוק אמיתי וטוב והמעודד ללכת בדרכיו הוא השכל. חובה, משום כך, על המחוקק להעמיד לעצמו כמטרה לפתח את האינטלקט בנפשות האנשים כדי שישפיע השפעה רבה על אורח חייהם וככל שהשפעה זו תהיה חזקה על בני האדם כן יהיה החוק יציב ומשמעותי בתודעתם. לכן, חינוך משמעו לעורר את השימוש בשכל. זאת משום שמי שלא חונך בדרך זו נהנה מדברים רעים ומי שחונך בדרך זו אינו נהנה אלא מן הטוב. החוק הוא הדרך אל הדברים הטובים, המקור והמעיין שלהם. חובה, לפיכך, על המחוקק להשקיע מאמצים בטיפוח החינוך.  

					אפלטון המשיך להסביר כי הטמעת החינוך באישיותם של שליטי המדינה ועוזריהם תביא להעדפתם את המעשים הטובים, להערכתם אותם ולהצהרה בריש גלי כי הם אמת. ההסכמה הכללית של אנשי הרוח בנושא זה היא החכמה העדיפה.  

					[689ה–690ג] ובהמשך טען לא ניתן לכונן מדינה אלא כאשר יש בה שליטים ונשלטים. השליטים הם, למשל, אנשי המעלה, הבוגרים ובעלי הניסיון. הנשלטים הם הנחותים מהם דהיינו הילדים, הנערים וחסרי השכלה. בכל מקרה זו הדרך שהיא תכלית האמת. 

					(135) [689ה–690ג] הוא החל להסביר כי כאשר המלכים והשליטים אינם מחונכים כי אז יישחת שלטונם ויורע מצב נשלטיהם.85 הוא נתן לכך משל ממלכי היוונים שלא היו משכילים והשחיתו הן את דרכם והן את מצב נשלטיהם עד אשר חרבו מדינותיהם. חוסר השכלה מזיק הרבה יותר למלכים מאשר להמון.  

					[691ג] ובהמשך טען כי עניינם של תושבי המדינה לא יתנהל כראוי ללא שליט מחונך ומשטר רצויים למען יתנהלו עניניהם כהלכה כמו שהמזון הכרחי לגוף והמפרש לספינה. הוא הדין באשר לנפש העלולה להידרדר ללא משטר וסדר כפי שהסביר אפלטון בעניין המַאעִנַלִים,86 וכשם שגוף החולה אינו יכול לסבול קושי ואינו יכול לעשות מעשה טוב ומועיל. הוא הדין באשר לנפש החולה אשר איבדה את כושר ההבחנה ואינה יכולה לבחור את הטוב והמועיל. מחלת הנפש היא היעדר כללי ההתנהגות אשר נתנם לנו האל.  

					[691ד–693א] לאחר מכן הביא אפלטון דוגמאות משליטים שדימו כי הם מלומדים ואנשי רוח בה בשעה שלא היו כאלה, פעלו כדי לתפוס את השלטון והשחיתו את שלטונם.  

					[693א–696א] הוא המשיך והסביר כי על המחוקק לעסוק בראש וראשונה בטיפוח האהבה והחופש בין האזרחים כדי שהחוק יתבסס בתודעתם במהירות ויהיה קל לישמו, וָלא — יקשה עליו הדבר. ברור הוא כי [קיומם של] שליטים רבים עלול לגרום לשחיתות ולכן על המחוקק לפעול למען שלטון יחיד שאם לא כן הוא לא יוכל להתמיד במימוש מטרותיו. כאשר יצא החוק לאור הוא לא יוכל להיות תקף כל עוד לא יתכוון המחוקק להיות מקורו הבלעדי. במצב זה הוא אינו אמור לשאת לא דברי תמיכה ולא דברי חנופה.87 הטוב והמועיל למחוקק הוא לדבוק בדרך החירות ולבל יהיה השליט בעל קנאה שהרי הקנאה היא מתכונות העבד ואין העבד ראוי לשלטון. כאשר דרכו היא דרך החירות כי אז הנשלטים ילכו בדרכו ויצייתו לו בתשוקה ובמאור פנים ויש לשלטונו סיכוי להתמיד לאורך ימים. על עניינים אלו ועל הפכם הביא אפלטון דוגמאות ממלכי הפרסים ומידותיהם והִרבָּה לדון בכך.  

					[696א–700א] אפלטון החל לבאר את פרטי המעלות וכללי הנימוסים וההתנהגות88 מה מהם קדום ומה מהם מאוחר מאד, איזה מהם עומד בפני עצמו ואיזה קשור לזולתו כצניעות אשר לא ניתן להפיק ממנה כל תועלת אם אינה קשורה עם הצדק. והוא הדין באשר לשאר המעלות וכללי ההתנהגות. על המחוקק, טען אפלטון, להבחין בין המידות הללו, לפעול לפי סדרן כפי הצורך, לעודד אנשים לפעול לפיהן, לחייבם לקבלן ולדבוק בהן באופן חופשי ולא כעבדים. אפלטון הביא דוגמאות מהפרסים על השחיתות אשר נגרמה ע"י העבדות. בסיפוריו על הפרסים הוא סיפר על העברת השלטון מהמלך לבנו ועל המלחמה אשר ערכו בים כאשר ראו בכך תועלת לעצמם, שכאשר פגעה במדינה מסוימת מכה קשה הם הפכו להיות ידידיה. חובה, אם כך, על המחוקק לבחון אם בין המצייתים לחוקיו שוררת אחווה מסוג זה אם לאו באופן שינהל את שלטונו בביטחון ובידע לבל ייפגע החוק ע"י נזק או שחיתות.  

					(136) [700א–702ב] המוסיקה, מיהר אפלטון להסביר, היתה חוק מחוקי המסורת של הקדמונים. הוא אף הסביר היבט מסוים בנושא זה, אותו הוא הזכיר עוד קודם לכן, דהיינו שרווחתם של בני אדם נובעת מקבלת החוקים המסורתיים במצב של חופש, בניגוד לקלקול הנובע מקבלתם את החוקים במצב של עבדות וכפייה. העבדות מעוררת רגשות בחילה וסלידה וכי כאשר המדינה אינה מתבססת במהותה על אהבה, תרבות ושכל בשלמותם הרי שגורלה נחרץ להרס ולאובדן. וכאשר שלושת אלו שוררים במדינה כי אז מיועדים לה החיים הטובים והאושר. הדיון במדינה בכללותה, בבית אחד והאדם אחד הוא זהה.  [image: ] 
המאמר הרביעי 


			

			
					[704א–705ב] במאמר זה החל אפלטון לבאר כי המדינה לאמיתו של דבר אינה המקום הקרוי מדינה ולא התאגדות האנשים [המאכלסים אותה]. כדי שהתאגדותם תיקרא מדינה יש צורך במספר תנאים: על תושביה לקבל על עצמם את הציות לחוקים המסורתיים של המשטר,89 יש למנות לה מנהיג בעל מעמד אלוהי, על תושביה להיות נֵיחָנים בהרגלים ובמידות הראויים לשבח ולתהילה וכי יש להקימה במקום טבעי ומתאים באופן שיהיה ניתן להביא אליה אספקה ושאר הצרכים אשר לא ניתן להימנע מהם למען התושבים.  

					[705ד–707א] מטרת החוק אשר יוּחַק למען תושבי המדינה, המשיך וטען אפלטון, אינה רק להביאם לידי משמעת וציות לו אלא כדי לחנכם למידות משובחות ולהרגלים רצויים. הוא הוסיף ואמר כי כאשר הרגליו ומידותיו של האדם אינם יפים, רצויים ותואמים את החוק כי אז הוא יימצא תמיד במצב של נחיתות והידרדרות וככל שהאדם מתמיד בהידרדרותו הוא במצב שפל יותר. הוא הביא כדוגמה לכך אנשים אמיצים הזונחים את אימוניהם האישיים בהיותם נאלצים לעסוק במלאכות ובעיסוקים נחותים כספנות והדומים לה. הוא אף הביא דוגמה מפואמה של הומרוס הידועה ליוונים על אריה אשר הזניח את עצמו עד אשר תעוזתו נעלמה והגיע למצב בו הוא פחד מאַיָלים.  

					[709ב–ה] אפלטון החל להסביר, בהתייחסו למדינה בכללותה, כי מזלה הטוב של המדינה עשוי לקרות כאשר המחוקק יהיה בקי, ידען ומיומן במכלול האפשרויות הטובות הקשורות בשגשוגה של המדינה וכיוצא בזה. הוא המשיך והסביר כי טוב יהיה למחוקק שתושבי מדינתו יישמעו, יצייתו ויהיו בעלי הכשרה לקבל את החוקים שהוחקו במדינה.  

					[709ה–713א] הצורך לשלטון, החל אפלטון להסביר, נובע מהעדר אנשים בעלי תכונות טבעיות טובות. השלטון ראוי לגינוי כאשר השליט הוא שתלטן בטבעו ומשתמש בשתלטנותו כדי לממש את יצריו ואינו שם לנגד עיניו את צרכי תושבי מדינתו. אם המדינה היא במצב שאין מנוס לשליט מדיכויה ולאחר הדיכוי הוא מחוקק חוקים הנחשבים כאלוהיים הרי זה צעד משובח ורצוי מאד.  

					[710ה–713א] (137) שיטת השתלטות כזו, הסביר אפלטון, מתאימה וקלה יותר מבחינות רבות מאשר שלטון נבחר. זאת משום שאם המחוקק ישתלט על תושבי המדינה בכוח הוא יוכל למַשְמֵעַ אותם תוך זמן קצר ביותר. מאידך גיסא, זה שלא ישתלט עליהם בכוח אלא ילך בדרך החופש אין לו מנוס מללכת בדרך העדינה הדורשת זמן רב יותר.  

					עולה מדברים אלו, טען אפלטון, כי השליטה על עבדים ועל אנשים רעים ודיכויָם היא דרך טובה בתכלית וכי השליטה והדיכוי על אנשים חופשיים ובעלי מעלה היא בתכלית הרוע. הוא הביא לכך דוגמאות מהקפריסאים90 ומתושבי מדינות אחרות המוכרים להם.  

					[713א–714א] הוא המשיך והסביר כי כל זמן שתושבי המדינה טובים הרי שמושלם אלוהי יותר. אשר על כן, מושלם עולה במעלתו בהרבה על מושלי המדינות הפחות מעולות עד אשר הוא עשוי להגיע לדרגה של מנהיג מדינה ברמה אלוהית. למנהיג כזה כמעט שאין לו מן המשותף עם בני אדם כאלה. הוא הביא לכך דוגמה מתושבי מדינה מפורסמת ביניהם.  

					[714ב] סוגי המשטרים, הסביר אפלטון, תואמים מספרית את סוגי חוקיהם המסורתיים מאחר שהמשטרים כפופים לחוקים, מהם הם יונקים ועליהם הם נבנים. זאת ועוד, השלטון מתאים להם במין, במספר ובאורח החיים הנוהג לפיהם. כאשר החוק טוב כי אז אורח החיים הנוהג במדינה אף הוא טוב, כאשר הוא רע אף אורח החיים רע, וכאשר הוא מעולה אף אורח החיים מעולה. התיאום ביניהם הוא כמעט מוחלט.  

					[714ג–716ב] השליט המתנשא, טען אפלטון, אשר יופיו, רכושו, ייחוסו או מעלה אחרת ממעלותיו הִשִׁיאָה אותו — אין לשבחו ואין לרצות בו. זאת משום שדאגתו אמורה להיות בראש וראשונה לרווחת הנשלטים, ואילו הוא, השחצן, אינו עוסק אלא בעצמו ובהנאתו. אדם כזה מאוס על האלים ואינו זוכה לסיוע מהם. מי שאינו נעזר באלים אינו יכול להשאיר אחריו כל מורשה ראויה ורצויה.  

					[716ג–718ג] אפלטון החל לתאר את [המושל הטוב] בהסבירו מהם אותם נושאים אשר עליו לטפל בהם. עליו להתחיל בגורל הגוף, לאחר מכן בגורל הנפש ולאחר מכן בעניינים חיצוניים בזה אחר זה. הוא הפליג בהבאת דוגמאות על כך משום שיש בהן תועלת רבה. הוא סיים את דבריו בדיון ביחסי אבות ובנים ובחובות ובזכויות של אלו כלפי אלו, כיצד עליהם לממש זאת, במה עליהם להתחיל [בתהליך החינוך] ומהי תכלית חייהם כאשר הם מגיעים לסוף ימיהם.  

					[718ד–719א] דרך מעולה זו, הסביר אפלטון, כוללת שלבים קשים וקלים. הוא הביא על כך דוגמאות מפואמה ידועה.  

					(138) [719ב–ה] והמשיך וטען כי המשורר, היריב והמתווכח91 עשויים לומר דבר והיפוכו, בו בזמן שהמחוקק אין לו אלא להגן על אפשרות אחת, זו המועילה לו. הוא הביא לכך דוגמאות ממספר חוקים מסורתיים92 בדבר קבורת המת והלבשתו בתכריכים, כיצד על המחוקק להורות על ביצוע מצווה זו וכיצד אלו אשר מנינו אותם לעיל ידברו על כך.  

					[719ה–720ה] אפלטון דן בשאלה כיצד יפנימו האנשים את החוק והביא כדוגמה לכך את הרופא המטפל בעדינות בילדים. הוא ציין כי לרופאים ישנם משרתים המשתדלים לחקותם. הוא הדין באשר לשופטים ההולכים בשפיטתם בדרכם של המחוקקים. חובה עליהם, לפיכך, לפעול בעדינות רבה כאשר הם שופטים לפי החוק ושומרים עליו למען בני האדם.  

					[720ה–722ג] לאחר מכן הסביר כי שגשוגה של המדינה מותנה בחוק הקובע את הזיווג וההולדה. משום כך חוק זה אמור להיות בהיר ומדויק בתכלית. טעות היא להתעלם מדברים אשר היו מפורסמים באותם זמנים בחוקים הקדמונים, כגון קנסות ועונשים.  

					[722ג–723ב] החוקים המסורתיים, טען אפלטון, לא יופנמו בתודעת תושבי המדינה כל עוד לא יעברו התושבים תהליך של הכנה לקבלתם. הכנות אלה עשויות בחלקן להיות מקריות ופרי המזל, בחלקן פרי האילוץ והכפייה ובחלקן טבעיות. המקריות הן למשל אירוע אשר אירע לתושבים המערער את היחסים ביניהם ומאלצם לחוקק חוק המלכדם לגוף אחד בעל תמימות דעים. הטבעיות הן לדוגמה שחיתות המתפתחת לאורך זמן ותחושות של שעמום הפושות בחברה בשל נטייתם הטבעית של בני האדם. ההכנות בדרך הכפייה עשויות לנבוע מהצהרות מילוליות ומהבהרות שהן תוצאה של ויכוחים. כאשר שלושה סוגים אלו של הכנה מתרחשים מוכנים בני האדם באמת לחקיקת חוק, נאלצים לקבלו וכאשר הוא מוּחַק הם מקבלים אותו בשמחה.  קיים סוג אחר של הכנות שאינו דומה לשלושת הסוגים הקודמים. המדובר הוא במידות המשובחות והראויות לתהילה אשר המחוקקים והמושלים מיחסים לעצמם כאשר הנערים וחסרי ההשכלה הולכים בעקבותיהם באופן שאלו הופכים להיות נורמה מקובלת. וכאשר מידות אלה מופנמות בתודעת הציבור נוטים אנשים לציית לחוק ולדבוק בו במהרה שהרי עושי העוול אינם נוטים למעשים הטובים בקלות מה שאינו כן באשר לבינוניים.  


					[724א–ב] אפלטון הבטיח כי בהמשך הדברים יבהיר מה נדרש מתושבי המדינה באשר למצבם הנפשי, הגופני, הרגליהם ותכונותיהם.93  [image: ] 
המאמר החמישי 


			

			
					[726א–727ה] במאמר זה מסביר אפלטון כי עניין הנפש הוא הנושא אשר בו ראוי ביותר לעסוק מאחר שהיא הדבר הנעלה ביותר והיא במדרגה השלישית בין הישים האלוהיים. הדבר המתאים ביותר אשר הטיפול יכול להעניק לה הוא הכבוד משום שהזלזול בנפש מגונה. ברור הוא כי הכבוד הוא (139) מן העניינים האלוהיים והנעלה שבהם, ומאחר שהנפש נעלה יש לכבדה. כיבוד הנפש אין משמעו למלא את תאוותה שהרי אילו היה הדבר כך כי אז היה על הנער וחסר ההשכלה להשביע את תאוות נפשם. זאת משום שהם מתאווים לדברים הנראים להם יפים ומועדפים וכאשר הם מספקים תאוות אלה נזקם רב. זאת ועוד, כיבוד הנפש הוא לחנכה ולהעניק לה את התאוות אשר החוקים המסורתיים האלוהיים שיבחו אותם. ככל שהתאוות מגונות ע"י החוקים כן מניעת האדם ממימושן היא כיבוד הנפש גם אם בטווח הקצר היא מכאיבה לאדם. כל הסבור כי הגוף מכובד מן הנפש מאחר שלולא הגוף לא היתה הנפש בת קיום הרי שמחשבתו מוטעית וטעות זו ניתן להבחין בה במאמץ מזערי. 

					[727ה–728א] אפלטון הסביר כיצד יש לכבד את הנפש בפעולות הרבות אשר מבצען האדם כאגירת ממון וכדומה.  

					[728א] והראה כי כיבוד הנפש הוא כאשר תושבי המדינה ילכו בעקבות הוראות המחוקק, שהרי זהו תפקידו. 

					[728ג–729א] לאחר כיבוד הנפש, טוען אפלטון, יש לכבד את הגוף. הגוף המכובד אינו היפה, החזק, קל התנועה, החסון ובעל הגוף אלא זה ההולך בדרכים הרצויות והראויות לשבח כפי שמחייבים החוקים. הדרך בה יש לכבד את הגוף היא החינוך המוסרי. הוא הבהיר עניין זה בדיון מפורט ובדוגמאות מועילות וברורות.  

					[729א–ג] והחל אפלטון להסביר כי מטרת החוקים לחינוך הנערים לכיבוד גופם אינה שונה מחינוך הגברים בגיל העמידה והזקנים חסרי ההשכלה.  

					[729ג–730ב] הוא המשיך להסביר כי החוקים ביחס לכיבוד הנפש רלוונטיים באשר לזרים, לקרובים ולתושבי המדינה, ואילו החוקים בנוגע לאימון הגוף לזרים אמורים להיות שונים מאלו הנוגעים לקרובים. באשר לאימון הגוף [החוק מטיל] עונשים על עבירות ואם נשווה את הקרוב והזר זה לזה כי אז יוביל הדבר להרס חוקי המסורת והחוקים החדשים.  

					[730ב–732ב] הדרך בה על האדם ללכת כדי שיסגל לעצמו את המידות המוסריות המעולות, טען אפלטון, היא ארוכה בהכרח. זאת משום שההרגל נקנה לאורך זמן, בכל מצב חברתי ובכל החברות, וָלא — אין הוא הופך להרגל. הדרך לרכישת הרגלי הצדק, הצניעות האומץ וזולתם זהה. הוא הדין באשר לדחיית ההרגלים המגונים שהרי אף כאן על האדם להתרגל זמן רב לדחייתם. אם אין לאדם תחושה של כבוד וביטחון עצמי94 טבעיים חזקים כי אז לא יוכל לחלוטין לקנות הרגלים נאותים. זאת משום שמטבע האדם הוא להעלים עין ממרבית פשעי אהוביו ואין דבר האהוב על האדם יותר מעצמו. מאחר שאלו הם פני הדברים הרי שאין לאדם מנוס מביטחון עצמי בעל עצמה למען יוכל לשלוט בנפשו האהובה מ[היגררות אחרי] תאוותיו המהנות. במצב זה הכעס בלבד הוא המועיל לבל יהא האדם מרוצה מעצמו אלא ירגיל את עצמו בראש וראשונה לא להיות מרוצה ממצבו הנפשי.  

					(140) [732ב–ד] חובה על אנשי הרוח בראש וראשונה, הסביר אפלטון, לצוות על עצמם לזנוח את המעשים הבלתי שקולים כשמחה תמידית, צחוק מוגזם, צער רב, קוצר רוח שלא במקומו וכדומה. לאחר שהם מסגלים תכונות אלה לעצמם עליהם לנהוג כך כלפי המצויים תחתם. 

					[732ד–734ה] ובהמשך דבריו טען כי באשר להנחלת כל כללי ההתנהגות הללו חובה עליהם להסתייע באלים, להפיל תחינתם בפניהם, להתפלל אליהם ולבקש את סיועם בפעולתם כדי שמעשיהם יהפכו לחוק אלוהי הראוי לשבח. על האדם להיות בעל תקווה חזקה באלים כדי שיהיה מאושר יותר ואורח חייו יהיה יותר מעולה. אורח חיים יכול להיות מעולה בחברה אחת ולא בזולתה ולעיתים יכול הוא להיות מעולה בעיני האלים. חובה משום כך על איש הרוח לבחון נושא זה לעומקו. אפלטון הביא על כך דוגמאות רבות, הסביר מהו אורח החיים הנבחר ע"פ המידות והחוקים ומנה את חלקן באמצעות משלים עד אשר הגיע למידת הצניעות. בהקשר לה הוא הבהיר כי העדפת המהנה על פני המכאיב הוא אורח חיים כפוי ואילו בחירת המכאיב על פני המהנה היא אורח חיים של בחירה. הוא הדין, כתב אפלטון, אף לגבי הבריאות, האומץ, הידיעה וכדומה.  

					[734ד–735א] הוא אף טען כי לא ניתן להתוות את חוקי המדינה מבלי ללמוד כהכנה לכך את חוקיהן של מדינות אחרות. רק לאחר שצעדים מכינים אלו יוּחַקו אז יוכלו החוקים המצוינים לתפקד. הוא הביא לכך דוגמאות מחוטי השתי והערב בבגדים.95  

					[735א–ג] קיימים, טען אפלטון, שני סוגי משטרים. האחד מתבסס על ראשי השבטים השולטים על השבטים. השני עומד על החוקים אשר קבעום מחוקקיהם. עניין זה רלוונטי לגבי כל הנשלטים, בני אדם כבני בקר, שהרי לכל סוג יש מנהיג וצורת שלטון השונה ממשנהו.  

					[735ג–ה] עניין מועיל נוסף בהקשר זה, טען אפלטון, הוא כי השתלטות נדרשת כדי להכשיר את הקרקע לחוק האלוהי. וזאת לשתי מטרות. הראשונה היא לטיהור, דהיינו טיהור המדינה מעושי העוול אשר שקידתם, התנהגותם, מעשיהם ומטרתם הם ההתנגדות לשליטים. השנייה למען יהיו לקח ומוסר לטובים כדי שיקבלו על עצמם בקלות ובמאור פנים את החוק אשר חוקקו אלו המזדהים כבני אלים. הוא הביא על כך דוגמאות והבהיר זאת באופן מבריק.  

					[735ה–736א] הוא המשיך והסביר כי אם לא קיים צורך אמיתי ודחוף לדבר מסוים הרי שביצועו לא יהיה מושלם. אפלטון הביא כדוגמה לכך את ההגירה והדלות המהוות יסוד למדינה מעולה מחמת הצורך האמיתי של המהגרים לרגיעה ושל הדלים להבטחת קיומם (141).  

					[736ג–739א] אפלטון טען כי הבסיס לשלטון במדינה קשור בחלוקה הוגנת [של המשאבים] לבל יגדל [רכושו של האחד96] ויגרום טרדה [לציבור], או יפחת [רכושו של האחר] מהדרוש ויערער את הסדר הציבורי. הוא החל בספירת האדמות והמקומות,97 לאחר מכן החברים והאחים, לאחר מכן האספקה והמזון, בעקבותיהם הקרקעות, המקדשים98 ומחסני הציוד ההכרחיים. חלוקה זו קשה למרות הכרחיותה ועל המחוקק לחוקק חוקים אשר יעצבו את אורח חייהם של נתיניו. הוא הביא על כך דוגמאות מאלה הידועות להם בהן סיפר על מחוקקים המחלקים את המשאבים בין התושבים. כוונתו היתה לא להעלים מידע זה מעיני הקורא. ולבסוף אמר כי זו המדינה אשר מלכתחילה היה בכוונתנו להקימה.  

					[740ב–741א] אפלטון שב לדון בניהול ענייניהם של הילדים, הנערים וחסרי ההשכלה. 

					[741א–ג] הוא המשיך לדבר על הצורך לכבד את החוקים המקובלים והשלטון, להעריכם ולהעריצם.  

					[742א–744א] הוא באר בפרוטרוט כיצד ניתן לאגור ממון בדרכים שאינן שפלות. אגירת ממון בדרכים הראויות לשבח עדיפה בהרבה על העוני. אולם כאשר אגירתו היא באמצעים הממיטים סוגים שונים של קלון על האדם הרי שההימנעות מאגירתם עדיפה על איסופם. הוא הרבה לדון בעניין זה, דהיינו אגירת ממון בדרכים הראויות לשבח, והביא דוגמאות מפורסמות מהדרכים הראויות והבלתי ראויות בהן אגרו היוונים ממון במסעותיהם ובמסחרם. קיצורו של דבר, הרווחים המושגים בדרך אשר אינה פוגעת בחוקים המסורתיים ובכללי המוסר המהווים בסיס לחוקים, בכבוד הנפש והגוף ראויים מאד לשבח, ואלו אשר פוגעים באחד מהם ראויים לגינוי. עדיף להשתכנע בדברים אלו מאשר לעסוק בהם מאחר שהמטרה היא שמירת המוסר והחוק המסורתי.  חובה על המחוקק לאסור על כל אנשי הרוח, המשכילים והמצייתים לחוק לעסוק באותם עיסוקים. עליו כמו כן לקבוע עונשים ולהסביר את המשמעויות והתוצאות הנובעות מכך כדי שיצייתו האנשים לחוקים לא יעברו עליהם.  
[744א–745ב] החכם99 האריך לדון בנושא זה וכי על המחוקק לדאוג לעניים כפי שהוא דואג לעשירים. עליו לחוקק להם חוקים כדי ליצבם ולהקל עליהם נפשית. וָלא — עלול המצב להידרדר באופן שיהיה זה בלתי אפשרי לשלוט בו או להסירו.  
[746ד–747ד] חובה עליו כמו כן לחוקק חוקים בנושא מידות, משקלות, בדיני עסקים, מקח וממכר במדינה לבל ייעשקו אנשים או יפעלו אחרים בקלות דעת. כמו כך עליו לחוקק חוקים הנוגעים למעמדו של כל אחד מתושבי המדינה, עשיר כעני, לבל יישאר מעמד כלשהו מחוץ לחוק, מצב העלול להביא להידרדרות אשר לא ממדיה ולא תוצאותיה ניתנים לתיקון. קיצורו של דבר, החוק האלוהי אמור לשים לנגד עיניו סדר ושוויון100 בין בני אדם. משמעות השוויון כאן היא שכאשר בדורות הבאים יתבונן בחוק אדם המצוי בחוק בדומה למחוקקי החוק בזמנו הרי הוא יאשר את הדברים ולא ימצא כל פגם בהם.  

					[751א–ג] (142) במאמר זה החליט אפלטון להסביר כי במדינה המעולה השליטים והשלטון אמורים להיות מסודרים כהלכה ובאופן טבעי ואם אלו לא יתנהלו כדבעי לא תחזיק המדינה מעמד. אם המחוקק לא ינהל באופן מסודר וטבעי את המושלים, השופטים והחברים כי אז בתחילה הוא יהפוך למשל ולשנינה ובסופו של דבר הוא ייכשל במילוי תפקידו,101 החוק שהוא חוקק לא ייושם והידרדרות החוקים משמעה הידרדרות המדינות.  

					[752ב–ג] כאשר תושבי המדינה, החל אפלטון לטעון, הם בורים, אינם מתוחכמים, ילדותיים, הרי שלעיתים רחוקות הם מקבלים על עצמם את הציות לשלטון ואת הסדר אשר הנהיג המחוקק.  

					[752ד–755ב] אפלטון המשיך להסביר מהי התחבולה אשר באמצעותה יזכה המחוקק בתמיכת התושבים. הוא הצביע על כך שאותה מדינה יכולה להיות עתיקה או חדשה. אם היא עתיקה הרי שמשימתו של המחוקק קלה יותר בהתחשב בעובדה שבפניו עמד חוק קודם אשר עקבות ממנו נשארו טבועים בנפשות התושבים המשמשים הכנה לחוק האחרון.102 אם היא חדשה הרי שמשימתו קצת יותר קשה. זאת משום שעליו לבחור מבין התושבים אנשים בעלי הכנה טבעית לקבל את החוקים, להגיע להסכמה עמהם על מימוש רצונו, להשריש בתודעתם את חשיבות החוקים המקובלים ולהסתייע בהם כדי לגבור על זולתם. אם יקרה מקרה וקבוצות של תושבים ממדינה אחרת ראו את החוקים והכירו אותם יש ביכולתו להסתייע בהם כנגד תושבי מדינתו מאחר שהם צאצאי אותו גזע באופן שתומכיו יפיצו את החוק במדינתו בסיוע אנשי מדינה אחרת.103  אשר לזקנים, עליו להסתייע במיומנים ובעלי התכונות הטבעיות הטובות נגד הנערים וחסרי ההשכלה הנחותים מהם. כאשר פוגש המחוקק אנשים בכגון אלה עליו לנהל כל אחד מהם כפי מה שנראה לו בדרך המתאימה לו ביותר ולחייב אותו בציות לחוקים אשר הוא יודע שיש ביכולתו לקבל על עצמו ולבצעם כהלכה. 
לעניין זה הביא אפלטון כדוגמה את אנשי כרתים ומדינות אחרות, את הרשימות,104 השווקים וכדומה. הוא האריך בדיון בנושא כיצד תאוחד105 המדינה בשלבים הראשונים לאחר הקמתה, כיצד לארגן את חיי תושביה, פרנסתם, צרכיהם ופעילותם בהתאם לגילם. זאת משום שהתפקידים אשר הזקנים מקבלים על עצמם ומבצעים אותם כיאות אין הצעירים יכולים לקבל על עצמם ולא לבצעם, והתפקידים אשר מקבלים הצעירים על עצמם ומבצעים אותם כהלכה אין הזקנים יכולים לקבל על עצמם ולא לבצעם. הוא הבהיר זאת באריכות ובאופן משכנע.  


					[755ב–756ב] בהמשך דבריו הסביר כי לאחר ארגון עניני תושבי המדינה יש לארגן את החילים, מפקדיהם ומצביאיהם. זאת משום שהמלחמה היא אחד המשימות החשובות ביותר של המדינה. (143) 

					[755ג–ד] עניין נוסף שנגע בו אפלטון הוא נושא הסדרת106 [עניני המדינה]. יש והסדרה זו לא תתפקד בצורה מוצלחת עם הקמתה. וכאשר רואה [המחוקק] שאחד המושלים אינו שוקד על מלאכתו ואינו מבצע כהלכה את המוטל עליו והוא מוצא מיומן וחרוץ ממנו הוא לא יהסס להדיח את הראשון ולמנות את השני במקומו כדי שהעניינים ינוהלו בצורה המיטבית וההוגנת האפשרית. ההקפדה על הצדק במקרים כאלה עלולה להזיק.  

					אפלטון הצביע על כך שיש להעניק תשומת לב רבה לדעות107 השרים, בעלי הניסיון, הדעה והממשל כאשר מתייעצים איתם הן בעת מלחמה והן בעיתות שלום. זאת משום שהן המחוקקים והן שאר התושבים אל להם לוותר על [שרותם של] אנשים בכגון אלו אשר ניהולם הכרחי ונחוץ למען טובת המדינה. הוא הבהיר כמו כן כי הכיבודים להם זוכים אנשים בכגון אלו שונים בהתאם למעלתם. הראשון שבהם הוא השבח והתהילה לאדם עצמו;108 השני [כיבודים שיש בהם] תועלת; השלישי הבטחה לכבוד; הרביעי הצגתו כדמות חיובית ומהוללת ללא הבעתה במילים.  [755ב–756ב] הלוחמים זוכים לכיבודים לפי דרגתם אשר יש בהם תועלת וגם הכנסה כספית. על אלה יש לשמור כדבעי.  
[756ב–ה] חובה על המושלים להטיל על העצלנים וקשי העורף קנסות במקום כיבודים וזאת לשיפור מצבה של המדינה. הסיבה לכך היא ש[מדיניות] הכיבודים והקנסות עלולה להביא להידרדרות החוק אם לא תנוהל באופן טבעי כך שכל אחד יזכה לראוי לו. 


					[756ה–758א] אפלטון העיר על עניין עדין בנושא הסדרת [עניני המדינה] והוא שהשוויון מביא לידידות ושניהם עדיפים. ואל יחשוב החושב כי משמעות השוויון שמעמדו וכבודו של העבד והנחות שווה לזה של החופשי והמעולה. אדרבה, משמעות השוויון היא שכל אחד מהם יזכה למעמד לו הוא ראוי. שוויון כזה הוא הגורם לאהבה ולידידות.  

					[757ד–758א] אפלטון ציין עניין נוסף מועיל. עלול לקרות ובקרב קבוצה של אנשים בעלי יכולת וסטטוס חברתי שווה יעלה הצורך לתת תפקיד מסוים לאחד מחבריה ולא לחברו, גורם המביא למריבה ולשינוי ביחסים ההדדיים ביניהם. במקרה זה יעשה האדם מעשה מועיל באמצעות הטלת גורל או [ניצול] מקרה וכדומה. לכן על המחוקק להיזהר מאד ממצבים כאלו. 

					בהקשר לכך הוא הסביר כי הנדיבות והקמצנות קשורים ל[מדיניות] הכספית. זאת משום שהבטחת מחיתם של אנשים בהתאם להבדלים ביניהם ובהתחשב בהוצאותיהם וברוחב ליבם הוא מבין התפקידים הקשים ביותר של המדינאי. שהרי זה המקבל את כספו ואינו משתמש בו למען בני ביתו109 אלא למען עצמו, נזקו גדול. על המושלים לעקוב אחרי אנשים בכגון אלה ובדרך מתוחכמת למונעו מהם, והוא הדין באשר לאלה המבזבזים את ממונם. אפלטון הסביר עניין זה באופן ברור והבהיר כי אותם הוללים מגדילים את הוצאותיהם וכי שיטה זו של הוצאת כספים גורמת נזקים עצומים למדינה מאחר שהיא בת חלוף ואינה מביאה כל תועלת. (144)  

					[758א–ה] אפלטון המשיך ודן בשומרים ובמגינים. המדובר בשני סוגים. האחד הוא שומרי המדינה, דהיינו החילים, משמרות הלילה והלוחמים, והשני הוא מגיני החוקים והמדינות כשופטים, המטיפים, המנהיגים והיועצים. דומה הדבר לספינה המפליגה בים. הוא ציין את התועלת שמביאים שליחי הדואר בערנותם ובחוסר עצלותם למלא את מה שמוטל עליהם ומתחייב מתפקידם. זו משמעות השוויון לפי החוק המסורתי, שהרי להטלת תפקידים יש תועלת חשובה מאד.  

					[759א–ב] לאחר מכן דן במודיעים ובמרגלים מארץ האויב המתערבים בין תושבי המדינה ומתשאלים אותם. אותם יש לבדוק מקרוב ומהם יש להיזהר.  

					אפלטון חזר לעסוק בטיבם של בני האדם וקבע קביעה מועילה באומרו כי לתפקידים בעלי חשיבות ודחיפות יש לבחור מבין המחוקקים והמושלים את בעלי הניסיון בחופש משום שאלה יהיו, בשל טבעם המעולה, הרחוקים ביותר מן הרוע.  

					לאחר מכן הוא דן בפרוטרוט בסידורים הטבעיים. משמעות המילה "טבעיים" היא הענקת הכמות המספקת בהתאם למצב ולמקום הנתונים, דהיינו אם [יש צורך] במאה [כי אז יש לספק] מאה, אם עשרה — עשרה ואם אחד — אחד.  

					[776ב–778א] אפלטון החל לדון בנושא המשרתים בהסבירו כי זהו אחד הגורמים החשובים ביותר לתושבי המדינות. קיימים שני סוגים של משרתים. האחד הוא העבדים והשפחות, והשני הוא בעלי החיים אשר יש צורך בהם בעיתות שלום ומלחמה. חובה על המחוקק ועל המושלים הבאים אחריו להעמיד לנגד עיניהם את עניינם וניהולם באמצעות חקיקת חוקים הנוגעים להם ולמענם.  

					[761א–ג] הוא תיאר את עניין המים מאחר שאין תושבי המדינה יכולים להתישב במקום כלשהו אלא אם אספקת המים תהא סדירה כהלכה. לפיכך על המחוקק והמושלים לטפל כהלכה באספקת המים ובהזרמתם כדי שיחלקו אותם באופן שווה בין התושבים לבל תרבה כמותם במקום אחד על חשבון מקום אחר ותינתן לאנשים מסוימים בעוד שתישלל מזולתם.  

					לאחר מכן הוא ציין את התרומות הנדיבות במה שקשור למקורות [המים] כבורות מים ואת מתקני השתייה לעוברי אורח. זאת מכיוון שאלו הם מהגורמים החשובים ביותר לקיום המדינה, לפריחתה ולהישרדותה. על המחוקק והמושלים לטפל כהלכה בתחזוקת מתקנים אלו.  

					[761ד–762ב] לאחר מכן הוא פנה לעניין אחר והוא אחד הנושאים החשובים ביותר לקיומה של המדינה הוא המיסים המוטלים על התושבים. המדובר הוא במס צדקה, מס קרקע ומס אישי.110 מיסים אלו הם משני סוגים. הראשון הוא המס על מקורות [הטבע] והשני מוטל לשם השפלה לבל ייטו הנערים לפעול נגד החוק אשר שומרי החוק אמונים על שמירתו ונגד אורח החיים והחוקים הנהוגים במדינה. (145) 

					[761ד–762ב] אפלטון המשיך ודן בנושא הפשעים והעונשים. הפשעים הם משני סוגים. הראשון הוא ההתרשלות בציות [לחוק] והשני הוא התנהגות שאינה הולמת את החוק המסורתי. אם עבירה כזו נעברה ע"י אחד התושבים הרי שעל המושל להענישו בעונש המתאים לעבירה זו כפי שקבע המחוקק העליון. אם אחד המושלים ביצע את העבירה כי אז על המושלים האחרים להתכנס כדי לנזוף בו ולהענישו בהתאם למה שמחייב המצב. זאת משום שהזנחת החוק גורמת להריסת המדינה ולהשחתתה.  

					לאחר מכן החל לדון במשכורות האזרחים והרבה בדיון בנושא זה כפי שנהג כך עוד קודם לכן בנושאים דומים. ההבדל נעוץ בכך שקודם לכן היה דיונו כללי ואילו בנושא זה הוא נכנס לפרטים.  

					[764א–765ד] בהמשך פנה אפלטון לדון בעניין האחראים על המוסיקה. עניין זה הכרחי בכל זמן אלא שבתקופתו היה זה בעל חשיבות רבה יותר. יש לדידו שני סוגי מוסיקה. סוג אחד הוא זה המהווה מוטיבציה למלחמה111 ולפעולות קרביות והשני הוא המעודד וממריץ למעשי שלום ושמחה. חובה על המחוקק והמושלים להסדיר את עניין האחראים על המוסיקה כפי מה שמחייבים החוקים.  [image: ] 
המאמר השביעי  


			

			
					במאמר זה החל אפלטון להסביר כי אין מנוס למחוקקים מקבלת תקדימים מן העבר112 כאסמכתא לחוקים שיונהגו בימיהם ואף בדורות הבאים. עניין הכרחי זה הוא הסביר בפרוטרוט.  

					תקדימים אלו הוא חילק לחלקים ואמר כי יש מהם אשר אותם מביא [המחוקק] בהתחלה כאשר הוא מפרסם את חוקיו, יש אשר אותם הוא מציג בהדרגה אחד לאחד, ויש אשר אותם הוא מביא בבת אחת בסיום תהליך החקיקה,113 עריכת החוק על כל סעיפיו וקביעתו הסופית.  

					אפלטון טען כי מה שמביא המחוקק בהתחלה הם הדברים הנראים כמזויפים משום שיש לשנותם ולהחליפם במידת הצורך. דברים בהקשר זה נאמרו כבר במקום אחר בחיבור זה. תופעה זו עלולה להיראות כפגם בחוק בעיני הנערים והבלתי בקיאים בתחום החוקים. מאידך גיסא, אותם הדברים אשר הוא מציג בהדרגה אחד לאחד נחשבים כטובים ויפים, ואלו אשר אותם הוא מביא בסוף הם היפים ביותר והם מהווים את אמצעי הזהירות היעילים ביותר.  

					הוא הזכיר כי מה שנאמר בגינם אין בו משום פגיעה בזכויות מי שבוחן אותם ומתעמק במשמעויותיהם.  

					בהמשך הדברים הביא אפלטון דוגמאות מדברי משוררים אשר ציטטו מאמירות כמה מחוקקים משכבר הימים. הם הביעו את פליאתם על כך שאותם מחוקקים כללו עושר של משמעויות במספר מצומצם של מילים. (146)  

					הוא החל להסביר כי ייתכן ודברים אלו נחשבו למקוריים אשר תושבי המדינה ראו צורך ללמדם ולעשות מאמץ כדי לשננם, או שהם חידושים המבוססים על  

					כלל הדברים אשר תושבי המדינה ידעו. הוא הביא על כך דוגמאות מספרים עתיקים הידועים להם.  

					אפלטון נטה לדון בסוגי הדברים האמורים להיות באותם ספרים וטען כי החוקים אשר קובע המחוקק חייבים להיות מפורטים ומתומצתים בהם בצורה הברורה ביותר. בעקבותיהם תבואנה ההטפות הממיסות את ליבותיהם של שומעיהן מבין תושבי המדינה, מביאות אותם לידי ענווה ועצב באופן שיפנימו את תכונת העדינות והענווה.  

					[799ג-ד] הוא הביא דוגמאות בהן לוקחים תושבי המדינה כדגם לחיקוי אנשים שעברו מן העולם ועקבותיהם נמחו ולא נותר לדורות אחריהם אלא שמותיהם, או בהמות על תנאי חייהן.114 בנוסף לכך הביא אפלטון כדוגמה פלאי עולם אשר המנסה להבינם בא במבוכה. הוא תיאר את מיני התועלת בהבאת פלאים אלו. אחת מהן היא נטייתם הטבעית של חסרי הבקיאות, כמו מרבית האנשים, לדברים הנראים להם מוזרים באשר אין הם מצליחים להבינם כהלכה אלא בקושי. השנייה היא פליאתם של בני האדם מהדברים המופלאים, והשלישית — השתמרותו של החוק הודות למאמץ האנושי להבנת משמעותם של פלאים אלו.  

					[804א] הוא המשיך והזכיר את הספרים הידועים לתושבי אותן מדינות בשל עיסוקם במשמעויותיהם. כך מתפרסמים אותם ספרים עד אשר המשוררים כהומרוס ואחרים מזכירים אותם בשיריהם.  

					הוא פנה לדון בעניין אחר והסבירו בפרוטרוט כי על המחוקק לחייב את תושבי המדינה ללמוד ולשנן את האמירות הללו. עליו לקבוע זאת בין החוקים החשובים ביותר לבל ייעלמו [מן הזיכרון].  

					הוא החל לטעון טעמה נוספת בנוגע למחוקקים כי אין זה ראוי לאף אחד מהם להתכחש לחוקי קודמו. כאשר התנאים מחייבים לשנות משהו מהחוקים הקודמים ראוי לו להתכחש לשינויים ולעיוותים אשר ערכו תושבי אותן מדינות בחוקים המסורתיים אשר חוקקו מחוקקיהם, ובעקבות כך להתחיל ולערוך בהם שינויים כפי הצורך. הוא האריך בדבריו בנושא זה.  

					נושא נוסף בו דן אפלטון הוא עניין המחוקקים בדורות הבאים. הוא טען כי כאשר מצהיר המחוקק כי בעקבותיו יבואו מחוקקים נוספים הרי שהצהרתו זו תעסיק את מחשבות תושבי המדינה, ובמיוחד הבלתי מתוחכמים ביניהם ואת ציפיותיהם, ותפחית את רצונם ללכת בעקבות חוקיו שלו. (147) 

					ראוי, הסביר אפלטון, למחוקק להזהיר בכל לשון של הזהרה מפני הטענה כי לא יעלה על הדעת שיבוא מחוקק אחריו. אם תתפרסם טענה זו וכעבור זמן יראו אנשים שיופיע מחוקק נוסף אחריו כי אז הם יפסלו את כל החוקים, חוקיו, החוקים הקודמים ואלה שעוד יחוּקקו, יכחישו את קיומם וישליכום מעליהם ככלי אין חפץ בו. אדרבה, ראוי לו לכת בדרך הביניים בין ההכחשה והאישור. למשל, עליו להצהיר כי ברבות הימים עשוי להופיע אדם אשר יתמוך בו ובחוקיו כאשר אלו עלולים להימחות ואנשים ישחיתו את דרכם. וכאשר ישאלוהו האם המחוקק בעתיד ידמה לקודמו במעלותיו עליו להתכחש לשאלה זו לבל יינזק. הוא הביא על כך דוגמאות מתושבי המדינות ההן וממחוקקיהן.  

					קיימים, החל אפלטון להסביר, שני סוגים של חוקים. סוג אחד רלוונטי לכל אחד מן המחוקקים בהקדם בהתאם לצרכיהם ולמצבי מדינותיהם באותו זמן. סוג שני הכולל את החוקים המסורתיים אשר אינם משתנים ואינם מתחלפים ואלו הם חוקי הטבע. הוא האריך לדון בנושא זה והביא עליו דוגמאות כולל כפיות טובה מקרוביו וכדומה.  [image: ] 
המאמר השמיני 


			

			
					[828א–ג] אפלטון עסק בעניין החגים בכללם בתחילת הספר. עתה הוא החל לדון בסדרם והוסיף להם משמעות נסתרת המורה על תועלתם המופלאה פרט לזו אשר הצביע עליה בראשית הספר. המדובר הוא בהשגבת האלים ובהזכרה שגרתית של גדולתם משום שבהשגבם ובהילולם יש משום כיבוד החוקים המסורתיים והאקטואליים. הוא טען כי על האדם להביט אל האלים כמה הם ולכל אחד מהם לקבוע חד וקרבנות אשר באמצעותם ניתן להתקרב אליהם.  

					[828ג–829ג] אמר אפלטון: קיימים שני סוגים של אלים, אלו המצויים בשמיים ואותם עובדים, ואלה המצויים על הארץ אותם מהללים אך אין עובדים אותם. לכל סוג מהם יש לקבוע פעולות וקרבנות הראויים לו כפי מה שמצווה החוק. אפלטון תיאר את חובתם של הצעירים במדינה בחגים אלו אחרי הקרבת הקרבנות לעסוק בתרגילי ספורט אשר יסייעו להם במלחמה115 כך שייקחו בה חלק בשמחה.  החוק אף יאפשר להם לשיר בחגים אלו שירים מסוגים שונים הכוללים דברי שבח וגנאי כדי שזה ידרבן אותם לדבוק בחוק בשמחה ובמאור פנים. זאת משום שהאזנה לשירי תהילה וגנאי, אם היא נעשית בדרך ישרה ולפי מה שמחייב החוק, מרכישה בליבות הצעירים את השקידה על הפנמת המעלות במלחמה. בדרך זו מתעצמת וגדלה תשוקתם, מתחזק ליבם וגוברת התלהבותם.116 וכך, אותם תרגילי הספורט אשר מבצעים אותם הצעירים בימי החגים מרכישים להם כושר קרבי ויכולת רבה אשר המדינה מפיקה מהם תועלת. (עמ' 148).  


					[846ד–847ב] עניין נוסף שציין אפלטון הוא כי אל לראשי המדינה להתעלם ממקריבי הקרבנות לאלים ומבעלי המלאכה, שהם חלק מתושבי המדינה, אשר יש צורך בהם כדי לקשט את החגים. כאשר הם עוסקים במלאכתם הם זוכים להוקרה ציבורית וכאשר הם מחמיצים זאת נפגם מצפונם.117 כאשר מתרבים בעלי מצפון פגום אלו פושה השחיתות במדינה מאחר שהם חלק חשוב ממנה. לכן אל לראשי המדינה להתיר לרבים מבין תושביה לעסוק במלאכות אלה. על השליט לפיכך להוציא רשיונות מיוחדים לבל יושחתו תושבי המדינה בעקבות כך. עליו להציג את הכיעור במלאכות אלה למען יבקשו לעסוק בהן רק בעלי טבע נחות. ולא — מצב זה עלול להביא לידי החלשת מעמד החוקים המקובלים.  

					[829ה–834ד] הוא שב לדון באימוני הספורט האמורים להוות חלק מן החגים. הוא מנה אותם, הסביר את תפקידם ואת התועלת בהם כטיפוח הפָּרָשוּת לסוגיה, השימוש בנשק וההתגוששות בדרך שהיתה נפוצה באותם ימים ובקרב אותם אנשים.  

					[835ב–841א] ההנאות הקשורות בחגים, טען אפלטון, כבשו את לב תושבי המדינה עקב התעסקותם בהן במהלכם ובעקבות כך התמכרותם להן ודבקות בהן אף מחוץ לימי החגים, דבר העלול להתפתח לעיסוק בהן באופן החורג מהחוקים המקובלים. לכן, על המחוקק להיות ער לכך ובמיוחד ליחסו אישות ולתענוג המיני הקשור בהם שהוא אחת התשוקות וההנאות החזקות ביותר. כגודל תועלתם כן ריבוי נזקם. הוא הרחיב את הדיבור במשמעות הדברים הללו בנושא זה באופן מיוחד עד אשר עבר לדון בנושא הצניעות.  

					[841א–ג] אפלטון המשיך לדבר על המעלות האחרות ומעמדם של הצעירים ביחס להן. הוא אף ציין כיצד נרכשות118 המעלות בנפש כאשר עוסק האדם בהנאות החוקיות, והפחיתויות כאשר הוא נהנה מהנאות החורגות מן החוק, ולו אף במעט. זאת משום שזהו אחד העניינים החשובים ביותר אשר על המחוקק לקחת בחשבון ברצינות.  

					[835ד–844ד] עניין זה, טען אפלטון, קשה מאד לשמור עליו ולהשליטו משום שדבר אשר ההבחנה בינו ובין הפכו אינה קיימת השמירה וההקפדה עליו קשים מאד. זאת משום שהצעירים ובעלי המוסר הגרוע נמשכים אחרי יופי חיצוני119 המושך אותם למימוש יצרים120 וקשה על המנהיגים למנוע אותם מכך. אין הם זקוקים לזמן רב כדי לממש את יצריהם הנחותים, דבר אשר יביא בסופו של דבר להשחתת המדינה.  לכן על המחוקק לטפל בכל העניינים הללו וכמו כן בענייני העמלים, בעלי המלאכה, החקלאים והמתישבים בסמוך לגבול. עליו לחוקק עבורם חוקים אשר יחזקו אותם ובהמשך להקדיש את מרב תשומת ליבו לעניין המקדשים והאתרים המקודשים לבל ישתנו. זאת משום ששינויָם יפגע ברגשות האנשים, פגיעה העלולה לערער את הסדר במדינה.  
על המחוקק (149) ללמד את אנשי השלטון והשופטים כיצד להנהיג כל קבוצה מבין תושבי המדינה כדי שיוכלו לחיות לפי מנהגיהם וללכת בדרך הנכונה לבל תארע מחלוקת בשל הנהגתם הלקויה. בדונו בנושא זה הביא אפלטון דוגמאות מבני חורין ומעבדים ומדרך הטיפול של בני אדם בדבורים בכוורותיהן כאשר אין כוונתו אלא לאנשים רעים וחסרי מעש.  


					[835ב–841א] המושל והמנהיג היחיד, טען אפלטון, אינו מכיר את דפוסי ההתנהגות, החוקים וההרגלים של תושבי כל האזורים [הנתונים לשלטונו]. סביר שקיים מנהיג היודע לנהל כהלכה את ענייניה של קבוצה מסוימת מבין תושבי מדינתו. נניח שאותו מנהיג נדרש לנהל את ענייניהן של קבוצות אחריות, גם אם הן למשל מועטות מספרית מאותה קבוצה, סביר שלא יעלה הדבר בידו מאחר שאין לו היכרות עם דפוסי ההתנהגות, החוקים וההרגלים של אותן קבוצות. אפלטון הביא על כך דוגמאות ממושלים בים וביבשה והרחיב את הדיבור בנושא זה.  

					[844ד–845ד] אפלטון החל לדון בשני עניינים שהם למעשה אחד, הגניבה והרכוש. הוא טען ראוי שלא להעניש כל מי שלקח ללא רשות הרכוש אשר אין לו חשיבות ואשר אין כל אפשרות לאחסנו. עזיבת דרך ההענשה היא ביטוי לגבריות ומתן שם טוב לתושבי המדינה. אולם הרכוש שניתן לאחסנו ולהפיק ממנו תועלת בעתיד אם יישמר כראוי הענשת הלוקח אותו היא חיובית ואין גנאי בה. מכאן ברור הוא כי מי שלקח מרכוש זולתו פריטים כפי שהוצבע עליהם לעיל אין להענישו כהענשת הגנב אשר גנב דברים בעלי ערך. על כך הביא אפלטון דוגמאות מפירות ודומיהן.  

					[846ד–847ב] לאחר מכן הוא פנה לעסוק בעניין המלאכות והמקצועות וטען כי חובה על כל אחד מתושבי המדינה לעסוק במלאכה המתאימה לו. כל מי שמחליף מלאכה אחת בזולתה מתוך שעשוע, משחק או קלות דעת ולא בשל מניע כלשהו כצורך, אי יכולת לעסוק במה שמתאים לו, או סיבה הנראית לעין, הרי שעל מנהיג המדינה למנוע אותו מכך. ואם יש צורך להענישו ולקנוס אותו עליו לעשות זאת. המעבר ממלאכה אחת לשנייה ללא סיבה כלשהי מהווה גורם בעל חשיבות רבה למבוכה ולערעור הסדר הציבורי. הוא הרבה לדבר בנושא זה ובקנסות אשר יש להטיל במקרים אלו.  

					[847ה–848ג] בהמשך הדברים תאר אפלטון את המזון ההכרחי לתושבי המדינה. הוא טען כי חובה על מנהיגי המדינה לפקח עליו ועל המחוקקים לא להסיח דעתם ממנו. זאת ועוד, עליהם לקבוע חוקים כדי להסדירו כדבעי. הדברים אמורים בהזנת תושבי המדינה, עבדיהם, בעלי החיים שלהם ובמה שנשאר בו הם משתמשים לכיבודים שהם מכבדים זה את זה.  

					[848ג–850ג] אפלטון תיאר את המקומות בהם עובדים תושבי המדינה את האלים ואת המקומות הציבוריים אשר בהם הם נאספים בשל צרכיהם, כשווקים. על המחוקק וכן על ראשי המדינה להפנות תשומת לב לעניינים אלו. (150) 

					[849א–850ג] הוא הסביר כי חובה לבחון את עניין המקח והממכר למען יתנהלו כהלכה. הוא הדין באשר למתקנים הנחוצים לצרכי הגוף, למקומות, למקדשים,121 למלחמות וכדומה, ואף להסכמים, לרישומים, לפקדונות, לחובות ולחוזים — כל אלה הם עניינים אשר על המחוקק לעסוק בהם. אפלטון הזכיר עניינים אלו בסוף מאמר זה באופן ברור. כוונתו ברורה לכל מי שמתעמק בנושא זה ויודע מהי מטרתו כפי שהזכרנו.  [image: ] 
המאמר התשיעי  


			

			
					עד כאן דיבר אפלטון על מקורות החוקים ועל העניינים אשר חובה על המחוקק לעסוק בהם ולא להזניחם בשום צורה שהיא, דהיינו החוקים122 ומקורותיהם.  

					[854ב–ג] עתה החל לבאר דברים הנובעים מאותם מקורות והמייפים את החוק ומעלים את ערכו. הוא הבהיר כי הטובים מבין תושבי המדינה אין להם אלא להרגיל את עצמם לדבוק באותם מעשים טובים ובמה שנובע מהם מאחר שהאדם החופשי עושה תמיד דברים מרצונו החופשי ואילו העבד מצוּוֶה. לפיכך חובה על המעולים מבין המחוקקים לשקוד כהלכה על מה שמייפה את החוק למען ידבקו בו המעולים מבין תושבי המדינה מרצון כדי שיהיו טובים ומאושרים. הוא הביא לכך דוגמאות מאנשים אשר ביקרו במקומות מקודשים, בנו אותם והתחברו לאנשים בעלי מעלה.  

					[854א–855ג] הוא טען כי על אנשים רעים אשר אינם מכבדים מקדשים יש להטיל עונש בשל פשעיהם, וכמו כן על אלה אשר אינם מכבדים את ההורים והמושלים. דברים בכגון אלו מסורים בידי השופטים כדי שיענישו את הפושעים כראוי במלקות, בהוצאה להורג, בקנסות וכדומה.  

					[855א] יש להלל ולשבח את בניהם וקרוביהם של אותם אנשים אשר נענשו, התרחקו מהם ונמנעו מחברתם, הסביר אפלטון. זהו צעד מבורך ויש לשבח אנשים כאלו במדינה מאחר שמעשה כזה מעיד על תכונה טבעית טובה. מי שמתנגד למלקות ולעונשים ואינו שבע רצון מהם גורם נזק חמור לחוקים המקובלים ונזקו קשה יותר מאויב חיצוני.  

					אפלטון דיבר על נושא המורשה. כאשר גדל במדינה אדם המתאים למורשת הדור הישן הרי שהוא ראוי לקבל לידיו מורשה זו. וכאשר ימות הראשון הרי שהבא אחריו יבוא במקומו. (151)  

					[857א–ב] בהמשך הדברים הוא דן בעניין השכר והעונש והביא לשם כך דוגמאות מהגניבה והדומה לה. אם הגנב יחזור בתשובה ויחזיר כפל מה שגנב יומר עונש המאסר והמלקות בעונשים אחרים אשר הביא דוגמה להם מאוחר יותר.  

					[858ג–859ב] הוא הבהיר כי לבני אדם טובים ובעלי מעלה אין כלל צורך בחוקים המקובלים באשר הם מאושרים מאד. הצורך לחוקים רלוונטי לגבי אלו אשר מידותיהם אינן ישרות ואינן נכונות. התקדימים123 אשר מוצאים אותם תושבי המדינה בחוקים הקדומים, בכתבי המשוררים, בחוקים המקובלים ובמשלים העממיים יסייעו להם להפחית את הזדקקותם למחוקקים לשם תיקון המידות.  

					[860ד–863א] יש מעשים רעים הנעשים מתוך רצון ושיקול דעת, טען אפלטון, ויש הנעשים כתוצאה של נטייה טבעית וללא שיקול דעת. כל אלה, טוען אפלטון, אינם עולים בקנה אחד עם החוק המקובל אלא מזיקים לו ופוגעים בסדר המדיני. שני הסוגים הללו של המעשים הרעים ראויים לעונש. אפלטון הסביר בהרחבה את הנזקים אשר תושבי המדינה עלולים לגרום זה לזה בין אם הם פועלים מרצון ובין שלא, אלא מתוך הכרח. הוא הזכיר את החוקים אשר היו מפורסמים אצלם ואף הסביר עניין זה בהקשר של הצדק, העוול ושאר המעשים הנעשים הן ברצון והן שלא ברצון.  

					[859ג–864ג] הוא החל להסביר עניין נוסף אשר ידיעתו מועילה מאד והוא כי הצדק טוב. האם המעשים הנובעים מן הצדק ותוצאותיו אף הם טובים, או לא? זאת משום שהגמול והעונש על פשעים הם מעשי צדק ואם נבחן מעשים אלו בפני עצמם והם ההוצאה להורג, המלקות, הקנסות ודומיהם הרי שבפני עצמם אין הם טובים. אפלטון הביא על כך דוגמה מפורץ אשר שדד מקדש, נתפס והולקה או הוצא להורג.  הוא הרחיב את הדיבור על עניינים רצוניים ושאינם רצוניים בין אם הם טובים או מגונים. מטרתו בדברים אלו ברובם היא להציג את השאלה: זה אשר נולד וחונך לפי החוקים המקובלים ואין הוא מכיר משהו אחר ואין הוא פועל אלא בהתאם למה שמחייב אותו החוק המקובל האם הוא בעל מעלה הראוי לשבח או לא? בנושא זה עדיין קיימת מחלוקת בין האנשים האם יש להעניש אדם שביצע פשע מתוך נטייתו הטבעית וללא שיקול דעת, אחת היא אם יוטל עליו עונש במוקדם או במאוחר? בחיי, כאשר ייבחן נושא זה לעומקו הוא יביא תועלת רבה.  
במהלך דיונו הוא דן במקומות שונים בנושאים שאין להם קשר זה עם זה. מסקנתו בכל דיוניו אלה היא שאותו אדם הניחן בשיקול הדעת ובהתרחקות מהמעשים המגונים אולם הוא מזניח את עצמו עד אשר הוא בטבעו עושה מעשים מגונים אדם זה ראוי לעונש על כל מעשיו במוקדם או במאוחר. 


					[864ד–882ג] הוא פרט את העונשים ומִִיֵּן אותם לפי סוגי הפשעים בהתאם למה שהיה מקובל אצלם באותו זמן.  [image: ] 
חתימה 
אמר אבו נצר אלפאראבי: עד כאן [פירשנו את] מה שהגיע אלינו מספר זה. זאת לאחר שהעמקנו בו, עִיַּנּוּ בו, הפקנו ממסריו מה שנראה לנו ולמדנו מה רצה החכם124 ללמדנו. יש מקום להניח כי אפלטון הבליע בכתיבתו רמיזות דקות ועדינות ומשמעויות מועילות העולות עשרת מונים על מה שהפקנו אנו. מכל מקום ברור הוא כי מה שהבאנו [בפירושנו] הוא חלק ממה שהתכוון אליו אפלטון. אנו מצפים לגמול ולפרסום נאות על מה שהבאנו בזה.  
אמר: ישנם מאמרים מזה הספר אשר העתקיהם לא הגיעו אלינו.  
אמר: קיימת מחלוקת בדבר מספר מאמרי הספר. יש הסבורים כי מספרם עשרה ויש הטוענים כי בספר ארבעה עשר מאמרים. לא הגיעו אלינו מאמרים נוספים על אלה שפירשנו.  
זה סוף ספר החוקים של אפלטון עליו השלום, הנשגב, הגדול, האלוהי כפי שפורש בידי השיח', המורה השני125 אבו נצר מחמד אבן מחמד אבן טרח'אן, קדושת אללה עליו ברוחו היקרה. 
נשלם חיבור ספר זה בשנת 692 [להג'רה].126  
 
 
 
 
 


			

			
				
					51	תרגם זה מסתמך על מהדורתה של תרז אן דרואר, ראה לעיל עמ' 13, הערה 3. מספור העמודים בסוגריים הוא לפי מהדורתה. ראה כמו כן את התרגום לאנגלית, לעיל עמ' 14, הערה 5. להלן: תרגום. 

				

				
					52	במקור "אלקֻוַּה", כלומר: היכולת, הפוטנציאל להשכיל הטמון באדם. 

				

				
					53	במקור "אלמֻעַ'אלַטַה", הסופיסטיקציה, מלאכת ההטעיה, ההתחכמות הכוזבת. 

				

				
					54	במקור "אלמַעְנַי", מילה רבת משמעויות: מובן, פירוש, משמעות, עניין, כיוון, כוונה, תוכן, היבט.

				

				
					55	כלי נגינה הדומה למנדולינה או גיטרה. 

				

				
					56	המונח הערבי לחוק הוא "נַאמוּס" ובריבוי "נַוַאמִיס", והוא משופע מהמילה היוונית "נומוס", ובריבוי "נומוי". בהמשך הדברים יבחין אלפאראבי בין "נאמוס" ובין "סֻנַן", ריבוי של המילה הערבית "סֻנַּה", המסורת שבע"פ, וכאן הוראתה החוק המסורתי, המקובל. ראה תרגום, עמ' 131, הערה 3. המונח "וַצְ'ע אלנַּוַאמִיס" משמעו: חקיקת חוקים. "וַאצִ'ע אלנַּוַאמִיס" הוא המחוקק. 

				

				
					57	הסיבה התכליתית היא אחת מארבע הסיבות שקבע אריסטו לקיומו של היש: החומר, הצורה, הפועל והתכלית. הסיבה התכליתית מצויה מחוץ ליש, אליה הוא משתוקק כדי להגיע לשלמותו ולמצות את הפוטנציאל הטמון בו. לענייננו, זאוס מהווה מעין דגם אשר האנושות שואפת להידמות לו ובכיוון לו היא נעה, כביכול, מבלי שהוא מניע אותה. 

				

				
					58	במקור "דַקִיקַה", דהיינו עדינות. לפי ההקשר מתאים יותר לתרגם מסתוריות. 

				

				
					59	במקור "אַחְכַּאם אלנַאמוּס", כלומר: הוראות החוק, סעיפיו, פרטיו. 

				

				
					60	במקור "אַלְמַַדִִינַַה", שפירושה: העיר. מאחר שביוון העתיקה עסקינן, הרי שהיא היתה מחולקת לפולאיס, ערי־מדינה, כאשר כל אחד היתה מעין מדינה בזעיר אנפין. משום כך תרגמתי מילה זו ל"מדינה", ואף ליבס בתרגומו לספר החוקים מתרגם כך. ראה כתבי אפלטון, ד, החקים, תל אביב, 1964, עמ' 32. להלן החוקים. 

				

				
					61	ארבע המעלות הן: התבונה, יישוב הדעת, הצדקה ואומץ הלב. ראה החוקים, 631. 

				

				
					62	במקור: לסיבות.

				

				
					63	במקור "תַרְתִיבּ", דהיינו סידור. 

				

				
					64	אלפאראבי משתמש כאן במילה הערבית "שַרִיעַה", שהוראתה החוק הדתי המוסלמי, במושג זה הוא יוצר נקודת השקה בין זאוס ואפולו, בכירי אלי היוונים ובין החוק המוסלמי. 

				

				
					65	במדור "מַעְדִ'ַרה", דהיינו צידוק, נימוק.

				

				
					66	כלומר לספרטנים ולאנשי כְּרֵתָה. הוויכוח הוא בין האתונאי ובין מגלוס הספרטני וקליניאס מכרתה. 

				

				
					67	במקור "תַצְדִיק", דהיינו אימות. כלומר הקביעה האם המושג אשר התברר ב"תַצַוֻּר" מתאים למציאות אם לאו."תַצַוֻּר", "ציור" בלשון ימי הביניים, משמעו קביעת המושגים והכללים והבנת מהותם, אליה מגיעים בדרכי ההוכחה.

				

				
					68	במקור מַאְמוּרִין, המְצוּוִים, אלו המקיימים את ציוויי המצַווה, דהיינו השליט. 

				

				
					69	במקור "תַאַדֻּבּ", דהיינו: חינוך למשמעת שיש בו יסוד של הענשה. 

				

				
					70	במקור "אלכַּלַאם", שמשמעה המילולי הוא: הדיבור. באסלאם הכלאם הוא שיטה הדנה בשאלות תיאולוגיות באמצעות השכל. היא באה להגן על הממסד המוסלמי האורתודוכסי בפני הפילוסופיה האריסטוטלית. כאן נראים הדברים כמוסבים על אומנות הדיבור ללא כל קונוטציה דתית מוסלמית. 

				

				
					71	במקור "אִחְגַ'אם", דהיינו הימנעות מפעולה, חידלון. 

				

				
					72	במקור "דִין", שמשמעותה: דת. ברור שאין כאן הכוונה לדת במשמעותה המונותאיסטית אלא לאמונה דתית מושרשת במסורת. 

				

				
					73	בצד "חִלְם", שמשמעותה מתינות, קיימת אף גירסה "חֻכְּם", שמשמעותה חכמה. 

				

				
					74	במקור "סֻנַן". ראה לעיל עמ' 23, הערה 51. 

				

				
					75	במקור "יַעֻדֻּהַא", כלומר: מעריכים אותם (כטובים). 

				

				
					76	מופת הוא תרגום של "בֻּרְהַאן" בערבית, בהגות הפילוסופית הימי ביניימית מדובר על ארבעה סוגים של הוכחה, ואלו הם: הראשונה — ההוכחה המופתית, "בֻּרְהַאנִיַּה" במקור, הוכחה הגיונית, המביאה לידיעה ודאית ולמסקנות אמתיות ללא עוררין. השנייה — ההוכחה הדיאלקטית, "גַ'דַלִיַּה" במקור, "ניצוחית" בלשון ימי הביניים, זו המבוססת על המפורסמות ומביאה לסברה, הנמוכה מהידיעה הוודאית. מטרתה להפריך את עמדת היריב בוויכוח. השלישית — ההוכחה הרטורית, "חַ'טַאבִּיַּה" במקור, "הלצית" בלשון ימי הביניים, שמטרתה לשכנע את הזולת גם אם זה על חשבון הדיוק בטיעון. והרביעית — ההוכחה הסופיסטית, "מֻגַאלִטִיַּה" במקור, "הטעאית" בלשון ימי הביניים, המתחזה לטיעון נכון, אולם אינו אמתי. זוהי ההוכחה הנמצאת ברמה הנמוכה ביותר. ראה: רבנו משה בן מימון, מורה נבוכים, תירגם מערבית והוסיף הערות, נספחים ומפתחות: מיכאל שורץ, תל אביב תשס"ג, 2002, עמ' 190, הערה 32. להלן: מו"נ.

				

				
					77	במקור "אלקַוְל", דהיינו: האמירה. 

				

				
					78	במקור آنِيَّة. ראה מאמרם של זאב ושמואל הרוי: הערה על המונח הערבי "אניה", עיון, ל"ח, 1989, עמ' 171-167. ראה, כמו כן, תרגום, עמ' 142, הערה 18. 

				

				
					79	במקור "בִּתַצַיֻּדִהִ לַהֻ", כלומר: ברדיפה אחריו ובניסיון לצודו. 

				

				
					80	דהיינו מהותו, עצמותו וישותו. 

				

				
					81	במקור "כֻּל חֻכְּם מִן אַחְכַּאם אלשַּרִיעַה וַאלסֻּנַּה", דהיינו: כל חוק (או ביתר דיוק: הוראות החוק, פרטיו וסעיפיו) מחוקי הדת ואלו שנמסרו במסורת. השריעה היא ההלכה המוסלמית. הסנה היא המסורת שהועברה מדור לדור בכתב ובע"פ ונתקבלה ע"י הקהילה המוסלמית. הכוונה כאן לחוקים המסורתיים בניגוד לנאמוס, החוק שהוחק לנוכח מצב אקטואלי. 

				

				
					82	במקור "סִיַאסַאת", ריבוי של "סִיַאסַה", מדיניות. כאן ראוי לתרגם: מדינות, משטרים. 

				

				
					83	במקור "קַטְע אלנַּבַּאת", כלומר: קטיעת/כריתת צמחים. סביר שכוונתו לכריתת עצים כדי לעשות בהם שימוש. 

				

				
					84	במקור "עַצַבִּיַּה", הסולידריות השבטית, מושג שעלה עוד בתקופה הטרום אסלאמית. 

				

				
					85	במקור "רָעָאיָאהֻם", דהיינו: צאן מרעיתם. המונח בערבית, בדומה למקרא, מתייחס לשליט כרועה צאן ולנשלטים כצאן מרעיתו. 

				

				
					86	התרגום (עמ' 147, הערה 29) קורא "אלמַאסִינַאִים", ושתי הגירסאות אינן ברורות. במקור האפלטוני (עמ' 114), הספרטני המתווכח עם האתונאי הוא מגילוס וייתכן שבהשראת שמו מכנה אלפאראבי את הספרטנים "מגילנים" ששובשה ל"מאגינלים" בשיכול האותיות וכאשר האות "ג" שובשה ל"ע" בתעתיק הערבי.

				

				
					87	משמע, הוא מצוי במצב שאינו זקוק לביקורת, כי הוא עומד מעל כל ביקורת. 

				

				
					88	במקור "אַאדַאבּ". 

				

				
					89	במקור "אַלסִּיַאסַאת". ראה לעיל עמ' 35, הערה 77.

				

				
					90	יש כתבי יד הגורסים: "אלקֻנוּסִיִין", דהיינו תושבי קנוסוס. יש לכך סימוכין ב"החוקים", עמ' 139.

				

				
					91	במקור "אלמֻתַכַּלַּם", דהיינו המדבר. ראה לעיל עמ' 28, הערה 65. 

				

				
					92	במקור "אַחְכַּאם אלשַּרַאִיע", כלומר: חוקים שרעיים, שיש להם יסוד דתי־מסורתי. 

				

				
					93	המקור "וַאַחְוַאלֻהֻם", כלומר מצביהם. 

				

				
					94	במקור "חַמִיַּה", דהיינו: קנאות, התלהבות. תרגמתי כאן: ביטחון עצמי, בהתאם להקשר. 

				

				
					95	אפלטון קובע כי חוטי השתי והערב לא יהיו מאותו חומר כי השתי צריך להיות מחומר טוב ויציב יותר והערב מחומר רך וגמיש יותר. זהו ההבדל בין המיועדים לשררה שדינם כחוטי השתי, והשאר שדינם כחוטי הערב. ראה החוקים, עמ' 164-163. 

				

				
					96	במקור "לִאַלַא יַכְּתֻ'רַ אלשַיְא", דהיינו: לבל יגדל דבר. 

				

				
					97	במקור האפלטוני (עמ' 166): הבתים. 

				

				
					98	במקור "אַלְמַסַאגִ'ד", דהיינו המסגדים. 

				

				
					99	דהיינו אפלטון. 

				

				
					100	במקור "לַא תַפַאוֻּת פִיהַא וַלַא חַ'לַל", כלומר: ללא שונוּת בו (בחוק) וללא פגמים. תרגמתי באופן חיובי. 

				

				
					101	במקור "יַלְתַוִי עַלַיְהִ אַמְרֻהֻ", דהיינו: ענינו, או: החוק שלו, יסתבך, יגיע למצב של חוסר מוצא. המלה "אַמְר" משמעה עניין, וגם: צו, פקודה, חוק, הוראה. לפיכך ניתן לפרש: החוק שיחוקק יהיה נידון לכישלון מאחר שלא יצייתו לו. 

				

				
					102	כלומר, לחוק אשר אותו הוא חוקק זה עתה. 

				

				
					103	ראה דברי אפלטון (עמ' 182): מושבות רבות היו לא פעם בריב עם המדינות שיישבו אותן. אולם כאשר הן נולדו והיו מצויות בחוסר האונים של הילדות יאהבו אותם והם יאהבו אותו ו"תמיד הוא בורח אל בני משפחתו ורק בשארי בשרו הוא מוצא לו בני ברית". 

				

				
					104	במקור "אַלְוַאח", כלומר: לוחות. כנראה שכוונתו לרשימות האנשים המיועדים לתפקידים שונים במדינה ואשר שמותיהם נכתבים על לוחות במקום ציבורי. 

				

				
					105	דרואר הולכת לפי הנוסח "תַתַּחִדֻ". קיימת גורסה שונה: "תֻחַדַּדֻ", דהיינו: תוגבל, ייקבעו גבולותיה.

				

				
					106	במקור "תַרְתִיבּ", כלומר: סידור, עריכה, ארגון, קביעת דברים במקומם הנכון. 

				

				
					107	במקור "אַמְר", מילולית: עניין.

				

				
					108	במקור "אלעִִזּ אלנַּפְסַאנִי וַאלאִגְ'לַאל", דהיינו: השבח והתהילה הנפשיים, כלומר לנפש האדם. 

				

				
					109	במקור "מַן תַחְתַ יַדִהִ", דהיינו מי שתחת ידיו. 

				

				
					110	המדובר בשלושה סוגי מיסים המוטלים על התושבים בממלכת האסלאם. הזַכַּאת הוא מס הצדקה שחייב בה כל מוסלמי לפי חוקי האסלאם. החַ'רַאג' הוא מס קרקע שמשלם כל לא מוסלמי. הגִ'זְיַה הוא מס גולגולת, שהוא מס אישי, שמשלם כל לא מוסלמי.

				

				
					111	במקור "גִ'הַאד", מלחמת מצווה באסלאם. ייתכן וכאן הוא מתכוון למלחמה הכרחית שאין מנוס ממנה. 

				

				
					112	במקור "תַדַ'אכִּיר", דהיינו תזכורות. 

				

				
					113	במקור "תַשְרִיע שַרַאיעהִם". על המילה "שריעה" ראה לעיל עמ' 26, הערה 59. 

				

				
					114	במקור "וַאַחוַאלֻהַא", דהיינו ומצביהן. 

				

				
					115	במקור "פִי אלגִ'הַאד". ראה לעיל עמ' 52, הערה 106. 

				

				
					116	במקור "חַמִיַּה". ראה לעיל הערה 89. 

				

				
					117	במקור לפי גרסתה של דרואר ההולכת לפי כ"י ליידן ואסקוריאל: "פַתֻקַוִּמֻהֻם פַוַאִיד אלאַעְיַאד", ובתרגום מילולי: התועלות של החגים מעמידות אותם, שניתן לפרשו: קובעות את מעמדם בציבור. "זאת" משמעה ההוקרה הציבורית. 

				

				
					118	במקור "תַדֻבֻּ", דהיינו: חודרות, מחלחלות. 

				

				
					119	במקור "טַ'וַאהִר גַ'מִילַה", כלומר: תופעות, או מופעים, יפים. 

				

				
					120	במקור "אִלַי מַא יֻרִידוּן", כלומר: אל מה שהם רוצים. 

				

				
					121	במקור "אלמַסַאגִ'ד", המסגדים. כמובן שאפלטון לא דיבר על מסגדים כי אם על מקדשים לאלי יוון. 

				

				
					122	כאן משתמש אלפאראבי בשני מושגים במשמעות זהה "נַוַאמִיס" ו"קַוַאנִין", דהיינו חוקים. 

				

				
					123	במקור "תד'אכיר". ראה לעיל עמ' 52, הערה 107. 

				

				
					124	דהיינו אפלטון. 

				

				
					125	"המורה השני" ("אלמֻעַלִּם אלתַ'אנִי"), הוא תארו של אלפאראבי בפילוסופיה המוסלמית, לאחר אריסטו, המורה הראשון. 

				

				
					126	שהיא שנת 1294 לספירת הנוצרים. 

			דברי מבוא 

			ספר זה, "פֻצוּל מֻנְתַזַעַה" והנקרא אף "פֻצוּל אלמַדַנִי", הוא אחד מארבעה ספרים מרכזיים במשנתו המדינית של אלפאראבי.127 שאר שלושת הספרים הם: "אַרַאא אַהְל אלמַדִינַה אלפַאצִ'לַה",128 "תַחְצִיל אלסַּעַאדַה"129 ו"כִּתַאבּ אלסִיַאסַאת אלמַדַנִיַּה" המכונה אף "מַבַּאדִי אלמַוְג'וּדַאת".130 קיימים קווי דמיון רבים בין ארבעת הספרים הללו העוסקים במטרת ההתאגדות המדינית, בדרכי התנהלותה, באושר ובדרכי השגתו. המייחד את ספרנו זה הוא חלוקתו לפרקים, "פצול" בערבית, שעל שמם כונה הספר בשמו, והשוואת מלאכת השלטון למלאכת הרפואה.131 יש הרואים את היפוקרטס כראשון אשר חילק את חיבורו לפרקים, "אפוריזמים" בלעז. ממנו הושפעו לא רק אלפאראבי אלא אף הרמב"ם אשר כתביו הרפואיים קרויים המקור "פֻצוּל מוּסַי", דהיינו פרקי משה, ואף מורה נבוכים חולק על ידו לפרקים, פצול.  

			חיבור זה בנוי פרקים פרקים שלא תמיד ניתן למצוא קשר ענייני ביניהם. יש ואלפאראבי חוזר פעמים אחדות על נושאים בהם דן עוד קודם לכן.132 משום כך, החלוקה לנושאים אינה כל כך קלה וכפי שנראה להלן הפירוט בתוך אותם נושאים מראה לא רק על חזרה אלא אף על דיון בעניינים שונים בתוך אותו נושא.  

			בתרגום חיבור זה הסתמכתי על מהדורת פַוְַזִי נַגַּ'אר, בירות 1971, המהווה שיפור של מהדורת דנלופ מ־1961.133 נג'אר הסתמך על כתב יד מהספרייה המרכזית בדיארבקר (מס' 1970) שנתגלתה ע"י מֻחְסִן מַהְדִי ועל עוד שני כתבי יד מאוניברסיטת טהרן.134 יש לחיבור זה תרגום לאנגלית מאת צ'רלס בטרוורת'.135 

			החיבור כולל 96 פרקים. נוספו להם על ידי פוזי נג'אר למהדורתו עוד ארבעה פרקים, הפרקים צז-ק. בראש פרק צז כתב נג'אר: "פרק מאת אבו נצר אשר נמצא בכתב ידו של אלחַ'טַּאבִּי על גב ספר".136  

			הנושאים המרכזיים בהם עוסק ה"פצול":137 

			א.	חלקי הנפש, בריאותה וחולייה — פרקים: א-ז.  

			בחלק זה דן אלפאראבי, הפותח את דיונו כמוסר דברי הקדמונים,138 דהיינו אפלטון ואריסטו, בחלקי הנפש, בבריאותה, בחולייה ובדרכי ריפויה. הוא יוצר הקבלה בין תפקיד הרופא כמרפא את חוליי הגוף למדינאי כמרפא את חוליי הנפש. הנחת היסוד של אלפאראבי היא הקשר בין בריאות הגוף והנפש של הפרט לזו של הקהילה. הקהילה תהיה בריאה בגוף ובנפש כאשר כל מרכיביה האנושיים יהיו בריאים אף הם.  

			ב.	מידות האדם — מעלותיהן ומגרעותיהן — פרקים: ח-כא.  

			אלפאראבי יוצא מנקודת הנחה שמידותיו של האדם נרכשות ע"י חינוך, דהיינו הרגל, ובדרך זו ניתן אף לעקור את המידה הרעה ולטעת במקומה את הטובה. זו השקפה אנטי דטרמיניסטית, שהרי מידות מוּלָדות משמען שהן בלתי הפיכות. השקפה זו מעמידה במרכז את חופש הבחירה ואת היוזמה האנושית כקובעת את מהלכי האדם בהסטוריה.  

			כאן הולך אלפאראבי בדרכו של אריסטו הנוגדת את זו של סוקרטס. סוקרטס, שהעמיד במרכז את הצד הקוגניטיבי בחינוך האדם, טען כי האדם העושה רע אינו יודע מהו הטוב וכי כאשר ילמד מהו הטוב יעשה אז מעשים טובים. בא אריסטו והעמיד במרכז את הצד הביהביוריסטי, שהרי לדידו קיימים אנשים היודעים את הטוב אך עושים מעשים רעים. משום כך הוא מעמיד במרכז את החינוך המעשי, דהיינו הקניית הרגלים אשר בעקבותיהם יפנים האדם את משמעות הרגליו.  

			זאת ועוד: ההליכה בדרך האמצע האריסטוטלית אין משמעה שָקול מתימטי בין שני קצוות. זאת משום שהקצוות הם התנהגויות בהן שולט המתאווה על האדם בו בזמן שהאמצע הוא שיקול רציונלי בו שולט השכלי על המתאווה. מטרת החינוך היא הקניית הרגלים בהם שולט האדם על יצריו ולא להיפך.  

			ג.	האדם-המשפחה-הבית-העיר והנהגתם — פרקים: כב-לב.  

			נקודת המוצא של אלפאראבי, המושפע בבירור מאריסטו, היא הפרט, המשפחה, הבית והעיר המהווים אורגניזם אחד המחייב שיתוף פעולה בין מרכיביו האנושיים השונים אשר מתוכם יצמח המנהיג שמטרתו להביאם אל האושר. אלפאראבי מבחין בין העיר ההכרחית, אשר מטרתה היא הקיום הפיסי והבטחת הנאות האדם, לעומת העיר המעולה שתכליתה האושר הרוחני המרבי. כשם שהרופא המרפא אבר חולה לוקח בחשבון את שאר חלקי הגוף כן על המנהיג להיות ניחן בראייה הוליסטית בטפלו בענייני המדינה. ברור הוא שהמדינאי חשוב מרופא הגוף כשם שהנפש חשובה מן הגוף. כאן גדולה חשיבותו של השכל המעשי, שהרי ההליכה בדרך האמצע חייבת לקחת בחשבון נסיבות משתנות אשר בהתאם להן יכריע האדם את הכרעותיו. 

			ד.	המעלות השכליות — פרקים: לג-נו.  

			הדיון בנושא זה מתייחס לאדם בכלל ואינו נוגע לחלוטין בשליט. המעלות השכליות נשענות על שני מרכיבי יסוד. הראשון הוא  

			ה.	העיר המעולה — פרקים: נז-סה.  

			בחלק זה מתייחס אלפאראבי לחלקי המדינה ולטיב שלטונה. יש בה ריבוד חברתי מובנה המתבטא גם בחשיבות העיסוקים של תושבי העיר, כאשר החכמים הם מעל אנשי הדת. גם כאשר אין בנמצא אדם אחד אשר נֵיחַן בכל המעלות ההכרחיות למנהיג המעולה על המנהיג לדעת את חוקי הדת והמסורת אולם עליו להיות בעל שיקול דעת כיצד והיכן להפעילם הלכה למעשה. כאשר נוצרים מצבים אשר אין להם תקדים במסורות הקדומות עליו להיות יצירתי ולחוקק חוקים חדשים אשר אין להם תקדים במסורת. עליו להיות גם בעל כושר שכנוע ויצירת דימויים, דהיינו לדעת לעורר אנשים לבצע פעולות גם אם אין הם משוכנעים בכך. משמעות הדברים היא שהמסרים המופשטים אליהם הוא הגיע בהשכלתו הפילוסופית חייבים לעבור עיבוד דיפרנציאלי לפי יכולת אנשים בעלי יכולת הבנה שונה למען יפנימו אותם ויחיו לפיהם. ברור מכאן שהמסר הפילוסופי עולה על זה הדתי, אם כי אין אלפאראבי מתעלם מחשיבות הדת כגורם מְמַשְמֵעַ.  

			בעיר המעולה שורר צדק, כל אדם עוסק במקצוע אחד בלבד בו הוא אמור להתמחות, והנכסים מחולקים בה באופן הוגן. בין התושבים שוררת הרמוניה המתבטאת בשיתוף פעולה למען מטרה משותפת ובאחדות דעות בנושאים מטפיסיים. עולה מדברי אלפאראבי, כי אף בעיר המעולה עלולים לקרות מעשי עוול אשר על השלטון להילחם בהם.  

			מעניינים דברי אלפאראבי בפרק סז, בו הוא מדבר על המלחמה, "חַרְבּ" בלשונו, ולא "גִ'הַאד". מטרות המלחמה אינן דתיות כלל: הדיפת התוקפן, השגת משאבים למדינה, ועוד. אי הצדקת המלחמה נובעת לדידו מטעמים מוסריים, כגון השפלת אנשים, שיכוך כעסו של השליט ועוד. הוא מתיר מלחמה כדי לשעבד אנשים הראויים להיות עבדים, גישה אריסטוטלית ביסודה.139 המוטיב המרכזי באסלאם של מלחמת מצווה אינו קיים כלל.  

			ו.	הדעות הנכונות והמוטעות של תושבי העיר — פרקים: סו-פז.  

			בחלק זה מדבר אלפאראבי על מדינה בכלל ולא על המדינה המעולה. כאן סוקר עמדות שונות בנושאים מרכזיים כדי לכוון את תושבי העיר להחזיק בדעות הנכונות:  

			 

			1.	הוא מבחין בין העצמים הרוחניים הנצחיים המעולים שהם הכרחי המציאות, ובין ההיולאניים הנחותים שהם אפשרי המציאות. האדם, שהוא אפשרי המציאות, זקוק לזולתו כדי לממש את הפוטנציאל שלו כדי להגיע אל עולם הרוח ואל סיבת הסיבות.  

			2.	עולם הרוח טוב במהותו כי הוא מתנהל תמיד לפי טבעו. המציאות ככלל היא טובה, אך כאשר עולמנו, קרי המציאות בה אנו חיים, אינו מתנהל לפי טבעו כי אז יש בו רוע. כאשר אנו שואפים אל האושר ורואים בו תכלית לעצמו ולא אמצעי למטרה נוספת מעליו כי אז אנו מקדמים את המציאות להיות טובה יותר. 

			3.	כאשר מת האדם עוזבת הנפש, דהיינו השכל העיוני, את הגוף. אז יוכל השכל העיוני להמשיך לפעול להשיג את האחד ללא הכלים הגופניים, דהיינו החושים והדמיון. לכן האדם אשר בחייו ערג אל האושר, בניגוד לזה אשר התמקד בהנאות הגוף, אינו חושש מהמוות. אדם כזה, והוא הדין באשר לחייל אשר חרף את נפשו בהגנה על עירו, הופך במותו להיות דגם לחיקוי.  

			4.	התהליכים בטבע הם בבחינת "צבת בצבת עשויה", דהיינו כל יש הוא סיבה ומסובב בעת ובעונה אחת, משפיע על זולתו ומושפע על ידי יש שקדם לו. יכולתו של האדם להצליח במעשיו או להיכשל בהם תלויה בעיקר בשיקול הדעת שלו בהכרת הישים בעולמו וביכולתו לתפקד במחיצתם. אלפאראבי מתנגד להשגחה פרטית שהרי לדידו לפי תפיסה זו האל אחראי למחדלי האדם, הנחה שאינה מתקבלת על דעתו.  

			ז.	המשטר המעולה מול המשטרים הבורים — פרקים: פח-צו.  

			האדם החי במשטר המעולה יכול להגיע לידי אושרו הן בעולם הזה והן בעולם הבא כאשר השליט מקדם כל אחד לאושרו הפרטי כפי יכולתו. אלפאראבי משרטט את שלבי התחנכותו של האדם עד להגעתו להכרת הנמצא הראשון, סיבת הסיבות.  

			מאידך גיסא, כאשר אדם כזה נקלע לחברה מושחתת אין לו אלא לעזבה ולהגר ממנה, וָלא — טוב מותו מחייו. בולטת כאן השפעתו של אלפאראבי על הרמב"ם140 ומצד שני ההבדל בינו ובין אבן באג'ה הרואה אפשרות לאדם כזה לחיות פיסית גם בעיר בלתי שלמה אולם בגלות רוחנית ממנה.  

			בעיר הבלתי מושלמת קיים כמובן המון בלתי מושלם. המדובר כאן הוא באנשים שונים בעלי דרגות שונות של חוסר שלמות. המנהיג הבונה את עירו נוהג באופן דיפרנציאלי ומשתמש ביכולתו הרטורית להביא כל אחד לשלמותו האפשרית כפי יכולתו.  

			אלפאראבי מניח את קיומם של משטרים מעולים אחדים כמו המשטרים הבורים. המעניין הוא שאין אלפאראבי ממיין כאן את המשטרים לפי טיבם, דבר שהוא עושה הן ב"עיר המעולה"141 והן ב"משטרים המדיניים".142 עולה מכאן שייתכן שחיבור זה חובר לאחר שני החיבורים הללו והמחבר מניח שהקורא יודע לאיזה סוגי משטרים כוונתו. קיימת גם האפשרות שאין כוונתו כאן לדרג בין המשטרים הבלתי מעולים אלא להבחין בין המשטר המעולה ושאינו מעולה.  

			ח.	תוספת — פרקים: צז-ק.  

			האדם הוא אחדות הניגודים. שלמותו השכלית אינה מהווה בהכרח תנאי לשלמות המידות. דעה נכונה היא זו אשר עברה את שבט הביקורת. הטוב הוא הרצוי לעצמו ואינו מהווה אמצעי למטרה אחרת. כאשר מתאגדים אנשים למען השגת פרנסה, מסחר ועסקים הרי שסכנת המחלוקת אורבת לפתחם. כאשר הם מתאחדים למען הטוב כשלעצמו שוררת ביניהם אהבה והמחלוקת רחוקה מהם.  

			בולטת העובדה שאלפאראבי אינו דמוקרט, ובכך ממשיך הוא את מסורתם של אפלטון ואריסטו שביסוד הגותם שאינה דמוקרטית עמד כשלון הדמוקרטיה האתונאית אשר בא לידי ביטוי במלחמת פלפונסוס, אלא מפקיד את השלטון בידי הראויים לכך. החוק, ואין הוא מדבר בחיבור זה על מקורו האלוהי של החוק,143 מפורש ומיושם ע"י בני אדם בהתאם לשיקול דעתם לפי השתנות הנסיבות. התיזה שאינה מקבלת את המקור האלוהי של החוק אינה יכולה להתקבל ע"י מוסלמי. מאידך גיסא, ההנחה בדבר הפרשנות האנושית לחוק היסוד תוכל להתקבל ע"י מוסלמי שהרי הנחה זו עומדת ביסוד התורה שבע"פ באסלאם. ברור הוא, שהן התפיסה השוללת את מקורו האלוהי של החוק והן התפיסה המקבלת את הפרשנות האנושית שלו הן מאבני היסוד של הגישה החילונית למהותו של החוק.  

			עבור אלפאראבי המדינה היא מכשיר בחיפושו של האדם אחר הידיעה על אודות העולם, האדם והאל, שהוא האושר האמיתי ושלמות האדם. אושר זה יכול להיות מושג תחת שלטונו של שליט מעולה, פילוסוף, האמור לִדְמות בפעולתו בחברה האנושית לדרך בה הוא מבין את פעולת האל בהנהגת העולם. זהו חיקוי האל, Imitatio Dei. זו תיזה שאף מוסלמי יכול לקבלה, גם אם הגדרת האושר ואף מהות האל יכולות להיות שונות בין האסלאם ובין הפילוסופיה. בנושאים אלו ניכרת השפעת אפלטון עליו.  

			השפעת אריסטו ניכרת בניתוח כוחות הנפש, בהבחנה בין מעלות המידות והמעלות השכליות, בהבחנה בין השכל העיוני והמעשי ובדרך האמצע. כל אלו מתכנסים להנחת היסוד כי קיימת הלימה בין שלמות הפרט ובין שלמות החברה והמדינה בה הוא חי. אף זו, קיים קשר הדוק בין המבנה הנפשי של הפרט לזה של החברה. ההבדל ביניהם כמותי בלבד. מכאן מתבקשת חשיבות החינוך במדינה, זו המכוונת את האדם לידי שלמותו שאינה אלא מימוש הפוטנציאל הגלום בו מעצם הוויתו.  

			ניכרת אף השפעה ניאופלטונית על אלפאראבי, זו המתבטאת בראיית כל הנמצאים, כולל השכל הפועל, כנובעים מהאל, סיבת הסיבות, אשר ידיעתו היא גילומו של האושר האנושי.  

			אלפאראבי, "אַלְמֻעַלִּם אלתַ'אנִי", דהיינו המורה השני, אחרי אריסטו, אינו מציג את עצמו כמקורי, אלא כמעביר את הידע של הקדמונים, הפילוסופים היוונים. ידע זה הועבר אף לממשיכיו, שהבולט בהם הוא הרמב"ם, שכמחצית מהפרקים בחיבורו "שמונה פרקים", לקוחים, מילולית ממש, מאלפאראבי.144  

			אין בחיבור זה כל אזכור לעולם האסלאם. שמו של אללה נעדר, אין אף ציטוט מהקוראן או ממקור דתי אחר, אין כל עיסוק בנושא הנבואה ואין כל אזכור לאיש מגדולי האסלאם או לאירועים מההסטוריה של האסלאם. כפי שראינו אין אלפאראבי מקבל את השקפת האסלאם בדבר ידיעת האל והשגחה פרטית.  

			ארבעה פעמים נזכר בפצול המושג "אלוהי".145 הוא משמש תואר לאדם המעולה ולעיון המטפיסי בנמצאים. עיון זה מגיע לשיאו לאחר המוות, שהרי אז, כאשר מגבלות הגוף הוסרו בעקבות פרידת הנפש מהגוף, עיון זה קל יותר ללא יגיעה וללא סבל. אין בכל אלה כל קונוטציה דתית. ככלל, אין כל צורך בהתגלות אלוהית כדי להכשיר את השליט לשלטון. מקור הדת אינו בהתגלות כי אם בדבקות בשכל הפועל.  

			המוטיב היחיד מעולם האסלאם, העולם הבא, נזכר כאן פעמיים.146 רק בעיר המעולה יכול האדם לזכות בחיי העולם הבא, דהיינו הגעה לשלמות העליונה שאינה אמצעי לשום מטרה מעבר לה אלא היא תכלית לעצמה. זו הדבקות באחד, בסיבת הסיבות. יש כאן שימוש במושג דתי אולם מרכיביו אינם מעולם הדת. אין כאן כל עיסוק במצוות הדת כמקרבות לבורא, אלא יותר ב־amor Dei intellectualis, אהבה אינטלקטואלית של האל. אין זה אל בורא עולם המתגלה לאדם ומחייב אותו בקיום מצוות, אלא יותר דבקות בשכל הפועל המקבל כאן טרמינולוגיה דתית.  

			מצויות בחיבור זה כמה מובאות המזכירות את אללה וקדושיו (פרק פא, פו). בשני מקומות בפרק פו בהם הוא מדבר על כך שהאל נעלה מכל צורך לשותפים ולעוזרים בהשגחתו על ברואיו יש רמז לפסוקי קוראן.147 ייתכן שאלפאראבי משתמש במינוח זה כדי לקרב טקסט זה לעולמם של אנשי הדת לבל יחרימו את כתביו או אף יפגעו בו פיסית. יש כאן אף נטייה שלו להגדיר מושגי יסוד דתיים להבנתו הפילוסופית.  

			כאשר מדבר אלפאראבי על המדינות הבורות הוא מכנה אותן "גַ'אִהִלַה", שזו המשמעות המילולית של המילה.148 מאידך גיסא יש בכך רמז ל"גַ'אהִלִיַּה", התקופה הטרום אסלאמית, מושג שלילי בתכלית בתפיסה המוסלמית. כאשר הוא מתאר את מאפייני המדינות הבורות לא קשה להיזכר כיצד מוכיח מחמד את עשירי מכה בקוראן.149 אולי ניתן לראות בכך רמז לזיהוי שמזהה אלפאראבי את המדינות הבורות כפגאניות שהנאות העולם הזה עומדות במרכז עניינן, בניגוד למדינה המעולה המזוהה במובלע עם המדינה האסלאמית, אולם אין לכך כל רמז בפצול. מצד שני ברור שאין כאן כל זיהוי ולו אף במובלע של השליט המעולה עם הנביא המוסלמי או עם האמאם, שהרי אלו זוכים להשראה אלוהית. ההשראה היחידה עליה מדבר אלפאראבי היא דבקות בשכל הפועל, תוצאה של מאמץ אנושי למימוש הפוטנציאל השכלי הטמון בו מלידה. 

					140	ראה הרמב"ם, הקדמות לפירוש המשנה, הקדמה למסכת אבות, פרק א, ד, ירושלים תשכ"א. להלן הרמב"ם שמונה פרקים. 

				

				
					141	ראה דעותיהם עמ' 157-153. 

				

				
					142	ראה המשטרים עמ' 107-87. 

				

				
					143	בביאורו הקצר לספר החוקים לאפלטון, מאמר ראשון, סעיף 1, כותב אלפאראבי על זאוס, אבי האנושות לפי מסורת היוונים, אשר הוא הסיבה לכל הנמצאים. לדידו זאוס הוא אבי החוקים. 

				

				
					144	ניכרת השפעה ברורה של פרקים א-ה, ז-ח על פרק א בשמונה פרקים, של פרק ט על פרק ד בשמונה פרקים, של פרקי י, יא, יג על הפרקים ד, ח בשמונה פרקים, של פרקי יד, טו על פרק ו בשמונה פרקים, של פרקי יח, יט על פרק ד בשמונה פרקים ושל פרקים מ, מא על פרק ג בשמונה פרקים. הבדל עקרוני בין הרמב"ם לאלפאראבי הוא שאצל אלפאראבי תפקיד הנחיית תושבי העיר נמסר לשליט, בו בזמן שהרמב"ם מעניק תפקיד זה למנהיג הדתי.

				

				
					145	ראה פרקים יב, נו, פא, צד. 

				

				
					146	ראה פרקים כח, פט. 

				

				
					147	קוראן, 100/6, 3/72, 17/111. 

				

				
					148	ראה פרק לא, וראה כמו כן, פרקים צ, ק. ראה, כמו כן, דעותיהם, עמ' 153 בתרגום העברי ועמ' 131 במקור הערבי. בנושא זה מסתמך אלפאראבי על המיון האפלטוני בספר התשיעי של המדינה לאפלטון. 

				

				
					149	ראה, למשל, סורות 100, 102, 111. 

				

			

		

	
		
			פרקים מלוקטים 

			(23) בשם אללה הרחמן והרחום  

			 

			[אלו הם] פרקים מלוקטים הכוללים הנחות יסוד רבים מדברי הקדמונים150 כיצד יש להנהיג ערים ולפתחן למען ינהלו תושביהן את חייהם כיאות ויודרכו לכיוון [השגת] האושר.  

			[image: ] 

			פרק [א]:  

			לנפש בריאות וחולי כשם שלגוף בריאות וחולי. בריאות הנפש היא שיהיו תכונותיה ותכונות חלקיה תכונות אשר בהן היא תעשה תמיד מעשי צדקה וחסד ופעולות נאותות. חוליה הוא שיהיו תכונותיה ותכונות חלקיה תכונות אשר בהן היא תעשה תמיד את המעשים הרעים והפעולות המגונות.  

			בריאות הגוף היא [מצב בו] תכונותיו ותכונות חלקיו הוא כזה אשר באמצעותן תפעל הנפש את פעולותיה בצורה הנכונה והמושלמת ביותר, בין אם אותן (24) פעולות המתבצעות ע"י הגוף או חלקיו טובות הן או רעות. מחלתו היא [מצב בו] תכונותיו ותכונות חלקיו הוא כזה אשר באמצעותן לא תבצע הנפש את פעולותיה המתבצעות באמצעות הגוף או בחלקיו, או שתבצע אותן מלכתחילה בצורה הנחותה ביותר בה היא אמורה לבצען.  

			[image: ] 

			פרק [ב]:  

			התכונות הנפשיות אשר בהן עושה האדם את מעשי החסד והפעולות הנאותות הן המעלות, ואלה אשר בהן עושה האדם את המעשים הרעים והפעולות המגונות הן הפחיתויות, המגרעות והחסרונות. 

			[image: ] 

			פרק [ג]:  

			כשם שבריאות הגוף תלויה151 באיזון מזגיו ומחלתו היא הסטייה מאיזון זה, הרי שבריאות העיר ותקינותה תלויות באיזון במידות תושביה, וחוליה נובע מן הפערים הקיימים במידותיהם. כאשר סוטה הגוף מאיזון מזגיו, הרופא הוא זה אשר יחזירנו אל האיזון והשמירה עליו. הוא הדין באשר לעיר. כאשר מידות תושביה סוטות מאיזונן, המדינאי הוא זה אשר יחזיר אותן אל מצבן התקין וישמור עליהן. יש למדינאי ולרופא מכנה משותף בפעולותיהם והם שונים זה מזה במושאי מלאכתם. זאת משום שמושא פעולתו של המדינאי הוא הנפשות ושל הרופא הוא הגוף. וכשם שהנפש נכבדת יותר מן הגוף כך המדינאי נכבד יותר מן הרופא.152  

			[image: ] 

			פרק [ד]:  

			המטפל בגוף הוא הרופא והמטפל בנפש הוא המדינאי המכונה גם כן מלך. אלא שאין מטרתו של הרופא בריפוי הגוף להביא את תכונותיו ותכונות חלקיו למצב בו תבצע הנפש מעשים טובים או רעים, אלא להביא את תכונותיו למצב שפעולות הנפש המצויה בתוך הגוף ובחלקיו (25) תתבצענה באופן המושלם ביותר, בין אם הן טובות ובין אם הן רעות. הרופא המטפל בגוף פועל כדי לחזק את כוחו של האדם, בין אם משתמש האדם בכוח זה למעשים טובים או רעים. מטרת הרופא מטפל בעין היא להיטיב את ראייתו [של המטופל] בין אם ישתמש [האדם בעינו למטרות] ראויות וטובות או [למטרות] בלתי ראויות ומגונות. לכן, אל לו לרופא כרופא לעסוק בבריאות הגוף או בחוליו בדרך זו אלא למדינאי ולמלך. זאת משום שהמדינאי [העוסק] במלאכת המדינאות והמלך [העוסק] במלאכת המלוכה מעריכים היכן ראוי לפעול, לגבי מי לפעול ולגבי מי אין לפעול, איזה סוג של בריאות ראוי להקנות לגוף ואיזה סוג אין ראוי לו להקנות לו. לכן, מעמדה של מלאכת המלוכה והמדינאות ביחס לשאר המלאכות אשר בערים הוא כמעמד ראש הבנאים ביחס לשאר הבנאים משום ששאר המלאכות אשר בערים אינן מתבצעות ומשמשות אלא כדי שתִשלַם תכלית מלאכת המדינאות והמלוכה. זאת כשם שהמלאכה הראשית מבין מלאכות הבנאים משתמשת בשאר המלאכות כדי להשלים באמצעותן את מטרתה.  

			[image: ] 

			פרק [ה]:  

			הרופא המטפל בגוף חייב להכיר153 (26) את הגוף כולו, את חלקיו, מה החוליים העלולים לפגוע בגוף בכללו ובכל אחד מחלקיו, מה מקורם, מה סיבותיהם וכיצד להסירם. הוא חייב אף להכיר מה הן התכונות אשר בהתהוותן בגוף ובחלקיו יביאו לידי כך שהפעולות המתהוות בגוף תהיינה מושלמות. הוא הדין באשר למדינאי ולמלך המטפלים בנפשות אשר אמורים להכיר את הנפש כולה וחלקיה, את המגרעות והפחיתויות העלולות לפגוע בנפש ובכל אחד מחלקיה, מנין ומאילו [סיבות] הן נובעות, מה הן התכונות הנפשיות אשר בכוחן עושה האדם מעשים טובים, כמה הן, מהי הדרך להסיר את הפחיתויות מתושבי העיר, ומה היא התחבולה להטמיע [את המידות הטובות] בלב תושבי העיר ולשומרן לבל תֵעָלַמְנָה. אולם, ראוי לו להכיר מעניין הנפש רק מה שנחוץ לו למלאכתו, כשם שהרופא צריך שידע מעניין הגוף מה שדרוש למלאכתו, הנגר בעניין העץ והנפח בעניין הברזל רק מה שדרוש למלאכתו.  

			[image: ] 

			פרק [ו]:  

			יש עצמים מלאכותיים ויש עצמים טבעיים. המלאכותיים הם כמו המיטה, החרב והזכוכית וכדומה. הטבעיים הם כמו האדם ושאר בעלי החיים. כל אחד מאלה מורכב משניים, האחד מהם חומר והשני צורה. יחס החומר לעצם (27) המלאכותי הוא כעץ ביחס למיטה והצורה היא כתבנית ביחס למיטה, דהיינו תבניתה הריבועית, העגולה וכדומה. החומר הוא המיטה בכוח והצורה היא המיטה בפועל. החומר ביחס לעצם הטבעי הוא היסוד154 והצורה היא מה שבאמצעותה נהיה כל דבר למה שהוא בפועל. הסוגים דומים לחומר וההבדלים דומים לצורות.  

			[image: ] 

			פרק [ז]:  

			החלקים העיקריים וכוחות הנפש הם חמישה: הזן, המרגיש, המדמה, המתאווה והשכלי.155 

			
					הזן ככלל הוא אשר פועל פעולה כלשהי במזון או באמצעותו או ממנו. יש לו שלושה סוגים: הראשון, האמצעי והאחרון. הראשון הוא בדוגמת הלחם והבשר וכל מה שעדיין לא החל להתעכל. האחרון הוא אשר עוכל עיכול מלא עד אשר הפך להיות דומה לאבר אשר ניזון ממנו. אם האבר הוא בשר הרי שמזון זה הופך לבשר ואם הוא עצם הרי שהמזון הופך לעצם. האמצעי הוא משני סוגים. האחד הוא אשר בושל בקיבה ובמעיים עד אשר הוכן להפוך לדם, והשני הוא הדם.  הזן נחלק למספר כוחות: המעכל, המגדל, המוליד, המושך, המחזיק, המבדיל156 והדוחה.157 הדרך הנכונה ביותר אשר ניתן לכנות את הזן היא הכוח אשר מבשל את הדם הנוצר באברים השונים עד אשר יהפוך להיות דומה לאותו אבר. המעכל הוא אשר מבשל את המזון בעת היכנסו לקיבה158 ולמעיים עד אשר הוא מגיע למצב שייווצר ממנו דם, אח"כ הוא מבשל את המזון המוכן למשל בכבד עד אשר יהפוך לדם.  
המגדל הוא אשר הודות לו יגדלו (28) ממדיו של האבר בכל חלקיו בעת התפתחותו עד אשר כל אבר מגיע לממדיו המרביים.  
המוליד הוא אשר מְיַצֵּר משאריות המזון הקרוב לסוג האחרון, דהיינו הדם, גוף אחר הדומה במינו לגוף אשר ממזונו נוצרה הפסולת. לכוח זה שני סוגים. האחד הוא הנקבה המעניקה ליילוד את החומר, והשני הוא הזכר הנותן ליילוד את צורתו. משני אלו מתהווה בעל החיים מיצור אחר הדומה לו במינו.  
המושך הוא אשר מושך את המזון ממקום למקום עד אשר יגיע אל העצם הניזון כדי שיבוא במגע אתו ויתערב בו. 
המחזיק הוא אשר שומר על המזון באותו כלי159 של הגוף אשר בו הוא נוצר.  
המבדיל הוא אשר מבדיל בין המזון [הראוי להזין את הגוף] ובין הפסולת [שיש להפרישה] כדי להעביר לכל אבר את הראוי לו.  
הדוחה הוא זה הדוחה את סוגי פסולת המזון ממקום למקום.  


					הכוח המרגיש הוא המשיג160 באמצעות אחד מחמשת החושים הידועים לכול.  

					המדמה הוא אשר שומר את רשמי המוחשים אחרי היעלמותם ממגעם הישיר עם החושים. כוח זה מרכיב אותם זה בזה [ויוצר מהם] הרכבים שונים ומבדיל ביניהם בצורות רבות ושונות, חלקם נכונים וחלקם כוזבים.161 כוח זה פועל הן בשעת היקיצה והן בשעת השינה. הוא והזן עשויים לפעול בשעת השינה, בניגוד לשאר הכוחות.  

					הכוח המתאווה הוא אשר בו מתאווה בעל החיים לדבר ובו תהיה התשוקה (29) לדבר, הסלידה ממנו, הבקשה, הבריחה, ההעדפה, ההתרחקות, הכעס, שביעות הרצון, הפחד, ההעזה, האכזריות, הרחמנות, האהבה, השנאה, התאווה, היצר ושאר מקרי הנפש. כלי כוח זה הם כל הכוחות אשר באמצעותם מתאפשרות תנועות האברים כולם והגוף בכללו, ככוח הידיים לתפוס, כוח הרגליים ללכת ושאר האברים זולתם.  

					הכוח השכלי הוא הכוח אשר בו ישכיל האדם, בו יהיה שיקול הדעת, בו ירכוש מדעים ומלאכות ובו יבדיל בין הפעולות הנאות והמגונות. פעולות אלה הן בחלקן מעשיות ובחלקן עיוניות.162 המעשיות בחלקן קשורות לאוּמנות163 ובחלקן למחשבה. העיוני הוא זה אשר בו ידע האדם את הנמצאים אשר אין ביכולתנו ליצור אותם או לשנותם ממצב למצב, למשל: המספר שלוש הוא פֶּרֶט וארבע הוא זוג. והרי אין ביכולתנו לשנות את המספר שלוש שיהיה זוג בהיותו עדיין שלוש, ואין אנו יכולים לשנות את המספר ארבע שיהיה פרט בהיותו ארבע. זאת כשם שיש ביכולתנו לשנות את חתיכת העץ לעגולה אחרי שהיתה מרובעת, כאשר בשני המקרים חתיכת העץ נשארת בעינה. המעשי הוא זה אשר בו אפשר להבחין בין הדברים אשר ניתן ליצור אותם ולשנותם ממצב למצב. זה הקשור למלאכה ולאוּמנות הוא זה אשר בו ניתן לרכוש אומנויות כנגרות, חקלאות, רפואה וספנות. המחשבתי הוא זה אשר בו אנו שוקלים (30) באשר לדבר אותו אנו רוצים לעשות כאשר אנו רוצים לבצעו האם ניתן לעשותו או לא, ואם אפשרי הדבר כיצד ראוי לעשותו.  [image: ] 
פרק [ח]:  
המעלות הן משני סוגים: מוסריות ושכליות.164 השכליות הן מעלות החלק השכלי כמו החכמה,165 השכל, החריפות, הפקחות וטיב ההבנה.166 המוסריות הן מעלות החלק המתאווה ככיבוש היצר, האומץ, הנדיבות והיושר. הוא הדין באשר לפחיתויות הנחלקות חלוקה כזו ולכל חלק יש הפך בעל מטרות משלו כפי שנמנה לעיל. 
[image: ] 
פרק [ט]:  
המעלות והפחיתויות המוסריות נוצרות ונקבעות בנפש באמצעות חזרה על הפעולות הנובעות ממידות אלה פעמים רבות בתקופה מסוימת והפיכתן להרגל. אם פעולות אלה הן מעשים טובים כי אז מה שמתהווה מהם היא מעלה ואם הם רעים הרי מה שמתהווה מהם היא פחיתות. דומה הדבר למלאכות כמלאכת הכתיבה. כאשר אנו חוזרים על פעולות הכתיבה פעמים רבות ומתרגלים אליהן כי אז אנו רוכשים את מלאכת הכתיבה המשתרשת בנו. אם פעולות הכתיבה עליהן אנו חוזרים ואליהן אנו מתרגלים הן פעולות רעות כי אז משתרשת בנו כתיבה רעה, ואם הן פעולות טובות משתרשת בנו כתיבה טובה.167  
[image: ] 
פרק [י]:  
(31) אין האדם נולד168 מלכתחילה מטבעו כבעל מעלה או כבעל פחיתות כשם שלא ייתכן שהוא נולד אורג או סופר בטבעו, אולם אפשר שייוולד מוכן בטבעו למעשים שיש בהם מעלה או פחיתות כאשר קל יהא לו לבצע פעולות אלה יותר מאשר פעולות אחרות. זאת כשם שאפשר שיהיה בטבעו מוכן לפעולות הכתיבה או למלאכה אחרת כאשר פעולות אלה קלות עליו מפעולות אחרות זולתן. אדם כזה נמשך כבר מלכתחילה לבצע פעולות הקלות עליו בטבעו כל עוד אין גורם חיצוני הדוחף אותו לכיוון ההפוך. אותה הכנה טבעית אין לראותה כמעלה כשם שההכנה הטבעית בכיוון פעולות של מלאכה [כלשהי] אין לומר עליה שהיא מלאכה. אולם יש וההכנה הטבעית היא בכיוון פעולות שיש בהן מעלה ופעולות אלה חוזרות על עצמן והופכות להרגל. כאשר הן משתרשות כתכונה נפשית ממנה נובעות אותן פעולות ממש, כי אז אותה תכונה המשתרשת בנפש כתוצאה מן ההרגל תיקרא מעלה. התכונה הטבעית לא תכונה מעלה או מגרעת אם הפעולה הנובעת ממנה היא (32) חד פעמית. [הפעולות] הטבעיות — אין להן שם ואם יכנה אותן מישהו כמעלה או כמגרעת הרי שזה בשיתוף השם בלבד169 ולא שמשמעותן זהה. אותן פעולות ההופכות להרגל — עליהן יש לשבח את האדם או לגנותו, מה שאינו כן באשר לשאר הפעולות.  

פרק [יא]:  
הימצאות אדם בעל הכנה טבעית מושלמת לכל המעלות, המוסריות והשכליות, אינה סבירה ובלתי מתקבלת על הדעת, כשם שבלתי סביר שיימצא אדם בעל הכנה טבעית לכל המלאכות כולן. הוא הדין באשר להימצאות אדם בעל הכנה טבעית למעשים הרעים כולם, אלא ששתי האפשרויות אינן מן הנמנעות. בדרך כלל כל אחד מוכן למעלה כלשהי או למספר מוגדר של מעלות, או למלאכה כלשהי או למספר מוגדר של מלאכות כלשהן. כך מוכן האחד למעלה או למלאכה אחת, השני — לאחרות והשלישי — לאחרות.  

פרק [יב]:  
כאשר מצטרפות המעלות המוסריות המתאימות אל התכונות הטבעיות וההכנות בכיוון המעלה או הפחיתות והן משתרשות [בנפש] ע"י ההרגל הרי שאז מגיע האדם (33) בעניין זה לשלמותו האפשרית. הֵעָלמות תכונות אלה, בין אם טובות הן או רעות, לאחר שהשתרשו [בנפש], קשה. וכאשר נמצא בעת כלשהי אדם בעל הכנה טבעית מושלמת לכל המעלות ואלה משתרשות בנפשו ע"י ההרגל, הרי שאז הוא המעולה במעלה זו ממרבית בני האדם עד אשר כמעט יחרוג מן המעלות האנושיות ויגיע למעלה האנושית הגבוהה ביותר. הקדמונים כינו אדם זה אלוהי. היפוכו הוא זה המוכן לכל המעשים הרעים אשר בהֵהָפְכָם להרגל משתרשים בנפשו כתכונות אשר כמעט מוציאות אותו מתחום הרוע האנושי אל משהו גרוע ממנו. בשל ההגזמה במעשיו הרעים לא מצאו לו הקדמונים שם ולעיתים קראו לו "חית פרא" ושמות דומים.170 שני הקצוות נדירים. כאשר הראשון ביניהם קיים הוא לדעתם במעלה גבוהה מכדי שיהיה מדינאי המשרת עיר אחת171 אלא עליו להנהיג את הערים כולן, וזהו המלך לאמיתו של דבר. אשר לשני, אם קורה הדבר, והוא מצוי, הרי שאינו מנהיג עיר כלל ואינו משרת אותה, אלא הוא מצוי מחוץ לכל הערים.  

פרק [יג]:  
התכונות וההכנות הטבעיות בכיוון מעלה או פחיתות — יש מהן שאפשר להסירן ולשנותן לחלוטין ע"י ההרגל באופן שישתרשו בנפש במקומן תכונות (34) מנוגדות להן. יש מהן שכוחן יישבר, ייחלש וייפגם מבלי שייעלמו לחלוטין. יש מהן שאי אפשר להעלימן או לשנותן, גם לא לפגוע בכוחן אלא להמירן במנוגדות להן ע"י התאפקות, הימנעות מפעולות בכגון אלה, משיכה ודחייה עד אשר יבצע האדם תמיד את ההפך מהן. בדומה לכך, כאשר מידותיו של האדם רעות והן משתרשות בנפש בכוח ההרגל הן נחלקות באותה חלוקה.  

פרק [יד]:  
קיים הבדל בין הכובש את יצרו ובין בעל המעלה.172 וזאת, כי הכובש את יצרו, גם אם הוא עושה מעשים טובים, שהם הפעולות הראויות, הוא מתאווה למעשים הרעים, משתוקק אליהם ונמשך אחרי תאוותיו. בפעולותיו הוא נוהג באופן הפוך לתכונותיו וליצריו ובעשותו מעשים טובים הוא חש ייסורים. לעומתו, פעולותיו של בעל המעלה הולמות את תכונותיו ויצריו. הוא עושה מעשים טובים בהיותו מתאווה ומשתוקק להם ואינו חש ייסורים בעשותו מעשים אלה אלא נהנה מהם. הבדל זה דומה להבדל בין הנושא בסבלנות סבל קשה ובין זה אשר אינו חש בסבל ואינו מתייסר בו. הוא הדין באשר לבעל שליטה עצמית ולכובש את יצרו. בעל השליטה העצמית (35) פועל רק לפי מה שמחייב אותו החוק הדתי173 בענייני אכילה, שתייה ויחסי אישות מבלי שיתאווה וישתוקק אל מעבר למה שמחייב החוק הדתי. הכובש את יצרו מתאווה באופן מוגזם לדברים אלו ואל כל אותם דברים מעבר למה שמחייב החוק הדתי. הוא מקיים את החוק הדתי כאשר תשוקתו נגדו אלא שבהרבה מקרים הכובש את יצרו מתנהג כבעל המעלה. 

פרק [טו]:  
בעל המידות הטובות אשר נפשו אינה נוטה אל הפחיתויות והכובש את יצרו שונים במעלתם. אם מנהיג העיר הוא בעל מידות טובות אשר הפכו לקניין של קבע בנפשו הרי שהוא עולה במעלתו על הכובש את יצרו. אשר לתושב העיר המתגורר בה אם הוא כובש את יצרו מעבר למה שמחייבו החוק174 הרי שהוא עולה במעלתו על מי שמעלותיו טבועות בו מלידה. הסיבה לכך היא, שהכובש את יצרו והמקיים את החוק ראויים לשבח על מאמציהם ואם עבר אדם מהם עבירה והוא תושב מן השורה ולא מנהיג הרי שהמנהיגים יחזירוהו למוטב וחטאו לא ירחיקנו [מן החברה] שהרי חסדו של המנהיג כולל את כל תושבי ממלכתו. אולם אם עבר אדם עבירה הפוגעת ברבים אחרים זולתו יש להשריש בו את המידות הטובות עד אשר יהפכו לקניין של קבע בנפשו. אדם כזה ראוי לגמול על השרשת המידות הטובות בקרב הזולת. 

פרק [טז]:  
ניתן להסיר את המעשים הרעים מהערים או באמצעות מעלות אשר תושרשנה בנפשות האנשים או כאשר הם יחונכו לשליטה עצמית. אדם אשר לא יהיה ניתן להסיר את הרע הנובע ממנו לא ע"י מעלה אשר תושרש בנפשו ולא ע"י חינוך עצמי לכיבוש היצר — יש להוציאו מן הערים.  

פרק [יז]:  
בלתי סביר ואף אינו אפשרי שיימצא אדם אשר נולד (36) כבעל הכנה מוּלדת לפעולות מסוימות ולא יוכל לבצע את היפוכן. אדרבה, אדם אשר נולד כבעל תכונה והכנה למעשים טובים או רעים יכול לפעול בניגוד להכנה זו, אלא שזה יקשה עליו עד אשר יקל עליו הדבר באמצעות ההרגל, שהרי ההרגל הוא גורם להשתרשות [תכונות]. אפשרי הוא שייעזב אדם לפעול לפי הרגליו או בניגוד להם, אלא שזה יקשה עליו עד אשר יתרגל לכך גם כן. 

פרק [יח]: 
המעשים הטובים הם המעשים המאוזנים הממוצעים בין שני קצוות ששניהם רעים, האחד מופרז והשני חסר.175 הוא הדין באשר למעלות שהן תכונות נפשיות וכשרים ממוצעים בין שתי תכונות ששתיהן רעות, האחת יתירה והשנייה חסרה.176 למשל, כיבוש היצר הוא ממוצע בין התאווה ובין העדר תחושת ההנאה, כאשר האחת מהן היא יתירה, והיא התאווה, והשנייה חסרה. הנדיבות ממוצעת בין הקמצנות והפזרנות. האומץ ממוצע בין הפזיזות177 ובין מורך הלב. הפקחות ממוצעת בין המשחק ובדיחות הדעת ודומיהם ובין ההוללות, הפריצות והטפשות. הענווה היא מידה ממוצעת בין ההתנשאות ובין שפלות הרוח. החופש והכבוד ממוצעים בין הרברבנות, היהירות ותודעת החשיבות העצמית ובין השפלות. יישוב הדעת הוא ממוצע בין (37) הרגזנות המוגזמת ובין האפאתיה.178 הבישנות ממוצעת בין החוצפה ובין הבושה.179 הידידות ממוצעת בין השנאה ובין החנופה, וכן שאר התכונות.  

פרק [יט]: 
[למושגים] "ממוצע" ו"מאוזן" שתי משמעויות. האחת היא ממוצע בפני עצמו והשנייה ממוצע בהשוואה וביחס לזולתו. אשר לממוצע בפני עצמו הוא כמו היות המספר שש ממוצע בין שתיים ובין עשר, שהרי הוספת עשר לשש דינה כתוספת שש לשתיים. זהו ממוצע בפני עצמו בין שני קצוות וכן כל מספר הדומה לו. זהו ממוצע שאינו גדל ואינו פוחת והממוצע בין עשר ובין שתיים לא יהיה לעולם אלא שש.  
הממוצע ביחס לזולתו מתרבה ופוחת בזמנים שונים ובהתאם לדברים השונים אליהם הוא מתייִחס. לדוגמה, האוכל המאוזן לנער לעומת המאוזן למבוגר העובד, שהרי הוא שונה לפי ההבדל במצבם הגופני. הממוצע בנוגע לאחד מהם אינו כממוצע באשר לשני במידה, במספר, בקשיות וברכות, בכובד ובקלות, ובכלל — בכמות ובאיכות. הוא הדין באשר למזג האוויר המאוזן ביחס לגוף והוא הדין באשר למזון ולתרופות. אלו גדלים ופוחתים (38) בכמות ובאיכות ביחס לגופים הנזקקים להם לפי כוחם, לפי מלאכתו של החולה, העיר בה הוא חי, הרגליו הקודמים, גילו, כוחה של התרופה ומצבו הנפשי של החולה. שהרי אפילו במקרה של אותו חולה ממש יש לשנות את כמות התרופה לפי עונות השנה.  
ממוצע זה הוא הממוצע אשר מתייחס למעשים ולמידות. אשר למעשים ראוי להעריכם כמותית במספר ובכמות ואיכותית בעוצמתם ביחס לפועל, לנפעל, לתכלית הפעולה, לזמן ולמקום. הכעס, למשל, יהיה מתון בהתחשב באדם עליו כועסים, בעניין אשר בעטיו [התעורר] הכעס ובהתאם לזמן ולמקום בו אירע המאורע. הוא הדין באשר למכות ולעונשים המוערכים בכמותם ובאיכותם בהתאם למכה ולמוכה, לעבירה אשר בגינה הוכה המוכה ולמכשיר אשר באמצעותו [מבוצעת] ההכאה. הוא הדין באשר לשאר הפעולות. הממוצע בכל פעולה הוא הערכתה ביחס לנסיבות בהן היא התרחשה. הדברים אשר אליהם יש להשוות (39) את הפעולות השונות כדי להעריכן אינם זהים במספר בכל פעולה. אדרבה, פעולה אחת, למשל, מושווית לחמישה דברים ופעולה אחרת לפחות או יותר מחמישה.  

פרק [כ]:  
הממוצע והמאוזן במזון ובתרופות מתאימים לרוב האנשים ברוב הזמנים. לעיתים עשויים הם להיות מתאימים לקבוצת אנשים אחת בזמן מסוים בניגוד לזולתה, ולעיתים לגוף אחד בזמן מסוים בניגוד לזולתו, בין אם הוא גבוה או נמוך. בדומה לכך, דרך האמצע והאיזון בפעולות עשויה להיות מתאימה לכל האנשים או למרביתם ברוב הזמנים או תמיד. יש והיא מתאימה בתקופה מסוימת לקבוצת אנשים אחת בניגוד לזולתה. יש והיא מתאימה בעת מסוימת לקבוצת אנשים מסוימת בזמן אחר, ויש שתתאים לאדם מסוים בזמן מסוים.  

פרק [כא]:  
המחליט והקובע180 מהו הממוצע והמאוזן במזון ובתרופות בכל צורה שהיא הוא הרופא. המלאכה אשר באמצעותה מגיע הרופא להחלטותיו היא הרפואה. הקובע מהו הממוצע והמאוזן במידות ובמעשים הוא מנהיג העיר והמלך, והמלאכה אשר באמצעותה הוא מגיע להחלטותיו היא מלאכת המדינאות ואוּמנות המלוכה. (30) 

פרק [כב]:  
הקדמונים [בדונם] בעיר ובבית לא התכוונו למשכן בלבד אלא לאנשים אשר המשכן כוללם: איך הוא הבית, מאיזה סוג הוא הבית, מה מיקומו — על פני האדמה או תחתיה, האם הוא עשוי מעץ, מחֵמָר, מצמר ומשער או ממשהו אחר ממנו נבנים משכנות הכוללים אנשים?  

פרק [כג]:  
המשכן עשוי לעצב בקרב יושביו מידות שונות. למשל, המשכן העשוי משער ומעורות במדבריות מעצב בקרב יושביו את תכונות הערנות וההחלטיות, ולעיתים אף יותר מכך — את האומץ וההעזה. המשכן המבוצר והחסין מעצב בקרב יושביו את תכונות הפחדנות, הביטחון והחרדה. חובה לפיכך על המנהיג להשגיח על המשכנות אולם באופן מקרי ולמען עמידה על מידות תושביהם ורק כדי להגיש להם סיוע.  

פרק [כד]:  
הבית מורכב ומתפתח מחלקים ומשותפויות מוגדרות והם ארבעה במספר: בעל ואישה, אדון ועבד, אב ובן, רכוש ובעל הרכוש.181 מנהיג כל החלקים והשותפויות הללו, המחבר ביניהם והקושר אותם זה בזה (41) כדי שישתפו פעולה להגשמת מטרה אחת והיא השלמת בניית הבית, פיתוחו ושמירה עליו, הוא בעל הבית ומנהיגו. הוא הנקרא מנהיג הבית ומעמדו בבית דומה למעמד מנהיג העיר בעיר.  

פרק [כה]:  
ניתן להקיש בין היחס בין העיר והבית ובין גוף האדם. גוף האדם מורכב מחלקים שונים במספר מוגדר המצויים זה לצד זה באופן מסודר כאשר חלקם חשוב יותר וחלקם פחות. כל אחד מהם פועל פעולה מסוימת ושיתוף הפעולה בין כל החלקים מביא להשלמת מטרתו של גוף האדם. הוא הדין באשר לעיר ולבית. כל אחד מהם מורכב מחלקים שונים במספר מוגדר השוכנים זה בצד זה בצורה מסודרת כאשר חלקם חשוב פחות וחלקם יותר. כל אחד מהם פועל פעולה מסוימת כלפי זה הנמצא מולו באופן ששיתוף הפעולה ביניהם מביא להשלמת המטרה של העיר או של הבית. אולם הבית הוא חלק של העיר ומטרותיהם של הבתים המצויים בעיר הן, אם כן, שונות. ברם, אותן מטרות שונות כאשר הן באות לידי שלמותן ומצטרפות זו לזו הרי ששיתוף הפעולה ביניהן מביא להשלמת (42) מטרת העיר, ואף זה ניתן להקישו לגוף האדם. שהרי הראש, החזה, הבטן, הגב, הידיים והרגליים יחסם לגוף כיחס בתי העיר אל העיר. פעולתו של כל אבר מן האברים הגדולים182 שונה מפעולת זולתו וחלקיו של כל אבר מאברים גדולים אלו משתפים פעולה בפעולותיהם השונות למען השלמת מטרתו של אותו אבר גדול. אז מתאגדות המטרות השונות של האברים הגדולים כאשר הן משתלבות זו בזו בפעולותיהן השונות, משתפות פעולה ומשלימות זו את זו למען השלמת מטרתו של הגוף בכללו. הוא הדין באשר ליחס של חלקי הבתים ביחס לבתים ושל הבתים ביחס לעיר כדי שהתלכדות חלקי העיר כולה תועיל לעיר ולכל חלקיה איש כלפי רעהו, כפי שאמורים הדברים באברי הגוף.  

פרק [כו]:  
הרופא מטפל בכל אבר חולה ביחס לכלל אברי הגוף ולאברים הסמוכים לו והקשורים אליו למען יהא טיפולו מועיל לבריאות כל אברי הגוף הסמוכים לו והקשורים אליו. הוא הדין באשר למנהיג העיר אשר ראוי לו לנהל את ענינו של כל חלק מחלקיה, בין אם הוא קטן כאדם אחד או גדול כבית אחד. (43) עליו לטפל בו ולהשפיע עליו מטובו ביחס לעיר בכללה ולכל חלק משאר חלקיה. זאת באופן שיבדוק מהו הדבר הטוב שיועיל לאותו חלק מחלקי העיר ולא יזיק לא לעיר בכללה ולא לחלק אחר מחלקיה אלא יביא טוב לעיר ככלל ולכל אחד מחלקיה בהתאם לתועלת אותה הוא מביא לעיר.  
כאשר הרופא אינו מקפיד על כך ושם לו כמטרה לטפל באבר אחד מבלי לשים לב למצב שאר האברים הסמוכים לו, או שטיפולו באותו אבר מבריא אותו אך מזיק לשאר האברים האחרים ואינו מועיל לא לגוף בכללו ולא לאותם אברים הסמוכים לו והקשורים אליו, אז משתבשת פעולתו של אותו אבר ושל האברים הקשורים אליו ונזק זה מתפשט לשאר אברי הגוף עד אשר תתבטל פעולתו של הגוף בכללו. הוא הדין באשר לעיר. כאשר נפגע אבר אחד יש מקום לחשש כי שאר האברים ייפגעו בעקבותיו בשל קרבתם אליו. לכן יש לקטוע אותו ולבטל את פעולתו למען יישארו שאר החלקים [בריאים]. הוא הדין כאשר [תושבי] חלק מן העיר משחיתים את דרכם, יש מקום לחשש כי תושבי שאר חלקי העיר עלולים להיפגע בעקבותיהם. לכן יש להגלות ולהרחיק [את התושבים שהשחיתו דרכם] כדי לשמור על שלמותם של שאר חלקי העיר. 

פרק [כז]:  
(44) אין לפסול את האפשרות שקיים אדם אשר יש לו היכולת לקבוע183 את דרך האמצע במעשים ובמידות במידה שהדבר נוגע לו, כשם שאין להכחיש את האפשרות שתהיה לו היכולת לקבוע את דרך האמצע והאיזון בנוגע למזון בו הוא ניזון בעצמו. פעולתו זו היא פעולה רפואית [המצביעה על כך] שיש לו ידע רפואי כלשהו.184 כך האדם אשר קובע את האיזון במידות ובמעשים במידה שהדבר נוגע לו עושה זאת משום שיש לו ידע כלשהו במלאכת המדינאות. ברם, זה אשר יש לו היכולת לקבוע את האיזון לאחד מאבריו כאשר אין הוא שם אל ליבו אם מה שקבע אינו מזיק לשאר חלקי הגוף ואינו מועיל לגוף כולו ולחלקיו, הרי שקביעתו זו היא נפסדת לגבי חלק ממלאכת הרפואה. הוא הדין ביחס לאדם אשר יש לו היכולת לקבוע את האיזון עבור עצמו באופן מיוחד במידות ובמעשים. אם אדם זה אינו בודק האם מה שקבע [לעצמו] מועיל לעיר ולשאר חלקיה, ומעבר לכך אינו חש בכך או שהוא חש בכך ואינו מיחס חשיבות לנזק שהוא גורם לזולתו, הרי שקביעתו זו נפסדת כחלק ממלאכת המדינאות. 

פרק [כח]:  
(45) העיר עשויה להיות הכרחית או מעולה. העיר ההכרחית היא זו אנשיה משתפים פעולה להשגת ההכרחי להתמדת קיום האדם למחייתו ושמירת חייו בלבד.185 אשר לעיר המעולה הרי היא זו אשר אנשיה משתפים פעולה ביניהם להשגת הדברים הנעלים ביותר המבטיחים את מציאותו של האדם, קיומו ושמירת חייו. יש הסבורים כי הנעלה ביותר הוא ההנאה מתענוגות החיים. אחרים סבורים כי הוא העושר ויש הסבורים כי האושר הנעלה ביותר הוא הצרוף בין שניהם. סוקרטס, אפלטון ואריסטו סברו כי לאדם שתי [רמות של] חיים. אחת מהן מתבססת על המזון ושאר הדברים החיצוניים אשר אנו זקוקים להם לשם קיומנו והם החיים הראשונים. השנייה היא זו אשר קיומה בפני עצמה מבלי שתזדקק לקיומה לדברים חיצוניים לה אלא היא מספקת לעצמה את צרכי קיומה כדי שתשרוד, ואלה הם חיי העולם הבא.  
לאדם שתי שלמויות, הראשונה והאחרונה. האחרונה לא תושג בחיי העולם הזה אלא בעולם הבא כאשר תקדם לה השלמות הראשונה בחיינו אלה. השלמות הראשונה היא זו (46) אשר בה עושה האדם את המעשים הנעלים כולם. אין האדם יכול להיות בעל מעלה מבלי שיעשה מעשים נעלים. השלמות מתבטאת במעשים ולא ע"י כשרים נרכשים אשר מהן נובעים המעשים. זאת כשם ששלמות הכותב מתבטאת בכך שהוא מבצע את פעולת הכתיבה ולא בכך שהוא רוכש את [מלאכת] הכתיבה, ושלמות הרופא מתבטאת בעשיית מעשה הריפוי ולא ברכישת [מלאכת] הרפואה בלבד. הוא הדין באשר לכל מלאכה.  
שלמות זאת תביא אותנו אל השלמות האחרונה שהיא האושר המרבי והטוב המוחלט. האושר הוא מושא ההעדפה והתשוקה בשל עצמותו ולעולם לא לשם איזושהי תכלית אחרת זולתו. כל דבר אחר זולתו מהווה מושא להעדפה במידה שהוא מועיל להשגת האושר. כל דבר הוא טוב רק כאשר הוא מועיל להשגת האושר וכל מה שמפריע להשגתו באיזו צורה שהיא הוא רע. 
העיר המעולה לדעתם היא זו אשר תושביה משתפים פעולה להשגת השלמות האחרונה אשר היא האושר המרבי. לכן, על תושביה במיוחד להיות נֵיחָנים במעלות במובחן משאר הערים. זאת משום שהעיר אשר מטרת תושביה היא לשתף פעולה למען השגת עושר או הנאות החיים אין תושביה זקוקים לשם השגת תכליתם לכל המעלות ואולי אף לא לאחת מהן. זאת משום שהלכידות והצדק אשר יש והם נוהגים לפיהם בינם לבין עצמם אינם באמת מעלה אלא דומים לצדק ואינם צדק. הוא הדין לגבי מעלות אחרות כביכול אשר בהתאם להן הם נוהגים בינם לבין עצמם. 

פרק [כט]:  
(47) הפעלים המאוזנים והממוצעים אשר יש לבחון אותם ביחס לנסיבות הקשורות להם צריכים להיות, בין שאר התנאים, מועילים להשגת האושר. מי שפועל בהתאם להם צריך להעמיד אושר זה לנגד עיניו. לאחר מכן עליו לשקול כיצד עליו לתכנן את פעולותיו כדי שתהיינה מועילות להשגת האושר לתושבי העיר ככלל או לכל אחד מהם. זאת, בדומה לרופא המעמיד את הבריאות לנגד עיניו כאשר הוא קובע את המזון והתרופות המאוזנים אשר בהם יטפל בגוף.  

פרק [ל]:  
המלך, לאמיתו של דבר, הוא האיש אשר מטרתו וכוונתו במלאכתו בה הוא מנהיג את הערים היא להביא אושר אמיתי לעצמו ולשאר תושבי העיר. זו היא התכלית והמטרה של אוּמנות המלוכה. מתחייב מזה בהכרח שמלך העיר המעולה יהיה המאושר ביותר ביניהם מאחר שהוא הסיבה לאושרם של תושבי העיר. 

פרק [לא]:  
יש הסבורים כי התכלית שהיא מטרת המלוכה והנהגת הערים היא הגדוּלה, הכבוד, השליטה, מתן פקודות ואיסורים, הציות, העצמה והתהילה.186 הם רואים בכבוד תכלית לעצמו ולא כאמצעי להשגת איזו מטרה אחרת זולתו. הם פועלים את פעולותיהם אשר באמצעותן הם מנהיגים את הערים כאמצעי להבאתן למטרה זו ומחוקקים את חוקי העיר187 כחוקים אשר באמצעותם הם עשויים להביא את תושביהן למטרה זו. חלקם מגיע למטרה זו ע"י התנהגות נאותה (48) כלפי תושבי העיר, הטבה עימהם, הבאתם אל הטוב כפי מה שנראה לתושבי העיר, שמירה עליו למענם והעדפתם על עצמו. בכך הוא משיג כבוד גדול. אלו הם מנהיגי הכבוד הטובים ביותר.188  
אחרים מביניהם סבורים שהם ראויים לכבוד בשל עושרם ופועלים כדי להיות העשירים והיחידים בעשרם מבין תושבי העיר כדי שיזכו בכבוד. יש מהם הסבורים כי יזכו לכבוד בשל ייחוסם בלבד. אחרים רוצים לזכות בכבוד ע"י הכנעת אנשי העיר, שליטה בהם, השפלתם והשלטת טרור ביניהם.  
אחרים מבין מנהיגי הערים סבורים כי מטרת הנהגת הערים היא העושר189 ובהנהגתם את העיר הם פועלים את פעולותיהם כדי להגיע לעושר, ואת חוקי העיר הם מחוקקים כדי להעשיר את עצמם על חשבון תושבי העיר. גם אם [מישהו מהם] מצפה להנאה כלשהי או פועל פעולה כלשהי הרי שצפייה ופעולה זו באות כדי להעשיר את עצמו. ידוע הוא, כי בין אלו המעדיפים את העושר כדי לזכות בכבוד ובין אלו המעדיפים את הכבוד והציות כדי להתעשר יש הבדל גדול. אלה נקראים אנשי ההנהגה הנחותה.  
אחרים מבין מנהיגי הערים רואים את הנאות החיים כמטרת הנהגת הערים.190 אחרים רואים את שלושת אלה — הכבוד, העושר והנאות החיים — [כמטרת הנהגת הערים], מנַכְּסים אותם לעצמם ועושים (49) את תושבי העיר כמכשיר לעצמם למען השגת ההנאות והעושר. איש מבין אלו לא נקרא מלך ע"י הקדמונים.  

פרק [לב]:  
המלך הוא מלך באמצעות אוּמנות המלוכה, הנהגת הערים והיכולת להשתמש באומנות זו בכל זמן בו הגיע לשלטון על עיר כלשהי, בין אם הוא מפורסם במלאכתו ובין אם לא, בין אם יש בידו אמצעים לממש את מטרתו ובין אם לא, בין אם הוא מוצא אנשים המוכנים להישמע לו ובין אם לא, בין אם מצייתים לו ובין אם לא. זאת, כשם שהרופא הוא רופא באמצעות אומנות הרפואה, בין אם מכירים ביכולתו זו או לא, בין אם מצויים בידו כלים למלאכתו או לא, בין אם הוא מוצא אנשים אשר ישרתו אותו בביצוע תפקידיו או לא ובין אם הוא מוצא חולים אשר יישמעו להוראותיו או לא. יכולתו הרפואית לא תפחת אם לא יהיה לו191 דבר מכל אלה. הוא הדין לגבי המלך באומנותו וביכולתו לעסוק במלאכתו בין אם הוא שולט על אנשים או לא, בין אם הוא מכובד או לא, עשיר או עני.  
ישנם אנשים הסבורים כי אין לכנות את מי שיודע את מלאכת המלוכה בשם מלך מבלי (50) שיזכה לציות ולכבוד בעיר. אחרים מוסיפים לזה את העושר ואחרים סבורים שיש להוסיף לזה את השלטון ע"י דיכוי, השפלה, הטלת טרור והפחדה. שום דבר מאלו אינו מתנאי המלוכה אולם אלו הם אמצעים העשויים להיות מועילים לעיסוק בה. ולכן יש הסבורים שיש [למנותם בין מרכיבי] המלוכה.  

פרק [לג]:  
החלק השכלי העיוני והחלק השכלי המחשבתי — לכל אחד מהם יש מעלה יתירה על זולתו. מעלת החלק העיוני היא השכל העיוני, הידיעה192 והחכמה. מעלת החלק המחשבתי היא השכל המעשי, החכמה המעשית193 התבונה, הדעה הנכוחה והסברה הנכונה.194  

פרק [לד]:  
השכל העיוני הוא כוח אשר באמצעותו אנו משיגים באופן טבעי, לא ע"י חקירה ולא ע"י היקש מחשבתי, ידיעה וודאית על ההקדמות הכלליות ההכרחיות אשר הן עקרונות195 המדעים. למשל, ידיעתנו כי השלם גדול מחלקו, כי הכמויות השוות (51) לאותה כמות שוות זו לזו, והקדמות דומות לאלה. מכאן אנו מתחילים וממשיכים אל ידיעת שאר הנמצאים העיוניים אשר טבעם שהם מצויים ללא פעולת האדם. שכל זה מצוי לעיתים בכוח כאשר אותן הנחות יסוד אינן ידועות לו וכאשר הן מתהוות בתודעתו הוא הופך להיות שכל בפועל והכנתו חזקה מספיק כדי להסיק את מה שהוא מוכן לו. כוח זה אינו עלול לטעות במסקנות אליהן הוא מגיע,196 אלא כל ידיעה אליה הוא מגיע היא נכונה וודאית ואין בלתה.197  

פרק [לה]:  
למלה "ידיעה" משמעויות רבות, אלא שהידיעה אשר היא מעלה של החלק העיוני היא זו המביאה לתודעת האדם את הוודאות במציאות הנמצאים אשר קיומם והתמדת מציאותם אינם תלויים לחלוטין במעשי האדם, מה טיבו של כל אחד מהם ואיך הוא. זאת, באמצעות הוכחות מופתיות הנשענות על הקדמות נכונות, הכרחיות וכלליות, הנחות יסוד שאין ספק בוודאיותן הידועות לשכל באופן טבעי.198 לידיעה זו שני סוגים. האחד הוא הוודאות במציאותו של הדבר ובסיבת מציאותו, וכי בלתי אפשרי לחלוטין הוא שישתנה לא הוא ולא (52) סיבתו. השני הוא הוודאות במציאותו וכי לא ייתכן שישתנה מבלי שנדע את סיבת מציאותו.  

פרק [לו]:  
הידיעה האמתית היא זו הנכונה והוודאית בכל הזמנים ולא בזמן מסוים בניגוד לזמן אחר, ולא מה שקיים בזמן מסוים ואפשרי שלא יתקיים לאחר מכן. שהרי אם אנו יודעים שדבר מסוים קיים עתה וכאשר יעבור זמן מה אפשרי הוא הדבר שלא יתקיים ואז לא נדע אם הוא קיים או לא, כי אז ודאותנו תהפוך לספק ולכזב. מה שאפשר להכחיש את קיומו אינו ידיעה ולא ודאות. משום כך, הקדמונים קבעו כי השגת מה שאפשר שישתנה ממצב למצב אינה ידיעה, למשל, אדם זה היושב עתה אפשרי הוא שישנה את מצבו ויקום לאחר שהיה יושב. הם קבעו כידיעה את הוודאות בקיומו של דבר אשר בלתי אפשרי שישתנה כגון היות המספר שלוש פֶּרֶט, שהרי היותו פרט לא תשתנה [והמספר] שלוש לא יהפוך בשום צורה לזוג ולא ארבע לפרט. אם דוגמה זו נקראת ידיעה או וודאות הרי שזו מטפורה.199 

פרק [לז]:  
החכמה היא ידיעת הסיבות הרחוקות, אשר הודות להן קיימים שאר הנמצאים כולם, וידיעת מציאות הסיבות הקרובות לדברים המסובבים [ע"י הסיבות הרחוקות]. משמעות הדברים היא, שאנו יודעים בוודאות (53) על קיומם [של אותם נמצאים], מה הם, כיצד הם [קיימים], וגם אם רבים הם הרי שהם עולים בהדרגה אל מציאות האחד שהוא הסיבה למציאות אותן הסיבות הרחוקות והקרובות המצויות תחתיהן. [אנו אף יודעים] שאותו אחד הוא הראשון באמת, שקיומו אינו תלוי בשום דבר זולתו, אלא הוא די לו בעצמו מכדי שישאב את קיומו מזולתו. לא ייתכן בשום פנים שיהיה גוף או [כוח] בגוף וכי מציאותו היא מציאות אחרת השונה מזו של שאר הנמצאים. הוא אינו שותף לשום נמצא מהנמצאים באיזו משמעות שהיא ואם קיים שיתוף כלשהו ביניהם הרי זה שיתוף השם בלבד לא במשמעות המובנת של אותו שם.200 אין אפשרות שיהיה אלא אחד בלבד. הוא האחד באמת והוא אשר העניק לשאר הנמצאים את האחדות אשר באמצעותה אנו יכולים לומר על כל נמצא שהוא אחד. הוא האמת הראשונה המעניק את האמת לשאר הנמצאים ודי לו באמיתתו מכדי שיהיה זקוק לה מזולתו. אי אפשר לדמות שלמות העולה על זו שלו, מה גם שאין כזו בנמצא. אין מציאות שלמה יותר מזו שלו, אין אמת אמיתית יותר מזו שלו ואין אחדות מושלמת יותר מאחדותו.  
מכאן אנו יודעים כיצד שאר הנמצאים קיבלו ממנו את המציאות, האמת והאחדות, מה חלקו של כל אחד (54) מהם במציאות, באמת ובאחדות, וכיצד קיבלו ממנו שאר הנמצאים את עצמיותם.201 אנו אף יודעים את מדרגות הנמצאים כולם וכי ביניהם ראשון, אמצעי ואחרון. האחרונים, כך ידוע לנו, יש להם סיבות אולם אין הם סיבה לשום דבר תחתיהם. האמצעיים יש להם סיבות מעליהם והם סיבה למה שתחתיהם, ואילו הראשון הוא סיבה למה שתחתיו ואין לו סיבה אחרת מעליו.  
יחד עם זאת אנו יודעים כיצד האחרונים עולים [לרמה של] האמצעיים והאמצעיים — חלקם עולה לדרגתו של החלק האחר עד אשר מגיעים אל הראשון. אז [מתברר לנו] כיצד מתחילה ההנהגה מן הראשון ועוברת דרך כל אחד משאר הנמצאים לפי הסדר עד אשר היא מגיעה אל האחרונים. זו היא המשמעות האמיתית של החכמה. יש המשתמשים בהשאלה בשם זה לגבי אותם אנשים מצטיינים ומושלמים במלאכתם והמכונים חכמים. 

פרק [לח]:  
השכל המעשי הוא כוח אשר באמצעותו משיג האדם, מרוב נסיונו והבחנתו הממושכת בדברים המוחשיים, הקדמות אשר בעזרתן יוכל לעמוד על מה שראוי להעדיפו או על מה שיש להימנע ממנו בתחום הניתן לשליטתו. חלק מההקדמות הללו הן כלליות אשר כל אחת מהן כוללת תחתיה (55) עניינים אשר ראוי להעדיפם או לדחותם, וחלקם פרטים וחלקיים המשמשים דוגמאות לדברים אשר רוצה האדם לדעתם אולם לא ראה אותם. שכל זה הוא בכוח כל זמן שלא רכש האדם ניסיון, וכאשר רכש האדם התנסויות ואלה נשמרו בזכרונו אז הוא הופך לשכל בפועל. שכל בפועל זה גדל והולך ככל מה שמתרבות התנסויותיו של האדם במהלך חייו. 

פרק [לט]:  
החכמה המעשית היא היכולת לשיקול דעת נכון וקביעת דרכי הפעולה הטובות והמוצלחות ביותר להשגת הטוב האמיתי והתכלית הנעלה והנאצלת לאדם בין אם זהו האושר ובין אם זה דבר חשוב שאי אפשר להימנע ממנו בדרך להשגת האושר. הפקחות היא היכולת להסיק מהן הדרכים המעולות והטובות ביותר כדי להגיע אל הטוב הקל להשגה. החריפות היא היכולת לשיקול דעת נכון כדי להגיע למסקנה בדבר הדרכים הטובות והמוצלחות ביותר להשגת (56) מה שנראה לאדם ראוי להשגה, דהיינו עושר, הנאה או כבוד. רוע הלב, הערמומיות והנוכלות הם הדרך הטובה ביותר כדי להגיע באמצעותה לעשיית מעשים בזויים הנחשבים לטובים, דהיינו השגת רווח והנאה בזויים. דברים אלו כולם מביאים לתכלית ואינם התכלית. הוא הדין באשר לכל שיקול דעת, שהרי האדם שם לנגד עיניו את התכלית אליה הוא תאווה ומשתוקק כמושא של מחשבתו. אח"כ הוא בוחן את הכמות, המהות והאיכות של הדברים באמצעותם הוא ישיג מטרה זו. 

פרק [מ]:  
הן לגוף והן לנפש דברים מענגים ומזיקים. המענגים הם הדברים המתאימים והראויים, והמזיקים הם המנוגדים והדוחים. כל אחד מבין המענגים והמזיקים יכול להיות בעצם או במקרה. המענג בעצם הוא מציאות הדבר המתאים. המענג במקרה הוא העדר המזיק המנוגד. המזיק בעצם הוא מציאות הבלתי מתאים והמזיק במקרה הוא העדר המענג המתאים.  

פרק [מא]:  
כשם שחולי הגוף מדמים מחמת הליקוי בתחושותיהם ודִמּויָם את המתוק למר ואת המר למתוק והם מדמים את הנאות (57) לבלתי נאות ואת הבלתי נאות לנאות, כן הרשעים ובעלי המגרעות בהיותם חולי נפש נדמה להם הרע לטוב והטוב לרע.202 בעל המעלה שניחן במעלות המוסריות שואף ומשתוקק תמיד לתכליות אשר הן טובות באמת וקובע אותן לו כיעד וכמטרה. הרע שואף תמיד לתכליות אשר הן רעות באמת ומדמה אותן לטובות מחמת מחלת נפשו. לכן, על בעל החכמה המעשית ועל הפיקח להיות נֵיחָנים במעלות המוסריות, כאשר הערמומי והרמאי הם רעים ובעלי מגרעות. זאת כדי שבעל החכמה המעשית יגיע לתכלית הנאותה ע"י המעלה אשר בו ואל הדרכים המובילות אל התכלית על ידי שיקול דעת נכון.203  

פרק [מב]:  
לחכמה המעשית פנים רבים הכוללים שיקול דעת נבון בניהול עניני הבית. זו החכמה המעשית הביתית. היא אף כוללת שיקול דעת נבון באשר לדרך היעילה ביותר לניהול עניני הערים. זו החכמה המעשית המדינית. היא כוללת כמו כן שיקול דעת נבון באשר לדרך הנכונה והמעולה ביותר להגיע לחיים טובים. אלו (58) באים לידי ביטוי בעושר, בגדוּלה וכדומה, ובנוסף להיותם טובים הם עשויים להביא להשגת האושר. ביניהם ניתן לכלול ייעוץ דהיינו מסקנותיו של האדם לא לשימושו העצמי אלא לשם מתן ייעוץ לזולתו לשם הנהגת הבית, העיר וכדומה. פן אחר של החכמה המעשית הוא יכולת העימות,204 והיא היכולת להסיק מסקנות נכונות ומעולות כיצד לעמוד כנגד האויב והיריב בכלל או להדפו באמצעותן. נראה כי האדם זקוק לחכמה מעשית כלשהי, מעטה או רבה, בכל ענייניו. זה תלוי בעניין בו הוא עוסק. אם הוא בעל ערך או בעל חשיבות הוא זקוק לחכמה מעשית רבה ומושלמת יותר, ואם הוא קל ערך או בעל חשיבות מעטה הוא יכול להסתפק במנה קטנה של חכמה מעשית. החכמה המעשית היא זו אשר ההמון רואה אותה כשכל וכאשר ניחן בה האדם הוא נקרא חכם.  

פרק [מג]:  
הסברה הנכונה205 היא זו שכאשר רואה האדם דבר מה הרי שתמיד כאשר הוא ייתקל באותו אובייקט הוא ייראה לו אמיתי ואינו יכול להיות שונה ממה שראה מלכתחילה.  

פרק [מד]:  
הבנת הדבר היא היכולת לשיפוט נכון בעניין בו קיימת מחלוקת (59) בין דעות הקשות לפתרון והיכולת ליישב את המחלוקת. המדובר הוא בהסקת מסקנות באשר לדעה הנכונה ולכן זהו סוג מסוגי החכמה המעשית.  

פרק [מה]:  
הדעה הנכונה היא שיהא האדם בעל דעה או בעל דעה נכוחה, דהיינו שיהא האדם בעל מעלה ומעשים טובים. בנוסף לכך עליו להיות אדם אשר דבריו, דעותיו ועצותיו יהיו פרי ניסיון רב באופן שאנשים יעריכו אותם כישרים ונכוחים, וכאשר יפעל האדם על פיהם יגיע לתוצאות ראויות לשבח. אז יהיו דבריו של אותו אדם נשמעים בשל האמת העולה מדבריו תכופות עד אשר הוא יתפרסם במעלותיו, בטיב שיפוטו ובעצותיו. כך הוא לא יזדקק להביא טיעונים והוכחות כדי לאשש את דבריו. ברור יהיה לכול כי כאשר הוא יחווה את עמדתו הנכוחה כלפי דעה כלשהי הרי שהוא יעשה זאת הודות לחכמתו המעשית. זהו סוג של חכמה מעשית.  

פרק [מו]:  
האדם השוקל את שיקוליו כדי להסיק מסקנות מתבסס על שתי הנחות יסוד. האחת היא ההנחות המפורסמות המשותפות לכול או לרוב האנשים. (60) השנייה היא העובדות המצטברות אצלו כתוצאה של התנסויות ותצפיות. 

פרק [מז]:  
האדם הפשוט הוא אדם אשר דמיונו עשוי להיות מושפע מן המפורסמות או להתרחק מהם, אלא שהוא חסר ניסיון בעניינים המעשיים אותו רוכש האדם בהתנסויותיו. האדם יכול להיות בור בתחום מסוים ובעל ידע בתחום אחר. 

פרק [מח]:  
הנבוך הוא אדם אשר דמיונו נע תמיד בניגוד למפורסמות ולמורגל בין הראוי להעדיפו או להתרחק ממנו. קורה לו לעיתים עם זאת שהוא מדמה דברים בניגוד למפורסמות במה שקשור לנמצאים המוחשיים.  

פרק [מט]:  
הטיפשות היא כאשר דמיונו של האדם באשר למפורסמות נכון בשעה שהוא בעל ניסיון חיים. דמיונו בכיוון של התכליות להן הוא מתאווה ומשתוקק אף הוא נכון בהיותו בעל שיקול דעת. אולם שיקול דעת זה עשוי להביאו לדמות לעצמו תמיד דרך שלא תביא אותו למטרה שהיא אמורה להביאו אליה, (61) או שתביא אותו למטרה הפוכה מזו שהיא אמורה להביאו אליה. במקרים אלו פעולתו ועצתו הן תוצאה של שיקול דעתו הדמיוני הלקוי. לכן הטיפש נראה במבט ראשון כבעל ארשת פנים של חכם כאשר מטרתו נכונה אולם פעמים רבות שיקול דעתו מביא אותו למצבים רעים שלא תכנן להגיע אליהם. 

פרק [נ]:  
החריפות היא אינטואיציה נכונה ומהירה לגבי דבר ללא זמן או בזמן קצר.  

פרק [נא]:  
החכמה המעשית והפקחות זקוקות להכנה טבעית הטבועות באדם משחר הולדתו. כאשר נולד האדם מוכן לחכמה מעשית מושלמת ואח"כ הרגיל עצמו לפחיתויות הוא משתנה במקום החכמה המעשית לבעל ערמומיות, נוכלות ורמאות.  

פרק [נב]:  
יש המכנים את החכמים בחכמה המעשית חכמים, אולם החכמה היא הידיעה הנעלה ביותר של הנמצאים הנעלים ביותר. אשר לחכמה המעשית, כאשר היא קיימת, הרי שהיא עוסקת רק בעניינים אנושיים ואין זה ראוי לכנותה חכמה אלא אם האדם הוא הנמצא הנעלה ביותר בעולם והמעולה שבנמצאים. ומאחר שהאדם אינו כזה (62) הרי שהחכמה המעשית אינה חכמה אלא בדרך של מטפורה ודימוי.206  

פרק [נג]:  
החכמה, אם נרצה לאפיינה, הרי שהיא למידת הסיבות הרחוקות ביותר לכל נמצא מאוחר.207 התכלית האחרונה אשר למענה נברא האדם היא האושר' ו[השגת] תכלית זו היא אחת הסיבות [לפעולתו]. החכמה היא, איפוא, זו המעמידה את האדם על מהות האושר באמת. זאת ועוד, רק החכמה היא בעלת הידע על האחד הראשון אשר ממנו משיגים שאר הנמצאים את המעלה והשלמות והיא זו היודעת כיצד השיגו זאת ממנו. היא אף יודעת מה מידת השלמות שכל אחד מהנמצאים הפיק ממנו כאשר האדם הוא אחד מאלה אשר הפיקו את השלמות מהאחד הראשון. אם כן החכמה היא ידיעת השלמות הנעלה ביותר אשר השיג האדם מהראשון וזהו האושר. החכמה, איפוא, היא זו המלמדת על האושר באמת, והחכמה המעשית היא זו המלמדת מה ראוי לעשות לשם השגת האושר. שני אלו הם המרכיבים המשלימים זה את זה בהשגת השלמות האנושית. משמעות הדברים היא שהחכמה היא זו אשר תעניק לאדם את התכלית העליונה, והחכמה המעשית תלמד אותו את הדרכים באמצעותן תושג אותה תכלית.  

פרק [נד]:  
הרטוריקה היא יכולת הנאום אשר באמצעותו ניתן לשכנע באופן מיטבי [את הזולת] בכל עניין אפשרי שניתן להעדיפו (63) או להתרחק ממנו. אולם, בעל המעלה מבין הרטוריקנים משתמש ביכולתו זו כדי להיטיב [עם בני אדם], והערמומיים — למעשים רעים.  

פרק [נה]:  
מעלת208 הדמיון אינה כמעלת השכנוע. ההבדל ביניהם הוא שמטרת השכנוע היא לעורר את השומע לידי מעשה כלשהו לאחר ששוכנע באמיתותו.209 טיבו של הדמיון הוא לעורר את נפש השומע לידי כך שיבקש להשיג אותו אובייקט מדומה, לברוח ממנו, להימשך אליו או לשנוא אותו גם אם לא ישתכנע באמיתותו. זאת, כשם שהאדם מואס בדבר אשר כאשר ראה אותו נראה לו שדבר זה ראוי באמת שיימאס, אולם כאשר הוא בוחנו מקרוב מתברר לו בוודאות שאין זה אותו דבר אשר יש למאוס בו. אנשים משתמשים בדמיון כאשר הם רוצים לעורר רגשות כעס או שביעות רצון, פחד או אמון, רכות הנפש או קשיחותה ושאר מקרי הנפש. ידיעת מעלת הדמיון היא להניע (64) את האדם לקבל את הדבר, להתעורר ולעשות משהו למען השגתו גם אם הכרתו את העניין מחייבת אותו לעשות ההפך ממה שמחייב אותו הדמיון. אנשים רבים אוהבים, שונאים, מעדיפים דבר ומתרחקים ממנו ע"פ דמיונם ללא כל שיקול דעת, או משום שאין להם בטבעם שיקול דעת, או משום שזנחו אותו.  

פרק [נו]:  
השירה כולה הומצאה כדי להיטיב את היכולת לדַמות דברים. לשירה שישה סוגים, שלושה ראויים לשבח ושלושה לגנאי.  
הראשון מבין השלושה הראויים לשבח מטרתו היא שיפור היכולת השכלית, הכוונת הפעולות והמחשבות הנובעות ממנה בכיוון האושר, יצירת דימוי של העניינים האלוהיים והמעשים הטובים, המעלות, שיפורן והאדרתן, גינוי המעשים הרעים והמגרעות וביזוים.  
השני מטרתו הוא שיפור המקרים הקשורים לכוח הנפשי, איזונם ושבירתם למען יתאזנו ויחדלו מנטייתם אל הקצה.210 מקרים אלה הם הכעס, הגאווה, הקשיחות, גבהות הלב, החוצפה, אהבת הכבוד, השליטה, התאווה וכדומה. בעלי מידות אלה יונחו להשתמש בהן (65) לעשיית הטוב ולא להרע. 
השלישי מטרתו היא שיפור ואיזון של מקרי הנפש הקשורים לחולשה ולרכות, דהיינו התשוקות, ההנאות הנחותות, עדינות הנפש, רפיונה, הרחמים, הפחד, קוצר הרוח, הדאגה, הבושה, חיי המותרות, הרכות וכדומה. [המטרה היא] לשוברן ולהרחיקן מנטייתן אל הקצה למען תתאזֵנָּה, ויונחה [בעל אותן תכונות] למעשים טובים ולא לרעים.  
שלושת הראויים לגינוי הם ניגודם של שלושת הראויים לשבח, שהרי הם מקלקלים את כל מה שתיקנו קודמיהם ומטים את האדם מן האיזון אל ההפרזה. הסוגים השונים של הלחנים והשירים שייכים לסוגי השירים ונחלקים באופן דומה.  

פרק [נז]:  
בעיר המעולה חמישה חלקים. בעלי המעלה, בעלי הלשון, המעריכים, הלוחמים ואנשי הממון. בעלי המעלה הם החכמים, בעלי החכמה המעשית ובעלי הדעה בעניינים החשובים. לאחר מכן באים אנשי הדת ובעלי הלשון והם נושאי הדרשות, הנואמים, המשוררים, המלחינים והסופרים הדומים להם והנמנים עליהם. המעריכים הם מנהלי החשבונות, המהנדסים, הרופאים והתוכנים ודומיהם. הלוחמים הם אנשי הצבא, חיל המשמר הדומים להם והנמנים עליהם. אנשי הממון הם המשתכרים למחייתם (66) בעיר כחקלאים, רועי הצאן, הזבנים ודומיהם.  

פרק [נח]:  
ראשי העיר הזאת ומנהיגיה הם מארבעה סוגים.  
הראשון בהם הוא המלך באמת והוא המנהיג הראשון הנֵיחַן בשש תכונות:211 החכמה, החכמה המעשית המושלמת, יכולת שכנוע, היכולת לדַמּות, היכולת להילחם מלחמת ג'האד באופן אישי מבלי ששום מניעה גופנית לא תפריע בעדו ממימוש ענייני הג'האד.212 מי שנֵיחַן בכל המידות הללו הוא החוק והמופת לחיקוי באורח חייו ובפעולותיו. דבריו ועצותיו מקובלים על הכול והוא הראוי להנהגה בהתאם לשיקולו ולרצונו.  
השני הוא מצב בו לא נמצא אדם אשר ניחן בכל התכונות הללו אלא הן מצויות בקרב מספר אנשים כאשר אחד מהם מציג את המטרה, השני — את הדרך להגיע אליה.  
השלישי ניחן ביכולת השכנוע ויצירת הדימוי, ואחר — בעל היכולת לג'האד. חבורה זו ככלל ממלאה את מקום המלך וחבריה מכונים "המושלים הטובים ביותר ובעלי המעלות". שלטונם היא שלטון המעולים. (67).  
הרביעי הוא מצב בו לא יימצא אדם אחד בעל כל התכונות הללו אלא הן מפוזרות בין אישים שונים וכולם באים במקום מלך החוק. חבורה זו תיקרא "ראשי החוק".213 

פרק [נט]:  
לכל חלק מחלקי העיר יש מנהיג אשר אין מנהיג מעליו מבני אותו חלק מחלקי העיר.214 יש בה נשלט אשר אין לו לחלוטין שלטון על איש. יש בה גם מי שהוא שולט על אלה מתחתיו ונשלט ע"י מי שמעליו.  

פרק [ס]:  
המעמדות בעיר המעולה מובחנים במעלתם זה מזה בצורות שונות. 
(68) הראשון שבהם הוא כאשר אדם מבצע פעולה כדי להגיע באמצעותה לתכלית כלשהי אך פעולה זו היא תכלית לפעולה של אדם אחר, כי אז הראשון הוא הקודם במעלתו לשני בעיר. למשל, אוּמנות הפָּרָשות. מטרתה היא איכות השימוש בנשק. זהו פרש המשתמש ברסן ובכלי הסוס אשר הם תכלית אוּמנות עשיית הרסן. [הפרש] הוא, אם כן, הראשון הקודם [במעלתו] לעושה הרסן והוא הדין באשר למאמן הסוס ושאר הפעולות והמלאכות.  
השני הוא כאשר לשני אנשים יש מטרה אחת. לאחד מביניהם יש דימוי מושלם יותר לגבי אותה תכלית, הוא שלם יותר במידותיו, ניחן בשכל מעשי אשר באמצעותו הוא מסיק את המסקנות הנכונות לגבי כל מה שיביא אותו אל אותה תכלית. הוא אף בעל יכולת טובה להפעיל אנשים אחרים כדי לממש תכלית זו. אדם זה הוא מנהיגו של השני החסר יכולות אלה.  
מתחתיו נמצא מי שמדמה בעצמו את המטרה אולם אין לו שיקול דעת מושלם כדי להשלים את כל [המהלכים] כדי להשיגה. אולם כאשר תהא מצויה בידו נקודת מוצא215 לפיה יוכל לשקול כיצד להתוות לעצמו מעט ממה שיש ברצונו לעשות הוא ילך לפי מה (69) שהותווה לו ואת השאר הוא יסיק בכוחות עצמו.  
מתחתיו מצוי מי שאינו יכול לדמות בעצמו את התכלית ואף אין לו שיקול דעת לגביה. אולם כאשר תוצג בפני דמיונו המטרה כולל נקודת המוצא לשיקול הדעת הוא יוכל להשלים את המהלך לפי מה שהותווה לו או להפעיל אנשים אחרים בכיוון זה.  
מתחתיו מצוי מי שלא מדמה בעצמו את התכלית, אין לו שיקול דעת ואף אין ביכולתו, אם ניתנה בידו נקודת המוצא, להסיק על המשך המהלך. אולם אם הוא יקבל הוראות באשר למה שיש לעשות כדי להשיג אותה תכלית הוא יזכרן ויחוש עצמו תמיד כנוע וצייתן לבצע במהרה כל מה שהורו לו. זאת גם אם אין הוא יודע לאיזו מטרה תוביל אותו פעולתו זו, אולם הוא יסגל לעצמו את היכולת לבצע כל מה שהורו לו. אדם זה הוא ממלא תפקיד של משרת בעיר תמיד ולא יהיה מנהיג אלא הוא עבד בטבעו. שאר [התושבים] הם נשלטים ושליטים. כל דבר שהעבד והמשרת מיומנים לעשותו ראוי הוא שהשליט יהיה מיומן בהפעלת זולתו לשם ביצועו.  
השלישי הוא כאשר שני אנשים מבצעים פעולה מסוימת ואדם שלישי משתמש בהישגם כדי לממש תכלית כלשהי, אלא שאחד מבין השניים פועל פעולה מכובדת ונעלה יותר כדי להשיג את תכליתו של השלישי. (70) זה אשר פעולתו מעולה והכרחית יותר מעמדו עדיף על זה אשר קיבל על עצמו לבצע פעולה כלשהי החשובה והחיונית פחות למען השלמת אותה תכלית.  

פרק [סא]:  
חלקי העיר ותושביה בהתאם למעמדותיהם מאוחדים זה בזה וקשורים זה לזה בעבותות אהבה. הם אחוזים זה בזה ונשמרים ע"י הצדק ומעשי צדק. האהבה עשויה להיות טבעית כאהבת ההורים לבנם ולעיתים מתוך רצון כאשר נקודת מוצאה הם עניינים רצוניים אשר בעקבותיהם באה האהבה. האהבה הרצונית באה בשלוש דרכים. הראשונה שבהם ע"י שותפות במעלה,216 השנייה לשם התועלת, והשלישית לשם ההנאה, והצדק בא בעקבות האהבה.  
האהבה בעיר באה בראש וראשונה לשם שותפות במעלה וזו כוללת שותפות בדעות ובמעשים. הדעות אשר ראוי שתהיינה משותפות להם הן בשלושה עניינים, בנקודת ההתחלה, בסוף ובמה שביניהן. אחדות הדעות בנקודת ההתחלה היא אחדות דעותיהם בעניין האל, היֵשים הרוחניים, אנשי המופת הראויים לחיקוי, בריאת העולם וחלקיו, בריאת האדם, מעלות חלקי העולם ויחסם זה לזה, מעמדם כלפי אללה והישים הרוחניים ומעמד (71) האדם כלפי האל והישים הרוחניים. זו היא נקודת המוצא. התכלית היא האושר וביניהן המעשים באמצעותם יושג האושר. כאשר תושבי העיר מסכימים בדעותיהם על עניינים אלו והסכמה זו נתמכת במעשים אשר באמצעותם יושג האושר כי אז נובעת מכך בהכרח אהבתם זה לזה. מעבר לכך, מאחר שהם שכנים בבית אחד, זקוקים זה לזה ומועילים זה לזה הרי שאהבתם תהיה למטרת תועלת. מחמת היותם בעלי מעלה משותפת ומועילים זה לזה הרי שהם אף ייהנו זה מזה ומתוך כך תבוא האהבה למען ההנאה וכך הם יהיו מלוכדים וקשורים זה לזה. 

פרק [סב]:  
הצדק הוא קודם כול חלוקה לַכּול של המשאבים217 המשותפים השייכים לתושבי העיר ובעקבות כך שמירה על חלקו של כל אחד מביניהם. משאבים אלו הם הביטחון, הרכוש, הכבוד, המעמד החברתי ושאר המשאבים אשר הם יכולים לקחת חלק בהם. הרי לכל אחד מתושבי העיר יש חלק השווה למגיע לו במשאבים אלו. אם ייגרע ממנו או יתוסף עליו הרי זה עוול, כאשר הגריעה ממנו היא עוול כלפיו, התוספת עליו היא עוול כלפי תושבי העיר והגריעה ממנו עלולה להיות גם כן עוול כלפי (72) תושבי העיר. כאשר נחלקים [המשאבים] וכל אחד מקבל את חלקו יש לשמור לאחר מכן עבור כל אחד על חלקו. זאת באופן שלא יצא מתחת ידיו או שיצא בתנאים ובאמצעי ההגנה [אשר יבטיחו] שמה שיצא מידו לא יסב נזק לא לו ולא לעיר. כאשר חלקו במשאבים יוצא מתחת ידיו הרי שזה אמור להיות או ברצונו כגון מכירה, מתנה או הלוואה, או שלא ברצונו כגון גניבה או שוד. ראוי כי בכל אחד משני המקרים הללו יהיו בידי תושבי העיר אמצעי הגנה218 אשר יבטיחו את שמירת המשאבים בידיהם.  
זה יכול לקרות רק כאשר במקום מה שנלקח מן האדם ברצונו או שלא ברצונו תוחזר לידו התמורה שוות הערך למה שנלקח ממנו. זה יכול להיות מאותו מין או ממין אחר, או לו אישית או ל[אוצר] העיר. בכל אחת משתי אלה הדרכים מוחזרת התמורה שוות הערך (73) ונעשה צדק משום שהמשאבים אשר חולקו נשארים בידי תושבי העיר. העוול הוא כאשר ניטל מידי האדם חלקו במשאבים הכלליים מבלי שתושב לו תמורתו השווה לו, לא לו ולא לתושבי העיר. זאת ועוד, החלק המושב לו באופן אישי צריך להיות מועיל לעיר או בלתי מזיק לה.  
כאשר המוציא מידיו שלו או מידי זולתו את חלקו במשאבים מזיק לעיר הוא עושה מעשה עוול גם כן ויש למנוע זאת ממנו. במקרים רבים יש צורך למען מניעה זו להטיל עליו סנקציות219 ועונשים. ראוי להעריך את הסנקציות והעונשים באופן שעל כל מעשה עוול יקבל עושה העוול את העונש המתאים לו, וכאשר עושה העוול יקבל את העונש המגיע לו הרי שהצדק נעשה. אם העונש כבד מדיי הרי שזה עוול כלפיו באופן אישי ואם הוא קל הרי שזה עוול כלפי תושבי העיר וייתכן שעונש כבד מדי הוא עוול כלפי תושבי העיר.  

פרק [סג]:  
חלק ממנהיגי הערים רואים בכל מעשה עוול הקורה בעירם עוול כלפי תושבי העיר וחלקם האחר רואה בכך מעשה עוול הנוגע לאותו איש אשר בגינו נעשה מעשה העוול. יש ביניהם המחלקים את מעשה העוול לשניים. הראשון הוא עוול הנוגע (74) לפרט ויחד עם זאת נוגע לכל תושבי העיר. השני הוא עוול הנוגע לפרט בלבד ואינו חורג ממנו לכלל תושבי העיר. משום כך, חלק ממנהיגי הערים אינם סבורים כי יש לסלוח לפושע גם אם סלח לו אותו אדם אשר בגינו נעשה הפשע. חלקם האחר סבור, כי יש לסלוח לפושע אם סלח לו אותו אדם אשר בגינו נעשה הפשע. אחרים סבורים כי לחלק יש לסלוח ולחלק [אחר] לא. זאת, כי אם העונש שיש להטיל על הפושע הוטל עליו באופן אישי ללא שום קשר לשאר תושבי העיר ואותו אדם אשר נפגע ממנו סלח לו הרי שלאף אחד זולתו אין כל טענה כלפיו. אולם, כאשר העוול נעשה כלפי תושבי העיר כולם הרי שאין להתחשב בסליחתו של אותו אדם אשר נפגע. 

פרק [סד]: 
יש המבינים את המונח "צדק" במובן שונה ורחב יותר והוא עשייתו של האדם מעשי חסד כלפי זולתו, יהא החסד אשר יהא. הצדק אשר [מתבטא] בחלוקה וזה אשר [מתבטא] בשמירה על מה שהתחלק הוא מין של הצדק הכללי. זה שהוא פרטי יותר יכונה כללי יותר. 

פרק [סה]:  
כל אחד בעיר המעולה ראוי לו לעסוק (75) במלאכה אחת ובעבודה אחת המיוחדות לו, או במעמד של שירות או של שלטון ולא יחרוג אל מעבר להם. אין לאפשר לאף אחד מהם לבצע עבודות רבות ואף לא יותר מעבודה אחת, וזאת משלוש סיבות. הראשונה שבהן היא שלעולם לא יקרה שיתאים אדם לכל עבודה ולכל מלאכה, אלא ייתכן שיימצא אדם המתאים יותר מזולתו לעבודה זו ולא לאחרת. השנייה היא שכל אדם העוסק בעבודה או במלאכה כלשהי עושה זאת בצורה המושלמת והמעולה ביותר ועוסק בה באופן המקצועי והמיומן ביותר כאשר הוא התמסר לה מילדותו וגדל עליה ולא עסק בשום עבודה אחרת זולתה. השלישית היא שלעבודות רבות יש עיתוי משלהן וכאשר מאחרים לעשותן עבר זמנן. לעיתים יש לבצע שתי עבודות באותו זמן ממש ואם יעסוק האדם באחת מהן לא יהיה לו זמן לשנייה ולא תבוא לידיו הזדמנות נוספת. לכן, ראוי שלכל אחת משתי העבודות ימונה אדם אחד כדי שכל אחת משתי העבודות תתבצע בזמנה מבלי שיעבור זמנה.220  

פרק [סו]:  
(76) משאבי העיר הם הכספים המיועדים לאותן קבוצות תושבים221 אשר אינם משתכרים ממון. אלו אשר זהו עיסוקם ואשר תקציב העיר מיועד בראש וראשונה עבורם ועל דעת כל מנהיגי הערים הם אותן קבוצות222 מבין תושבי העיר אשר תכלית עיסוקם בראש וראשונה אינה השגת ממון. אלו הם אנשי223 הדת, הסופרים, הרופאים והדומים להם.224 אנשים אלו הם החשובים ביותר בין תושבי העיר הזקוקים לכסף.  
חלק ממנהיגי הערים סבורים כי [קטיגוריה זו כוללת אף את] הנכים והחלשים. אחרים סבורים, כי בשום פנים ואופן לא יינטש בעיר מי שאינו יכול לעסוק בעבודה מועילה. אחרים מבין מנהיגי הערים סבורים, כי עליהם לקיים בעיר שתי קופות, האחת לאלו אשר מטרת עיסוקם אינה בראש וראשונה להרוויח ממון, והשנייה לנכים ודומיהם. יש לבדוק מניין יילקחו כספים אלו ובאלה דרכים.  

פרק [סז]:  
למלחמה מספר מטרות. הראשונה היא הדיפת אויב התוקף את העיר מבחוץ. השנייה היא השגת משאבים225 להם זכאית המדינה מגורם חיצוני אשר בידו משאבים אלו. השלישית היא להניע אנשים ולאלצם למה שטוב וראוי להם בניגוד לאחרים כאשר אין הם יודעים על כך מעצמם ואינם נתונים למרותו של מי שיודע עליו (77) וממריץ אותם בדבריו לעשות זאת. הרביעית היא מלחמה באלו אשר מסרבים להיות עבדים ומשרתים. המדובר באלה שזהו המעמד הטוב והמתאים להם ביותר בעולם. החמישית היא מלחמה באנשים שאינם תושבי העיר אשר לעיר יש זכות לשלוט עליהם אך הם אינם מקבלים את מרותה. בעניין זה מעורבים שני דברים. [האחד] הוא השגת משאבים לעיר והשני הקמת [משטר] של צדק ושוויון.  
אשר למלחמה בהם כדי להענישם על פשע אשר פשעו לבל יחזרו על פשעיהם, לבל יתקפו אחרים את העיר מתוך חמדנות כלפיה, כל זה כלול בקטגוריה של השגת משאבים לתושבי העיר, החזרת התוקפן למקומו שהוא המתאים לו ביותר והדיפת האויב בכוח. אשר למלחמה נגדם כדי להשמידם לחלוטין ולעקרם מן השורש משום שהישארותם מהווה נזק לתושבי העיר הרי שאף זה כלול בקטגוריה של השגת משאבים לתושבי העיר.  
אין להצדיק מלחמה אשר מטרת השליט בה היא לשלוט על אנשים כדי להשפילם ולהכניעם בלבד למען יכבדוהו ללא שום מטרה אחרת פרט למילוי הוראותיו ולהשגת צייתנותם או להעניק לו אך ורק כבוד לשם הכבוד ותו לא, או לשלוט עליהם ולהנהיגם כטוב בעיניו למען יצייתו לכל הוראותיו בכל עניין הנראה לו, יהא אשר יהא. כן הוא הדבר אם הוא נלחם או הורג רק כדי להשקיט את כעסו או לשם הנאה הנגרמת לו עם הניצחון ולא לשום מטרה אחרת פרט לזו. גם אם אנשים הכעיסוהו בגלל מעשה עוול והם ראויים בשל אותו עוול לעונש פחות ממלחמה והריגה הרי אף אז מלחמה והרג ללא ספק אין להצדיקם.(78) רבים מבין אלו המתכוונים לרַצות את כעסם באמצעות הריגה אינם הורגים את מי שעורר את כעסם אלא מישהו אחר אשר אינו הגורם לכעסם. זאת, משום שאדם כזה מתכוון להסיר את הכאב אשר עורר בו הכעס.  

פרק [סח]:  
החלוקה הראשונה היא לשלושה חלקים: מה שבלתי אפשרי שלא יתקיים, מה שבלתי אפשרי לחלוטין שיתקיים ומה שאפשר שיתקיים או שלא יתקיים. שני הראשונים הם שני הקצוות והשלישי אמצעי ביניהם. הוא צירוף הזקוק לשני הקצוות. הנמצאים כולם כלולים בשניים מתוך אלו השלושה, שהרי יש בין הנמצאים שבלתי אפשרי שלא יימצאו ויש שאפשר שיימצאו ושלא יימצאו.  

פרק [סט]:  
מה שלא ייתכן שלא יימצא הוא כזה בעצמו226 ובטבעו ומה שאפשר שיימצא ושלא יימצא אף הוא כזה בעצמו ובטבעו. שהרי בלתי אפשרי הוא שיימצא מה שלא ייתכן שלא יימצא והוא נהיה כזה רק משום שעצמו וטבעו שונים וקרה לו שנהיה כזה. הוא הדין באשר למה שאפשר שיימצא ולא יימצא.  
סוגי הנמצאים שלושה: נטול חומר, גרמי השמיים והעצמים ההיולאניים.227 מה שאי אפשר לו שלא יימצא הוא משני סוגים. האחד מהם הוא זה אשר בטבעו ובעצמו נמצא בעת מסויימת ושום דבר זולתו אינו בנמצא באותה עת. השני הוא מה שלא ייתכן בשום אופן שלא יימצא בשום זמן. העצמים הרוחניים הם מהסוג השני, אותו סוג שאי אפשר שלא יימצא. העצמים השמיימיים הם מהסוג הראשון. ההיולאניים שייכים לחלק שאפשר שיימצא ושלא יימצא. העולמות הם שלושה: רוחני, שמימי והיולאני.  

פרק [ע]  
החלקים הראשונים הם ארבעה: מה שבלתי אפשרי שלא יימצא בכלל, מה שבלתי אפשרי שיימצא בכלל, מה שלא ייתכן שלא יימצא בזמן מסוים ומה שיכול להימצא (79) ולא להימצא. מה שלא יכול שלא להימצא בזמן מסוים הרי שהוא יכול גם כן להימצא בזמן אחר. שני הראשונים הם שני קצוות מנוגדים זה לזה, כי מה שאפשר שיימצא אפשר גם שלא יימצא.  

פרק [עא]:  
הנמצאים נחלקים לשלושה חלקים. מה שלא ייתכן שלא יימצא כלל, מה שלא ייתכן שלא יימצא בזמן מסוים ויימצא בזמן אחר, ומה שיכול להימצא ולא להימצא. המעולה, המכובד והמושלם בכולם הוא מה שלא ייתכן שלא יימצא לחלוטין. הנָחוּת והגרוע ביותר הוא מה שיכול להימצא ולא להימצא. זה אשר לא ייתכן שלא יימצא בזמן מסוים בלבד הוא ממוצע ביניהם משום שהוא נחות מהראשון ומושלם יותר מן השלישי. מה שיכול להימצא ולא להימצא — יש בו שלושה סוגים: [החלק] השכיח ביותר, [החלק] הנדיר228 ביותר והשווה בין שניהם. הנעלה ביותר הוא [החלק] השכיח ביותר, הנחות ביותר הוא החלק הנדיר ביותר והשווה הוא הממוצע ביניהם.  

פרק [עב]:  
כאשר דבר מסוים עלול להיעדר הרי שזה פגם במציאותו. אם הוא זקוק לזולתו לשם קיומו הרי שזה גם כן פגם במציאותו. כל נמצא שיש לו דומה ממינו מציאותו פגומה. זאת משום שמצב כזה אפשרי רק אם מה שיש בו אינו מספיק לקיום עצמי במינו ומה שיש בו אין די בו להשלמת מציאותו. עולה מכך שרק חלק ממנו יכול להגיע לידי שלמותו ואין בו היכולת להגיע כולו לידי שלמותו.  
תופעה מעין זו מאפיינת את האדם. זאת משום שאי אפשר שכל אדם יממש בכוחות עצמו את מציאותו ולכן הוא זקוק לשם כך ליותר מאדם אחד באותו זמן. אם כן, כל מה שמספיק לדבר מה לשם השלמתו אינו זקוק למשהו אחר לשם כך (80) ואם בדבר מסוים יש די כדי להשלים את מציאותו, מהותו ועצמותו הרי זה בלתי אפשרי שיהיה [זקוק] למשהו אחר ממינו. אם קיים מישהו הפועל כך אין הוא זקוק לשיתוף פעולה של מישהו אחר זולתו.  

פרק [עג]: 
כל מה שיש לו ניגוד מציאותו פגומה משום שכל מה שיש לו ניגוד יש בו העדר. זאת משום שמשמעות שני הניגודים היא שכל אחד משניהם מבטל את זולתו כאשר הם פוגשים זה את זה וכל אחד משניהם זקוק במציאותו להפסקת קיום ניגודו לשם קיומו שלו. זאת ועוד, למציאותו יש מכשול מאחר שהוא לבדו אינו מספיק למציאותו. מה שאין לו העדר אין לו ניגוד ומה שאינו זקוק בשום פנים לדבר מה זולתו אין לו ניגוד.  

פרק [עד]:  
לרע אין מציאות כלל בעולמות הללו לא בפני עצמו ולא בשום דבר, ובכלל מציאותו אינה תלויה בשום פנים ברצון האדם, אלא הכול טוב. זאת משום שלרע שני סוגים. האחד מהם הוא האומללות הנוגדת את האושר, והשני הוא כל דבר הגורם לאומללות. האומללות היא רע מאחר שזוהי תכלית אליה מגיעים מבלי שיהיה אחריה רע גדול יותר אליו ניתן להגיע על ידי האומללות. הרע מן הסוג השני הן פעולות רצוניות העלולות להביא לאומללות.  
כמו כן, היפוכן של שתי רעות אלה הן שתי הטובות. אחת מהן היא האושר והוא טוב מאחר שהוא תכלית אשר אין אחריו תכלית אחרת שיש לבקשה באמצעות האושר. הטובה השנייה היא כל מה שמועיל בדרך כלשהי להשגת האושר. זהו הטוב המקביל לרע וזה טבעו של כל אחד משניהם. אין לרע טבע אחר פרט לזה אשר הזכרנו.  
שתי הרעות כולן הן רצוניות והוא הדין באשר לשתי הטובות המקבילות להן. אשר לטוב בעולמות הרי שהוא הסיבה הראשונה, כל מה שנובע ממנה, מה שנובע ממה שנובע ממנה ומה שמציאותו נובעת ממה שנובע ממנה (81) עד סוף שלשלת הסיבות, יהא סדרן אשר יהא. כל זה מתנהל בסדר ובצדק כראוי ומה שמתהווה כתוצאה מהיותו ראוי וצודק כולו טוב.  
יש הסבורים כי המציאות כפי שהיא היא טוב ואי־המציאות229 כפי שהוא הוא רע. הם עִצבו מליבם מציאויות דמיוניות ודימו אותן כטובות ואי־מציאויות אותן דימו כרעות. אחרים סבורים כי ההנאה, תהא אשר תהא, היא הטוב, והכאב, יהא אשר יהא, הוא הרע, ובמיוחד הכאב הנגרם לחוש המישוש.  
כל אלו טועים, כי המציאות טובה רק כאשר היא מתנהלת כראוי ואי המציאות רעה כשאינה מתנהלת כראוי, והוא הדין באשר להנאה ולכאב. אולם המציאות ואי המציאות כשאינם מתנהלים כראוי הרי שהם רעים. שום דבר מהדברים הללו אינו מצוי בעולמות הרוחניים, שהרי איש אינו חושב שבעולמות הרוחניים והשמימיים יש בהם משהו שאינו מתנהל בהתאם לראוי. אף בעולמות הטבעיים האפשריים שום דבר אינו יכול להתנהל בניגוד לראוי מעצם היותם טבעיים. וכאשר הם משתמרים במצבם הראוי אין לצפות מהם שיפעלו כראוי, דהיינו בהתאם לרצון, שהרי ההתאמה האפשרית בטבע היא גם בחומר וגם בצורה. התופעות המתנהלות כראוי יכולות להיות ברוב (המקרים), במיעוט או בממוצע ואין הן יכולות לחרוג אל מעבר למה שמעניק להן [הטבע] ולכן המציאות טובה.  
הטוב, לכן, הוא מכמה סוגים, זה אשר הרע אינו ניגודו בשום פנים, וזה אשר הרע מצוי בניגוד לו. הוא הדין באשר לכל דבר טבעי אשר נקודת המוצא שלו היא פעולה רצונית והיכול להיות טוב או רע. אולם כאן אנו דנים במה שהוא טבעי באופן מוחלט ללא התערבות כלשהי של גורם רצוני. 

פרק [עה]:  
(82) יש הסבורים כי מקרי הנפש כולם, והכוונה היא למה שנובע מן החלק המתאווה, הם רעים. אחרים סבורים כי הכוח החושק והכועס רעים. אחרים מיחסים את הרע לכוחות אחרים הכוללים את ההיפעלויות הנפשיות כגון קנאה, אכזריות, קמצנות, אהבת הכבוד וכדומה. אלו כולם טועים. זאת משום שלא כל מה שראוי להשתמש בו למטרות טובות או רעות הוא עצמו טוב או רע. זאת משום שאין אחד מהם מתאים יותר מזולתו, או ששניהם טובים או רעים בעת ובעונה אחת או אף אחד מהם לא. אולם כל אחד מאלו יכול להיות רע אם משתמשים בו כדי לפגוע בזולת, ואם משתמשים בהם כדי להביא אושר לזולת אין הם רעים אלא כולם טובים.  

פרק [עו]:  
יש הסבורים כי האושר אינו הגמול על מעשים אשר עשייתם יכולה להביא לאושר ואין הוא גמול על מעשים אשר נמנע האדם מעשייתם ואשר אינם כאלה אשר בהם יושג האושר, כשם שהידע שהוא תוצאה של לימוד אינו גמול על לימוד קודם. הוא אף אינו גמול על מנוחה אשר היה האדם נהנה ממנה לו לא היה האדם לומד, נוטש את הלימוד ומעדיף עליו את העמל. הוא אף אינו גמול על ההנאה העשויה לנבוע מהידיעה שהיא תוצאה של לימוד. הוא אינו גמול על העמל והכאב שנגרמו לאדם כאשר העדיף את הלימוד והזניח את המנוחה כדי שתהיה הנאה זו גמול על הנאה אחרת אותה זנח כדי לזכות באמצעותה באחרת. לעומת כל אלה האושר הוא תכלית המושגת ע"י המעשים הנעלים כשם שהידיעה נרכשת ע"י לימוד והמלאכות ע"י למידתן והשקידה עליהן. האומללות אינה עונש על עזיבת המעשים הנעלים ואינה גמול על פעולות פסולות. (83) 
הוא הדין כאשר עושה האדם מעשה של צדק כשהוא משאיר כסף [לזולתו] ואינו משתמש בו. גם כאן [מעשה זה אינו אלא ביטוי] לתאווה ושאיפה לקבלת גמול עבור מה שוויתר עליו האדם כאשר ויתורו הוא מתוך שאיפה לרווח ולגמול גדולים בהרבה ממה שוויתר עליו. והרי הוא כמי שרואה כי כל העושר שייך לו, זה המצוי בידו וזה המצוי בידי אנשים אחרים זולתו, אולם הוא משאיר עושר זה בידיהם וכאשר יתאפשר לו לשלול זאת מידיהם [הוא יעשה זאת] כדי שעושרו יגדל עשרת מונים. כך נוהג המלווה בריבית. אדם כזה אינו ניחן בצדק ובכיבוש היצר בשל היותם טובים בפני עצמם ואינו מתרחק מהמעשים הרעים ומן המגרעות בשל מהותם ומשום שהם מגונים בפני עצמם.  
הוא הדין באשר לאמיץ מביניהם. הוא חושש פן יפסיד את ההנאות להן הוא משתוקק בעולם הזה כדי שיתוגמל תמורתן בהנאות גדולות יותר מאותו סוג. הוא אף יוצא כנגד הרע אותו הוא שונא מתוך חשש מרע גדול ממנו. הוא סבור כי היציאה כנגד המוות רעה, אלא שהוא פוחד מרע גדול ממנו. 
לכן ניתן לראות כי מה שנראה (84) כמעלות קרוב לפחיתויות ולחסרונות יותר מאשר למעלות משום שהם בעצמם ובטבעם אינם באמת בטבע המעלות ואף לא קרובים אליהן אלא הם ממין המגרעות והחסרונות. 

פרק [עז]:  
איש המעלה מאבד במותו רק את היכולת להרבות במעשים אשר יגדילו את אושרו לאחר מותו. לכן, חששו מהמוות אינו חששו של מי שחושב שרעה גדולה תבוא עליו בעקבות המוות, או חששו של מי שחושב שבעקבות המוות הוא עלול לאבד טובה גדולה, זו אשר השיגהּ ונשמטה מידיו. אין הדבר כך. אדם כזה סבור כי המוות לא יביא עליו כל רעה וכי הטוב אשר היה מנת חלקו בעולם הזה לא יעזבנו אף לאחר מותו. חששו הוא של אדם החושש כי מה שהוא יאבד הוא הרווח לו היה זוכה אילו היתה נוספת לו טובה על מה שכבר השיג [בעולם הזה]. זה קרוב לחששו של מי שסבור כי מה שהוא מאבד אינו הונו אלא רווח אשר אותו הוא אמד ולו הוא ציפה. לכן, אין הוא פוחד כלל אלא אוהב הוא את החיים כדי להוסיף לעשות את הטוב אשר באמצעותו יגדל אושרו.  

פרק [עח]:  
אל לו לבעל המעלה להחיש את המוות. ראוי לו לחפש דרכים כדי לשרוד בעולם הזה כפי יכולתו כדי לעשות יותר ויותר מעשים טובים אשר יביאו לו אושר ולבל יאבדו תושבי העיר את התועלת אשר הוא מביא להם הודות למעלתו. יאה לו להגיע אל המוות כאשר התועלת שהוא הביא לתושבי העיר במותו גדולה יותר מזו שהיה מביא להם לו היה חי. וכאשר בא עליו המוות שלא ברצונו אל לו לחשוש אלא להיות בעל מעלה, לא לחשוש מן המוות כלל ולא לפחד.  
מי שעליו לחשוש מפני המוות הם תושבי העיר הבוּרה והחוטאים. אנשי העיר הבורה איבדו במותם את טובות העולם הזה אשר השאירו אותן מאחוריהם, דהיינו הנאות החיים, הרכוש, (85) הכבוד ושאר טובות הבורים. על החוטא [לחשוש] משני דברים. האחד הוא איבוד טובות העולם הזה אשר השאיר אחריו, והשני הוא הידיעה כי במותו הוא מאבד את האושר. חששו גדול יותר מחשש הבורים משום שהם אינם יודעים דבר על האושר אחרי המוות ואינם חושבים שהם יפסידו אותו. מאידך גיסא, אלו [החוטאים] יודעים [מהו האושר] ולכן בעת מותם הם חוששים ועצובים על מה שיאבדו לדעתם מתוך חרטה עמוקה על מה שעשו במהלך חייהם, כך שהם מתים בצער על דברים רבים.  

פרק [עט]:  
כאשר הלוחם המעולה מסכן את עצמו ואין הוא עושה זאת בידיעה שאפשר שלא ימות בפעולתו זו הרי שזו טיפשות. וכאשר לא אכפת לו אם הוא ימות או יחיה הרי זו קלות ראש. אלא עליו לחשוב שהוא עשוי שלא למות או להיחלץ [ממוות]. אולם, הוא אינו ירא ואינו חושש ממוות גם כאשר יפקוד אותו המוות ולא יסכן את עצמו ביודעו או בהיותו סבור כי מה שהוא רוצה להשיג יוכל להשיגו ללא הסתכנות. הוא יסכן את עצמו רק כאשר ידע כי הוא עלול לאבד את אשר רוצה הוא להשיג אם לא יסתכן, והוא חושב כי אם יסתכן הוא עשוי להשיגו או שאנשי העיר ישיגוהו ללא ספק כתוצאה מפעולתו זו, בין אם יחיה או ימות. אם ישרוד, כך הוא סבור, יתחלק עמהם בהישג, ואם ימות יזכו הם בו והוא יזכה באושר הן בשל מעלתו הקודמת והן בשל הקרבתו העצמית עתה.  

פרק [פ]:  
כאשר מת האדם המעולה או נהרג אין זה ראוי לקונן עליו אלא על אנשי העיר לפי תרומתו להם ויש לשאוף ללכת בדרך בה הלך לפי המצב אליו הגיע בהתאם לאושרו. הלוחם אשר נהרג במלחמה ראוי באופן מיוחד לזכות בתהילה בשל העזתו והקרבתו העצמית למען אנשי העיר.  
[image: ] 
פרק [פא]:  
(86) יש הסבורים כי אדם שאינו חכם יהיה חכם כאשר הנפש עוזבת את הגוף.230 אז נשאר הגוף ללא נפש וזהו המוות. אם הוא היה חכם לפני כן תגדל חכמתו ותהיה שלמה ומעולה יותר. לכן הם סבורים כי המוות הוא השלמות וכי חיבור הנפש אל הגוף היא רע.  
אחרים סבורים כי האדם הרע אינו רע אלא בשל חיבור הנפש אל הגוף ובעת פרידתה ממנו יהיה טוב. לכן שומה על אנשים אלו להתאבד ולקטול את זולתם ומוצאים מפלט באמירה: "אנו מונהגים ע"י האל יתעלה, המלאכים וקדושיו231 ואין אנו בעלי היכולת לחבר את הנפש עם הגוף או להפריד ביניהם. עלינו להמתין [לאל] אשר חיברם שיפריד ביניהם ואין אנו יכולים לקחת על עצמנו משימה זו משום שאלה המנהיגים אותנו יודעים טוב מאיתנו מה טוב לנו".  
אחרים סבורים כי עזיבת הנפש את הגוף אינה במקום ולא במשמעות ולא שהגוף נכחד והנפש נשארת או שהנפש נכחדת והגוף נשאר ללא הנפש. משמעות עזיבת הנפש לדידם היא שאין היא זקוקה לקיומה לגוף שיהווה חומר עבורה ואין היא זקוקה בשום צורה שהיא כדי לבצע פעולה כלשהי מפעולותיה לא בכלי שהוא גוף ולא בכוח בגוף ולא בשום פעולה מפעולותיה באיזשהו כוח בגוף, שהרי כל זמן שהיא זקוקה לכלים אלו אין היא נפרדת [מהגוף]. מצב זה קורה לנפש כאשר היא מיוחדת לאדם, דהיינו השכל העיוני. שהרי כאשר הוא מגיע למצב זה הוא נפרד מהגוף בין אם הגוף החי הזה ניזון וחש או שהכוח אשר באמצעותו ניזון וחש (87) בטלה פעולתו. כאשר מגיעה הנפש למצב בו אין היא זקוקה לא לחוש ולא לדמיון לשם ביצוע פעולה כלשהי מפעולותיה היא מגיעה אל החיים שלאחר המוות. אז השגתו את מהות ההתחלה232 הראשונה שלמה יותר משום שהשכל תופס את מהותה ללא כל צורך בהקשר אסוציאטיבי או בדוגמה. הוא אף אינו מגיע למצב זה אלא ע"י צורך קודם להסתייע בכוחות הגופניים ובפעולותיהם כדי לבצע את פעולותיו. אלו הם החיים שלאחר המוות בהם רואה האדם את אלוהיו ללא יגיעה וללא סבל.  

פרק [פב]:  
כל נמצא אשר יש בו חיבור והרכבה באיזו צורה שהיא מציאותו חסרה. זאת משום שהוא זקוק בקיומו למרכיביו בכמות, בחומר, בצורה או בסוג אחר מסוגי ההרכבה.  

פרק [פג]:  
אם דבר מסוים גורם להתהוות דבר אחר הרי שהדבר האחר נובע בהכרח מהראשון וכל יצירת דבר ע"י קודמו מצריכה את הזדקקותו של הנוצר אל יוצרו. הדבר יוצר את האחר כאשר האחר נובע ממנו ומה שיוצר את השני הוא זה אשר השני נובע ממנו. תהליך זה אינו יכול להתרחש כל זמן שאין השני נע וזאת כל אימת שהוא יוצר באמצעות תנועתו מצב בו הוא פועל לבדו או יוצר מצב המתוסף אל הקודם על ידי שיתוף הפעולה של שניהם באופן ששיתוף המצב של השני עם הראשון יוצר (88) את האחר. זה קורה רק כאשר אותו הדבר הקיים מלכתחילה אין לו היכולת לפעול לבדו מבלי הצטרפות של דבר אחר אליו. מה שגורם לשני לנוע מצוי במצב אשר בעצמו זקוק הוא למשהו אחר אשר ינבע ממנו וממנו ינבע משהו אחר אשר יבצע מה שיש באפשרותו לבצע. לכן, כל מה שיש ביכולתו ובעצם קיומו לפעול על משהו אחר אינו פועל לחלוטין על מה שהוא פועל ואין נובע ממנו מה שנובע ממנו כאשר הוא נע.  

פרק [פד]:  
כל מי שעושה משהו יודע כי עשייתו דבר זה בזמן נתון היא מועילה יותר או טובה, או אינה מועילה יותר או שהיא רעה. מה שמעכב את פעולתו זו הוא מכשול הנקרה בדרכו, והכישלון, כפי שברור וידוע לו, יקרה לו אם יעשה אותו מעשה באותו זמן. ראוי לו לדעת מה סיבת הכישלון באותו זמן ומה סיבת ההצלחה [הצפויה] לאחר מכן, שהרי אם אין סיבה לכישלון הרי שאי קיומו אינו עדיף על קיומו ואיך לא אירע. ועם כל זאת, האם לאותו פועֵל יש היכולת לסלק את המכשול הנקרה בדרכו באותו זמן, או לא? אם יש לו היכולת כי אז אי אירועו אינו עדיף על אירועו, והתהוותו בזמן מסוים אינה בלתי אפשרית למי שחולֵל אותו. אם אין לו היכולת למנוע את הכישלון כי אז הסיבה לכישלון חזקה יותר ואין לפועֵל די כוח כדי להשתלט עליו לחלוטין כי באותו זמן נקרה בדרכו מתנגד ומכשול לפעולתו. לאור כל זאת אין הוא בעצמו בעל יכולת להשלים את פעולתו זו אלא הוא בעצמו פועל למען הסרת גורם הכישלון ולהתהוות גורם ההצלחה. שהרי אילו היה הוא בעצמו בלבד סיבת ההצלחה הרי שהצלחת הפעולה אסור לה להיות מאוחרת בזמן אלא עליהן להתרחש ביחד. לכן, כאשר יש ביכולת הפועל עצמו (89) לחולל משהו במציאות, עולה מכאן כי מציאותו של אותו דבר חייבת להיות סימולטאנית למציאות מי שחולל אותו בפועל.  

פרק [פה]:  
אומרים על האדם שהוא משכיל ומשתמש בשכלו כאשר הוא ניחן בשני דברים. האחד הוא שיש לו הבחנה נכונה בין פעלים אשר יש להעדיפם או להימנע מהם. השני הוא שיפעל בצורה המוצלחת ביותר בהתאם למסקנות הבחנתו הנכונה. זאת משום שכאשר יש לו הבחנה נכונה והוא פועל לפיה לדברים רעים ופחותי ערך אומרים עליו שהוא ערמומי, שקרן או רשע.233  
לעיתים אנו משתמשים בביטוי "יש לפלוני שכל עכשיו" במקום לומר "הוא שם לב למה שעד עתה הסיח דעתו ממנו", ובמקום "הוא הבין את משמעות הדברים אשר נאמרו לו" [נאמר] "הוא הפנים את משמעות הדברים". לעיתים אנו אומרים שהוא השתמש בשכלו כאשר כוונתנו היא שהמושכלות נרשמו והופנמו בנפשו. כאשר אנו אומרים עליו שהוא משכיל וכוונתנו היא שהמושכלות נרשמו בנפשו משמעות דברינו היא שהוא יודע את המושכלות. זאת משום שאין כאן כל הבדל בין שכל ובין ידיעה, בין המשכיל ובין היודע, בין המושכלות ובין הדברים הידועים.  
בעל החכמה המעשית הוא, לדעת אריסטו, בעל שיקול דעת נכון כדי להחליט כיצד לפעול באופן הטוב ביותר באירוע בלתי צפוי, וזאת כאשר הוא בעל מעלות מוסריות גבוהות. מה שמעניין את הדיאלקטיקנים באמרם שדבר זה מחויב ע"י השכל או נשלל על ידו הוא לומר כי הכוונה היא למה שמפורסם בעיני ההמון במבט ראשון משום שהם מכנים שכל את מה שמקובל על ידי ההמון או על ידי הרוב במבט ראשון.  

פרק [פו]:  
יש האומרים כי הסיבה הראשונה אינה משכילה ואינה יודעת דבר פרט לעצמה.  
אחרים טוענים כי המושכלות הכלליים כולם נוכחים בפניה בהינף אחד, היא משכילה אותם ויודעת אותם בבת אחת יחד ללא זמן, וכולם נוכחים יחד בעצמותה (90) וידועים לה בפועל תמיד מעולם ועד עולם. 
אחרים טוענים כי יחד עם זאת שהסיבה הראשונה יודעת את כל המושכלות הוא אף יודעת את הפרטים המוחשיים, משיגה אותם והם רשומים בפניה. היא אף יודעת, כך הם טוענים, את מה שאינו מתרחש עתה ויתרחש לאחר מכן, מה שחלף ועבר ומה שקורה עתה. משתמע בהכרח מעמדתם כי ידיעותיה כוללות בעת ובעונה אחת את האמת, את השקר ואת הדעות הנוגדות זו את זו, כי ידיעותיה אינסופיות, כי מה שהיה חיובי יהפוך לשלילי והשלילי יהפוך לאחר זמן לחיובי וכי היא יודעת אינסוף אירועים שאירעו בעבר. הם אף סבורים כי היא יודעת הן את העתיד לקרות והן את ההווה ומעבר לכך את אינסוף האירועים שקרו בעבר עד לרגע המשוער הנוכחי ואת אינסוף האירועים שיקרו בעתיד. זאת בדרכים השונות מידיעותיה על אותם דברים בעת אחרת.  
כדי להבהיר את הדברים אתן לך דוגמה. קח לדוגמה את זמנו של הרמס234 או של אלכסנדר.235 מה שידעה הסיבה הראשונה בזמנו של אלכסנדר כקיים בזמנו, הדומה ל"עתה" באותו זמן, היא כבר ידעה על התרחשותו דורות רבים קודם לכן ואף לאחר שאירע. היא יודעת את אשר התרחש בזמנו של אלכסנדר כקיים בשלושה זמנים בשלושה מצבי ידיעה, דהיינו היא יודעת אותו לפני זמנו של אלכסנדר שאכן יתרחש, בזמנו של אלכסנדר עצמו בהתרחשותו, ולאחר מכן לאחר שהיה וחלף.  
באופן מקביל, ראוי לנו לבדוק את המצב תקופה אחרי תקופה, שנה שנה, חודש חודש, יום יום, למרות המספר הגדול וההבדל בין המצבים. (91) הוא הדין באשר למצבם של האנשים וסוגי השינויים הרצופים הקורים לכל אחד מהם. למשל: הסיבה הראשונה יודעת שזַיְד הוא אוהב האל,236 מקיים את מצוותיו ועוזר לאוהביו. לאחר מכן היא יודעת כי זיד הוא אויב האל, מורד בו ומזיק לאוהביו. הוא הדין באשר למצביהם של מקומות שונים, תנועות הגופים במקום והשתנותם זה לזה. בעלי השקפה זו פונים למעשים מכוערים ומהשקפות אלה נובעות דעות רעות המהוות סיבה לרעות גדולות ומכוערות ומה שמשתמע מהן הוא סוגים שונים של שינויים ותמורות בנפש היודע, רציפות של אירועים וכדומה.  

פרק [פז]:  
אנשים רבים מחזיקים בדעות שונות בעניין השגחת האל על יצוריו. יש הטוענים כי האל משגיח על יצוריו כשם שהמלך משגיח על נתיניו ועל רווחתם אך לא באופן ישיר על כל אחד מהם. אין כל קשר בינו ובין שותפו או אשתו237 אלא ע"י שהוא ממנה מישהו שייקח על עצמו למלא משימה זו בהתאם לציוויי האמת והצדק.238  
אחרים סבורים כי אין בכך די עד אשר יקבל האל על עצמו את השליטה עליהם ואת ההשגחה על כל אחד ואחד מברואיו בכל פעולותיו וענייניו ולא ישאיר אף אחד מברואיו ל[הדרכת] אחרים. וָלא — יהיו אלו שותפיו ועוזריו בהנהגת ברואיו, בה בשעה שהוא נעלה מהצורך לשותפים ולעוזרים.239 משתמע מהנחה זו, כי הוא אחראי לפעולות רבות שהן פסולות, מאוסות, מגונות, מוטעות ומעשים ודיבורים נתעבים. כאשר מישהו מהברואים מתכוון להערים240 על אחד מאוהביו או לבטל דברי דובר אמת בדרך של הצגת טיעונים, כי אז הוא241 יהיה העוזר לו והמקבל על עצמו את הנהגתו והדרכתו. אדם זה ימשיך במעשי זנות, הרג, גניבה ומעשים מגונים אף יותר ממעשי הנערים, השיכורים והמשוגעים. אם הם מכחישים את השגחת האל ועזרתו לאדם בכמה עניינים חובה עליהם לשלול (92) את כל [תפיסת ההשגחה]. רעיונות אלו הם בסיס לדעות רעות וסיבה לאמונות נלוזות ומקולקלות.  

פרק [פח]:  
השלטון אינו סוג משאר סוגי המשטרים, אלא הוא שם משותף242 לדברים רבים הדומים זה לזה והשונים זה מזה בעצמם ובטבעם. אין כל מכנה משותף בין השלטון המעולה ובין שאר סוגי המשטרים הבורים.  

פרק [פט]:  
השלטון המעולה הוא זה אשר בו מגיע השליט למעלה אשר אין ביכולתו להשיגה אלא בשלטון זה, וזו המעלה הגבוהה ביותר אשר יכול האדם להשיגה. הנשלטים משיגים בחיי העולם הזה והעולם הבא מעלות שלא ניתן להשיגן אלא בשלטון המעולה. בעולם הזה גופם מצוי בצורתו האפשרית הטובה ביותר ונפשותיהם מצויות אף הן בצורה המעולה ביותר הניתנת להשגה בטבע האדם אשר היא סיבת האושר בעולם הבא. חייהם הם טובים ונעימים יותר מכל סוגי החיים של זולתם.  

פרק [צ]:  
קשה ובלתי מתקבל על הדעת שלא תעורב בפעולות מנהיג ממנהיגי [המשטרים] הבורים פעולה שאינה מסוג הפעולות הבורות. זאת מכיוון שפעולותיו של כל אחד מהשליטים הללו נובעות מדעותיו, מסברותיו ומדחפיו הנפשיים ולא מידיעה ומלאכה נרכשות. לכן, בפועל קיימים משטרים מעורבים ממשטרים בורים אלו או מרובם.  

פרק [צא]:  
הקדמונים כוננו243 את המשטרים הבורים מאחר שהמדע מְשַמֵּר וקובע רק חוקים כלליים. אולם המשטרים (93) הבורים הקיימים מורכבים ברובם. זאת משום שמי שיודע את טבעו של כל משטר ומשטר יכול להכיר את השלטון הקיים ומרכיביו ולקבוע עמדה כלפיו לפי המרכיבים אותם הוא מוצא ולפי טבעו של כל משטר פשוט אותו הוא מכיר.  
הוא הדין באשר לכל העניינים המעשיים דהיינו הרטוריים, הסופיסטיים, הדיאלקטיים ומלאכת הפואטיקה,244 שהרי האדם העוסק בהם ללא ידיעתם אלא הוא סבור כי עיסוקו הוא בחכמת המופת, במרבית המקרים שיטתו היא מעורבת בדרכים שונות. 

פרק [צב]:  
כל סוג מסוגי המשטרים הבורים כולל סוגים שונים הנבדלים הבדל גדול זה מזה. יש מהם רעים בתכלית ויש שנזקם מועט ותועלתם רבה לאנשים מסוימים. זאת משום שמצב המשטרים ויחסם לנפשות הוא כיחס עונות השנה לגופי האנשים בעלי מזגים שונים. ישנם גופים אשר מצבם ומזגם מתאים לעונת הסתיו, חלקם לעונת הקיץ, אחרים מוצאים את החורף כטוב וכמתאים ביותר להם ואחרים מוצאים את העונה המתאימה ביותר עבורם באביב. הוא הדין באשר למצב הנפשות ויחסן למשטרים.  
אולם היסודות אשר מהם מורכבים הגופים נוטים להיות מוגבלים יותר מאשר היסודות מהם מורכבים התכונות [האנושיות] והמשטרים. זאת משום שהתכונות [האנושיות] והמשטרים מורכבים מיסודות טבעיים ורצוניים אינסופיים כמעט, חלקם בכוונת מכוון וחלקם מקריים, ורבים מהחיים במשטרים אלו הנוהגים לפי חוקי המסורת נהפכים חייהם לחיי מסכנות מבלי שיודעים הם על כך. אשר לחולים ולבעלי המזג הרע כמעט בלתי אפשרי שאינם ערים לכך ואף לא מי שבודק את מצבם.  

פרק [צג]:  
סוגי [פעולת] הכוח הנסיוני משתנים לפי השתנות המקומות בהם כוח זה בא לידי ביצוע, לפי המלאכות בהן הוא בא לידי ביטוי ולפי העוסקים בהן. זאת, כשם שמלאכת (94) הכתיבה משתנה לפי המסגרות245 אשר בהן היא מתבצעת ולפי העוסקים בה. השימוש בשני הסוגים246 להנהגת הערים המעולות היא מעולה ביותר.247 אשר לכוח הנסיוני הרי בעל החכמה המעשית משתמש בו בנעוריו ובפעולתו בפני השליט הראשון כאשר הוא מתאמן ב[שירות] המשטר המעולה.  
בדרך זו הוא מתפתח להיות בעל יכולת מעולה מאד המועיל למשטר המעולה ומביא בסופו של דבר לשלטון את זה אשר בידו היכולת לשלטון המעולה עד אשר יהפוך לבעל השלטון בפועל. הסוג הנעלה ביותר של הכתיבה הוא זה אשר בו משתמשים לשירות השליט הראשון והמלך המעולה, אולם במה שקשור לכבוד ולמעלה הוא נמצא ברמה נמוכה יותר מאשר הכוח הנסיוני בו משתמש הנשיא הראשון. הנכבד באופן מוחלט בכוח הנסיוני מכובד יותר מהנכבד במלאכת הכתיבה.  
כאשר משתמשים בכוח הנסיוני במדינה הבורה הנחותה ביותר, והוא מדינת ההשתלטות,248 הרי שהוא רע ונחות יותר מאשר בשאר המקומות. הוא הדין כאשר משתמשים במלאכת הכתיבה במדינת ההשתלטות כי אז היא רעה ונחותה יותר מאשר שאר סוגי הכתיבה בהם משתמשים בשאר המשטרים והמלאכות ובהם משתמש האדם הפשוט. כשם שהכתיבה בה משתמשים לשירות המלך הנעלה והשלטון הנעלה עולה בחשיבותה על שאר סוגי הכתיבה בעיר, הרי שנחיתות הכתיבה בשירות עיר ההשתלטות, נזקה, ריבוי הרע והפגעים הבאים בעקבותיה רבים יותר משאר סוגי הכתיבה.  
וכשם שהכוח הנסיוני, כאשר משתמש בו בעל החכמה המעשית והשליט הראשון כדי לשלוט, נכבד יותר מאשר שימושו בכתיבה, כך היא נחיתותו כאשר משתמש בו המשתלט.  
ככלל, כל כבודה [של מלאכה] עולה על זו שמתחתיה ממינה (95) כאשר משתמשים בה למען השלטון המעולה והיא נחותה ומזיקה, ונחיתותה ונזקה גדולים יותר מאשר שאר הדברים ממינה כאשר משתמשים בה במדינת ההשתלטות. הוא הדין באשר לשאר כוחות הנפש בהם מתכבד האדם, כ[כוח] ההבחנה ומה שנלווה אליו, אשר בקרב האנשים הטובים הם סיבה לכל הטוב, והוא נכבד ונעלה מאד, אולם אצל האיש הרע הם סיבה לכל רוע ושחיתות. אצל המלך המשתלט הם סיבה לרעות רבות הבאות על הנשלטים.249 לכן לא ייחסו250 [הקדמונים] לכוח החשיבה העלול להיות בר תועלת לתכלית שלילית מעלה מחשבתית, אלא כינו אותו בשמות אחרים כגון רוע לב, פשע וערמה. אותם דברים אנושיים, אשר הם הטובות הרצוניות והמלאכות הגדולות ביותר, עלולים להיות בעיר ההשתלטות רעים, אסונות וסיבות לאסונות המתרחשים בעולם. משום כך, אסור לו למעולה להישאר במשטרים מושחתים, אלא עליו להגר לעיר המעולה אם היא קיימת בפועל באותו זמן.251 אולם אם אין קיימת עיר כזו כי אז המעולה הוא זר בעולם הזה וחי חיי מסכן והמוות טוב לו מן החיים.  
[image: ] 
פרק [צד]:  
לחלק העיוני בפילוסופיה יש מעלות והוא הכרחי לשם החלק המעשי מכמה נקודות מבט. האחת היא שהמעשה נכון ומעולה כאשר יודע האדם כהלכה את המעלות אשר הן מעלות באמת. הוא אף יודע כהלכה את המעלות אשר סבורים שהן מעלות אולם אינן כאלה. אדם כזה הרגיל (96) את עצמו למעשים מעולים אשר הם לאמיתו של דבר מעלות עד אשר הפכו לתכונה מתכונותיו. הוא אף הכיר את מעלות הנמצאים ולמה הם ראויים ולכל אחד מהם נתן את מקומו הראוי252 ואת מעלתו במעלות המציאות. אדם זה בורר לעצמו מה ראוי להעדיף והוא מתרחק ממה שראוי להתרחק, אינו מעדיף את מה שסבורים שיש להעדיפו ואינו מתרחק ממה שסבורים שראוי להתרחק ממנו. זה מצב אשר אי אפשר להשיגו ולהגיע לשלמותו אלא לאחר ניסיון, ידיעה מושלמת ב[דרכי] ההוכחה המופתית והשתלמות במדעי הטבע ובמה שקשור להם ובמה שבא אחריהם בסדר [המדעים]253 עד אשר יגיע בסופו של דבר אל ידיעת האושר אשר היא האושר האמיתי. אושר זה נדרש לעצמו ולא לשום מטרה אחרת זולתו בשום זמן שהוא.  
הוא יודע כיצד המעלות העיוניות והמחשבתיות מהוות סיבה ונקודת מוצא254 לקיומן של המעלות המעשיות והמלאכות. כל זה אינו יכול להתקיים אלא בעיסוק ב[מלאכת] העיון, במעבר ממדרגה למדרגה ומשלב לשלב, ואין כל אפשרות לפסוח על תהליך זה. זאת, כי החפץ בלימוד הפילוסופיה העיונית חייב להתחיל במספר, בעקבותיו עולה לעצמים, אח"כ לשאר העניינים הקשורים למספר ולעצמים בעצמם כגון [מדע] האופטיקה והעצמים הנעים ובעקבותיהם הגופים השמימיים, מוסיקה, [מדע] המשקולות והמכניקה. אפשר ללמוד ולהבין עניינים אלו ללא חומר. מהם עולה [הלומד] אט אט מעניינים אשר כדי להבינם וללומדם זקוק הוא לחומר עד אשר הוא מגיע לגשמים השמימיים. לאחר מכן הוא נאלץ להיכנס לעולם של עקרונות אחרים השונים מאלה של מה? ע"י מה? כיצד? כדי להסתייע בהם לעסוק בעניינים קשים או בלתי אפשריים להבנה ללא עיסוק בחומר. עניינים אלו גובלים (97) או מצויים בתווך בין הסוג אשר אין לו שום נקודת מוצא במציאות אלא עצם עקרון מציאותו, ובין הסוג אשר יש למיניו ארבעת העקרונות.255 אז מופיעים לנגד עיניו העקרונות הטבעיים והוא בוחן לעומקם את הנמצאים הטבעיים ואת עקרונות חקירתם עד אשר הוא מגיע אל עקרונות המציאות. אלו מהווים עבורו סולם ועקרונות מנחים ואותם עקרונות המציאות אותם למד אינם אלא עקרונות מנחים בהתייחסות לשני עניינים.256  
אח"כ הוא עובר אל המדע שנושאו הוא סיבות מציאות הגופים הטבעיים וחקירת מהותם, עצמותם וסיבותיהם. וכאשר הוא מגיע אל הגופים השמימיים, אל הנפש המשכלת ואל השכל הפועל הוא עובר למדרגה אחרת. כאן העיון בעקרונות מציאותם מאלץ אותו ללמוד את עקרונות מציאותם עד אשר הוא מכיר את העקרונות של הישים הבלתי טבעיים. וכך, מה שהוא למד מעקרונות המציאות באותה מדרגה שלישית מהווים גם כן עקרונות להוראת נמצאים אלו אשר מציאותם מושלמת יותר מהטבעיים.  
אז הוא נמצא בדרוג המחקר וההוראה בתווך בין שני מדעים, מדע הפיסיקה ומדע המטפיסיקה. הוא אף לומד את עקרונותיהם אשר מתוכם התהוו ועל התכלית והשלמות למענן התהווה האדם. הוא אף יודע כי העקרונות הטבעיים אשר באדם ובעולם אינם מספיקים לאדם כדי להגיע לשלמותו אשר למען השגתו התהווה, וכי האדם זקוק לעקרונות שכליים אשר באמצעותם הוא משתדל להגיע לידי שלמותו.  
כך מתקרב האדם אל המעלה והדרגה של השכל העיוני אשר באמצעותו ישיג הוא את האושר. העיון מביאו לשני הכיוונים עד אשר יגיע אל נמצא אשר לא ייתכן שיחול (98) עליו כלל עקרון מהעקרונות הללו. נמצא זה הוא הנמצא הראשון ונקודת המוצא הראשונה לכל הנמצאים הנזכרים לעיל. נמצא זה הוא נטול פגמים אלא דרכו היא המושלמות ביותר בה יכול יש כלשהו להיות התחלה לנמצאים אשר קיומם נובע ממנו, באמצעותו ולמענו. אז ידע האדם את הנמצאים על סיבותיהם הרחוקות ביותר וזה הוא העיון האלוהי בנמצאים. יחד עם זאת הוא תמיד חוקר את המטרה אשר למענה התהווה האדם, דהיינו השלמות אשר הכרחי לאדם להגיע אליה, וכל הדרכים אשר באמצעותן יגיע האדם לשלמות זו.  
אשר לאדם אשר הגיע למעלה המעשית על ידי השראה המכוונת אותו להעריך כל פרט ופרט, זה שיש להעדיפו וזה שיש להתרחק ממנו, הרי שזו דרך אחרת. אם שניהם מכונים "יודעים" הרי שהכינוי ידיעה משותף לשניהם בדיוק כשם שהוא משותף ליודע במדעי הטבע ולמנחש המודיע על העתיד להתקיים מתוך מקרים אפשריים.257 זאת משום שהמנחש אין לו יכולת לדעת את כל פרטי האפשרויות משום שאלה אינסופיים ובלתי מתקבל על הדעת להקיף בידיעה את האינסופי, אלא יש לו היכולת להגיע לידע על האפשרי כפי שעלה במחשבתו או במחשבת מי ששאל לדעתו. מאחר שידיעת האפשרי מנוגדת לטבע האפשר אין למנחש כל ידיעה בטבע האפשר אלא ידיעה זו מסורה רק ליודע במדעי הטבע.  
ידיעת שניהם אינה, לכן, אותה ידיעה במהותה אלא הן הפוכות זו מזו. הוא הדין באשר למי שהשלים את הידע העיוני ובין זה אשר הערכת פעולות תושבי ערים או עיר באה אליו בהשראה וללא כל ידיעה במדע העיוני. אין כל יחס ולא התאמה באמת בין מי שקיבל השראה לאחר שהשלים את הידע העיוני ובין מי שזכה להשראה ולא (99) השלים את הידע העיוני אלא ההתאמה היא בשם בלבד.258  

פרק [צה]:  
מעלת המחשבה היא זו אשר בה יכול האדם להסיק מסקנה נכונה ביחס לדרך המועילה ביותר כדי להגיע לתכלית מעולה המשותפת לאומות, לאומה אחת או לעיר אחת במצב בלתי צפוי המשותף לכולם. באמצעות מעלה זו יכול האדם להסיק מסקנות בהתאם למצבים המשתנים תוך זמן קצר ויכולת זו קרויה הכוח לסוגי הנהגה חלקיים וזמניים כאשר חלים בזה אחר זה אירועים הנוגעים לאומות, לאומה או לעיר. אותו כוח מחשבתי המסיק מסקנות בדבר הדרך המועילה ביותר לתכלית רעה אינו מעלה מחשבתית.  

פרק [צו]:  
באשר לגופינו אין זה מתקבל על הדעת שהאדם ייהנה מכל סוגי בריאות הגוף, מזגיו, מבנהו, הרגליו, מצב מגוריו, או מקצוע המשמש מקור למחייתו וכדומה. זה מצבם של מרבית בני האדם. יש מקומות אשר תושביהם אינם נהנים אלא מסוגי בריאות מעטים. הוא המצב באשר לנפשות אשר יש ביניהן כאלו שאין באפשרותן לרכוש את המעלות או את רובן ואין הן רוכשות מהן אלא מעט.  
אין זה מענינו של המושל המעולה והשליט הראשון להשלים את מעלותיו של זה אשר בטבעו אינו מסוגל להתברך בהן. תכליתו היא רק להביא נפשות בכגון אלה למעלה הגבוהה האפשרית ביותר אשר ביכולתן להגיע אליה כפי המועיל לתושבי אותה עיר. בדומה לכך, אין על הרופא המעולה להביא את הגופים (100) אשר מצבם הוא כפי שתיארתי אל המעלה והדרגה הגבוהה ביותר של הבריאות, אלא עליו להביאם לרמה הגבוהה ביותר בהתאם לטבעם ולפי פעולות הנפש. זאת משום שהגוף הוא למען הנפש והנפש היא למען השלמות האחרונה, דהיינו האושר אשר הוא המעלה. הנפש, על כן, היא למען החכמה והמעלה. 

פרק [צז]:  
פרק מאת אבו נצר אשר נמצא בכתב ידו של אלחַ'טַּאבִּי259 על גב ספר. 
אמר: כמעט ולא יימצא אדם שנולד260 מושלם [במידותיו] עד אשר לא יימצא בו לחלוטין חוסר התאמה,261 וכי כל פעולותיו, אורח חייו ומידותיו יתנהלו באיזון ובהגינות ללא כל נטייה אל אחד הקצוות או בשליטה של אחד הקצוות המנוגדים זה לזה על זולתו. זאת משום שתכונתו המוּלדת של האדם מורכבת מהפכים אשר החיבור ביניהם אילצם להתמזג זה בזה. אילו בוּדדו והושוו תכונותיהם הטבעיות כי אז לא היה לחלוטין ביכולתן להגיע לידי הרמוניה בשל השוני, הניגודים וההבדלים ביניהן. למרות התחברותן המאולצת אין ביטחון מפני אי התאמה קטנה או גדולה העלולה לגרום לחוסר איזון במבנה. כל תכונה מוּלדת, אשר אי ההתאמה בין מרכיביה מועטת, קרובה יותר לאיזון וככל שתגדל אי ההתאמה ירחק האדם יותר מן האיזון. טבע האדם מתנהל ביחס מאוזן שיש בו אי התאמה ואיזון בהתאם לאיזון ולניגודים אשר בטבע.  

פרק [צח]:  
מדברי אבו נצר ירצהו האל: ניקח לדוגמה שני אנשים. אחד מהם ידע את כל הכתוב בספרי אריסטו — טבע, לוגיקה, מטפיסיקה, פוליטיקה ומתמטיקה — אך כל מעשיו, או רובם, הפוכים מן הראוי במבט ראשון לדעת כולם. השני — פעולותיו כולן תואמות את הראוי, כפי שנראים הדברים לעיני כול במבט ראשון, גם אם אין הוא יודע את כל המדעים אשר יודעם הראשון. השני קרוב יותר להיות פילוסוף מהראשון אשר פעולותיו הפוכות מהראוי לדעת הכול במבט ראשון והוא בעל יכולת גבוהה יותר מהראשון להשיג את אשר השיג הראשון מאשר [יכולתו של] הראשון להשיג את אשר השיג השני. הפילוסופיה במבט ראשון באמת היא השגת האדם את המדעים העיוניים והתאמת מעשיו לראוי באמת במבט ראשון לדעת הכלל. זה אשר מגביל עצמו למדעים העיוניים מבלי שמעשיו יהיו תואמים את הראוי במבט ראשון המשותף לכול, הרגליו המושרשים ימנעו ממנו (101) לעשות את המעשים הראויים במבט ראשון המשותף לכול. לכן, סביר הוא שהרגליו ימנעו ממנו לעשות מעשים התואמים את הראוי במציאות. הרגליו של זה אשר מעשיו תואמים את הראוי במבט ראשון לדעה הכללית לא ימנעו ממנו ללמוד מדעים עיוניים ואף לא להתאים את מעשיו למה שהוא ראוי באמת. זאת משום שמבט ראשון מאלץ אותו לעשות מה שבאמת הכרחי לעשות יותר מאשר לעשות את מה שבמבט ראשון לא עבר את שבט הביקורת. דעה אמיתית היא דעה שעברה את שבט הביקורת ותוקנה בעקבותיה. מבט ראשון מחייב שדעה אשר עברה את שבט הביקורת נכונה יותר מזו שבמבט ראשון.  

פרק [צט]:  
ומדברי אבו נצר רחמי האל עליו: ההסכמה262 הכללית על מעלה כלשהי אין בה הבדלים ולא מחלוקת מאחר שמטרת המעלה היא אחת והיא הטוב הרצוי לעצמו ולא לשום מטרה אחרת מעבר לו. אם התשוקה והמטרה של שני אנשים היא לאותו יעד אשר הוא הטוב לעצמו הרי שהדרך של שניהם אליו אחת היא ואהבתם אליו כשהוא לעצמו היא אחת. כל עוד מטרתם אחת אין ביניהם מחלוקת. זו תקרה כאשר תהיינה התשוקות והמטרות שונות ונבדלות זו מזו. במקרה זה התנהגות שניהם גורמת לכך שההסכמה ביניהם אינה אפשרית משום שמטרתו של כל אחד שונה ממטרת זולתו ואף דרכיהם שונות זו מזו. אלה, למרות הדמיון ביניהן, מוטעות ורעות. הן אינן טובות כמטרה הראשונה וכהסכמה הראשונה למען בקשת האמת, השגת האושר ואהבת המדע והדברים הנעלים.  
ההסכמה השנייה היא למען השגת פרנסה ועזרה הדדית במסחר ובעסקים. זאת מאחר שכל אחד מבין השותפים הנושאים ונותנים רוצה לגזול את חלקו של זולתו כדי להגדיל את רכושו שלו והוא הדין לגבי שותפו שיחסו ואמונו כלפי שותפו דומים, כך שנוצר ניגוד ביניהם.  
שני הראשונים אינם עושים זאת לשם מטרה מחוץ לעצמם ולא לשום דבר שיש בו צורך לזולתם וללא שום קשר למישהו אחר. אין ביניהם כל מחלוקת שהיא כל עוד מטרתם אחת כשם שאין שני האחרים מסכימים זה עם זה כל זמן שמטרותיהם שונות.  
זאת ועוד, האמת היא המטרה בכל דבר והוא הדין באשר לטוב ולמעלה הטובה. שני מבקשי האמת הללו הסכימו על מבוקשם וידעו אותו ואין ביניהם מחלוקת בעניינו. מה שאינו אמת ואינו מעלה טובה הוא הדרך אשר אין ללכת בה ואם ילך בה האדם הרי שהוא טועה ונבוך. [שני האחרים] לא הבינו את מטרתם וחלקו זה על זה בשל ההבדל בין מטרותיהם. הם הלכו בדרך אשר אינה מובילה אותם למטרתם גם אם הם לא הכירו אותה, משום שבקשת האמת טבועה בנפש האדם גם אם הוא מתעצל להשיגה. האם אינך רואה שאילו היית מעריך כל אחד משניהם בהתאם למעלת האמת והידיעה כי אז היה מודה ומכיר בהן גם אם לא פעל למען השגתן בשל מגרעותיו ומכשולים אשר נקרו בדרכו?  
[image: ] 
פרק [ק]:  
(102) העצל והמעמיד פני עצל — תוצאת [מעשיהם] אחת משום שהעצלות מובילה את העצל לקלקול המידות והוא הדין למעמיד פני עצל, כך ששניהם מסכימים על תוצאת מעשיהם שהיא קלקול המידות. המעמיד פני עצל לא יפיק כל תועלת מכך שהוא יודע שהוא התרשל כאשר לא פעל כפי שמתחייב ממנו. העצל אף לא יינזק מכך שהסיח את דעתו בכך שלא פעל כפי שהיה עליו לפעול. זאת משום ששניהם מסכימים זה עם זה על התוספת ונחלקים ביניהם ביחס לידיעה ולבורות.  
 
 
 


			

			
				
					150	במונח "קדמונים" סביר שכוונתו לאפלטון ולאריסטו. 

				

				
					151	במקור "הִיַ", כלומר: היא. 

				

				
					152	מכיוון שהגוף הוא החומר והנפש היא צורת האדם, ברור הוא שרפואת הנפש חשובה מזו של הגוף וזו של המדינאי חשובה מזו של הרופא. ראה אריסטו, על הנפש, תרגום והערות מנחם לוז, עם פירוש מאת אהרן בן זאב, תל אביב 1989, ספר ב, פרק א, 413א 6-2, להלן הנפש. 

				

				
					153	במקור "יַעְרִףֻ" יכיר. יש להבחין בין "עַרַףַ", אותו תרגמתי "הכיר", ובין "עַלִם", אותו תרגמתי "ידע". ראה בטרוורת', אלפאראבי, עמ' 13, הערה 5. 

				

				
					154	במקור "אֻסְטֻקֻסּ", שערוב של המלה היוונית "סטויכיאון", חומר היולי המסוגל לקבל כל צורה שתוטבע בו ע"י היוצר. 

				

				
					155	ראה: אריסטו, אתיקה מהדורת ניקומאכוס, תרגם מיוונית יוסף ג. ליבס, ירושלים ותל אביב, תשמ"ה-1985, ספר א, פרק יג. להלן אתיקה; הרמב"ם, שמונה פרקים, פרק א, דעותיהם. עמ' 118-114. 

				

				
					156	המבדיל בין הליחות הראויות להישמר בגוף ובין אלה הראויות להידחות מן הגוף.

				

				
					157	הכוונה להפרשות.

				

				
					158	במקור "אַלְעִ'דַ'אא אלאוַּל פי אלמַעִדַה", כלומר: המזון הראשון בקיבה. 

				

				
					159	במקור "וִעַאא", דהיינו כלי קיבול. 

				

				
					160	דהיינו הקולט מידע חיצוני באמצעות החושים. כל למידה אנושית פותחת בהשגה חושית שאת ממצאיה מעבד השכל. 

				

				
					161	כלומר: חלק מפעולות הדמיון תואם את המציאות וחלק — לא. 

				

				
					162	ראה אתיקה, ספר ו, פרק א; הרמב"ם, שמונה פרקים, פרק א, ב; דעותיהם, עמ' 129-127. 

				

				
					163	במקור "מִהְנַה", דהיינו מלאכה, אוּמנות, מקצוע. 

				

				
					164	אתיקה, שם, ספר ב, פרק א; הרמב"ם, שמונה פרקים, פרק א, ב. 

				

				
					165	במקור "חִכְּמה", והכוונה היא לידע התיאורטי, בניגוד ל"תַעַקֻּל", החכמה המעשית. 

				

				
					166	ראה דיון מפורט בנושא זה בפרקים לג-מט. 

				

				
					167	ראה אתיקה, ספר ב, פרק א. 

				

				
					168	"נולד" הוא תרגום של "יֻפְטַרֻ". השורש "פטר" משמעו: שבר, ובענייננו שבירת הרחם של האישה היא הלידה. הכוונה היא לתכונות המוּלָדות של האדם. ראה הרמב"ם, שמונה פרקים, פרק ח. 

				

				
					169	שם משותף, הומונים בלעז, הוא שם הנאמר על שתי עצמויות שאין ביניהן כל קשר למרות שמגדירה אותן אותה מילה. למשל: המילה "עין" מצביעה על חוש הראייה, על המעיין, על אות באלף בית, על המספר 70, שהוא הערך המספרי של האות, ועל השמש שהיא "עין הארץ". ראה הרמב"ם, הגיון, שער יג. 

				

				
					170	ראה פוליטיקה, א, פרק ב; אתיקה, ספר ז, א-ג. 

				

				
					171	נג'אר גורס "יַחְ'דִם אלמֻדֻן", דהיינו: ישרת את הערים. בחילופי נוסח הוא מביא את הגירסה "יַחְ'דִם מַדִינַה מִן אלמֻדֻן", כלומר: ישרת עיר אחת מבין הערים. סביר יותר. ראה בטרוורת', אלפאראבי, עמ' 18, הערה 15. נראה כאן כי המלך האמיתי מצוי בדרגה הגבוהה ביותר, גבוהה מזו של המדינאי, אם כי אין אלפאראבי מסביר את ההבדל בין המלך והמדינאי. ראה אתיקה, ספר י, פרקים ז, ח. 

				

				
					172	ראה פוליטיקה א, פרק ב; אתיקה, ספר ז, א-ג; הרמב"ם, שמונה פרקים, פרק ו. 

				

				
					173	במקור "אלסֻנַּה", החוק הדתי המקובל במסורת האסלאם.

				

				
					174	במקור "נאמוס", הכוונה לחוק שהוחק ע"י בני אדם בניגוד לסנה, שהוא החוק הדתי. ביוונית נומוס.

				

				
					175	במקור "אִפְרַאט" ו"נַקְץ", הגזמה וחיסרון. 

				

				
					176	במקור "אַזְיַד" ו"אַנְקַץ" בערך היתרון, כלומר: רב מדיי ומעט מדיי. 

				

				
					177	במקור "אלתַהַוֻּר", דהיינו: הסתכנות ללא שיקול דעת. 

				

				
					178	במקור "בַּיְן אַן לַא יַגְצַ'בַּ עַלַי שַׁיְא אַצְלַא", כלומר: ובין שלא יכעס על שום דבר לחלוטין. 

				

				
					179	במקור "אלחַצְר", הצמצום, ההתכנסות בתוך עצמו, ובהרחבה — הבושה. הכוונה בהקשר זה היא לאדם המצמצם את נוכחותו מחמת הבושה ואינן מעז להביע את דעתו. בחילופי הנוסח מביא נג'אר את הגרסה: "אלחַ'פַר ואלחַ'גַ'ל", דהיינו: המבוכה והביישנות. ההבדל בין שני הנוסחים אינו גדול. ראה הרמב"ם, שמונה פרקים, פרק ד. 

				

				
					180	במקור "אלמֻסְתַחְ'רִג' ואלמֻסְתַנְבִּט", שמשמעו: המוציא והמפיק, מסיק המסקנה, הקובע. 

				

				
					181	ראה פוליטיקה, ספר א', פרק ג'. 

				

				
					182	במקור "כִּבַּאר", דהיינו גדולים. הכוונה כאן היא לא רק לגדולים בממדיהם, אלא לחשובים ולמרכזיים בפעילות גוף האדם. 

				

				
					183	במקור "אִסְתִנְבַּאט". ראה לעיל עמ' 87, הערה 54. 

				

				
					184	במקור "לַהֻ קֻדְרַה עַלַי גֻ'זְא מִן צִנַאעַת אלטִבּ", כלומר: יש לו יכולת על חלק ממלאכת הרפואה.

				

				
					185	ראה אפלטון, המדינה ב, 369ד בתוך: כתבי אפלטון, תרגם מיוונית יוסף ג. ליבס, כרך שני, ירושלים ותל אביב, תשכ"ד. להלן המדינה. לדעת אפלטון (שם, ספר ד') המדינה הראויה היא מונרכיה או אריסטוקרטיה, וארבע המדינות הנחותות ממנה (שם, ספר ח') הן הטימוקרטיה, האוליגרכיה, הדמוקרטיה והטירניה. אלפאראבי רואה ארבע מדינות אלה כ"מדינות בורות", "מֻדֻן גַ'אהִלַה". על סוגי הערים ועל ניגודיה של העיר המעולה ראה דעותיהם, עמ' 153-157, 173-162. מראי מקומות נוספים ראה: דנלופ, עמ' 82. 

				

				
					186	אלה הם תושבי "מַדִינַת אלכַּרַאמַה" או "אלמַדִינַה אלכַּרַאמִיַּה", עיר הכבוד, המקבילה לטימוקרטיה האפלטונית. 

				

				
					187	במקור "סֻנַן", ריבוי של "סֻנַּה", ההלכה המוסלמית שהועברה כמסורת באסלאם. כאן הכוונה לחוק שקובע השליט כדי להביא את תושבי העיר לאושרם, לאו דווקא הדתי. 

				

				
					188	אלפאראבי רואה את עיר הכבוד כטובה ביותר מבין הערים הבורות — "אלמֻדֻן אלגַ'אהִלַה". 

				

				
					189	כוונת אלפאראבי היא לתושבי העיר השפלה, "אלמַדִינַה אלנַדַ'אלַה", המתאימה לאוליגרכיה של אפלטון. זה סוג נוסף של הערים הבורות. 

				

				
					190	כוונת אלפאראבי היא לעיר הנחותה — "אלמַדִינַה אלחַ'סִיסַה", המקבילה לדמוקרטיה היוונית. 

				

				
					191	נג'אר גורס: "אַלַּא יַכּוּן לַהֻ", דהיינו: שלא יהיה לו. עדיף ללכת לפי דנלופ "אִן לַא יַכּון" (עמ' 124), כלומר: אם לא יהיה (ואולי עדיף היה לנסח לפי כללי הדקדוק הערבי: "אִן לַם יַכֻּן לַהֻ"). 

				

				
					192	במקור "עִלְם", ידיעה, מדע, בניגוד לשורש "עַרַףַ", שאותו תרגמתי הכיר. ראה לעיל עמ' 76, הערה 27. 

				

				
					193	יש להבחין בין "עַקְל" שהוא השכל העיוני ובין "תַעַקֻּל" שהוא החכמה המעשית. השכל המעשי הוא "אַלְעַקְל אלְעַמַלִי". על השכל העיוני והמעשי ראה הרמב"ם, שמונה פרקים, פרק א; מו"נ, ג, נד. 

				

				
					194	ראה אתיקה, ספר ו', ג-יא. 

				

				
					195	במקור "מַבַּאדִי", ריבוי של "מַבְּדַא", מהשורש "בַּדַאַ", התחיל. כלומר: נקודת מוצא, התחלה, עיקרון. כיום משתמשים במלה זו במשמעות של: עיקרון. 

				

				
					196	במקור "פִימַא יַחְצֻלֻ לַהַא", כלומר: במה שנוצר, מתהווה אצלו. 

				

				
					197	אריסטו (הנפש, ספר ג', פרקים ד, ה') מדבר מצד אחד על השכל הנפעל, דהיינו הפוטנציאלי, בכוח, המצוי בנפשו של כל אדם. מצד שני קיים השכל הפועל, או המפעיל, שהוא עצם נצחי בלתי חומרי המניע את חשיבתנו בכך שהוא מאפשר הפשטה של דימויים חושיים למושגים אוניברסאליים. פרשניו גיוונו את החלוקה הזאת. הם קבעו כי הבסיס להשכלתנו הוא השכל בכוח ("אלעַקְל בִּאלקֻוַּה"), בעל הנטייה הטהורה להפשטת הדימויים המגיעים אליו מהתחושה. בעצם תהליך ההפשטה הוא מממש את הפוטנציה לפועל ואז הוא השכל בפועל ("אלעַקְל בִּאלפִעְל"). התהליך ההדרגתי של רכישת המושגים והמדעים השונים לידע האנושי הוא השכל הנקנה ("אלעַקְל אלמֻסְתַפַאד"). זהו המידע שעוּבַּד, הנשאר בתודעה האנושית, דהיינו ההישגים האינטלקטואליים העכשוויים של האדם. מחד גיסא הם פסגת ידיעותיו עד הרגע הנוכחי, ומאידך גיסא, הם מהווים קרש קפיצה להמשך הלימוד, כאשר "תקרת" הלימוד עד עתה היא "רצפת" הלימוד מכאן ואילך. התמדת פעילותו של השכל בפועל בנושא מסוים מביאה להפנמתו של המידע ולהפיכתו לחלק אינטגראלי של הווית הלומד. כך חוזר התהליך כל חיי האדם השואף לשלמותו השכלית ומממש את השכל בכוח הטמון בו. השכל הפועל ("אלעַקְל אלפַעַאל") הוא השכל המצוי מתחת לגלגל הירח, הכוכב הקרוב ביותר אלינו והממונה על עולמנו. מכיוון שאין הוא מצוי בחומר, כשכלנו המצוי בגופנו, הוא מכונה "שכל נפרד". משום כך, אין בשכל כזה שום כוחנית, והוא מצוי בפועל תמיד. אחד מתפקידיו של השכל הפועל הוא הפעלת שכלנו הפוטנציאלי והוצאתו מן הכוח אל הפועל. הוא אינו פועל את פעולתו באופן מודע ומכוון, בדיוק כשם שאין השמש מחממת את העולם מתוך ידיעה וכוונה. הוא מקרין, כביכול, מושכלות, נתוני ידע מופשטים, לעולמנו ואין מטרת שכלו של האדם אלא "להתביית" על המושכלות המוקרנים אליו מהשכל הפועל וכך מתעצמת ידיעתו. 

				

				
					198	מופת הוא תרגום של "בֻּרְהַאן" בערבית. ראה לעיל עמ' 32, הערה 71.

				

				
					199	במקור "בִּאלאִסְתִעַארַה", בהשאלה, במובן מושאל, מטפורי. 

				

				
					200	על שמות משותפים ראה לעיל עמ' 81, הערה 43. 

				

				
					201	במקור "שַׁיְאִיַּה", היותו דבר כשלעצמו. 

				

				
					202	ראה הרמב"ם, שמונה פרקים, פרק ג'. 

				

				
					203	על ההנאה והצער כמעידים על הסגולה הטובה ראה אתיקה, ספר ב, פרק ג. 

				

				
					204	במקור "אלח'צומי", כאשר "ח'צומה" הוא ריב, עימות והתדיינות עם היריב. 

				

				
					205	במקור "אַלטַּ'ן אלצַוַאבּ". זו מצויה בדרגה נמוכה יותר מאשר הידיעה האמיתית. 

				

				
					206	ראה לעיל עמ' 98, הערה 73; אתיקה, ספר ו, פרק ז. 

				

				
					207	מאחר והאל הוא הסיבה הראשונה הרי הנמצאים מתחת גלגל הירח מאוחרים לו. השגתו היא התכלית הרחוקה מבחינתם. 

				

				
					208	במקור "גַ'וְדַה", דהיינו טיב, איכות. 

				

				
					209	במקור "תַצְדִיק". זהו שם הפעולה של הפועל "צַדַּקַ" בבניין שני, שמשמעותו היא לייחס לשני את תכונת דובר האמת, להאמין בדבריו. ראה לעיל עמ' 26, הערה 62. 

				

				
					210	במקור "אַלְאִפְרַאט", דהיינו ההגזמה, ההפרזה, שהיא נטישת דרך האמצע המאוזנת והנטייה אל הקצה. 

				

				
					211	במקור "שַרַאִיט", דהיינו תנאים. משמע, תכונות אלה מהוות תנאי לכהונה במשרה זו. 

				

				
					212	ראה דעותיהם, פרק 28, מקום בו מדבר אלפאראבי על שש תכונות, אולם כאן הוא מונה חמש בלבד. מעניין שכאן הוא מדבר על גִ'הַאד, בו בזמן שבעיר המעולה הוא מדבר על "חַרְבּ", דהיינו מלחמה באופן כללי. ראה שם, המקור הערבי, עמ' 130. 

				

				
					213	על סגולותיו של מנהיג העיר המעולה ראה דעותיהם, עמ' 152-149. 

				

				
					214	במקור "טַאִיפַה", כת חבורה, קבוצה, עדה דתית. 

				

				
					215	במקור "מַבְּדַא". ראה לעיל עמ' 97, הערה 69. 

				

				
					216	כלומר, בשל קיומו של מכנה משותף בין אנשים מחמת היותם בעלי מעלה אנושית גבוהה. 

				

				
					217	במקור "חַ'יְרַאת". ניתן לתרגם מילה זו גם: נכסים. 

				

				
					218	במקור "שראיט", כלומר: תנאים. ראה לעיל עמ' 109, הערה 85. 

				

				
					219	במקור "שֻרוּר", דהיינו: דברים רעים, נזקים. 

				

				
					220	ראה אפלטון, החקים ח, עמ' 285-284. אלפאראבי, הביאור הקצר לספר החוקים לאפלטון, מאמר ח, 10. 

				

				
					221	במקור "טַוַאִיף", ריבוי של "טַאִיפַה". ראה לעיל עמ' 110, הערה 88. 

				

				
					222	במקור "אקסאם", דהיינו: חלקים. הכוונה לקבוצות של אנשים שהם חלק מאוכלוסית העיר. 

				

				
					223	במקור "חַמַלַת אלדִין", דהיינו: נושאי הדת. 

				

				
					224	במקור "דַ'וִיהִם". תרגום מילולי: קרוביהם. אין כאן הכוונה לקרבת דם, אלא לקרבה בעיסוק, דהיינו המנהיגים הדתיים, האינטלקטואלים ואנשי הרוח. 

				

				
					225	במקור "חַ'יְר", דהיינו טוּב, עושר, רכוש רב. 

				

				
					226	במקור "גַ'וְהַר" שפירושו עצם, חומר, אלמנט (וגם אבן יקרה). 

				

				
					227	חומר היולי הוא חומר ראשוני קדמון הקיים רק בכוח וכאשר הוא לובש צורה הוא הופך לגוף בעל משמעות ותפקיד. לענייננו היולאני משמעו עצם חומרי. 

				

				
					228	"השכיח" במקור "עַלַי אלאַכְּתַ'ר", דהיינו: על פי רוב. "הנדיר" במקור "עַלַי אלאַקַלּ", מה שמועט יותר. 

				

				
					229	במקור "לַא וּג'וּד", דהיינו אי מציאות, בניגוד ל"עַדַם", העדר. בהתייחס לנאמר בפרק עג נראה כי "עדם" הוא העדר יחסי הקיים בכל דבר שיש לו ניגוד ואילו "אי מציאות" משמעה העדר מוחלט. 

				

				
					230	ראה אפלטון, פיידון, 81א.

				

				
					231	במקור "אַוְלִיַאא אללה", חברי האל, אלו הקרובים אליו. 

				

				
					232	במקור "מַבְּדא", דהיינו נקודת המוצא, העיקרון, המהות. ראה לעיל עמ' 97, הערה 69. הנושא של "השגתו" הוא השכל העיוני, שהרי אלפאראבי משתמש כאן בלשון זכר — "תַצַוֻּרֻהֻ", ציורו, השגתו. 

				

				
					233	במקום "דַאעִיַה" יש לקרוא "דַאהִיַה", ערמומי. תודתי לפרופ' חגי בן שמאי שהפנה תשומת ליבי לטעות זו. 

				

				
					234	הרמס טְרִיסְמַגִיסְטוֹס (הרמס המשולש בגדולה) הוא כינוי יווני לאל המצרי תחות שזוהה עם האל היווני הרמס. היוונים ראו אותו כממציא החכמות. בתקופה ההלניסטית נוצרה במצריים ספרות ענפה בתחומי המדע השונים שיוחסה לו. עבור אלפאראבי הוא דמות היסטורית. ראה מו"נ ג, כט, עמ' 528, הערה 55, כולל ביבליוגרפיה על אתר. 

				

				
					235	הכוונה היא לאלכסנדר הגדול (356-323 לפני הספירה) מלך מוקדון שכבש את ממלכת פרס וכיבושיו היוו פתיחה לתקופה ההלניסטית שארכה למעלה מאלף שנה עד לכיבוש הערבי במאה השביעית לספירה. 

				

				
					236	במקור "וַלִי אללה". "ולי" הוא חבר, אוהב, תומך, בעל ברית, ולענייננו — קדוש מוסלמי המקורב לבורא. ראה לעיל עמ' 125, הערה 105.

				

				
					237	ראה קוראן, סורה 72/3, 17/111, 163/6 ועוד. 

				

				
					238	אלפאראבי רומז כאן להשקפה הסונית המקובלת. הוא אינו מדבר על השגחה פרטית של האל, אלא דרך התיווך של השלטון. 

				

				
					239	ראה קוראן, סורה 100/6.

				

				
					240	דנלופ גורס: "חַמְלַה", דהיינו: להתקיף. אף גירסה זו סבירה. 

				

				
					241	דהיינו האל.

				

				
					242	על שמות משותפים ראה לעיל עמ' 81, הערה 43. 

				

				
					243	הפועל במקור הוא: "קַנַּן", מהמילה "קַאנוּן", חוק. דהיינו: כוננו כחוק. 

				

				
					244	על ההיקשים השונים ראה לעיל עמ' 32, הערה 71. 

				

				
					245	במקור "צַנַאִיע", מלאכות, אולם כאן הכוונה למסגרות, או למשטרים, בהם משתמשים במלאכה זו. ראה בסוף הפסקה הזו. 

				

				
					246	דהיינו הכוח הנסיוני ומלאכת הכתיבה. 

				

				
					247	עולה מדברים אלו, שאלפאראבי נותן לגיטימציה לערים מעולות אחדות ולא לאחת בלבד. 

				

				
					248	במושגינו טירניה. ראה אתיקה, ספר ח', פרק י'; המדינה, ט, 576; דעותיהם, עמ' 153-157. 

				

				
					249	גרסתו של נג'אר היא: "פִימַן לַיְסַ הֻוַ רַאִיסַן", כלומר: למי שאין הוא שליטם. בחילופי הנוסח הוא מביא את הגרסה: "פִימַן לַהֻ רַאִיס", כלומר: למי שהוא שליטם. גרסה זו נראית יותר כהולמת את ההקשר. 

				

				
					250	במקור "לַם יֻסַמּוּא", לא קראו. 

				

				
					251	ראה הרמב"ם, שמונה פרקים, פרק ד', כולל הציטטה מירמיהו ט, א; הרמב"ם, ספר המדע, הלכות דעות, פרק ו, א. להלן הרמב"ם, המדע. ראה, כמו כן, מאמרי: "על מספר סוגיות במשנתו המדינית של ר' משה נרבוני על פי פירושו ל'חי בן יקט'אן' לאבן טפיל", דעת, 60, תשס"ז. אִבְּן בַּאגַ'ה, ב"תַדְבִּיר אלמֻתַוַחִד" רואה אפשרות לאיש המעלה להתבודד ולשרוד, אידיאולוגית ונפשית, גם בחברה בלתי מושלמת. 

				

				
					252	מעלות הנחשבות מעלות אולם אינן כאלה הן אלה המושגות ע"י מעשים שאינם נעשים למען עצמם אלא הם בבחינת מכשיר למען מטרות שמעבר להם. המעלה האמיתית היא זו שהיא תוצאה של מעשים טובים הנעשים למען עצמם בלבד. 

				

				
					253	דהיינו המטפיסיקה. 

				

				
					254	במקור "מַבְּדַא". ראה לעיל עמ' 97, הערה 69. 

				

				
					255	לעיל דיבר אלפאראבי על שלוש שאלות יסוד: מה, ע"י מה וכיצד. בספרו "תַחְצִיל אלסַּעַאדַה", מדבר אלפאראבי על ארבע: מה, ע"י מה, כיצד מתקיים הדבר ולאיזו תכלית. נראית כאן השפעה אריסטוטלית בדבר ארבע הסיבות: חומר, צורה, סיבה ותכלית. ראה להלן עמ' 152, קטע 5 והערה 21 על אתר.

				

				
					256	אותם שני עניינים הם שני הסוגים דלעיל, הסוג אשר אין לו שום עיקרון במציאות אלא עקרון מציאותו והסוג אשר יש למיניו ארבע הסיבות. 

				

				
					257	אלפאראבי מציב כאן את הפילוסוף ואת בעל ההשראה כשני בעלי ידע. הפילוסוף יודע את טבע האפשרי וכיצד להגיע אל הטוב. בעל ההשראה חסר ידע זה. אליבא דידו האפשרי הוא מה שעלה בדעתו או בדעת השואל באותו רגע נתון. אין זו כמובן ידיעה וודאית כזו של הפילוסוף. 

				

				
					258	משמעות הדברים היא שאין אלפאראבי שולל את ההשראה מכול וכול, אלא הוא מתנה את תקפותה בידע העיוני הקודם לה ומשמש כבסיס לה. על השם המשותף ראה לעיל עמ' 81, הערה 43. 

				

				
					259	חַאמִד אִבְּן מֻחַמַּד אִבְּן אִבְּרַאהִים אלחַ'טּאבִּי הוא בן זמנו של אלפאראבי וחיבר בין השאר ספר על החדית'. פרק זה נראה כתוספת לספר. הפרקים צז-ק מצויים בכתב יד צ'סטר ביטי. 

				

				
					260	במקור "מַפְטוּר". ראה לעיל עמ' 81, הערה 42. 

				

				
					261	במקור "תַפַאוֻת", דהיינו: הבדל, הפרש, פער, חוסר תאום. 

				

				
					262	במקור "אִגְ'תִמַאע", דהיינו התאגדות. נראה שכאן הוא משתמש במילה זו בהוראת המילה "אִגְ'מַאע", כלומר: הסכמה כללית. 

			מבוא 

			שם החיבור, שתרגומו לעברית הוא: השגת האושר, מעיד על מטרתו: כיצד יזכה האדם כפרט והאומה ככלל באושר בעולם הזה ובעולם הבא. אושר זה ניתן להשגה ע"י מימוש הפוטנציאל השכלי של האדם המוגדר כבעל חיים מדבר, דהיינו הוגה. יכולת ההגות אשר בה ניחן האדם היא פוטנציאל אשר על האדם לממשו במהלך חייו ולהמריץ את זולתו לשם כך. כך אף האומה ככלל תזכה לאושרה כפי יכולתה.  

			על האדם להשיג ארבע מעלות: העיונית, המחשבתית, המוסרית והמעשית. העיונית היא ידיעה וודאית המושגת בהוכחות מופתיות על הישים כולם. כדי להשיגה יש להסתמך על הידע שרוכש האדם על הישים תוך כדי מפגשו היומיומי אתם כאשר הוא נשען על ההיגיון הטבוע בו מעצם היוולדו. הידיעה הוודאית תסייע לאדם להבחין בין האמת מחד גיסא ובין הסברה, הדמיון ודעת הקהל מאידך גיסא שיש להטיל ספק בוודאותן.  

			נקודת המוצא של המעיין היא האובייקטים הנתפסים ע"י החוש. בעקבותיה משתמש האדם בכליו האינטלקטואליים המנתחים את נתוני החושים. כך לומד האדם על התמיינותם של הישים למינים ולסוגים ועל חוקי הטבע העומדים ביסוד האינטראקציה ביניהם.  

			הכרת חוקי הטבע היא הבסיס להכרת יסודות הנמצאים וממנה נובעים אף עקרונות ההוראה. נקודת ההתחלה היא הישים המאופיינים הן כעצמים והן מספרית. מכאן צומחים המדעים השונים: המתימטיקה, ההנדסה, האסטרונומיה, האופטיקה, המכניקה ועוד.  

			בחינת הסיבות לקיומם של הישים מביאה להבחנה בין סוגי ההוכחות השונות ולפיתוח ההוכחה המופתית שעיקרה בהבחנה בין הסיבה והמסובב ובהכרת ארבע הסיבות אותן מנה אריסטו: החומר, הצורה, הפועל והתכלית. כך מעפיל האדם מהישים הטבועים בחומר לישים מופשטים, לנפש, למהות האדם, לישים השמימיים, דהיינו מן הפיסיקה למטפיסיקה. מתוך למידת הסיבות וסיבות סיבותיהן וכן הלאה מגיע האדם עד לסיבה הראשונה של המציאות כולה, זאת שאין כל סיבה למציאותה והיא הסיבה לכל הישים הנמצאים.  

			מכאן מגיע האדם לעיסוק באדם, בתכלית אשר למענה נוצר ובדרכים בהן ישיג האדם את שלמותו. זו תושג ע"י ההתאגדות המדינית המחייבת את האדם ליצור קשרים עם זולתו כאשר כל אחד יכול להגיע לידי שלמותו בהתאם ליכולותיו המוּלדות. בכל התאגדות מדינית קיימים אנשים ברמות שונות מהשליט עד לרמה הנמוכה ביותר, תופעה החופפת את מארג הישים הטבעיים בעולם מהסיבה הראשונה עד לישים הנחותים ביותר.  

			בחייו המדיניים על האדם לפעול בהתאם למסקנות אליהן הגיע בעיונו. לשם כך זקוק הוא למעלה השנייה, המחשבתית, דהיינו כיצד ליישם הלכה למעשה את מסקנות עיונו כדי להשיג את תכליתו בהתחשב במקרים ומצבים משתנים שאינן נצפים מראש. זאת ועוד, כאשר מתכוון האדם לממש אינטרס מסוים ורצונו נתקל ברצונותיהם של אחרים הוא זקוק אף למעלה השלישית, המוסרית, כדי  

			להבחין בין המעשים הטובים אותם עליו לעשות ובין המעשים הרעים מהם עליו להימנע. הן המצבים המשתנים והן אפשרות התנגשות רצונותיהם של אנשים אינם מכוסים ע"י המדעים העיוניים העוסקים במושכלות אשר עליהם לא חל כל שינוי ואילו במקרה דנן במצבים משתנים עסקינן. כדי שהמטרה תהיה נעלה אף על הדרכים למימושה להיות מעולות, דהיינו מגובות ע"י המעלה המוסרית. ככל שירבה מספר האנשים שיפעלו בדך זו למען המטרה המשותפת לכולם כן תתעצם הן מעלתם האישית של הפרטים והן מעלה החברה בכללותה.  

			ניהול העיר מחייב את ארגון הצבא, הכלכלה והמלאכות השונות. האחראי לניהולם, דהיינו השליט, חייב להשיג את השלמות הרביעית, המעשית.  

			כל ארבע המעלות הללו שלובות זו בזו ואין לנתק ביניהן. העיונית עומדת בראש כולן שהרי בעל המעלה המחשבתית אינו יכול לצפות מקרים העשויים להתרחש אלא אם ירכוש מן העיונית את התובנה והראייה הכוללת. אין לנהל את החברה בצורה מעולה אלא אם השיקול המוסרי, שעיקרו העיון הפילוסופי, עומד בבסיס המחשבתית ומכוון את המעשית.  

			מי שניחן בכל המעלות האלה הוא השליט, שהוא אף בעל המעלות כולן, דהיינו הוא פילוסוף. הוא הגיע למעלתו לא רק בזכות לימוד ממושך, אלא עליו להיות ניחן קודם כול בנתונים טבעיים מוּלָדים, באינטואיציה ובהשראה (חַדְס וַאִלְהַאם). ברורה כאן השפעה אפלטונית בראיית השליט־הפילוסוף. עניין הצורך בהשראה מעלה בזיכרון יסודות שיעיים המאפיינים את האמאם השיעי, מה גם שאלפאראבי משתמש במונח זה כדי לאפיין את השליט־הפילוסוף.  

			השליט העליון מגיע לתפקידו בהיותו בגיל חמישים והוא בשיא בשלותו. כדי לנהל את עניני העיר עליו להסתייע במנהיגים בעלי מעלות הנמצאים תחתיו והמנהלים את ענייני הצבא, הכספים, המלאכות וכו'. לצידו יעמדו מחנכים אשר יעצבו את אופיה של האומה כדי להביא את תושביה למעלתם הגבוהה ביותר כפי יכולתם. זאת בשתי דרכים, דרך החינוך המילולי של הצגת טעונים משכנעים ודרך הכפייה כלפי הבלתי ממושמעים. ההנחלה היא גם ברמה התיאורטית וגם בדרך של חקיקת חוקים מעצבי הרגלים.  

			מאחר שהאוכלוסיה מורכבת מבעלי יכולות שונות, על השליט, אשר לו ידע שנרכש בהוכחות מופתיות, לנהל מערכת חינוך דיפרנציאלית התואמת את כישוריהם של תושביו. קיימת ביניהם אליטה אינטלקטואלית, אליה ניתן לפנות בדרך של הוכחות מופתיות וודאיות, בצד המון המוגבל בידיעותיו אליו ניתן לפנות בדרך השכנוע באמצעות דימויים וחיקויים של האמת העיונית המצויה מחוץ לתחום השגתו. השליט אינו רק פילוסוף אלא אף מחנך מעולה היכול "לתרגם" את האמת המופתית ולהביעה בדרכים שונות לפי צרכי הקבוצות השונות. ככל שיכולת הנחלתו את החכמה גדולה יותר כן יותר שלם הוא כפילוסוף.  

			שכנוע האליטה באמצעות ההוכחות המופתיות היא דרך הפילוסופיה ושכנוע ההמון בדך הדימויים והחיקויים היא דרך הדת. שתיהן עוסקות הן בסיבות הראשונות לנמצאים והן בתכלית האדם ושאר הנמצאים אלא מה שהפילוסופיה משיגה ומציגה באופן המוכח שכלית מציגה אותו הדת כדימויים וכחיקויים של העולם האלוהי במונחים מעולמנו המוחשי.  

			האמאם, הפילוסוף והמחוקק הם אחד. הפילוסוף ניחן במעלה העיונית השלמה הכוללת אף את שאר המעלות. המחוקק מתאפיין במעלה המעשית, ביישום העיון בחיי המעשה. האמאם הוא המופת לזולתו בעיוני, במחשבתי ובמעשי.  

			הפילוסופיה, טוען אלפאראבי בחתימת חיבורו, הוא מדע עתיק יומין שמקורו בבבלים ומשם הגיע למצרים, ליוונים, ליוונים, לסורים ומהם לערבים. עובדה היא שכל עולם המונחים הפילוסופיים מקורו ביוונית. מוריו של אלפאראבי הם אפלטון ואריסטו. "תַחְצִיל אלסַּעַאדַה", כפי שמצהיר אלפאראבי בסיום חיבורו, הוא החיבור הראשון בעקבותיו יציג אלפאראבי את הפילוסופיות של שניהם.  

			כותרת החיבור בצורה הנוכחית המוכרת לנו מופיעה לראשונה במהדורה אשר יצאה לאור בחיידר אבאד ב־1345 להג'רה ומאז התקבל שם זה לחיבורנו. דא עקא, מהדורה זו אינה מוהדרת וחלו בה טעויות אשר תוקנו במהדורה לפיה תרגמנו את החיבור. הטקסט במהדורה זו הוהדר ע"י הד"ר ג'עפר אליאסין ע"פ ארבעה כתבי יד, של המוזיאון הבריטי (add. 7518 Rich), של ספריית טופ קאפי סאראי באיסטנבול (1730), של ספריית משכאת באוניברסיטת טהרן (240) ושל ספריית האוניברסיטה המרכזית בטהרן (2110). המהדורה כוללת הקדמה, סקירת כתבי היד אשר שימשו לההדרה, תצלומים של קטעים מכתבי היד, חילופי נוסח, הערות, גלוסאר וביבליוגרפיה.  

			 

			 

			 

		

	
		
			ספר השגת האושר263 
אשר חובר בידי המורה השני264 

			בשם האל הרחמן והרחום אשר בו נֵעָזֵר 

			
					(49) המעלות265 האנושיות אשר באמצעותן אומות ואזרחי ערים ישיגו את האושר הארצי בעולם הזה ואת האושר הנעלה בעולם הבא266 הן מארבעה סוגים: המעלות העיוניות, המעלות המחשבתיות,267 המעלות המוסריות והמלאכות המעשיות.268 המעלות העיוניות הן המדעים269 אשר מטרתם הסופית היא להביא לידי כך שהנמצאים על כל הכלול בהם יהיו מושכלים בוודאות. יש ידיעות אשר בחלקן הן בלתי נפרד מן האדם משחר הולדתו באופן שאין הוא חש ואינו יודע כיצד ומִנַיִן רכש אותן. אלה הן הידיעות הראשונות.270 עליהן נבנות הידיעות הנרכשות באמצעות התבוננות, בחינה, הסקת מסקנות, הוראה ולימוד. הדברים הידועים לאדם על ידי הידיעות הראשונות הן ההקדמות הראשונות271 המשמשות בסיס לידע הנבנה עליהן והמושג ע"י בחינה, הסקת מסקנות, הוראה ולימוד. 

					הדברים אשר נלמדים באמצעות בחינה או הוראה אינם ידועים לאדם משחר הולדתו, וכאשר עברו את תהליך הבחינה והחקירה אז הוא מבקש לדעת אותם. (50) ולאחר מכן, כאשר באמצעות חקירה ולימוד מגיע האדם לידי שכנוע,272 דעה או ידיעה, כי אז הם הופכים להיות מסקנות. כל מה שאנו מבקשים הוא להגיע אל האמת הוודאית. אלא שלעיתים קרובות אין אנו משיגים את הוודאות אלא בחלק מן הדברים, ובחלקים אחרים אנו מגיעים לסברה או לשכנוע. יש ואנו מגיעים רק לדמיונו של הדבר ופעמים שאנו תועים ומאבדים את דרכנו באופן שאנו מדמים שכבר פגשנו בו על אף שהדבר כלל לא אירע. לעיתים אנו באים במבוכה כאשר ההנמקות בעד ונגד אותו עניין נראות לנו כשוות זו לזו. הסיבה [למבוכה] זו היא השיטות השונות בהן אנו משתמשים בעיסוקנו בעניין המבוקש, שהרי אין זה אפשרי שדרך אחת תוביל אותנו לשיטות שונות לפתרונו. מה שמוביל אותנו למסקנות שונות בפתרון בעיות שונות אלה הן דרכים שונות273 אשר אין אנו חשים לא בשונוּת ולא בהבדלים ביניהן, אלא אנו סבורים כי אנו משתמשים באותה דרך תמיד בפתרון כל בעיה שהיא.  לפיכך, לשם פתרון בעיה כלשהי ראוי לנו להשתמש בדרך אשר תוביל אותנו לוודאות, ובדרך אחרת לפתרון בעיה אחרת בדרך הדומה לה או בדרך אשר תוביל אותנו לשכנוע ולסברה מבלי שנחוש בהבדל ביניהן. כך ייראה לנו כי קיימת רק דרך אחת ויחידה וכי הדרך בה השתמשנו במקרה השני דומה לזו בה השתמשנו במקרה הראשון. זהו המצב בו אנו נתקלים ברוב מגעינו עם מרבית אנשי העיון והמחקר.  
מתברר מכאן כי לפני שנתחיל במחקר בנושאים המבוקשים עלינו לדעת כי כל שיטות החקר הן מקצוע274 [בפני עצמו]. עלינו אף לדעת כיצד להבחין בין השיטות השונות הללו באמצעות סימני היכר המבדילים ביניהן. כמו כן עלינו לפתח את כישורינו המדעיים והטבעיים המוּלָדים275 לשיטה אשר תיתן לנו את הידע כיצד לעשות את ההבחנות הללו. זאת (51) משום שכישורינו המולדים אינם מספיקים להבחין בין השיטות הללו זו מזו. אשר על כן עלינו לוודא בבירור מה הם התנאים והמצבים של ההקדמות הראשונות ומה סדרן, וזאת כדי שינחו בוודאות את החוקר אל האמת ואל הידיעה הוודאית שהיא אכן האמת. כמו כן מה הם התנאים והמצבים של ההקדמות הראשונות ומה סדרן לבל יביאו את החוקר לידי סברה ושכנוע עד אשר ידמה לעצמו כי זו אמת וודאית בה בשעה שאינה כזו. במצב זה עלול החוקר לסטות מן האמת ויבוא במבוכה עד אשר לא ידע מהי האמת אותה הוא מבוקש. כך עלול החוקר להגיע לא אל האמת עצמה אלא מה שהוא דמות האמת ודמיונה.276  


					כאשר כל אלו יהיו ידועים לנו אז נוכל להתחיל לעסוק בחקר הנמצאים או בחקירה עצמית או כתלמידים מפי מורינו. זאת משום שרק לאחר ידיעתם נוכל לדעת את דרכי החקירה, ההוראה והלימוד. יכולת זו תאפשר לנו להבחין במסקנותינו בין האמת הוודאית, הסברה, האם זהו הדבר עצמו או דמיונו ודמותו. בדרך זו נבחן את מה שלמדנו מפי מורינו ואת מה שנלמד את תלמידינו.  

					הידיעות הראשונות הנוגעות לגבי כל סוג מהנמצאים הם נקודת המוצא277 להוראה באותו סוג.278 זאת בהנחה שהן כוללות את התנאים והמצבים המנחים את החוקר במחקרו אל האמת הוודאית אותה הוא מבקש להשיג במחקרו באותו סוג. אם למינים הכלולים בסוג זה279 או למרביתם יש סיבות אשר בהן, (52) מהן, או למענן קיימים אותם המינים אשר סוג זה כוללם, כי אז הם עקרונות המציאות הנכללות באותו סוג המהוות מושאים לחקירת החוקר ועקרונות ההוראה שלו זהים לעקרונות מציאותו.  מאותן ידיעות ראשונות נובעות ההוכחות הקרויות הוכחות מופתיות280 הנותנות תשובה לשאלה מדוע281 הנמצא קיים ולשם מה הוא קיים. אולם כאשר המידע הכולל את המצבים והתנאים המנחה את החוקר לידיעה אמיתית של סוג מסוים מן הנמצאים מהווה סיבה לידיעתנו את מה שנכלל בסוג זה מבלי שהוא מהווה בסיס לקיומו של דבר מה מהם כי אז עקרונות ההוראה של אותו סוג שונים מעקרונות מציאותו. ההוכחות המופתיות הנובעות ממידע זה יעסקו בשאלה האם אותו יש קיים, מה הוא, אולם לא לשם מה הוא קיים. 


					סיבות282 הנמצאים ארבע:283 מה, ע"י מה ואיך הדבר קיים. לשאלות אלה יש משמעות אחת: ממה הוא קיים ולשם מה קיומו.284 כאשר אנו שואלים ממה [נובעת] מציאותו בדרך כלל אמורים הדברים בסיבה הפועלת או בחומר, כך שהסיבות והעקרונות למציאותו של נמצא כלשהו הם ארבעה. מבין סוגי הנמצאים קיים אחד אשר אין למציאותו סיבה כלשהי לחלוטין והיא הסיבה הראשונה285 למציאות שאר הנמצאים. סיבה זו היא בלבד מהווה את הסיבה לחקירתנו אותה. ממנה נובעות ארבע הסיבות כולן ומהן אותן שלוש אשר הסיבה למציאותן אינה חומר.  

					כל מדע אשר מטרתו היחידה היא השכלת הנמצאים שואף בראש וראשונה לדעת בוודאות מהם המינים הנכללים באותו סוג ובהמשך לדעת בוודאות את עקרונות מציאות המינים הכלולים באותם סוגים, מהותם ומספרם.286 אם (53) יגיע החוקר לידיעת ארבע הסיבות עליו למצותן כולן ולא להצטמצם בחלקן ולנטוש את השאר. ואם לא יגיע לידיעת ארבע הסיבות כולן ראוי לו ללמוד את אותן סיבות שעלה בידו למוצאן, בין אם הן שלוש, שתיים או אחת. יתירה מזאת, אל לו להצטמצם לעסוק בסיבות הקרובות של אותו סוג אלא ראוי לו לחקור את סיבות הסיבות ולאחר מכן את סיבות סיבותיהן עד אשר יגיע אל הסיבה הרחוקה ביותר של סוג זה ואז יעצור. ואם לסיבה רחוקה זו אשר היא הסיבה הרחוקה ביותר של אותו סוג יש סיבה נוספת אך אינה לאותו סוג אלא לסוג אחר אל ינסה ללומדו אלא יעקוף אותו וידחה את הדיון בו עד אשר יגיע אל העיון במדע הכולל אף את אותו סוג.  כאשר עקרונות ההוראה של אותו סוג בו מעיין החוקר זהים לעקרונות המינים הכלולים בו כי אז יוכל החוקר להשתמש בעקרונות ההוראה הידועים לו עד אשר יקיף בידיעתו את המינים הכלולים באותו סוג. אז ידע הוא בכל עניין אותו הוא מבקש לדעת האם אותו דבר הוא כפי שהוא ומדוע, עד אשר יגיע בידיעתו אל המרב שביכולתו להגיע בסוג זה.  


					ייתכן שעקרונות ההוראה של סוג מסוים שונים מעקרונות מציאותו. תופעה כזאת עשויה לקרות כאשר המינים המהווים חלק בלתי נפרד מאותו סוג אינם ברורים ואינם ידועים מלכתחילה, ואז עקרונות ההוראה של אותם נמצאים שונים ובאים בעקבות עקרונות מציאותם. במקרה כזה, כדי להגיע לידיעת סיבת מציאות הנמצאים (54) יש להתחיל בעקרונות הוראתם ולדרגם לפי מעלתם כדי להגיע למסקנה הנובעת מהם בהכרח. מסקנה זו היא סיבת מציאות הנמצאים על מעלתם וסדרם. עקרונות הוראתם היא סיבה לידיעתנו את סיבות המציאות, והמסקנות הנובעות מהם הן הבסיס לידיעתנו את סיבות מציאותם אשר מוסכם שהם עקרונות ההוראה. בדרך זו יוכל הלומד לעלות מלימוד עקרונות ההוראה, המצויים במעלה נמוכה מידיעת סיבות המציאות, אל הידיעה הוודאית של הדברים המצויים ברמה גבוהה מהם.  אם לסיבת המציאות אשר הגענו אליה בדרך זו יש סיבה אחרת גבוהה ורחוקה ממנה נראה בה נקודת מוצא ממנה נעלה אל סיבת הסיבות. נמשיך ללכת בסדר זה עד אשר נגיע אל סיבת הסיבות אליה ניתן להגיע בחקירת סוג זה.  


					לאחר שהגענו אל עיקרון כלשהו,287 בהסתמך על דברים אשר מציאותם ידועה מתוך אותה נקודת מוצא,288 אין זה מן הנמנע כי קיימים דברים נוספים הנובעים מאותו מקור289 אשר קיומם היה נסתר מאיתנו מלכתחילה ולא ידענו דבר אודותם. וכאשר אנו יוצאים מנקודת המוצא של עיקרון זה,290 אשר זה עתה התוודענו אליו, כהנחה אשר ממנה אנו ממשיכים ללמוד דברים אחרים הנובעים ממנה,291 כי אז עיקרון זה292 יספק לנו מידע על דברים אלו האם הם קיימים ולשם מה. זאת משום שאין זה מן הנמנע שדברים רבים293 נובעים מעיקרון אחד294 כאשר אחד מאותם דברים רבים295 הוא בלבד ידוע לנו מלכתחילהו. מאידך גיסא, אותו עיקרון296 ושאר הדברים האחרים הנובעים ממנו297 נסתרים מידיעתנו. אשר על כן אנו עולים מאותו אחד הידוע לנו298 אל ידיעת הדברים האחרים299 הנובעים ממנו כאשר אותו אחד משמש לנו נקודת מוצא להבהרת אותם דברים אחרים הנובעים ממנו אך הנסתרים מידיעתנו300 ומידיעה זו נעלה אל ידיעת מציאותם וסיבתה.  אם אותו עיקרון301 (55) נובע מעיקרון אחר302 נשתמש באותו עיקרון303 כדי להבהיר לעצמנו את מקורו.304 ידיעת קיום מקורו305 הקודם לו יספק לנו מידע הן על קיומו של אותו עיקרון בלבד,306 והן על סיבת מציאותו.  
יתר על כן, אם העיקרון של ג דומה לקודמו במובן זה שיש לו עיקרון העומד מעליו והדומה לו307 ויש דברים הנובעים ממנו, נשתמש בעיקרון ג כדי להסביר את עקרון ד ואת הדברים האחרים הנסתרים הנובעים ממנו.308 כך נדע מאותו עיקרון על קיומו ומשאר הדברים הן על קיומם והן על סיבתם. 


					הסוג הראשון של היֵשים309 המשמשים אובייקט לעיון הוא אותם ישים הנתפסים בקלות על ידי האדם ואשר אין זה סביר שהאדם ייפול למבוכה או לבלבול [בעיון בהם].310 המדובר הוא במספרים ובעצמים. המדע העוסק במספרים ובעצמים הוא המתימטיקה. ראוי להתחיל קודם במספרים אשר באמצעותם ניתן להעריך דברים ועצמים הניתנים להערכה.  יחד עם זאת ניתן באמצעותם להעריך עצמים בעלי גודל הניתן למדידה ע"י צורתם, מצבם, סדר אבריהם ומבנה גופם הנאות באשר אלו הם מאפייניהם ומשום שניתן לתאר ממדים אלו במספרים. ניתן לבדוק ישים אלו משתי נקודות מבט. הראשונה מצד היותם עצמים והשנייה מצד היותם ניתנים (56) להערכה מספרית. אשר לעצמים אשר ההערכה המספרית אינה רלוונטית להם הרי זאת רק משום שהם מתאפיינים בהיותם בעלי אברים מסודרים באופן הרמוני ומבנה גוף נאות וסימטרי. לאחר מכן יש לעיין בכל שאר הישים, דהיינו בבעלי האברים המסודרים ובעלי מבנה גוף נאות וסימטרי אשר ניתן להעריכם מספרית. כך יקיף המעיין בידיעתו את כל העצמים בעלי הממדים וייחס להם מה שמאפיין אותם כבעלי צורה, מצב, מידה, סדר, הרכב וסימטריה הן מצד היותם עצמים והן מצד היותם ניתנים להערכה מספרית. מכאן יגיע החוקר לעיסוק במדע האופטיקה, הגלגלים הנעים, גרמי השמיים, המוסיקה, מדע המשקולות והמכניקה.311  


					מכאן יתחיל המעיין לבחון את הדברים לפי סוגם בהתאם לאמת המידה של העצם, המספר ועקרונות המתימטיקה ויסדרם בסדר ההגיוני שנזכר לעיל. זאת מתוך הכוונה לחקור כל פריט עד תומו עד אשר יגיע לידי ידיעת כל הפריטים השייכים לאותו סוג ויסודות אותו מקצוע. אז עליו לעצור מאחר שמה שנשאר להיחקר במדע אותו הוא בודק בנושא המספר והעצם דומה למה שכבר חקר.  המאפיין מדע זה העוסק במספרים ובעצמים הוא שעקרונות ההוראה שלו הם אף עקרונות המציאות. לכן ההוכחות המופתיות במדע זה כוללות את שני העניינים. הן מספקות מידע הן על מציאותו של האובייקט והן על סיבת קיומו. כל אלה הן הוכחות מופתיות הן על קיומו של הדבר והן על סיבת קיומו. אשר לסיבות (57) קיומו של הדבר מדע זה עוסק רק בשאלה מה הוא הדבר, מדוע וכיצד הוא קיים להוציא את שלושת האחרים. זאת משום שמספרים ועצמים הקיימים במוחו של החוקר כאשר הם נטולי חומר אין להם סיבות הקשורות לסוגם חוץ מאותן הסיבות לקיומם שנזכרו קודם. יש להם סיבות אחרות הקשורות רק בהקשר להתהוותם באופן טבעי או רצוני כאשר הם מתייחסים לחומר. משום כך מדע זה אינו עוסק בהם כאשר הם בחומר ולא במה שמחוץ להם כאשר הם נטולי חומר.  


					החוקר מתחיל בראש וראשונה במספרים,312 ממשיך בעצמים313 ולאחר מכן בכל שאר הדברים אשר ענין הגודל והמספר רלוונטי להם בעצמם,314 דהיינו אופטיקה, העצמים המתנועעים אשר הם גרמי השמיים, מוסיקה, מדע המשקולות והמכניקה. החוקר המתחיל בדרך זו פותח בדברים הניתנים להבנה ולהַמְשָגָה315 ללא כל קשר לחומר. בהמשך הוא עשוי להזדקק לאובייקטים שיש להם קשר ולו קל ביותר לחומר, לאחר מכן לאובייקטים בעלי קשר חזק יותר לחומר ומשם לאובייקטים שהגודל והמספר הם חלק בלתי נפרד מהם והיכולת להבינם תלויה בקשר שלהם אל החומר. משם ממשיך המעיין לגרמי השמיים ומשם למוסיקה, למשקולות ולמכניקה ובעקבותיהם הוא נאלץ לעסוק בדברים שקשה להבינם או שאינם קיימים אלא כאשר הם מתגלמים בחומר. אז הוא ייאלץ להגיע לדיון בסיבות נוספות פרט לשאלות על מה, מנין וכיצד. כאן הוא מגיע (58) לנקודת הגבול בין הסוג אשר אינו עוסק בשום סיבה אחרת מסיבות המציאות פרט לשאלה מהו, ובין הסוג אשר המינים הכלולים בו כוללים את ארבע הסיבות.316 אז יגיע אל הסיבות הטבעיות ויתחיל בעיסוק בנמצאות אשר ארבע הסיבות הן חלק בלתי נפרד מהם. סוג זה הוא אשר לא ניתן להבינו אלא בחומר ואז החומר ייראה לו טבעי.  

					בנקודה זו על המעיין להתחיל בלימוד עקרונות המתימטיקה שהם ההקדמות הראשונות ולקחת מהם את המתאים ללמוד בנושא זה.  אז עליו להתחיל לחקור את נושא העצמים, מרכיביהם וסוגיהם, דהיינו העולם כולו על כל הכלול בו. ככלל, המדובר הוא בסוגי העצמים המוחשיים או באותם עצמים הכוללים מרכיבים מוחשיים דהיינו גרמי השמיים, האדמה, המים, האוויר ודומיהם: האש, האד וכדומה. לאחר מכן יחקור את האבנים, המחצבים המצויים על פני האדמה ותחתיה, ולבסוף הצמחים, בעלי החיים שאינם מדברים ובעלי החיים המדברים.317 על כל אחד מהסוגים הללו ועל כל מין ממיני כל סוג הוא ייתן דיווח על קיומו ועל סיבות קיומו. על כל בעיה המתעוררת לגביו הוא ידווח על עצם קיומו, מהו, ע"י מה, כיצד ולשם מה הוא קיים. הדיווח שהוא ייתן לא יצטמצם בסיבות הקרובות של כל נמצא ונמצא, אלא את סבות סיבותיו וסיבות סיבות סיבותיו עד אשר יגיע אל את סיבותיו הגופניות הראשונות.  


					(59) עקרונות ההוראה של כל מה שמדע זה כולל הם עקרונות מציאותו. מעקרונות ההוראה ניתן להגיע אל ידיעת עקרונות המציאות. זאת משום שעקרונות ההוראה בכל סוג מסוגי הישים הטבעיים נובעים מעקרונות קיומם כי סיבות הקיום של סוג זה הן הבסיס אשר על רקעו נבנים עקרונות ההוראה של אותו סוג. משום כך, ניתן לעלות ולהגיע אל ידיעת עקרונות המציאות של כל סוג או מין על סמך הכרת מציאות הפרטים הנובעים מאותם עקרונות. אם סיבות הקיום של האובייקט הן קרובות ולהן סיבות [רחוקות יותר] כי אז הסיבות הקרובות הן הבסיס להוראה מהן יעלה המעיין לידיעת סיבותיהן. כאשר ידע המעיין את סיבותיהן הוא ימשיך עד אשר יגיע לידיעת סיבות הסיבות ומשם עד אשר יגיע אל הסיבות הראשונות של אותו סוג.  

					וכאשר יגיע המעיין מידיעת עקרונות ההוראה אל ידיעת סיבות המציאות, יתברר לו כי קיימים ישים נוספים שאינם ידועים לו הנובעים מאותן סיבות. אז ישתמש החוקר בהוראתו באותם ישים שהם סיבות המציאות כסיבות ההוראה ומהם יגיע אל הישים הנחותים מהם. במצב זה הוא עוסק הן בסיבות המציאות והן בישים הנובעים מהם שהם עקרונות המציאות וההוראה כאחד. כך ידיעתנו את עקרונות ההוראה ואת סיבות המציאות זהה. בדרך זו אנו הולכים באשר לכל סוג של ישים מוחשיים על כל המינים הכלולים בו.  כאשר מגיע האדם לבסוף בעיונו אל הגופים השמימיים ובוחן את עקרונות318 מציאותם הרי שעיון זה בעקרונות מציאותם מאלצו לעסוק בישים319 שאינם טבעיים ובלתי טבעיים אלא בישים שהם מושלמים במציאותם יותר מהטבע (60) ומהישים הטבעיים שאינם גוף ואינם ישים המצויים בגוף. לכן המעיין זקוק לסוג אחר של חקירה ולידע מדגם אחר, נבדל, העוסק בישים מטפיסיים. בנקודה זו עומד האדם בתווך בין שני מדעים — מדע הטבע והמדע העוסק במה שמעל הישים הטבעיים, דהיינו המטפיסיקה. זאת, למען בחינה והוראה מסודרים של הנמצאים לפי מעלתם במציאות.  


					וכאשר יגיע אדם בעיונו לבחינת העקרונות המקיימים את בעלי החיים הוא ייאלץ לעיין בנפש ומכאן ללמוד על עקרונות הנפש. מכאן הוא יעלה לרמה גבוהה יותר של עיון בבעלי החיים המדברים,320 וכאשר יבחן את עקרונות מציאותם יהא עליו לשאול את עצמו ע"י מה, כיצד, ממה ולשם מה הם קיימים.321 אז הוא יכיר את השכל והמושכלות. במצב זה יהא עליו לבחון מהו השכל, ע"י מה, כיצד, ממה ולמען מה הוא קיים. בחינה זו תאלץ אותו ללמוד על יסודות אחרים שאינם גוף, אינם נמצאים בגוף, שלא היו ולא יהיו בגוף. כך הוא יגיע בעיונו בבעל החיים המדבר אל הדומה למה שהגיע אליו בעיונו בגרמי השמיים. המדובר הוא ביסודות בלתי גשמיים המתייחסים לגרמי השמיים כמו היסודות הבלתי גשמיים אליהם התוודע בעיונו בגרמי השמיים. כך יגיע הוא לעיון בנפש, בשכל, בגורמי התהוותם, בתכלית ובשלמות העליונה אשר למענה נוצר האדם וידע כי המרכיבים הטבעיים באדם ובהוראה אינם מספיקים להביא את האדם לידי שלמותו אשר למען ההגעה אליה נוצר. יתברר לו כי עליו להגיע אל היסודות הטבעיים אשר באדם ובעולם322 אין די בהם כדי להביא את האדם לידי שלמותו אשר למען ההגעה אליה נועד. אז יתברר לו כי האדם זקוק לעקרונות אינטלקטואליים (61) ושכליים אשר באמצעותם הוא יפעל כדי להגיע אל אותה שלמות. בנקודה זו כבר צץ לנגד עיני המעיין סוג אחר של דברים השונים מהעולם המטפיסי ועליו לבחון מה כלול באותו סוג. אלה הם הדברים אשר מהווים מטרה עבור האדם, זו אשר באמצעות העקרונות השכליים אשר בו הוא יגיע לשלמותו כפי שידוע במדעי הטבע. ברור עם זאת כי העקרונות השכליים אינם כשלעצמם הסיבות הבלעדיות אשר באמצעותן ישיג האדם את שלמותו אשר למענה נברא. עם זאת הוא ידע כי עקרונות שכליים אלו מהווים נקודת מוצא323 לישים טבעיים רבים בנוסף לאלו אשר העניק לנו הטבע. זאת משום שהאדם יכול להגיע לידי שלמותו העליונה אשר בה הוא מתעצם באמת רק כאשר הוא פועל בעזרת עקרונות אלו כדי לממש את שלמותו. אין הוא יכול לפעול כדי לממשה אלא כאשר הוא מסתייע בישים טבעיים רבים ועד אשר הוא משתמש בהם באופן המועיל לו כדי להגיע לשלמות העליונה אותה הוא מסוגל להשיג. עם כל זאת ברור לו במדע זה כי כל אדם יכול להשיג רק חלק משלמות זו וכי הישגו הוא חלקי בלבד, פחות או יותר, מאחר שאין אדם בודד יכול להשיג את כל השלמויות בכללותן ללא סיועם של אנשים רבים.  


					טבעו המוּלָד324 של כל אדם הוא להתחבר עם אדם אחד או אנשים זולתו כדי לבצע מטלה כלשהי, וזהו טבעו של כל בן אנוש. לכן, כדי להשיג את שלמותו כפי יכולתו זקוק כל אדם לדור בשכנות לאנשים אחרים ולהתחבר אתם. זהו אף טבעו המולד של בעל חיים לחפש מקלט ומשכן בסביבת בעלי חיים מאותו מין. לכן הוא נקרא בעל חיים (62) חברתי ומדיני. מכאן נובעים מדע ועיון חדשים אשר בוחנים את העקרונות השכליים, הפעולות והכישורים325 אשר בהם יסתייע האדם בפעולתו להגשמת שלמותו. מכאן נובע מדע האדם ומדע המדינה.  

					בראש וראשונה על האדם לחקור את היֵשים המטפיסיים בדיוק בדרכים אותן נקט כאשר חקר את הישים הטבעיים. נקודת המוצא בהוראת נושא זה היא ההקדמות הראשונות326 השייכות לסוג זה של ידע327 ובנוסף לכך מה שהוכח במופת במדעי הטבע והמתאים להוראה בסוג זה. אלו חייבים להיות מסודרים לפי הסדר שנזכר לעיל328 עד אשר יכסה את כל היֵשים הכלולים בסוג זה. אז יתברר למי שבוחן סוג זה של ישים שלא ייתכן שיהיה באף אחד מהם חומר כלשהו וכי עליו לבחון כל אחד מהם רק לפי השאלות מהו, מה טיבו, מהי הסיבה הפועלת [שהביאה למציאותו] ומה תכלית מציאותו. עליו להמשיך בחקירתו זו עד אשר יגיע לנמצא אשר אי אפשר לשייך לו שום סיבה מהסיבות הללו, דהיינו מהו, מנין הוא ומהי תכליתו, אלא הוא הסיבה הראשונה של כל הנמצאים שהוזכרו לעיל והוא זה אשר בו, ממנו ולמענו הם קיימים באופן שאין בו כל חסרון כלל אלא הוא קיים בצורה המושלמת ביותר בה יתקיים הדבר אשר הוא סיבת הנמצאים.  

					ולאחר שיעמוד החוקר על כל אלה ימשיך ויבחן מה מאפיין את הנמצאים אשר יש זה הוא נקודת המוצא והסיבה למציאותם. אז עליו להתחיל ביש אשר מעלתו היא הגבוהה ביותר במציאות והוא המרוחק ביותר משאר הנמצאים במציאות,329 עד אשר יגיע (63) לידיעת הסיבה הראשונה של הנמצאים.330 זהו העיון האלוהי331 בנמצאים שהרי הסיבה הראשון היא האלוהות וכל מה שבא אחריו אשר אינם גופים ולא בגופים, הם סיבות אלוהיות.  

					לאחר מכן יתחיל לעסוק במדע האדם ולבחון מהי התכלית אשר למענה נוצר והיא השלמות אשר עליו להשיגה, מהי וכיצד [ניתן להשיגה]. אז עליו לבחון מהם הדברים אשר באמצעותם יגיע האדם אל אותה שלמות או שיועילו לו להשגתה. אלו הם החסדים, המעלות והמעשים הטובים. עליו להבחין ביניהם ובין הדברים המעכבים את השגתה. אלו הם הדברים הרעים, המגרעות והפחיתויות. עליו לדעת על כל אחד מהם מהו, כיצד הוא, מנין הוא ולשם מה הוא קיים עד אשר ידע הכול אודותיהם ויבחין ביניהם. זהו מדע המדינה הכולל את ידיעת הדברים אשר באמצעותם יוכלו תושבי הערים להשיג את אושרם ע"י ההתאגדות המדינית, כל אחד לפי הכנתו הטבעית המוּלדת. יתברר לו כי ההתאגדות המדינית והשלמות הנובעת מהתאגדות התושבים בערים דומה לקשר המחבר בין הגופים המהווים את השלמות בעולם. יתברר לו כמו כן כי כל מה שהעיר והאומה332 כוללות דומה למה שכלול בעולם כולו. 

					בעולם קיימת סיבה ראשונה אשר ממנה נובעות סיבות אחרות (24) באופן מודרג, מהן נובעים ישים נוספים. בעקבות אותם ישים קיימים ישים נוספים הנובעים מהם בהדרגה עד אשר הם מגיעים אל הישים בדרגה הנחותה ביותר. הוא הדין באשר לאומה או לעיר הכוללות אף הן מושל עליון,333 בעקבותיו מושלים אחרים,334 בעקבותיהם אזרחים נוספים הבאים אחריהם, ואחרים הבאים בעקבותיהם עד אשר מגיעים אל האזרחים בדרגה הנחותה ביותר הן כאזרחים והן כבני אדם. כך כוללת העיר ישים בדומה למה שכולל העולם כולו. זוהי השלמות העיונית, וכפי שאתה רואה היא כוללת את ידיעת ארבע הדרכים335 אשר באמצעותן ישיגו תושבי הערים ובני האומות את שלמותם העליונה.336 על דרכים אלה להתממש בפועל בקרב בני האומות והערים באופן שיתאימו להנחות של המדעים העיוניים.  

					מה דעתך, האם המדעים העיוניים מספקים בידינו את האמצעים לממש ארבע דרכים אלה בפועל בחיי האומות והערים, או לא? אכן, אם הצגת אמצעים אלו בפנינו כמושכלים משמעו העמדתם כקיימים בפועל עולה מכך כי המדעים העיוניים נותנים דיווח אף על היותם קיימים בפועל. למשל, אם נציג את [מלאכת] הבנייה כמושכלת ונבחן אינטלקטואלית מה טיבה של מלאכה זו עצמה ומה בתהליך הבנייה אשר הושכל על ידי העוסק במלאכה זו עושה אותו ראוי להיקרא בנאי, או לחילופין אם בחינה אינטלקטואלית של טיב מלאכת הבנייה היא אף דיווח על מצבו של הבניין בפועל, כי אז המדעים העיוניים עושים את שני הדברים.  

					לעומת זאת, אם השכלת עניין מסוים אינה מימושו בפועל מחוץ לשכל והדיווח עליו הוא דיווח על משהו הקיים בפועל, כי אז מי שרוצה להסתמך על ארבעת הדרכים הללו זקוק בהכרח למשהו נוסף מחוץ למדעים העיוניים. זאת משום שהדברים המושכלים בהיותם מושכלים הם חַפִּים מכל המצבים והמקרים הקורים להם כאשר הם קיימים מחוץ לנפש. אלו אשר נשארים תמיד אחד במספר אינם משתנים כלל. אולם אלו אשר נשארים אחד במין ולא במספר חל עליהם השינוי. לכן אם נאלץ האדם ליישם מחוץ לנפש אותם ישים מושכלים הקיימים כאחד במין, עליו לצרף להם מצבים ומקרים המתלווים אליהם כדי שיימצאו בפועל מחוץ לנפש. זה שייך למושכלות הטבעיים הקיימים תמיד אחד במין מחוץ לנפש. הוא הדין באשר למושכלות הרצוניים. אלא שמקור המושכלות הטבעיים המצויים מחוץ לנפש הוא הטבע בלבד והמקרים הקשורים להם הם המקרים הטבעיים.337  

					אשר למושכלות הרצוניים שאפשר שיימצאו מחוץ לנפש ע"י הרצון הרי שהמקרים והמצבים הקשורים להם הבאים לידי מציאות אף הם תוצאה של הרצון. לכן מושכלות רצוניים אינם יכולים להתקיים אלא בהיותם קשורים למקרים ולמצבים. זאת משום שבלתי אפשרי הוא שדבר רצוני יכול להתקיים מבלי להיות קודם כול ידוע. משום כך, כאשר מישהו מתכנן להוציא לפועל מושכל רצוני כלשהו מחוץ לנפש עליו לדעת קודם כול את המצבים העשויים להיות קשורים אליו כאשר הוא יצא אל הפועל.338 זאת משום שהמושכלות הרצוניים אינם אחד במספר אלא במין או בסוג. לכן המקרים והמצבים העשויים להיות קשורים אליהם יהיו מקרים ומצבים אשר ישתנו תמיד, יתרבו, ימעטו ויתערבו אלו (66) באלו בהרכב אשר אין לכוללו בחוקים פורמאליים שאינם ניתנים לשינוי. משום כך חלק מהם לא ניתן לקבוע בחוק ואילו חלק אחר ניתן לחקיקה ולהגדרות הניתנות לשינוי. אלו אשר לא ניתן לחלוטין לחוקק להם חוקים הם אשר מצביהם משתנים לעיתים תכופות. אלו אשר ניתן לחוקק להם חוקים הם אשר מצביהם משתנים לעיתים נדירות. אלו אשר מתממשים במציאות הרי זה במרבית המקרים כתוצאה של פעולת פועֵל בעל רצון. יש אשר שום דבר מהם לא יתגשם וזאת מחמת מכשולים העומדים בפני הפועל, חלקם מכשולים טבעיים וחלקם הנובעים מרצונות אנשים אחרים.  

					זאת ועוד, מושכלות רצוניים אלו מסוגלים להתקיים במשך זמן מסוים על אף היתקלותם בשינויים הנגרמים ע"י הבדלי הזמנים, דהיינו מקרים ומצבים השונים מאלו להם הורגלו קודם לכן או יורגלו לאחר מכן. מצביהם עשויים להשתנות עקב שינויי המקום. דבר זה מתברר בישים הטבעיים כמו, למשל, באדם. שהרי אם נדמה קיומו של אדם בפועל מחוץ לנפש הרי המקרים והמצבים הקשורים אליו בזמן מסוים שונים מאלו הקשורים אליו בזמן אחר, לפניו או אחריו. הוא הדין באשר לשינויי המקום. המקרים והמצבים הקיימים בארץ מסוימת שונים מאלו הקיימים בארץ אחרת. מאידך גיסא, האינטלקט האנושי בכל המקומות זהה.  

					(67) 

					המקרים והמצבים השייכים למושכלות אלו משתנים כאשר אירועים מסוימים מתרחשים על פני החלק המיושב של כדור הארץ. אירועים אלו עשויים להיות משותפים לכול, לאומה, (68) לעיר, לקבוצה מסוימת בתוך אותה עיר או לאדם אחד. מקרים אלו הם טבעיים או רצוניים. עניינים מסוג זה אינם מכוסים ע"י המדעים התיאורטיים כי מדעים אלו עוסקים במושכלות אשר לא חל בהם כל שינוי. לכן הם זקוקים לכוח אחר ולמיומנות339 אשר באמצעותם ניתן להבחין במושכלות הרצוניים בהיותם מכילים מקרים משתנים. זאת כשהם מיושמים הלכה למעשה ע"י הרצון בזמן ובמקום מוגדרים כאשר מתרחש אירוע מסוים. המדובר הוא במיומנות ובכוח אשר באמצעותם יכול האדם להסיק מסקנות ולהבחין במקרים העשויים להשתנות בהתייחס למושכלות הרצוניים. זאת כאשר מנסה האדם ליישמם ברצונו בפועל בזמן ובמקום מוגדרים ובעת אירוע מסוים, בין אם בזמן ארוך או קצר, במקום גדול או קטן. זהו הכוח המחשבתי.  

					האדם משתמש בכוחו המחשבתי לבדיקת דברים רק כאשר הם מסייעים להשגת מטרה ותכלית מסוימות. הוא מציב קודם כול את המטרה לנגד עיניו ואז בוחן את האמצעים להשגתה.  

					הכוח המחשבתי פועל באופן המושלם ביותר כאשר הוא מוצא את הדרכים היעילות ביותר להשגת המטרה. המטרה עשויה להיות טובה באמת, רעה, או נחשבת כטובה. אם האמצעים אשר גילה אותם האדם הם המועילים ביותר למימוש מטרה נעלה כלשהי כי אז האמצעים הם טובים ויפים. אם התכליות רעות הרי שהאמצעים למימושן אשר התגלו ע"י הכוח המחשבתי רעים, מגונים ומכוערים אף הם. אם (69) התכליות נראות לאדם כטובות אז האמצעים המועילים להשגתן טובים אף הם כפי שנראה לו.340  

					בהתאם לכך נחלק הכוח המחשבתי. המעלה המחשבתית היא זו אשר באמצעותה מגלה האדם מהו האמצעי היעיל ביותר להשגת מטרה נעלה כלשהי. הכוח המחשבתי אשר באמצעותו מגלה האדם מהי הדרך היעילה ביותר להשגת תכלית רעה כלשהי אינו מעלה מחשבתית אלא יש לתת לו שמות אחרים. ואם הכוח המחשבתי מגלה מהי הדרך המועילה ביותר להשגת דברים הנדמים כטובים כי אז אותו כוח נדמה כמעלה מחשבתית.  קיימת מעלה מחשבתית אשר באמצעותה יכול האדם לגלות בצורה המיטבית מהי הדרך המועילה ביותר להגיע למטרה נעלה המשותפת לאומות, לאומה אחת או לעיר כאשר מתרחש אירוע משותף להן. ואין כל הבדל אם נדבר על הדרך היעילה ביותר למען מטרה נעלה ובין אם נדבר על הדרך היעילה והטובה באופן כללי, שהרי המועיל והטוב ביותר הוא בהכרח הדרך לתכלית נעלה והמועיל יותר למען השגת מטרה נעלה כלשהי הוא הטוב ביותר למען אותה מטרה. מעלה מחשבתית זו היא מעלה מחשבתית מדינית. אירועים אלו המשותפים לכול עשויים להתרחש ולהימשך במשך תקופה ארוכה או להשתנות341 במשך זמן קצר. אלא שהמעלה המחשבתית היא זו המגלה את המועיל והטוב ביותר המשותף לאומות, לאומה או לעיר מבלי להתייחס לשאלה האם מה שיתגלה יארך תקופה ארוכה או ישתנה תוך פרק זמן קצר. כאשר המדובר הוא בגילוי אירועים המשותפים לאומות, (70) לאומה או לעיר כלשהי המשתנים רק לאחר פרקי זמן או תקופות המוגדרות באורכן כי אז יכולת מחשבתית זו ראויה לחקיקת חוקים.  


					קיימת מעלה מחשבתית באמצעותה יכול האדם לגלות רק מה שמשתנה בפרקי זמן קצרים. זו היא מסוג ההנהגות החלקיות והזמניות המתייחסות באופן מיוחד לקבוצות שונות באוכלוסיה כאשר מתרחשים בזה אחר זה אירועים בחיי אומות, אומה אחת או עיר כלשהי.342 מעלה זו נמוכה בחשיבותה מקודמתה.  

					קיימת יכולת אשר באמצעותה ניתן למצוא מהו המועיל והטוב ביותר למען מטרה נעלה כלשהי עבור קבוצה מסוימת מבין תושבי העיר או בני בית אחד. המדובר הוא במעלות מחשבתיות המתייחסות לאותה קבוצה, או [לכלכלת] הבית או [לארגון] הצבא.  מעלות אלה נחלקות לחלוקות משנה בהתאם ליכולתן לגלות את מה שלא משתנה אלא לאורך תקופות ארוכות או את המשתנה בפרקי זמן קצרים.  


					יכולת זו עשויה להתחלק לחלקים קטנים. הדברים אמורים ביכולת לגלות את המועיל והטוב למען מלאכה כלשהי או למען מטרה מסוימת החוזרת ונשנית פעמים אחדות. חלוקה זו תלויה במספר המלאכות והחברות.  חלוקה נוספת ליכולת זו היא זו אשר באמצעותה יוכל האדם לגלות באופן מוצלח343 את הדרך המועילה והטובה ביותר כדי להיחלץ מאירוע אשר נחת עליו אישית באופן בלתי צפוי. באמצעותה יוכל אף לגלות את הדרך המועילה והטובה ביותר כדי להגיע למטרה נעלה בכל הקשור לזולתו, דהיינו להשיא עצה טובה. שתי היכולות הללו — יכולת המחשבה והייעוץ — יכולות להיות נחלתו של אדם אחד או להתחלק בין אנשים שונים.  


					(71) ברור הוא כי בעל המעלה אשר הודות לה הוא מגלה מהי הדרך המועילה והטובה ביותר למימוש מטרה נעלה וטובה כלשהי, בין אם אמורים הדברים למען מימוש אינטרס אישי או למען הזולת או לשם מטרה הנדמית כטובה ע"י החפץ בה, אדם בעל יכולת כזו הוא בעל מעלה מוסרית. זאת משום שכאשר רוצה אדם להיטיב עם זולתו הוא טוב באמת או נראה כטוב ע"י אלו שהוא מיטיב עימהם למרות שאין הוא טוב ולא בעל מעלה. כיוצא בזה, אדם הפועל למען עצמו עליו להיות טוב ובעל מעלה לא ברמת המחשבה אלא ברמה המוסרית והמעשית. נראה הדבר כי על מעלתו, אופיו המוסרי ומעשיו להלום את יכולתו המחשבתית ואת כישוריו לגלות את המועיל והטוב ביותר. לכן, אם בעזרת מעלתו המחשבתית הוא מגלה רק את האמצעים המועילים, הטובים ובעלי העצמה החזקה ביותר למען מטרה משותפת נעלה אשר לא יחול בה שינוי לעיתים קרובות לאומה, לאומות רבות או לעיר אחת, כי אז מעלותיו המחשבתיות ראויות להערכה. משום כך, אם מעלותיו המחשבתיות מצטמצמות לאמצעים המשמשים מטרה מוגבלת בשל אירוע מסוים הרי שאף מעלתו זו ראויה להערכה. אשר על כן, ככל שעצמתן של המעלות המחשבתיות תהיה סמכותית וחזקה יותר כן תתעצמנה המעלות המוסריות הנלוות להם. 

					המעלה המחשבתית היא זו אשר באמצעותה ניתן לגלות מה הוא האמצעי המועיל והטוב ביותר להשגת התכליות המשותפות אשר אינן משתנות אלא לעיתים רחוקות בשעה שמתרחש אירוע בלתי צפוי המשפיע באופן שווה על אומות רבות, אומה אחת או (72) על עיר אחת. אז מעלה זאת היא בעלת סמכות ועוצמה גדולות כי המעלות המוסריות הנלוות לה אף הן בעלות סמכות ועוצמה בעלות משקל.  

					בעקבותיה מצויה המעלה המחשבתית אשר באמצעותה ניתן לגלות את הדרך היעילה ביותר להשגת מטרה משותפת זמנית לפרקי זמן קצרים. המעלות [המוסריות] הנלוות אליה הן תוצאה שלה. 

					ולאחר מכן באות המעלות המחשבתיות הנוגעות לניהול ענייני העיר,344 דהיינו ענייני המלחמה, הכספים וכו'. המעלות המוסריות הקשורות לעניינים אלו הן תוצאה שלהן. בדרגה נמוכה יותר מצויות המעלות המחשבתיות הקשורות למלאכה מסוימת ולהשגת מטרתה, לניהול ענייני הבית והאדם החי בתוך אותו בית. זאת כאשר אירועים מסוימים מתרחשים בזה אחר זה בהפרש של שעות או ימים. אירועים אלו קשורים למעלה מוסרית הנובעת ממנה. 


					ראוי לפיכך לבחון מהי המעלה המושלמת אשר היא בעלת העוצמה הגדולה ביותר. איזו מעלה היא זו? האם המדובר הוא בצירוף כל המעלות כולן? אם מעלה אחת או מספר מעלות עוצמתן היא כעוצמת כל המעלות, מהו המאפיין את אותה מעלה העושה אותה ראויה להיות בעלת העוצמה החזקה משאר המעלות? זו מעלה אשר אם ירצה (73) האדם לפעול את הפעולות הקשורות אליה לא יעלה הדבר בידו מבלי שיפעל את הפעולות הקשורות לשאר המעלות.  קורה ואין האדם נֵיחַן בכל המעלות הללו. כאשר הוא רוצה לפעול בהתאם למעלה החשובה ביותר בה הוא ניחן הוא פועל פעולות הנגזרות ממעלות חלקיות. מעלתו המוסרית היא זו אשר בה הוא פועל פעולות הנגזרות ממעלותיהם של אחרים, בין אם הם עמים, ערים, קבוצות אנשים בעירו או פרטים במסגרת קבוצה. מעלה זו היא המעלה החשובה והגבוהה ביותר אשר אין גבוהה ממנה.  


					בדרגה נמוכה ממנה מצויות המעלות בעלות עוצמה הדומה לה והמיושמות לגבי חלקים בעיר. המפקד בצבא, למשל, ראוי שיהיה ניחן ביכולת המחשבתית אשר בעזרתה יגלה מהי הדרך המועילה והטובה ביותר עבור חייליו. לשם כך הוא חייב להיות בעל מידות מוסריות. כאשר הוא רוצה לפעול בהתאם למעלה המוסרית הוא פועל בהתאם למעלות המאפיינות את החיילים כחיילים. למשל, הוא חייב להיות בעל אומץ ברמה כזאת שיפעיל את חייליו לפעולות המחייבות אומץ. כיוצא בזה, בעל המעלות המחשבתיות אשר בעזרתן הוא מגלה את הדרכים המועילות והטובות ביותר למען בעלי ההון בעיר עליו לרכוש את המעלות המוסריות אשר יניעו את בעלי ההון לרכוש ממון נוסף. הוא הדין באשר למצבן של המלאכות. המלאכה הראשונה בחשיבותה אשר אף מלאכה אחרת אינה עומדת מעליה היא זו אשר כאשר אנו רוצים להסתייע בה איננו יכולים לעשות זאת אלא אם נשתמש בכל המלאכות אחרות. זוהי המלאכה אשר כדי להשלימה יש צורך להשתמש אף בשאר המלאכות. מלאכה זו היא הראשונה בחשיבותה ובעלת העוצמה הגדולה שבהן. המעלה המוסרית ההיא היא בעלת העוצמה המוסרית הגבוהה ביותר.  


					(74) 

					בנוסף לכך, ברור הוא כי מה שהוא המועיל והטוב ביותר הוא או בהתאם למפורסמות, או לפי המקובל בדת מסוימת,345 או שהוא באמת הטוב ביותר. כיוצא בזה, התכליות הנעלות הן נעלות וטובות בדעת הקהל, או מקובלות בדת מסוימת, או שהן באמת נעלות וטובות. אף אחד אינו יכול לגלות מהו הטוב ביותר בעיני מאמיני דת מסוימת אלא אם מעלותיו המוסריות זהות עם אלה של אותה דת. הנחה זו תקפה גם לגבי כל אדם, לגבי המעלות בעלות העוצמה כמו לחלקיות מעוטות העוצמה. לכן לא ניתן להפריד בין המעלות המחשבתיות ובין המוסריות בעלות העוצמה.  

					ברור כי המעלה המחשבתית החשובה חייבת להיות נובעת מהמעלה העיונית. זאת משום שרק היא מבחינה במקרים הנובעים מאותם מושכלות אשר המעלה העיונית הגיעה אליהם עוד לפני שאירעו מקרים אלו הקשורים לה. ברור הוא כי מי שניחן במעלה המחשבתית יכול לצפות מראש מקרים ומצבים משתנים בשל התובנה (75) והידע האישיים, אך לא מקרים שלא יקרו. מכאן שלא ניתן לנתק בין המעלה המחשבתית והעיונית. עולה מכך שאין לנתק בין המעלה העיונית המנחה את המחשבתית ובין זו המנחה את המוסרית והמעשית, שאם לא כן שלוש אלה אינן מושלמות וסמכותן אינה שלמה. המעלות המוסריות תושגנה אחרי שהמעלה העיונית תגרום להן להיות מושכלות. קיומן של המעלות המוסריות מותנה בכך שמעלה המחשבתית מבחינה בהן, מגלה את המקרים המתלווים אליהן ומקיימת אותן. זאת משום שהמעלה המחשבתית קודמת למעלות המוסריות. מאחר שהיא קודמת לה הרי שבעל המעלה המחשבתית הוא זה אשר באמצעותה הוא מגלה את המעלות המוסריות כבלתי תלויות במעלות המחשבתיות.346  אם המעלה המחשבתית נבדלת מהמוסרית הרי מי שמסוגל לגלות את המעלות הטובות אינו טוב ולו אף במעלה אחת. אבל אם הוא בעצמו אינו טוב כיצד יוכל לבקש את הטוב או לחשוק בו לעצמו או למען זולתו? אם אינו חושק בטוב כיצד יוכל לגלותו מבלי שיציב אותו למטרה לעצמו? לכן, אם המעלה המחשבתית נבדלת מהמוסרית לא ניתן באמצעותה לגלות את המוסרית. אבל אם המעלה המוסרית אינה נבדלת מהמחשבתית והן יכולות להתקיים זו בצד זו כיצד תוכל המחשבתית לגלות את המוסרית ולהצטרף אליה? אם אין הן (76) נבדלות זו מזו מסתבר מכך שהמחשבתית לא גלתה את המוסרית ואם המחשבתית גלתה את המוסרית עולה מזה כי המחשבתית נבדלת מהמוסרית.  
לכן או שהגענו למבוי סתום בדיוננו347 או שנניח שקיימת מעלה אחרת הקשורה למחשבתית הנבדלת מהמוסרית אשר התגלתה ע"י המחשבתית. אם המעלה המוסרית האחרת מושגת גם כן על ידי הרצון עולה מכך שהמחשבתית היא אשר גילתה אותה. כך חוזר הספק הקודם.  
עולה מדברים אלו כי צריכה להיות מעלה מוסרית348 אחרת מזו המתגלה ע"י המעלה המחשבתית, זו הקשורה לעיונית ומנחה את בעל המחשבתית לרצות את המעלה הטובה ואת התכלית הנעלה. המעלה צריכה להיות טבעית הנובעת מן הטבע וקשורה למעלה מחשבתית המתהווה ע"י הטבע ומתגלה ע"י המעלות המוסריות הנוצרות ע"י הרצון. המעלה הנוצרת ע"י הרצון היא מעלה אנושית אשר באמצעותה האדם, לאחר שרכש לעצמו בדרך בה הוא רוכש את הדברים הרצוניים, הוא רוכש אף את המעלה המחשבתית האנושית.  


					אולם עלינו לעיין בדבר מהי אותה מעלה טבעית. האם היא זהה למעלה הרצונית או לא? יכול אדם לומר שהמעלה הטבעית דומה לרצונית בדומה לתכונות בעלי החיים הבלתי מדברים כאומץ של האריה, נכלוליותו של השועל, ערמתו של הדוב, יצר הגניבה של העורב וכיוצא באלו. זאת משום שאין זה מן הנמנע שכל אדם נולד349 בעל נטייה נפשית המניעה אותו לפעול בכיוון של מימוש מעלה או תכונה אשר מימושן יקל עליו מאשר לפעול בניגוד להן. האדם מעיקרו נע בכיוון (77) שקל לו להתנועע אלא אם ייאלץ לעשות משהו נוסף. אם למשל האדם נולד בעל התכונה של עמידה בפני סכנות יותר מאשר רתיעה מהן כי אז הוא יתנסה בניסיון של עמידה בפני סכנות פעמים מספר עד אשר תהפוך תכונה זו לרצונית, כאשר קודם היתה זו רק בגדר של תכונה טבעית בלבד. אם זה הוא המצב ביחס למעלות המוסריות החלקיות הקשורות למעלות המחשבתיות החלקיות הרי שזה אמור להיות המצב בקשר למעלות המוסריות החשובות ביותר הקשורות למעלות המחשבתיות החשובות ביותר. אם אלו הם פני הדברים עולה מהם כי קיימים אנשים אשר נוצרו כבעלי מעלה טבעית הדומה למעלה הגבוהה ביותר הקשורה ליכולת מחשבתית גבוהה מאד ואחריהם בעלי מעלות בדרגה נמוכה יותר, וכך הלאה. (77) 

					מאחר שכך אין בנמצא אדם אשר מלאכתו ומעלתו המוסרית והמחשבתית הן ברמה הגבוהה ביותר. לכן המלכים אינם [מגיעים למעלת] המלוכה מתוך רצון בלבד, אלא בהיותם בעלי כישורים טבעיים. כיוצא בזה, המשרת הוא משרת קודם כול בטבעו ורק מאוחר יותר מתוך רצון אשר משלים את ההכנה הטבעית שלו. מאחר שכך הם פני הדברים הרי שהמעלות העיונית, המחשבתית, המוסרית והמעשית הגבוהות תבואנה לידי ביטוי רק אצל אלו אשר זכו להכנה טבעית. אלו הם בעלי הטבעים והכישורים המעולים.  לאחר שהתברר כי אותם [ארבעת הכישורים]350 הם המאפיינים את האדם נשאר לנו לברר איזה חלק מהם מאפיין את התנהלותן של אומות וערים וכיצד ניתן להנחילן בקרבן. מאחר שהאדם בעל היכולת והידע כיצד ניתן להרכיש כישורים אלו בקרב אומות וערים ראוי (78) לאותו אדם להנחילם להן, כאשר קיימות שתי דרכים ראשוניות להרכשתן, דרך ההוראה ודרך החינוך.351  


					ההוראה היא עיצוב המעלות העיוניות בקרב אומות וערים. החינוך הוא עיצוב המעלות המוסריות והמלאכות352 המעשיות בקרב האומות. ההוראה היא בדיבור בלבד. החינוך הוא הרגלת האומות והאזרחים לפעולות הנובעות מתכונות האופי המעשיות וזאת ע"י המרצתם לפעולות כאלה. תכונות האופי והפעולות הנובעות מהן תעצבנה את אישיותם353 באופן שפעולותיהם תתבצענה מתוך תשוקה והחלטיות. המרצת אנשים לפעילות כלשהי אמורה להתנהל בדיבור או במעשה.354  

					הוראת המדעים העיוניים תיעשה או ע"י האמאמים והמלכים או ע"י המחזיקים במדעים העיוניים. הוראת שתי הקבוצות הללו355 תתקיים בשיטות רבות זהות אשר נדונו לעיל. עליהם לדעת קודם כול את ההקדמות הראשונות והידיעות הראשונות356 המתייחסות לכל סוג מסוגי המדעים העיוניים. בהמשך עליהם לדעת את סוגי ההקדמות ודרכי סידורן כפי שדובר עליהם קודם. זאת לאחר שעוצבה אישיותם בשיטת האימון אשר בה מאמנים את הנערים בהתאם למעלתם האנושית. יש להרגילם להשתמש בשיטות ההיגיון כולן בכל המדעים העיוניים. יש ללמדם מילדותם בסדר כפי שהורה אפלטון357 ולעצב את הרגליהם עד אשר יגיע כל אחד מהם לבגרותו. לאחר מכן יקבלו אלו מביניהם [אשר יועדו] לשלטון תפקידי שלטון מיוחדים ויתקדמו בהדרגה שלב שלב (79) עד אשר יגיעו לשמונה שביעיות מחייהם.358 לאחר מכן יגיעו למעלת השלטון הגבוהה ביותר. זוהי, איפוא, הדרך לחינוכם של המעולים אשר דרכם בלימודיהם העיוניים אינה מצומצמת כזו של בעלי הדעה המקובלת בציבור.  

					ראוי לבעלי הדעה המקובלת בציבור ללמוד עניינים עיוניים בדרך השכנוע, כאשר רבים מהם הם יכולים ללמוד בדרך הדמיון. זאת משום שאין אדם יכול להשכילם אלא לאחר שירכוש ידע רב ואלו הם העקרונות המוחלטים359 המופשטים [של המציאות]. האדם הפשוט אמור ללמוד את דימוייהם של עקרונות אלו ולהפנימם בנפשו בדרך השכנוע. [על המחנך] להבחין בין הדימויים אשר יש ללמדם כל אומה ואומה בפני עצמה, אילו דימויים עשויים להיות משותפים לכלל האומות ובכל עיר לכלל אזרחיה, אילו יש להציג בפני אומה אחת ולא בפני זולתה, והוא הדין באשר לעיר אחת בניגוד לאחרת או לקבוצה מסוימת בעיר בניגוד לקבוצות אחרות. ההבחנה בין כל [הטיעונים המשכנעים והדימויים] הללו ע"י המעלה המחשבתית מטרתה היא להביא את האנשים למעלה העיונית.  

					[כדי שהשליטים והאמאמים] יפנימו את המעלות המעשיות360 ואת הפעולות הנובעות מהן יש לנקוט שתי דרכים. הראשונה היא דרך הצגת טעונים משכנעים ומרגשים וטעונים נוספים אשר יקבעו בנפש האדם באופן מושלם את הפעולות והתכונות הללו עד אשר ימריצו אותו לבצע את המצופה ממנו בהחלטיות וברצון. דרך זו אפשרית הן באמצעות השימוש במלאכת ההיגיון אשר היא מתכונות האדם, והן באמצעות התועלת אשר תצמח מן השימוש בה.  הדרך השנייה היא דרך הכפייה. יש להשתמש בה (80) נגד היסודות העקשנים והמרדניים בין תושבי הערים והאומות אשר לא יקומו לעשות את הטוב מרצונם או מתוך שכנוע. כיוצא בזה אותם המסרבים ללמד אחרים מדעים עיוניים אשר בהם הם עוסקים.361  


					מעלתו או מלאכתו של המלך מתבטאת בשימוש בשירותיהם של בעלי המעלות והמלאכות החלקיות האלה. נובע מכאן בהכרח שבעלי המעלות והמלאכות אשר המלך משתמש בשירותיהם כדי לעצב את אופי האומות ואזרחי הערים הם בראש וראשונה משתי קבוצות ראשיות. בקבוצה אחת הוא משתמש כדי לעצב את אופים של אלו הנתונים להשפעתו מרצון, וקבוצה שנייה הם אלו אשר אופיים יעוצב באמצעי כפייה. זה דומה לפעולתם של בעלי הבתים ומפקחי הנוער. המלך הוא מעצב אופיין של האומות ומורן כשם שבעל הבית מחנך את דיירי הבית ומורם והמפקח על הנערים הוא מעצבם ומורם של הנערים. כל אחד משני אלה נוהג בדרכו החינוכית ברוך ובשכנוע כלפי חלק מחניכיו וכלפי החלק האחר — בכפייה. הוא הדין באשר למלך. חינוך אזרחיו בכפייה או מרצון מכוון למטרה362 אחת התלויה בסוגי האנשים אשר אליהם מכוון החינוך. ההבדל בדרכי החינוך הוא ברוב ומיעוט ובכמות הכוח המושקע בו. הכוח הנדרש לחינוך האומות ולעיצובן הוא רב יותר מהנדרש לעיצוב הילדים והנערים ומזה הנדרש לבעל הבית לעיצוב אופי בני הבית. כיוצא בזה, הכוח הנדרש מהמלכים, ממחנכי האומות והערים וממעצביהן, והכוח אותו הם משקיעים לעיצוב האומות והערים הוא רב יותר. המלך זקוק לכוח המקצועי הרב ביותר כדי לחנך את אזרחי האומות והערים (81) הן מרצון והן בכפייה. זאת היא המטרה החלקית אשר היא פיתוח היכולת להנהיג כהלכה את הצבא, להשתמש בכלי נשק ובחיילים כדי לגבור על אומות וערים אשר אינן מוכנות לקבל על עצמן את הפעולות למען השגת האושר אשר למען השגתו נוצר האדם.  

					כל נמצא נוצר כדי שישיג את השלמות הנעלה ביותר האפשרית לו בהתאם למעלתו במציאות. השלמות הייחודית לאדם היא האושר הנעלה363 ולכל אדם בהתאם למעלתו האנושית קיימת השלמות הנעלה היאה לסוג זה של בני אדם. אותו אדם364 הפועל למען מימוש המטרה הזאת הוא האיש הצודק העוסק במלאכה הצבאית365 אשר מטרתה היא הצודקת והנעלה. אלה המעצבים את אופי האומות והערים מרצון הם בעלי המעלה הפועלים באופן מושכל.  

					ברור הוא על כן כי על המלך לשוב ולעסוק במדעים העיוניים המושכלים המוכחים בהוכחות מופתיות366 וודאיות. הוא יחפש בכל אחד מהם את הדרכים המשכנעות האפשריות אשר ניתן להשתמש בהן משום שיש בכוחו לשכנע אנשים בכל מקרה ומקרה. הוא לא ישתמש (82) באותן דרכים עיוניות אלא בדימויים. זאת מתוך ההנחה שדימויים ייצרו דימויים של העניינים העיוניים אשר יביאו את בני כל האומות גם יחד אל האמונה באמת העיונית בדרכי השכנוע.367 לכן הוא משקיע מאמצים לבטא את העניינים העיוניים בדימויים השוות לכל נפש ובאמצעי שכנוע המשותפים לכל האומות והערים.  בהמשך עליו לספור מה הן הפעולות המיוחדות הנובעות מהמעלות והמלאכות המעשיות אשר עליו לבצען כדי למלא את הדרישות דלעיל.368 לשם כך עליו לחפש שיטות בעלות יכולת שכנוע369 כדי לעורר אנשים מבני האומות והמדינות לבצע את הפעולות הדרושות. לשם כך עליו להשתמש בטיעונים ההולמים את אופיו ובדברים מרגשים ומוסריים המעוררים רגשות כניעה, שפלות רוח, ענווה וחולשה בלב האזרחים. מאידך גיסא, למעשים העומדים בניגוד לאלה עליו להשתמש בטיעונים מרגשים ומוסריים כדי לחזק את בטחונם של האזרחים להיות קשים, קשוחים ובזים לזולתם. עליו להשתמש בשתי רמות אלו של טיעונים370 כלפי המלכים המקבלים את מרותו וכלפי אלה המתנגדים לו, כלפי אלו המצויים תחת מרותו ועוזרים לו וכלפי אלו אשר מפעילים אותם המתנגדים לו, כלפי בעלי המעלה וכלפי המתנגדים להם. בהתייחס לכל אלה הנכנעים למרותו הוא משתמש בטיעונים המעוררים את כניעותם ושפלותם. לעומת זאת בהתייחסו למתנגדיו הוא משתמש בטיעונים המעוררים את רוע ליבם, (83) קשיחותם וביזוים את זולתם. אלו הם טיעונים אשר, בהשתמשו בשיטות של שכנוע, בהם הוא מביע את התנגדותו לאלה המתנגדים לדעותיו ולמעשיו, מצביע על דעותיהם ומעשיהם המכוערים ומציג את כיעורם ומיאוסם.  
לשם כך הוא משתמש בשני סוגים של טיעונים. כוונתי היא לסוג [מסוים של טעונים] אשר משתמשים בו מפעם לפעם, מיום ליום, מעת לעת, טעון שאינו נשמר בזיכרון, אינו מתמיד ואין מעלים אותו על הכתב. הסוג השני דרכו היא שהוא נשמר בזיכרון, מועלה דרך קבע הן בכתב והן באופן מילולי. בכל אחד משני הספרים371 יישמרו הדעות והמעשים אשר נקראו בני האומות והערים להפנימם, הטיעונים אשר בהם הוא השתמש למען יישמרו בזכרונם וייקבעו בתודעתם לבל יישכחו מלב, והטיעונים אשר באמצעותם הוא הביע את התנגדותו לדעות ולמעשים אשר אינם מקובלים עליו.  
לכן, הידיעות המעצבות את אופיין של אומות וערים נחלקות לשלוש מעלות.372 לכל ידיעה יש קבוצת אנשים השומרת אותה בזיכרון. הדברים אמורים בבעלי היכולת להסיק מסקנות מאותם דברים בלתי ברורים הקשורים לידיעות השמורות בזכרונם, להגן עליהם, להפריך את טענות מתנגדיהם וללמדם לאחרים בצורה המוצלחת ביותר. בכל אלה הם מבקשים להשלים את מטרתו של השליט העליון [לעצב את אופיין] של האומות והערים.  


					לאחר מכן יבדוק [השליט העליון] את סוגי האומות אומה אומה ויברר מהו הטבע המשותף להן, דהיינו תכונות האופי והפעולות האנושיות המאפיינות כל אומה עד אשר יכיר את טבען של כל האומות או של רובן. הוא אף יבדוק מהו המכנה המשותף המצוי בטבען של האומות כולן והוא הטבע האנושי המשותף לכולן. בעקבות כך — מהו המאפיין (84) כל קבוצה בתוך כל אומה. כך הוא יאבחן, ולו גם בקירוב, את מרבית תכונות האופי והפעולות המאפיינים כל אומה ואומה והמנחים אותה לכיוון האושר ומה הם דרכי השכנוע, העיוניים או המעשיים, אשר ראוי להשתמש בהם. כך יוכל הוא לקבוע את דרכי השכנוע אשר באמצעותם ראוי לפנות אל כל אומה ואומה. זאת לאחר שיכיר את מרכיביה האנושיים וידע האם קיימת בקרב אומה זו קבוצה המסוגלת לשמור בזיכרון את הידע העיוני או לא, לאחר שיכיר את מרכיביה האנושיים וידע האם קיימת בקרב אומה זו קבוצה המסוגלת לשמור בזיכרון את הידע העיוני או לא והאם נמצאים בה אנשים אשר בכוחם לשמור בזיכרון את הידע העיוני המקובל373 או הדמיוני.  

					בהנחה שכל הקבוצות הללו קיימות באותן אומות סביר שארבעה מדעים מתפתחים בקרבן. הראשון הוא המעלה העיונית אשר באמצעותה ניתן לרכוש באופן מושכל ידיעה וודאית המוכחת במופת. לאחר מכן — המושכלות בעצמן הנרכשות בדרך השכנוע ובעקבותיו הידע הכולל את דימויי המושכלות הללו בהיותו מאומת בדרך השכנוע. מעבר להם הידע המתקבל משלוש הדרכים הללו בכל אומה. זאת כאשר כל אומה מחזיקה בידע המקובל אצלה והמביא אותה אל האושר והשלמות בדרכה שלה.  לכן על השליט העליון למצוא לעצמו קבוצה או מספר אנשים בעלי ידע כיצד להנחות אומות, קבוצות של אנשים או אנשים יחידים אל האושר. אנשים אלו יוכלו לעצב את אופיה של אותה אומה בלבד וידעו מהן שיטות השכנוע אשר יש להשתמש בהן לשם כך. הידע כיצד להנחות אותה אומה חייב להישמר ע"י אדם אחד או קבוצת אנשים (85) האמורים לשומרו בזיכרון. אלו הם בעלי היכולת להסיק את המסקנות הנכונות ליישומו של אותו ידע אשר לא ניתן בפועל לאדם זה או לקבוצה זו.  
ידע זה השמור בזכרונם יאפשר להם להגן על עמדתם, לסתור את דעות המתנגדים לה ולשפר את עיצוב דמותה של אותה אומה. זו הדרך הנכונה להשלים את מטרתו של השליט העליון לעיצוב האומה אשר למענה הוא העניק לאותו אדם או לאותה קבוצה סמכות זו. אלו הם האנשים האמורים לעצב את אופיין של האומות מרצון.  
המצב העדיף הוא שכל אחד מהנמנים על קבוצות אלה אשר ניתן בידו ייפוי הכוח לעיצוב פני האומות יהיה ניחן בידע צבאי374 ומחשבתי שנועד כדי להנהיג צבאות במלחמה בעת הצורך. כך כל אחד מהם יהיה בעל היכולת375 לעצב את פני האומה בשני המישורים. אם צירוף זה אינו קיים באדם אחד על השליט העליון להוסיף למחנך מרצון אדם נוסף בעל כישורים צבאיים. לפיכך, זה אשר הופקד בידו חינוכה של כל אומה ראוי למנות לצידו קבוצת אנשים למימוש מטרה זו ברצון או בכפייה. זאת ע"י חלוקתם לשתי קבוצות או קבוצה אחת בעלת המיומנות לשמש בשני התפקידים. בהמשך, קבוצה זו או שתי הקבוצות יתחלקו לתת קבוצות עד לקטנה שבהן לשם עיצוב האופי.  
הדרוג לפיו תדורגנה קבוצות אלה יהיה בהתאם למעלה המחשבתית של כל אחד מחבריה, דהיינו יכולתו של אדם להפעיל את הנתונים למרותו או לקבל הוראות מהממונים עליו. הראשון יהיה קרוב [לשלטון] (86) והשני במעמד נחות. זאת בהתאם ליכולתם המחשבתית. כאשר שתי הקבוצות קיימות בכל אומה או עיר הן תַפעֵלנה את שאר חלקי החברה. אלה הן הדרכים והשיטות אשר באמצעותן תשגנה האומות והערים את ארבעת המושכלות האנושיים376 אשר באמצעותם יושג האושר הנעלה.  


					הראשון מבין כל [ארבעת] המדעים הללו הוא זה הנותן מידע מושכל על הנמצאים באמצעות הוכחות מופתיות וודאיות. השאר הם אלו העוסקים באותם נמצאים וכדי להקל על ההמון של האומות ועל אזרחי הערים מציגים את המידע באמצעות שכנוע או דימויים. זאת משום שהאומות או אזרחי הערים יש בהם אליטה אינטלקטואלית בצד המון פשוט.  ההמון מגביל את עצמו או מוגבל בידיעותיו העיוניות בהתאם לדעה המקובלת בציבור. האליטה אינה מגבילה את עצמה בידע העיוני לדעה המקובלת בציבור אלא משיגה את ידיעותיה ואמונותיה בהתבסס על הקדמות אשר עברו בחינה מעמיקה. משום כך, זה אשר אינו רואה את עצמו מוגבל במחקרו ע"י הדעה המקובלת בציבור חושב עצמו לאחד מהאליטה ואילו השאר נמנים על ההמון. לכן הבקי בכל מקצוע נקרא איש האליטה משום שאנשים יודעים כי אין הוא מגביל את עצמו בכל הכלול במקצועו לדעה המקובלת אלא הוא בודק ובוחן כל דבר לעומקו.  
ושוב, איש אשר אינו בעל (87) משרה שלטונית, או שאינו בעל מקצוע היכול להוות מקפצה למשרה שלטונית, או שהוא חסר כל מקצוע, או בעל משרה בה הוא כפוף לממונים עליו בעיר, אדם כזה אומרים עליו שהוא איש ההמון. לעומת זאת, בעל משרה שלטונית כלשהי, או בעל מלאכה המאפשרת לו לשאוף למשרה שלטונית כלשהי, והוא הדין באשר למי שרואה עצמו כבעל מקצוע המאפשר לו להתקדם לעבר משרה מדינית כלשהי, או המצוי בסטטוס בו הוא רואה את עצמו כממלא תפקיד שלטוני — אדם כזה רואה עצמו כנמנה על האליטה. המדובר בבעלי הייחוס והממון הרב. כל מי שמשרתו גבוהה יותר רואה עצמו כראוי לשלטון.  
הנבחר שבנבחרים ראוי לו שיהיה הנשיא הראשון ונראה כי הוא הראוי לכך משום שאינו מגביל את עצמו כלל וכלל לדעה המקובלת. עליו לכהן במשרת הנשיא הראשון ולהיות הנבחר שבנבחרים בשל אופיו ומקצועיותו. מי שמקבל על עצמו משרה שלטונית ומציב לעצמו כמטרה להגשים את יעדי השליט העליון עליו להיות בעל דעות שעברו בחינה מעמיקה בתכלית. אלא שהדעות אשר הודות להן קיבל על עצמו להיות מתומכי הנשיא הראשון או השתכנע להשתמש בכישוריו כדי לשרתו, התבססו על הדעה המקובלת בציבור, זו המשפיעה עליו גם בידיעותיו העיוניות.  
משמעות הדברים היא, כי הנבחר הוא הנשיא הראשון אשר רכש את ידיעת (88) המושכלות בהוכחות מופתיות וודאיות. השאר הם המון האנשים הפשוטים. לכן יש להשתמש בדרכי השכנוע ובדימויים כדי ללמד את ההמון באומות ובערים. לעומת זאת, דרך ההוכחות המופתיות הוודאיות אשר באמצעותה ניתן להקנות את הידיעה המושכלת בנמצאים היא שיטה ישימה לגבי האליטה.  


					מדע זה הוא הנעלה והמושלם במדעים כהכנה לשלטון ושאר המדעים הקשורים לשלטון מצויים תחתיו. בביטוי "שאר המדעים הקשורים לשלטון" כוונתי לשני ולשלישי377 ומה שנגזר מהם משום שמדעים אלו ממשיכים את דרכו של מדע זה וניתן להשתמש בהם להשלמת מטרת מדע זה והיא האושר הנעלה והשלמות הסופית הניתנים להשגת האדם.378 מדע זה, כפי מה שמספרים, הוא מדע עתיק יומין שהיה ידוע כבר לבבלים תושבי עראק ומהם הגיע למצרים, משם ליוונים והוא שרד עד אשר הגיע לסורים379 ומהם לערבים. כל עולם המושגים הכלולים במדע זה קיבל את מינוחו בלשון היוונית, לאחר מכן בסורית ולבסוף בערבית. היוונים אשר עסקו במדע זה כינו אותו "החכמה האמיתית" ו"החכמה הנעלה". את רכישת חכמה זו והפנמתה הן כינו "הפילוסופיה" ומשמעותה בעיניהם היתה בקשת החכמה הנעלה ואהבתה. את העוסק בה כינו פילוסוף ומשמעות המילה אוהב החכמה הנעלה והמעדיפה [על שאר החכמות]. הם סבורים כי היא כוללת בכוח את כל המעלות וכינו אותה מדע המדעים, אם המדעים, חכמת החכמות, מלאכת המלאכות דהיינו המלאכה (89) המשתמשת380 בשאר המלאכות, המעלה המשתמשת בשאר המעלות והחכמה המשתמשת בשאר החכמות. זאת משום שאת המילה "חכמה" ניתן ליחס לבקיאות המופלגת בכל מלאכה שהיא, עד אשר הבקי בה יבצע מלאכה אשר שאר העוסקים בה לא יעלה בידם לבצעה. הוא הדין באשר לחכמה האנושית אשר בעל הבקיאות המופלגת בכל מלאכה ייאמר עליו שהוא חכם במלאכה זו. כמו כן אדם בעל שיקול דעת חריף ומהיר יש ומכנים אותו חכם באותו עניין אשר בו הוא הראה שיקול דעת חריף. ברם, החכמה האמיתית היא המדע הזה כשהוא דרך חיים.381  

					כאשר המדעים העיוניים נבדלים [משאר המדעים] ולמי שרוכש ידע בהם אין לו היכולת להשתמש בהם כדי להועיל לזולת הרי שזו פילוסופיה פגומה. הפילוסוף השלם באמת הוא האדם שרכש ידע במדעים העיוניים ויכולת להשתמש בהם למען הזולת ככל האפשר. כאשר רואה האדם את עצמו כפילוסוף באמת אין בינו ובין הנשיא הראשון כל הבדל. זאת משום שמי שיש בידו היכולת להשתמש במה שכוללים המדעים העיוניים למען הזולת יש לו אף היכולת ללומדם382 ולהביא לידי מימושם הלכה למעשה ככל שתלוי הדבר ברצון האדם. ככל שיכולתו זו חזקה יותר הרי שהוא שלם יותר כפילוסוף. אשר על כן, הפילוסוף השלם באמת הוא קודם כול בעל תובנה וודאית אשר באמצעותה רכש הן את המעלות העיוניות והן את המעלות המעשיות. בנוסף להן הוא ניחן ביכולת לממשן הלכה למעשה באומות ובערים בדרך ובמידה המתאימות להן. מאחר שאין זה אפשרי שתהיה בידו היכולת להגשימן אלא (90) באמצעות הוכחות מופתיות וודאיות, בדרכי שכנוע ודימוי, בין אם זה מרצון ובין אם זה באמצעי של כפייה, הרי אז אותו פילוסוף אמיתי הוא הנשיא הראשון.  

					הוראת עניין כלשהו מתבססת על שתי דרכים. האחת היא הבהרת העניין הנלמד והטמעת משמעותו בנפש, והשנייה היא להביא את שומעיו לקבל ולהאמין במה שהבינו והפנימו.383 קיימות שתי שיטות להבהרת עניין. הראשונה היא הבנה שכלית של מהות העניין הנלמד בשכל והשנייה היא פיתוח היכולת לדמות אותו באמצעות דימויים המחקים אותו. קבלת העניין תתרחש באחת משתי דרכים. האחת היא דרך ההוכחה המופתית הוודאית והשנייה היא דרך השכנוע. כאשר רוכש אדם ידע על הנמצאים או לומד אותם הרי כאשר הוא מבין בשכלו את משמעויותיהם ומקבלם לאחר שהוכחו בדרך המופת ובוודאות כי אז הידע הכולל של כל המידע הזה הוא פילוסופיה. אולם כאשר הידע מושג באמצעות דימויים המחקים אותו וקבלתם מתבצעת ע"י דימוים בדרכי השכנוע כי אז הידע הכולל של כל המידע הזה נקרא ע"י הקדמונים דת. וכאשר ידע זה מופנם באמצעות שכנוע כי אז התכונה הכוללת אותה נקראת הפילוסופיה הרווחת,384 המקובלת והזרה.385  הדת, לדעת הקדמונים, מחקה את הפילוסופיה. שתיהן עוסקות באותם עניינים ומספקות לנו מידע על הסיבות386 הראשונות של הנמצאים. שתיהן אף מעניקות לנו ידע על העיקרון הראשוני שהוא הסיבה הראשונה לכל הנמצאים ועל התכלית הסופית אשר למענה נוצר האדם ושל כל אחד מן הנמצאים האחרים. כל דבר שמציגה הפילוסופיה כמושכל או כנתפס ע"י ההשגה387 הדת תציג אותו כדמיוני וכל מה שתוכיח אותו הפילוסופיה במופת תלמדהו הדת בדרך השכנוע. הפילוסופיה מציגה את מהות הסיבה הראשונה והסיבות השניות הנבדלות מהגוף388 אשר הם העקרונות הראשוניים כמושגים ע"י השכל. הדת מציגה את דמויותיהם (91) כדימויים הלקוחים מהעיקרון הגופני ומחקה אותם בהתאם לדומים להם בעולם המדיני.389 היא מחקה את הפעולות האלוהיות באמצעות פעולות הלקוחות מהעולם המדיני ואת פעולות כוחות הטבע והעקרונות העומדים ביסודן באמצעות היכולות, הכישורים והמלאכות הרצוניים כמו שעשה אפלטון בטימאיוס.390 היא מחקה את המושכלות באמצעות הדומים להם מבין המוחשות, למשל דימוי החומר לתהום, לחושך, למים וההעדר לחושך. היא מחקה את סוגי האושר הנעלה, אשר הם השיא של הפעולות הנובעות מן המעלות האנושיות, באמצעות ההנאות הנחשבות כתכלית. היא מחקה את סוגי האושר האמיתי באמצעות אלה הנחשבים כאושר. היא מחקה את דרגות הנמצאים באמצעות הדומים להם במושגי391 המקום והזמן. היא משתדלת לקרב את המדומה ככל האפשר אל המהות. כל מה שמוסרת הפילוסופיה בדרך של הוכחות מופתיות וודאיות תציג אותו הדת בדרך של שכנוע. הפילוסופיה קודמת לדת בזמן.  


					ברור כי מי שרוצה לישם הלכה למעשה את מושכלות הדברים הרצוניים אשר מעניקה לנו הפילוסופיה המעשית עליו לקבוע מראש את התנאים אשר יאפשרו את מימושם. כאשר ייקבעו תנאים אלו כי אז ילבשו מושכלות רצוניים אלה צורה של חוקים.  משום כך, המחוקק הוא אדם אשר, בשל שיקול דעתו הטוב, יש בידו היכולת לקבוע את התנאים הדרושים ליישומם של המושכלות הרצוניים אשר בהם יושג האושר הנעלה. ברור, כמו כן, כי רק לאחר ההשגה הפילוסופית של האושר המוחלט יוכל המחוקק לקבוע את התנאים לשם מימושם, וכי ללא הכרה שכלית מהו האושר הנעלה הוא לא יוכל להנחות אחרים ליעד זה. הוא לא יוכל (92) להשכיל עניינים אלו מבלי שילמד קודם כול פילוסופיה, שהרי מלאכת חקיקת חוקים היא בעלת חשיבות נעלה. לכן, ראוי לכל הרוצה להיות מחוקק, שליט ולא נותן שירותים, להיות קודם כול פילוסוף. כיוצא בזה, אם הפילוסוף אשר השיג את המעלות העיוניות ואין הוא יוכל להנחות את האחרים לפי יכולותיהם כי אז השגתו חסרת תוקף. אדם כזה אינו יכול למצוא את התנאים והמצבים אשר ניתן לישם בהם את המושכלות הרצוניים אלא אם כן הוא אדם שמעלתו היא מעלה מחשבתית אשר המעלה המעשית היא חלק בלתי נפרד ממנה. מעבר לכך, זו אינה ניתנת למצוא את ביטויה המעשי בהנחיית אחרים בהתאם ליכולותיהם אלא כאשר היא מלווה ביכולת מעולה של שכנוע והצגת דימויים.  


					עולה מדברים אלו כי האמאם, הפילוסוף, והמחוקק משמעותם אחת, אלא שהמילה "פילוסוף" מורה על המעלה העיונית. אולם אם המעלה העיונית אמורה להגיע לשלמותה העליונה מכל הבחינות הכרחי הוא שעל בעל מעלה זו להיות נֵיחַן אף בשאר המעלות.  המילה "מחוקק" משמעותה היא ידיעה טובה בתנאי החיים המעשיים392 הניתנים להבנה מושכלת, היכולת להסיק מהם את המסקנות הראויות ולישמן בחיי האומות והערים. וכאשר ניתן לישמן מתוך ידיעה ברור הוא כי המעלה העיונית קודמת לשאר המעלות כשם שכל מעלה נעלה קודמת לנחותות ממנה.  


					השם "מלך" מורה על השלטון והיכולת וכדי להשיגם על האדם להיות בעל היכולת הגבוהה ביותר. יכולת הביצוע שלו אין משמעה יכולתו לבצע עניין חיצוני כלשהו בלבד, אלא עליו להיות בעל (93) יכולת גבוהה במעשה, במיומנות ובמעלה. מעלה זו אינה ניתנת להשגה אלא ברמה גבוהה של ידע, מחשבה ומיומנות מקצועית, וָלא — אין הוא יכול להיות לא בעל יכולת ולא שליט. זאת משום שאם אין הוא יכול לממש את יכולתו במלואה הרי שיש בה פגם. כיוצא בזה, אם יכולתו מוגבלת להנאות הנחותות מהאושר המוחלט הרי שאינה מושלמת והוא לא הגיע לשלמותו. לכן המלך הוא בהחלט גם הפילוסוף וגם המחוקק.  

					אשר למשמעות המילה "אמאם" בלשון הערבים הרי שהיא מורה על זה המשמש דגם המקובל על זולתו או בשל שלמותו או בשל המטרה [המשמשת יעד לפעולתו]. אם אין הוא מקובל בכל הפעולות, המעלות ותפקידיו393 האינסופיים הרי שלחלוטין אינו מקובל. רק כאשר בכל התפקידים, המעלות והפעולות הוא משתמש כדי להשיג את מטרתו בלבד כי אז מלאכתו היא הטובה שבמלאכות, מעלתו [המוסרית] היא הנעלה שבמעלות, מחשבתו היא המעולה שבמחשבות וידיעתו היא הטובה שבידיעות. הוא משתמש בכל יכולותיו ובכישורי זולתו כדי להשלים את מטרתו. מימוש מטרות אלה אינו אפשרי ללא המדעים העיוניים והמעלות המחשבתיות, שהן החשובות שבעיוניות, וללא שאר המעלות הטבועות בנפשו של הפילוסוף.  

					ברור הוא, כי משמעות הפילוסוף, הנשיא הראשון, המלך, המחוקק והאמאם היא אחת. אם תשתמש בכל מילה שהיא (94) מהמילים הללו ותברר מה משמעותה בעיני קהל דוברי לשוננו תמצא כי בסופו של דבר הכול מסכימים כי משמעותן אחת.  כאשר דמויות העניינים394 העיוניים אשר הוכחו במופת במדע העיוני הוצגו בפני ההמון והתקבלו על ידיו, וכאשר העניינים המעשיים על תנאי קיומם האפשריים התקבלו אף הם ע"י ההמון והתקבעו בנפשותיהם באופן שאין הם יכולים לעשות דבר אחר פרט להם, כי אז העיוני והמעשי כאחד באים לידי מימושם. כאשר הם מתקיימים בנפשו של המחוקק כי אז הם פילוסופיה. כאשר הם קונים שביתה בנפש ההמון כי אז הם דת. כאשר אותם דברים התבררו למחוקק הם ידועים לו בצורה וודאית ולעומת זאת כאשר הם נתקבעו בנפשות ההמון הרי שזה בצורה דימויית ומשכנעת. למרות שהמחוקק מציג דברים אלו דרך דימויים הרי שהן הדימויים והן ההנמקות המשכנעות אינם מכוונים אליו, אלא ככל שהדברים נוגעים לו הם וודאיים. הוא זה אשר המציא את הדימויים וההנמקות המשכנעות לא כדי לבסס את ידיעתם בנפשו כתכונה אישית המאפיינת אותו. הוא משתמש בהם למען אחרים אשר עבורם הם דת אולם במידה שהדברים אמורים לגביו הרי שזו פילוסופיה ודאית. זוהי הפילוסופיה האמיתית והפילוסוף האמיתי.  


					אשר לפילוסופיה חסרת התועלת: הפילוסוף המזויף, הפילוסוף המפורכס והפילוסוף הכוזב הוא אשר פונה ללמוד מדעים עיוניים מבלי שתהיה לו הכנה לכך. זה הפונה לעיון חייב להיות בעל הכנה מוּלדת395 למדעים העיוניים. אלו הם (95) התנאים אשר קבע אפלטון ב"המדינה", דהיינו שעליו להיות בעל הבנה מעולה ויכולת השגת מהות העניין. מעבר לכך, עליו להיות בעל זיכרון טוב ויכולת להכיל את קשיי הלמידה. עליו להיות אוהב האמת ואת אנשי האמת והצדק, אינו עקשן ולא בעל גחמות.396 אל לו להיות להוט אחרי מאכלים ומשקאות, עליו להיות בעל סלידה טבעית מהנאות הגוף, מדרהם, מדינאר ומדומיהם. עליו להיות אציל נפש ולהימנע ממצבים בזויים בקרב בני אדם. עליו להיות ירא שמיים המקבל על עצמו בקלות את הטוב והצדק ודוחה את הרוע וחוסר הצדק. עליו להיות נחוש בהחלטתו ללכת בדרך הנכונה. יתירה מזו, עליו להתחנך ללכת בדרך החוק והנוהג המקובל התואמים את התכונות הטבועות בו מלידה. עליו להאמין מעומק ליבו באמונות הדתיות אשר גדל עליהן, לדבוק במעשים הנעלים אותם מחייבת דתו ולא לזנוח את כולן או את רובן. מעבר לכך, עליו לדבוק במעלות המקובלות ולא לזנוח את המעשים הנעלים הידועים ככאלה. אם הנער גדל כך ואח"כ מתחיל ללמוד פילוסופיה ואף לומד אותה אפשרי הוא שלא יצמח ממנו לא פילוסוף מזויף, לא מפורכס ולא כוזב. 

					הפילוסוף הכוזב הוא זה אשר למד את המדעים העיוניים מבלי שהגיע לידי שלמותו המלאה באופן שיאפשר לו ללמד את זולתו כפי יכולתו.  הפילוסוף המפורכס הוא הלומד מדעים עיוניים, אין לו עניין במעשים הנחשבים למעולים ע"י דת כלשהי ולא למעשים (96) הנעלים המקובלים ואינו מרגיל עצמו להם אלא הולך בעקבות נטיות ליבו ותאוותיו בכל דבר הנקרה בדרכו.  
הפילוסוף המזויף הוא זה הלומד מדעים עיוניים מבלי שהוא מוכן להם בטבעו. משום כך, המזויף והמפורכס גם אם סיימו ללמוד את המדעים העיוניים הרי שאלו יתנדפו אט אט מזכרונם וכאשר הם יגיעו לגיל אשר בו יגיע האדם לידי שלמות במעלותיו תדעכנה ידיעותיהם לחלוטין יותר מאשר האש של הרקליטוס אותה מזכיר אפלטון.397 זאת משום שטבעו של הראשון והרגלו של השני גוברים על מה שהם זוכרים מימי ילדותם ומכבידים עליהם לזכור את מה שבעבר עמלו להשיגו. לכן הם מזניחים [את לימודם] וכל מה שלמדו מתנדף אט אט מזכרונם עד אשר תדעך אישו ותכבה והם לא יתנו פרי.  
אשר לפילוסוף הכוזב הרי שעדיין לא הבחין במטרה אשר הפילוסופיה מציבה לנגד עיניה. הוא רוכש לעצמו ידע במדעים העיוניים או בחלקם בלבד ומחזיק בדעה כי מטרת כמות הידע אשר רכש היא אותו סוג של אושר אשר ההמון מדמה שהוא הטוב באמת. הוא מסתמך על הידע הזה אשר רכש בבקשו את האושר. הוא עשוי להשיגו ולחיות לפיו והוא אף עלול לחוש כי השגת מטרה זו קשה עליו ולהסיק כי הידע שרכש מיותר. זהו הפילוסוף הכוזב.  


					הפילוסוף האמיתי הוא זה אשר הזכרנו לעיל.398 אם לאחר שהגיע למעלה זו אין אנשים מוצאים בו תועלת ברור הוא כי העובדה שאין הוא מועיל אינה תלויה בו אלא (97) באלה שאינם מאזינים לדבריו או שאין הם חשים בצורך להאזין לו.  משום כך המלך או האמאם נושא בתואר זה הן במעלתו והן במלאכתו בין אם אנשים מכירים בו אם לאו, בין אם מצייתים לו ובין אם לאו, בין אם נמצאים אנשים התומכים בו לשם השגת מטרותיו ובין אם לאו. זאת כשם שהרופא הוא רופא במקצועו וביכולתו לרפא חולים בין אם הוא מוצא חולים [המצפים לטיפולו] ובין אם לאו, בין אם הוא מוצא מכשירים לשימושו במלאכתו או לא, בין אם הוא עשיר או עני. כל הגורמים הללו אינם מרחיקים אותו ממקצועו. הוא הדין באשר לאמאמות של האמאם, לפילוסופיה של הפילוסוף ולמלוכה של המלך שאינם מתבטלים ללא מכשירים בהם הוא משתמש בפעולותיו או אנשים שיעמדו לרשותו במימוש מטרותיו.  


					הפילוסופיה אשר זו תכונתה באה אלינו מן היוונים באמצעות אפלטון ואריסטו בלבד. שניהם מסרו לנו את הפילוסופיה הכוללת את הדרך להשגתה וליצירתה מחדש כאשר חלו בה שיבושים או עלה עליה הכורת.  

					נתחיל בהצגת הפילוסופיה של אפלטון ונסקור אותה חלק חלק עד אשר נגיע אל סופה. בדרך זו נלך בפילוסופיה אשר מסר לנו אריסטו ונתחיל בחלק הראשון. התברר מכך כי מטרתם אחת והיא (98) להציג פילוסופיה אחת, פילוסופית אפלטון וחלקיה על סדרם מתחילתם ועד סופם.   
זה סוף מה שמצאנו מספר זה.  
 
השבח לאל ריבון העולמים, התפילה והשלום על אדון השליחים מחמד הנבחר ובני משפחתו הטובים והטהורים. 

					282	במקור "מַבְּדַא", ובריבוי "מַבַּאדִי". מילה זו לקוחה מהשורש הערבי "בַּדַאַ", שהוראתו: התחיל. אין כאן הכוונה להתחלה כרונולוגית (בניגוד למילה הערבית "אַוַּל" שמשמעה התחלה זמנית), אלא לסיבת קיומו, לעיקרון העומד ביסודו של עניין מסוים והמצוי עימו תמיד גם אם אינו קודם לו בזמן. הכוונה כאן היא לאותן שאלות יסוד אותן שואל החוקר הרוצה להתחקות אחרי שורשיו של האובייקט הנדון. הרמב"ם תרגם מילה זו "התחלה", בניגוד ל"ראשון", שהוא תרגום של "אַוַּל". ראה: מו"נ, חלק ב, פרק ל, עמ' 361, כולל הערות על אתר. בערבית מודרנית מתורגמת מילה זו לעיקרון. ראה, כמו כן, אריסטו, פיסיקה, ספר ב, ג, ז, להלן פיסיקה. 

					326	במקור "אַלְמֻקַדִּמַאת אלאֻוַל", ההקדמות הראשונות. המדובר בכישורים הלוגיים הטבועים בנו מלידה. יש להבחין ביניהן ובין "אַלְעֻלוּם אלְאֻוַל", הידיעות אוותן רוכש האדם באופן בלתי אמצעי תוך כדי מפגשו עם המציאות. לדוגמה, הידיעה שהחלק קטן מן השלם, ההבחנה בין צומח לדומם, בין צומח לבעל חיים, וכו'. כל מה שלומד האדם מסתמך על ידיעות ראשונות אלה. ידיעות אלה יש לסדרן כהלכה כדי שלא יטעה החוקר בדרכו אל האמת הוודאית. משמעות הדברים היא שהידיעה על עצם קיומו של אובייקט מסוים היא נקודת ההתחלה ממנה מתחילה החקירה בעניינו. ראה פֻצוּל, פרק לד. 

				

				
					327	ראה אתיקה, ספר ו, פרק ג; ספר א, פרק ד, 1095א33-1095ב8. 

				

				
					328	ראה לעיל פרקים 4-6.

				

				
					329	כלומר הוא הקרוב ביותר לסיבה הראשונה.

				

				
					330	במקור "בִּאַקְצַי אַסְבַּאבִּהַא", דהיינו בסיבה הקצווית, הקיצונית ביותר, זאת שאין כל סיבה קודמת לה. 

				

				
					331	במקור "אַלאלִאהִיַּ". אין כאן שום קונוטציה דתית מוסלמית. ראה מטפיסיקה, יא, פרק ט, 1074א. 

				

				
					332	המילה הערבית "אֻמַּה" משמעה בערבית העדה המוסלמית הדתית ולא אומה במובנה המודרני. מאחר שהוא מדבר כאן על עיר סביר שאין כוונתו לציבור בגודל של אומה מודרנית אלא לקהילה הנכללת בתוך עיר. 

				

				
					333	במקור "מַבְּדַא מַא אַוַּל", דהיינו: סיבה (או נקודת מוצא, מקור) ראשונה כלשהי. 

				

				
					334	במקור "תֻ'מַּ מַבַּאדִי אֻחַ'ר תַתְלוּהֻ", דהיינו: אח"כ סיבות אחרות הבאות בעקבותיו. 

				

				
					335	במקור "אַגְ'נַאס", שתרגומו סוגים. ראה לעיל עמ' 152, הערה 17. 

				

				
					336	המדובר במעלות העיוניות, המחשבתיות, המוסריות והמלאכות המעשיות. אלה נזכרו בקטע 1 בחיבור זה. 

				

				
					337	ראה אתיקה, ספר ו, פרק ד, 1140א 15-14. 

				

				
					338	שם, ספר ג, פרק ב. 

				

				
					339	במקור "מַאהִיַה", מהות, איכות. נראה שכוונתו כאן היא לאנשים בעלי יכולות ומיומנויות מסוימות. בחילופי הנוסח קיימת הגירסה "מִהְנַה", דהיינו: מלאכה, מקצוע. אף זו גירסה סבירה. 

				

				
					340	אתיקה, ספר ו, פרק ה. 

				

				
					341	במקור "יַתַבַּדַּי" דהיינו ייראה, יתגלה. בהערת שוליים מפנה יאסין לגירסת מהדי "תַתַבַּדַּלֻ", דהיינו משתנה, ההולמת יותר את ההקשר. 

				

				
					342	אתיקה, ספר ו, פרק ח, 1141ב 29-22. 

				

				
					343	במקור "יַג'וּרֻ אִסְתִנְבַּאט אלאִנְסַאן בִּהַא". המילה "יג'ור" אינה ברורה ובחילופי בנוסח מצויה המילה "יַג'וּדֻ" המשתלבת יפה בהקשר, דהיינו: יכולת האדם לגלות, או להסיק את המסקנה הנכונה, תהיה יותר טובה, יותר מוצלחת. 

				

				
					344	במקור "גֻ'זְא גֻ'זְא מִן אַגְ'זַאא אלמַדִינַה", דהיינו: חלק חלק מחלקי העיר, פונקציות שונות הקשורות לניהול חיי התושבים בעיר. 

				

				
					345	המקור "מִלַּה" היא מושג קוראני שמשמעו המילולית דת, למשל: סורה 37/12 ועוד הרבה. הכוונה כאן היא לאמונות ודעות בהן מחזיקים אנשים הנמנים על קהילה דתית כלשהי. 

				

				
					346	במקור "אלחֻ'לְקִיַּה", המוסריות, וצריך להיות "אלפִכְּרִיַּה", המחשבתיות. 

				

				
					347	במקור "אִמַּא אַן תַכּוּן אלחַיְרַה", דהיינו: או שיש כאן מבוכה, מבוי סתום. 

				

				
					348	במקור "פִכְּרִיַּה", מחשבתית. נראה שעדיף לנקוט לשון מוסרית. כך תרגם גם מהדי (עמ' 33). 

				

				
					349	במקור "מַפְטוּר". ראה לעיל עמ' 81, הערה 42. 

				

				
					350	כפי שהתבררו בקטע הקודם, דהיינו: העיוני, המחשבי, המוסרי והמעשי. 

				

				
					351	במקור "תַאְדִיבּ", שמשמעו עיצוב האופי, חינוך להתנהגות נאותה הכולל אמצעי הענשה. ראה אתיקה, י, ט. 

				

				
					352	במקור "צִנִַַאעַַה". עמ' 151, הערה 12. 

				

				
					353	במקור "מֻסְתַוְלִיַה עַלַי נֻפוּסִהִם", דהיינו: משתלטות על נפשותיהם. 

				

				
					354	ראה אתיקה, ספר י, פרק ט, 1179ב 20-1180א 24. 

				

				
					355	הכוונה לאומות ולערים.

				

				
					356	הידיעות הראשונות הן הידע שמשיג האדם ממפגשיו הראשונים עם המציאות שמסביבו. כך יבחין האדם בין צומח לדומם, בין דומם לבעל חיים, בין גדלים שונים וכדומה. ההקדמות הראשונות הן האכסיומות הלוגיות הטבועות בנו מלידה. המדע האנושי מתפתח כתוצאה של שיתוף הפעולה בין שני גורמים אלו בתודעת האדם. ראה בחיבור זה סעיפים 4, 5. 

				

				
					357	ראה המדינה, ספר ז, 541-521. 

				

				
					358	יש לתקן את הכתוב, ובמקום "שמונה שביעיות" ("תַ'מַאנִיה אַסַאבִּיע") יש לתקן ל"שבע שביעיות". היחידה לספירת חיי האדם היא שבע ובהגיע האדם לשבע שביעיות מחייו, דהיינו לגיל חמישים, הוא מגיע לשיא התפתחותו. כך תרגם גם מהדי (עמ' 35). אליבא דאפלטון בגיל חמישים ראוי המתחנך, לאחר שסיים את תהליך חינוכו, להנהגת המדינה. חי בן יקט'אן, למשל, הגיע לדבקות במחויב המציאות במלאת לו שבע שביעיות מחייו, והם חמישים שניה. ראה: אבן טפיל, חי אבן יקט'אן, תרגם מערבית יאיר שיפמן, תל אביב תשס"ט-2009, עמ' 147. ראה לעניין זה: Encyclopaedia of Religion and Ethics, James Hastings (ed), 1908-1926, Edinburgh, vol. 3, pp. 562-563. 

				

				
					359	במקור "אַלְמַבַּאדִי אלקֻצְוַי", דהיינו העקרונות הקיצוניים, נקודת המוצא שאין שום עיקרון עומד מאחוריה. 

				

				
					360	דהיינו המעלות המוסריות והמחשבתיות. 

				

				
					361	אתיקה, ספר י', פרק ט', 1180א 25-4. 

				

				
					362	במקור: למהות ("מַאהִיַּה").

				

				
					363	אתיקה, א, ט, 1099ב 32-9. 

				

				
					364	במקור "אלגֻ'זְאִי", דהיינו החלקי. הכוונה לאותו אדם (שהוא חלק מהמין האנושי), שהוא, ע"פ ההקשר, איש הצבא. 

				

				
					365	במקור "אלגֻ'זאיַּה", דהיינו: החלקית, ולענייננו הצבאית. ראה לעניין המלחמה והפיקוד על הצבא — הביאור הקצר של אלפאראבי לספר החוקים לאפלטון, מאמר א/5, 6, 9, מאמר ו/4, 6. 

				

				
					366	הוכחה מופתית, "בֻּרְהַאנִיַּה" במקור, היא הוכחה הגיונית, המביאה לידיעה ודאית ולמסקנות אמתיות ללא עוררין. ראה לעיל עמ' 32, הערה 71.

				

				
					367	בערבית: "תַצְדִיק", אימות, קבלת דברים, השתכנעות באמתותם ואמונה בהם. ראה לעיל עמ' 26, הערה 62 ועמ' 107, הערה 83. 

				

				
					368	ראה לעיל סעיפים 48-47. 

				

				
					369	במקור "טֻרֻק אִקנַאעִיַּה מַשוּרִיַּה", דהיינו: דרכי שכנוע מיעצות. בחילופי הנוסח קיימת הגירסה "מַשְהוּרַה", כלומר: מפורסמות, מקובלות. אף נוסח זה סביר. 

				

				
					370	הכוונה לרגשות הכניעה ושפלות הרוח מחד גיסא ולחיזוק הביטחון העצמי מאידך גיסא. 

				

				
					371	ספר אחד יהיה ספר הדעות, והשני — ספר המעשים. 

				

				
					372	הראשונה כוללת את הכלול בספר הדעות, השנייה — בספר המעשים, והשלישית — אותן דעות שלא הועלו על הכתב. 

				

				
					373	במקור "דַ'איִע", נפוץ, רווח. 

				

				
					374	במקור "גֻ'זְאִיַּה", חלקית. ראה לעיל עמ' 173, הערות 102, 103. 

				

				
					375	במקור "מַאהִיַּה". ראה לעיל עמ' 164, הערה 77. 

				

				
					376	במקור "אלאַשְיַאא", הדברים. הכוונה למושכלות העיוניים המושגים בדרך המופת והשכנוע, לדימויים המושגים בדרך השכנוע ולמידע המלוקט משלושת הקודמים. ראה לעיל קטע 46. 

				

				
					377	ראה לעיל קטע 46. 

				

				
					378	ראה לעיל קטעים 1, 43, 46-45; אתיקה, ספר י, פרקים ז, ח. 

				

				
					379	המדובר בנוצרים מונופיסיטים שכתבו בלשון הסורית ושכנו בסוריה, בעראק ובאימפריה הפרסית. הם שימשוֻ חוליה מקשרת בין היוונית ובין הערבית, שהרי גדולי הפילוסופים הערבים לא ידעו יוונית. 

				

				
					380	בחילופי הנוסח קיימת הגירסה "תַשְמֻל", דהיינו כוללת, הנראית אף היא סבירה. 

				

				
					381	במקור "מַלַכַּה", תכונת אופי, קניין של קבע, כישרון. במילים "המדע הזה" כוונתו לפילוסופיה. ראה אתיקה, ספר ו, פרקים ז-ח, 1141א 15-30. 

				

				
					382	במקור "אַלְקֻוַּה עַלַי אִיגַ'אדִהַא מַעְקוּלַה", היכולת להמציאם מושכלים, להשכילם. 

				

				
					383	בערבית: "תַצדִיק", אימות. משמעותו של המונח היא האם המושג מתאים למציאות אם לאו. המדובר הוא בקבלת דברים, בהשתכנעות באמתותם ואמונה בהם. ניגודו של ה"תצדיק" הוא "תַצַוֻּר", "ציור" בלשון ימי הביניים, דהיינו המשגה, תפיסת המושגים והכללים והבנת מהותם, שאליה מגיעים בדרכי ההוכחה. מושג זה קרוב ל"תַפְהִים" בטקסט שלנו, דהיינו להביא עניין מסוים להבנתו של הלומד. 

				

				
					384	במקור "דַ'איִעַה". ראה לעיל הערה 111. 

				

				
					385	במקור "בַּרּאנִיַּה" זרה, חיצונית, אינה אמיתית. קימת בחילופי הנוסח גירסת: "אלבַּתְרַאאִיַּה", הנגזרת מהמילה הערבית "אַבְּתַר" ומהנקבה "בַּתְרַאא", ממנה נגזרת המילה בה אנו דנים. למילה זו יש מספר משמעויות: עָקָר, חסר תועלת, דל, שפל. 

				

				
					386	במקור "אלמַבַּאדִי אלקֻצְוַי". ראה לעיל הערה 97. הכוונה היא לסיבה הראשונה, זו שאין כל סיבה קודמת לה, לנקודת המוצא של המציאות. 

				

				
					387	במקור "מֻתַצַוִּר". ראה לעיל עמ' 26, הערה 62. 

				

				
					388	המדובר בשכלים הנפרדים המהווים סיבה תכליתית לתנועת הגלגלים ולכל הדינמיקה על פני כדור הארץ. על תורת ההאצלה של אלפאראבי ראה דעותיהם, הקדמת המתרגם, עמ' 41-31. 

				

				
					389	במקור "אַלְמַבַּאדִי אלמַדַנִיַּה", העקרונות המדיניים. 

				

				
					390	ראה אפלטון, טימאיוס, 21, 33-29. 

				

				
					391	במקור "מַרַאתִבּ", דרגות.ַ

				

				
					392	ראה לעיל סעיפים 27-22, 40. המעשיים נבדלים מהטבעיים והמופשטים. מימושם מסתמך על החשיבה, האופי המוסרי והמלאכה. 

				

				
					393	במקור "אלצִנַאעַאת", המלאכות, המקצועות. 

				

				
					394	במקור "אַשְיַאא", ריבוי של "שַיְא", דבר. המשמעות לענייננו היא אובייקטים חיצוניים לנו הנתונים להשכלתנו ואף רעיונות או דעות המשמשים אתגר להבנתנו. 

				

				
					395	במקור "בִּאלפִטְרַה", דהיינו מרגע שבקע מרחם אמו ולענייננו התכונות עימהן נולד האדם בעת שבירת רחם אמו בעת הלידה. 

				

				
					396	ראה המדינה, ב 375, ו, 487. 

				

				
					397	שם, ו, 498. 

				

				
					398	ראה לעיל, קטעים 53, 57, 59. 

				

			

		

	
		
			 

		

	
		
			רשימת מונחים 

			תעתיק אותיות ערביות לאותיות עבריות הוא כדלקמן:  

			ث — ת' 

			ج — ג' 

			خ — ח' 

			ذ — ד' 

			ص — צ, ץ  

			ض — צ', ץ'  

			ظ — ט' 

			غ — ע' 

			 

			אבר — עֻצְ'ו  

			אדם — אִנְסַאן  

			אוּמנות — מִהְנַה  

			אופטיקה — עִלְם אלמַנַאטִ'ר  

			אושר — סַעַאדַה  

			האושר הנעלה — אַלסַּעַאדַה אלְקֻצְוַי  

			איכות — כַּיְפִיַּה  

			אימות — תַצְדִיק  

			אינטואיציה — חַדְס  

			אכזריות — קַסְוַה  

			אפשרי — מֻמְכִּן, יֻמְכִּן  

			בושה — חַ'גַ'ל  

			בחינה, מחקר — פַחְץ  

			ביאור אמצעי — תַלְחִ'יץ 

			ביאור ארוך — שַרְח 

			ביאור קצר — גַ'וַאמִע 

			בכוח ובפועל — בִּאלקֻוַּה וּבִּאלפִעְל  

			בריחה — הַרַבּ  

			הגלגלים הנעים — אַלְאֻכַּר אלמֻתַחַרִּכַּה  

			גרמי השמיים — אלְאַגְ'סַאם אלסַּמַאוִיַּה  

			דיאלקטי — גַ'דַלִי  

			דימוי — תַשְבִּיה  

			דמות, דימוי — מִתַ'אל  

			דמיון — חַ'יַאל, תַחַ'יֻּל  

			הבדל — פַרְק  

			הגיון — מַנְטִק  

			הוכחה מופתית — בֻּרְהַאן 

			הכנה — אִסְתִעְדַאד 

			ההמון — אַלְגֻ'מִהוּר 

			המשגה — תַצַוֻּר 

			הנהגה — תַדְבִּיר 

			הסכמה כללית — אִגְ'מַאע 

			העדפה — אִיתַ'אר 

			העדר — עַדַם 

			העזה — אִקְדַאם 

			העיר הבורה — אַלְמַדִינַה אלגַ'אהִלַה 

			העיר החוטאת — אַלְמַדִינַה אלפַאסִקַה 

